
The  puhlication  qf  these  Addresses  on  tlw 
Parahles  liad  heen  a  long-cherished  plan  on  the 
part  of  my  heloved  hushand,  and  it  is  with  deep 
thankfulness  to  God  that  they  are  now  sent 
forth  with  the  earnest  prayer  that  the  message 
of  a  full  salvation,  which  it  was  the  joy  qf  his 
life  to  deliver,  may  in  this  form  still  hi^ing  glory 
to  the  Master  whom  he  sofaithfully  served, 

Cordialthanks  aregiven  to  Rev.  M,  N.  Munro, 
who  has  written  the  hrief  hiographical  sketch, 
and  very  specially  to  Rev.  M,  MacLennan,  who 
has  had  the  whole  hurden  of  revising  and  editing, 
and  without  whose  encouragement  and  aid  the 
hook  would  never  have  heen  puhlished. 


L.   T,  S.  MAETIN. 


Edinburgh, 
Octoher  1913. 

Tha  sinn  cinnteach  gu  'n  toir  luchd-leughaidh 
na  Fianuis  Ghàidhealaich  di-bheatha  chridheil  do 
'n  leabhar  so.  Fhuair  iad  blas  air  a  theachdair- 
eachd  ann  an  duilleagan  na  Fianuis,  agus  's 
maith  leò  a  nis  fhaotainn  air  a  sgeadachadh  ann 
an  dreach  a  tha  rud-eigin  airidh  air  a  luach. 

Air  do  Mhr  Màirtinn  f  hèin  a  bhi  air  chuairt 
anns  a'  Ghàidhealtachd  thachair  mòran  ris  a 
fhuair  maith  o  bhi  a'  leughadh  a  sgriobhaidhean 
's  an  Fhianuis  agus  an  sin  rinn  e  suas  inntinn 
cuid  dhiubh  a  chur  a  mach  ann  an  leabhar.  Tha 
dhà  no  trì  bhhadhnachan  o  'n  uair  sin,  agus  's  e 
nach  robh  dòigh  air  ruighinn  air  an  Fhianuis  far 
an  robh  i  a  b'aobhar  nach  robh  an  leabhar  air  a 
chur  a  mach,  le  deasachadh  a  làimhe  fhèin  air,  o 
chionn  fhada. 

Bha  mòran  deasachaidh  r'  a  dheanamh  air 
seach  mar  a  bha  e  's  an  Fhianuis  's  cha  robh 
làmh  bu  ghrinne  a  thigeadh  ris  'n  a  làmh  flièin, 
ach  tha  e  coltach  nach  robh  sin  an  dàn.  Cha  'n 
ann  le  smuain  aotrom  bu  chòir  do  neach  sam  bith 
obair  neach  eile  a  thogail,  's  gun  e  fhèin  a  làthair. 
Ghabh  sinne  oirnn  fhìn  an  leabhar  so  a  dheas- 
achadh  mar  shaoithir  agus  mar  chomain  gràidh  do 
neach  ris  an  robh  ceangal  diomhair  aig  ar  n-anam 

mar  neach  a  b'  e  ar  n-athair  anns  an  Tighearna, 
agus  a  chuir  sinn  fo  iomadh  comain  spioradail 
fad  corr  is  deich  bhadhna  fichead.  Bha  fhios 
againn  gu  'm  b'e  a  rùn  agus  a  mhiann  an  leabhar 
so  a  chur  ann  an  làmhan  a  luchd-dùthcha — bha 
e  fhèin  is  sinne  a'  bruidhinn  air  seachduin  no  dhà 
mu  'n  deach  e  gu  shonas — agus  bha  am  miann  ud 
dhuinn  mar  àithne, 

Faodaidh  nach  'eil  a'  h-uile  Hde  mar  a  chuir- 
eadh  e  fhèin  e,  gidheadh  faodaidh  sinn  a  ràdh 
nach  robh  dithis  eile  a  b'urrainn  a  bhi  na  bu 
rèidhe  timchioll  air  cumadh  facal  Gàidhhg  na 
bha  an  dithis  againn,  agus  's  iomadh  greis  co- 
labhairt  a  bha  againn  oirre.  Bha  sinn  mar  sin 
ro  eòlach  air  inntinn  agus  air  a  làmh-sgriobhaidh  ; 
agus  rinn  sinn  gach  dìchioU  air  a  bhi  dìleas  dh'a 
bhriathran  agus  dh'a  theagasg  mar  a  fhuair 
sinn  iad. 

Na  'm  biodh  aobhar  air  bha  rùn  oirnn  taobh 
no  dhà  duilleig  a  honadh  le  iomradh  air  an  eòlas 
mhaith  agus  an  daimh  dhiamhair  a  bha  eadaruinn, 
ach  tha  an  t-iomradh  a  tlia  againn  bho  pheann 
ar  caraid  urramach,  Mr  Mac  an  Rothaich,  cho 
breagha  's  cho  coimhhonta  's  nach  ruigear  a  leas 
aon  fhacal  a  chur  ris. 

C.  M. 


CUNNTAS 

MU  'N 

Urr.  domhnull  iain  mairtinn 

LE 

CALUM  MACNEACAIL  MAC  AN  ROTHAICH,  M.A. 

Tigh  an  JJillt. 

An   uair  a   chaochail   am   ministeir   aìnmeil   so 

's  an  Oban  ann  am  mios  Februar  1913  bha  mòr 

ionndrain  is  caoidh  air  feadh  Gàidhealtachd  na 

h-Alba,  is  Eileanan  a'  chuain  siar,  air  son  ar  caraid 

a  chaidh  dhachaidh  gu  shonas.     'S  iomadh  neach 

's  an  dùthaich  so  agus  an  tìrean  cèin  a  chuala 

naidheachd   a   bhàis   le   duihchinn   is   iomaguin 

do-labhairt,  is  a  bha  fo  thùrsa  mar  air  son  caraid 

is  athair  ann  an  Criosd,  ris  an  robh  an   cridhe 

dlùth-cheangailte.     Mar  a  thuirt  Isaiah  :  "  Thug 

an  Tighearna,  Tighearna  nan  sluagh,  air  falbh  o 

ludah,  an  treun-fhear  agus  am  fear-cogaidh,  am 

breithimh   agus   am   fàidh,  an   duine  ghc  agus 

an    seanair    .    .    .    an    duine    urramach     agus 

an    comhairhche,    agus    an    cainnt-fhear    deas- 

bhriathrach." 

Rinn  a  bhàs  beàrn  agus  briseadh  air  ar 
n-Eaglais  a  bha  mòr,  agus  cha'n  urrainn  làmh 
am  briseadh  so  a  chàradh  ach  an  làmh  a  rinn  i. 
Bu  mhinisteir  foghainnteach  an  Tiomnaidh 
Nuaidh  e — duine  mòr  agus  duine  maith,  agus 
cha  bhi  e  furasd  duine  fhaotainn  a  Honas  àite. 
Bha  a  bheatha  agus  a  shaothair  dhuinne  mar 
iasad  luachmhor  o  'n  Tighearna,  a  bha  'n  a  mhòr 
bhuannachd  do  mhòran,  agus  ged  a  tha  a  chlann 
spioradail  an  diugh  fo  throm  smuairean  as  a 
dheigh,  gidheadh  tha  iad  ag  iarraidh  a  bhi 
moladh  Dhè  air  son  an  tiodhlac  luachmhor  a 
fhuair  iad  ann  am  beatha  an  fhìrean  so,  agus  a 
bhi  rèidh  ri  toil  neo-mhearachdach  an  Tì  a 
ghairm  a  sheirbhiseach  dhachaidh.  Chrioch- 
naich  e  obair  agus  chaidh  e  steach  gu  aoibhneas 
a  Thighearna. 

"  Bidh  cliù  is  iomradh  an  comhnuidh 
Air  na  fireanaibh  còire, 
Dh'ullaich  Criosda  'n  a  thròcair 
Chum  na  glòire  tha  shuas." 

Tha  e  ro  iomchuidh  gu  'n  deanamaid  iomradh 

air  chù  is  beus  an  deagh  òglaich  so  a  shaothraich 

gu  dian  fad  a  bheatha  anns  an  dreuchd  as  urram- 

aiche   a   chaidh   a   riamh    a   shuidheachadh   am 

measg    dhaoine — ministrealaclid    Chriosd.     Ach 

's  e  ar  mothachadh   mar  a  thuirt  Gobha  na  h- 

Earadh : — 

"  Gun  mo  chomas  ach  suarach 
Gus  do  theist  thogail  suas  leam  ; 
Gun  mo  chliù-sa  ort  ach  luaithre 
'G  a  cur  air  snuadh  do  ghlan-sgèimh." 

Rugadh  Mr  Màirtinn  faisg  air  Ros-bheann 
anns  a'  bhhadhna  1850.  Bha  athair,  an  Dr 
Domhnull  Màirtinn  'n  a  hghiche  ainmeil.  Bha 
oighreachd  aig  bràithrean  athar,  Màirtinn  agus 
Neacal,  anns  an  Eilean  Sgitheanach,  ann  an 
Dun-tuilm  agus  ann  an  Gleann-Dail.  Bha 
bràthair-athar  eile,  an  t-Urramach  Aonglias 
Màirtinn,  'n  a  mhinisteir  's  an  Eaglais  Stèidliichte 
's  an  Eilean  roimh  àm  an  Dealachaidh,  agus  as  a 
dheigh,  an  toiseach  ann  an  Diùirinnis  agus  a  rìs 
ann  an  Snitheasort.  Bu  mhinisteir  e  air  an  robh 
mòr  mheas  aig  an  t-sluagh. 

Bha  càirdeas  aig  an  teaghlach  so  ri  clann 
Mhic  Neacail  a  bha  ann  an  Scorra-breac,  agus 
mar  an  ceudna  ri  teaghlach  Hùsaboist.  Mar  so 
bha  càirdeas  eadar  am  fior  Ghàidheal  sin,  an 
Siorraidh  MacNeacail,  nach  maireann,  agus 
ùghdar  an  leabhair  so,  Domhnull  lain  Màirtinn. 

Bhuineadh  màthair  Mhr  Màirtinn  do  'n 
teaghlach  ainmeil  sin,  Clann  Mhic  Leòid, 
Ra'arsaidh,  shochd  uasal  Mhic  Gille  Chaluim. 
'S  ann  à  Leòdhus  a  thainig  teaghlach  Ra'arsaidh 
air  tùs.  Bhuineadh  iad  do  shiol  Thorcuil,  mar 
a  bhuineadh  teaghlach  Dhun-bheagain  do  shiol 

Thormaid.    B'iad  Torcul  agus  Tormad  mic  Leòid, 

a'  cheud  Ceann-chinnidh  a  bha  air  Clann  Mhic- 

Leòid,   ann    an    Leòdhus   [1249-1285].     Fhuair 

Calum    Garbh  Mac  GiUe  Chaluim  eilean  Ra'ar- 

saidh  bho  athair,  Calum  MacLeòid  (Tighearna 

Leòdhuis,  an  naoidheamh)  mu  chuairt  air  1500. 

B'i  màthair  Mhr  Màirtinn  Màiri  NicLeòid, 

nighean    Ollaghair   MhicLeòid,   a    bha    ann    a' 

Bhacarsaig.     Bha  esan  pòsda  ri  Sìleas  NicLeòid, 

nighean   uachdarain  Ra'arsaidh,  lain  MacLeòid 

ix.     Dh'èirich  athair  an  viii  MacLeòid  Ra'arsaidh 

air  taobh  a'  Phrionnsa  Tearlach,  agus  bha  e  a' 

cogadh  aig  blàr  Chuil-odair,  agus  ceud  fear  de 

mhuinntir  Ra'arsaidh  còmhla  ris.     Bha  a  mhac 

lain  le  Tearlach  òg  cuideachd,  ach  an  uaigneas. 

Thug  e  beag  no  mòr  de  chuideachadh  dha  gu 

dol  as  bho  'n  arm  dhearg  an  uair  a  theich  e  à 

Uidhist    do    'n   fiilean    Sgitheanach.     Anns   a' 

bhhadhna   1773   bha    an    duine    mòr    sin,    Dr 

Johnson,     a'     fuireach     còmhla     ri     Tighearna 

Ra'arsaidh,  agus  bha  iad  ro  mheasail  aig  a  chèile. 

B'e  an  duine  uasal  àrd-fhoghluimichte  so,  Mr 

lain    MacLeòid,    seann-seanair    an    Urramaich 

D.     I.     Màirtinn.     Bha    teaghlach    mòr    agus 

eireachdail  aige.     Phòs  a  nighean,  Màiri,  an  Dr 

D.     Caimbeul,     ministeir     Chill-an-Inbhir,     an 

Earra-Ghàidheal,  agus  b'e  an  Dr  lain  MacLeòid 

Caimbeul,  a  bha  anns  an  Rudha,  mac  dhi.     Bha 

piuthar  eile  air  an    robh    Iseabail,    agus   b'i   so 

màthair  ban-tighearna  jyoyly,  an   tè  a  sgriobh 

an  t-òran  "  Thainig  an  gille  dubh  " — Phòs  Fion- 
naghal,  an  tè  bu  shine,  larla  Loudon,  ann  an  1777. 
Phòs  Mairearad  Màirtinn  Màirtinn  a'  Bhealaich. 
Bha  iar-ogha  'n  a  àrd-uachdaran  air  an  arm 
Innseanach,  Sir  Domhnull  Màirtinn  Stiubhard. 

Bha  ceangal  càirdeis  mar  an  ceudna  aig  an 
Urramach  Ruairidh  MacLeòid  a  bha  an 
Snitheasort  ri  teaghlach  Ra'arsaidh,  air  a 
mhodh  so.  Bha  athair,  an  t-Urramach  Calum 
MacLeòid,  ministeir  Shnitheasort,  'n  a  bhràthair 
do  thighearna  Ra'arsaidh,  an  t-ochdamh,  athair 
Mhr  lain.  Phòs  Calum  MacLeòid  Màiri 
NicLeòid  —  nighean  fìr  Shuardail  —  aon  de 
shinnsirean  chlann  Mhic  Leòid  a  bha  'n  am 
ministeirean  urramach  anns  a'  Mhorairne  's  an 
Eaglais  Stèidhichte,  agus  o  'n  d'thainig  an 
t-Urramach  Tormad  MacLeòid,  ''  Caraid  nan 
GàidheaL"  Bha  Mr  Ruairidh  MacLeòid, 
Snitheasort,  'n  a  Mhoderàtor  air  Ard-Sheanadh 
na  h-Eaglaise  Saoire  ann  an  1863.  Chaochail 
e  ann  an  1867.  Bha  a  nighean,  Iseabail,  pòsda 
air  an  Urramach  lain  Fiunnlastan  a  bha  am 
Bràcadal.  De  'n  treubh  cheudna  bha  an  t-Urr. 
Tormad  MacLeòid  ministeir  na  h-Eaglaise  Saoire 
an  Uibhist  agus  Mrs  MacLeòid,  a  bhean,  nighean 
an  "  Dotair  Bhàin." 

Chì  sinn  bho  'n  chunntas  so  gu  'n  robh  fuil 
uasal  Ceann-chinnidh  Chlann  MhicLeòid  a'  ruith 
ann  an  cuisUbh  ar  caraid,  Mr  D.  I.  Màirtinn, 

agus  gu  'n  robh  mòran  de  dhaoine  ainmeil  urra- 
mach  am  measg  nan  daoine  bho  'n  d'thainig  e. 
Aeh  bha  e  'n  a  nì  mòran  na  's  priseile  leis-san  na 
sloinnteireaehd  uasal  gu  'n  d'fhuair  e  thogail  an 
uair  a  bha  e  òg  ann  an  dachaidh  far  an  robh  mòr 
bhuaidh  aig  an  fhior  dhiadhachd  neo-thruaiUte 
air  a  chridhe  is  air  inntinn.  Tha  e  fhèin  ag 
innse  dhuinn  gu  'n  robh  lathaichean  aige  ann  am 
Mungastad  làn  sith  is  sonais  ;  thogadh  e  le  gràdh 
gun  ghruaim  ann  an  oideachadh  's  an  oilean  na 
diadhachd.  Is  iòmadh  uair  a  thug  e  taing  do 
Dhia  air  son  eisimpleir  a  phàrantan.  Bha  h-uile 
là  sona  dha  gun  là  idir  dona  an  uair  a  bha  e  'n 
a  bhalachan,  ach  's  e  là  na  sàbaid  an  là  a  b'f  hearr 
's  an  t-seachduin.  Dh'ionnsuich  e  mòran  de 
theagasgan  na  diadhachd  aig  glùinibh  a  mhàthar 
air  an  là  naomh  sin,  agus  b'e  sin  an  t-eòlas  a 
thaitinn  ris.  'S  tric  a  rachadh  an  teaghlach  a 
mach  a  dh'èisdeachd  searmonachadh  an  Urram- 
aich  Ruairidh  MacLeoid,  agus  is  iomadh  là  a 
bhiodh  an  duine  naomh  sin  a  stigh  a'  conaltradh 
ri  athair  's  ri  mhàthair.  Mar  a  dh'ainmich  sinn 
bha  e  fhèin  is  Mrs  Màirtinn  ann  an  dlùth 
chàirdeas  dh'a  chèile.  Bha  an  Dr  MacAoidh, 
ministeir  na  h-Earadh,  agus  sgoileir  Gàidhlig 
ainmeil,  ro  eòlach  air  an  teaghlach  agus  tric  a' 
tadhal  air.  Chuala  DomhnuU  lain  searmonan 
agus  teagasgan  air  stuamachd  o  Mhr  Ruairidh 
nach  do  leig  e  air  di-chuimhn  cho  fad  's  a  bha  e 

beò.  Bhiodh  e  ag  aithris  uairean  air  là  a  chuala 
e  Mr  Ruairidh  a'  searmonachadh  ri  taobh  tràigh 
Uige,  air  Sàbaid  comanachaidh,  is  na  miltean 
sluaigh  ag  èisdeachd  ri  bhriathran — sealladh 
breagha  nach  'eil  tric  ri  fhaicinn  an  diugh.  Bha 
Mr  Ruairidh  ro  eireachdail  'n  a  phearsa,  agus 
blàth,  brìoghmhor,  cothromach,  'n  a  theagasgan. 
Aig  àm  eile  chuala  e  searmon  drùidhteach  uaithe 
air  a  hbhrigeadh  do  eilthirich  a  bha  air  bord 
luinge  mòire,  is  iad  a'  falbh  gu  America.  "  Sheas 
mi "  ars'  esan,  "  is  mo  shùil  air  an  t-soithich  gus 
an  deachaidh  i  a  mach  a  fradharc  anns  a'  chuan 
Siar,  is  bho  'n  latha  sin  gus  an  diugh  bidhidh  mi 
a'  cur  na  ceisde  rium  fhèin  is  ri  muinntir  eile, 
"  C'ar  son  ? " 

Chaidh  e  a  dh'ionnsuidh  na  sgoile  "Blair 
Lodge "  an  uair  a  bha  e  'n  a  ghiullan,  agus 
choisinn  e  an  sin  na  duaisean  a  b'àirde  anns  gach 
cuspair  foghluim.  As  deigh  sin  chaidh  a  chur  a 
dh'ionnsuidh  collaist  Ghlaschu.  Bha  e  aithnichte 
mar  fhoghlumach  os  cionn  mòran  'n  a  latha  air 
son  neart  a  bhuadhan  inntinn.  Choisinn  e  a' 
cheud  duais  air  son  Logic  ann  an  Oilthigh 
Ghlaschu,  agus  bha  e  sonruichte  maith  air 
cànanan.  As  deigh  dha  criochnachadh  an 
Glaschu  chaidh  e  mach  greis  dha  na  h-Inns- 
eachan  gu  bhi  air  ceann  plantation  guirmein,  ach 
cha  do  chòrd  an  obair  so  ris  ged  a  bha  airgiod 

mòr  r'  a  dlieanamh  'n  a  cheann.    Thill  e  dhachaidh 

agus  chaidh  e  a  thoirt  a  mach  collaist  na  diadhair- 
eachd  an  Dun-èideann.  Bha  rùn  a  chridhe 
suidhichte  air  dreuchd  na  ministrealachd.  Cha 
robh  e  fada  anns  a'  choUaist  sin  gus  an  do  nochd 
e  cho  barraichte  's  a  bha  comasan  inntinn. 
Fhuair  e  am  bursary  a  b  airde  a  bha  r'  a  f  haotainn 
ach  a  h-aon  thar  na  foghluimich  eile — Cunninghani 
Fellowship,  B'  e  Profesor  Stalker  an  aon  neach 
a  bha  ceum  beag  os  a  chionn.  Bha  Profesor 
Drummond  agus  an  Dr  Watson  ("  lan  Mac- 
Laren  ")  's  an  aon  bhUadhna  comhla  ris  ach  sheas 
Mr  Màirtinn  na  b'àirde  ann  am  foghlum  na 
duine  dhe  'n  dithis. 

Dh'f  haodadh  e  bhi  air  leabhraichean  a  sgriobh- 
adh  a  dheanadh  ainm  ainmeil  air  feadh  an 
t-saoghail,  no  eadhon  a  bhi  'n  a  Phrofesor  anns 
an  Oil-thigh,  na  'm  b'  e  sud  a  mhiann.  Ach 
rùnaich  e  thar  na  h-uile  nithean  mar  obair  a 
bheatha  Criosd  a  shearmonachadh  do  na  peacaich, 
agus  thug  e  e  fhèin  seachad  gu  h-iomlan  gu 
obair  na  ministrealachd  air  dhòigh  's  nach  robh 
ùine  air  fhàgail  air  son  obair  htreachais. 

Agus  fhuair  e  duais  na  's  fearr  na  glòir  na 
Htreachais  ann  an  ceangal  pobuU  Dhè  a  bheath- 
aich  e  le  theagasg,  agus  ann  an  gràdh  nan 
caorach  caillte  a  threòraich  e  gu  losa,  an  t-àrd- 
bhuachaill,  air  mhodh  nach  eil  cumanta  r'  a 
fhaicinn. 

As  deigh  dha  cead  searmonachaidh  fhaotainn 

bha    e    greis    'n    a   fhear-cuideaclìaidli   ann    an 

coimhthional   Forfar  agus  a  rìs  greis  eile  ann 

an     coimhthional    Eilginn.       Chuala     muinntir 

Stiòrnabhaigh  e  a'  searmonachadh  agus  chuir  iad 

gairm  d'  a  ionnsuidh.     Ghabh  e  ris  a'  ghairm 

agus  mar  sin  thòisich  e  a  shaothair  mar  mhinisteir 

ann  an  coimhthional  Beurla  Stiòrnabhaigh  anns 

a'  bhhadhna  1876.     Bheannaich  Dia  a  shearmon- 

achadh  's  a'  bhaile  sin  gu  mòr  fad  fìchead  bhadhna. 

Bha  e  cho  deas  anns  a'  Ghàidhlig  's  a  bha  e  anns 

a'  Bheurla  agus  bha  e  tric  air  a  ghairm  gu  bhi 

searmonachadh  ann  an  coimhthionalan  eile  's  an 

eilean,  gu  h-àraidh  aig  àm  comanachaidh.     Bu 

tric  a  bha  anamaibh  air  an  dùsgadh  agus  air  an 

toirt  gu  losa  troimh  a  theachdaireachd  anns  gach 

àite  do  'n  deidheadh  e.     Bu  mhaith  leis  falbh  air 

turus  bho  sgire  gu  sgìre,  no  bho  eilean  gu  eilean, 

no  cho  fada  ri  Inbhirnis  no  Glaschu,  a'  cumail 

choinnimhean.     B'  e  a  bhiadh  agus   a   dheoch 

obair  Chriosd  a  chur  air  chois,  is  cha  do  ghearan 

e  riamh  gu  'n  robh  e  air  a  chur  an  sàs  anns  a' 

chùbaid  tuiUeadh  is  tric. 

Bha  an  spiorad  ceudna  ann  's  a  bha  ann  an 

Calum-cille  agus  'n  a  dheisciobuil  an   toiseach 

bristidh  an  là  air  Gàidhealtachd  is  eileanan  na  h- 

Alba.      Cha   robh   cearnaidh   iomallach,   aonar- 

anach,  creagach,  am  measg  nan  eileanan  air  nach 

ruigeadh  e,  na  faigheadh  e  an  cothrom,  agus  's  e 

an  leithid  so  de  àitean,  far  an  robh  sluagh  bochd 

ann  an  saoibhreas  an  t-saoghail  so  agus  fada  o 
mheadhonan  nan  gràs,  as  mo  a  rinn  grèim  air  a 
chridhe.  Ma  bha  airgiod  a  dhìth  orra  air  son 
eaglais  a  thogail  's  e  a  chuireadh  a  làmh  gu 
domhain  'n  a  sporan  air  son  cuideachadh  a  thoirt 
doibh.  Gu  h-àraidh  ri  àm  teanntachd  na  h- 
Eaglais  rinn  e  obair  mhòr  thall  's  a  bhos  ann  a 
bhi  misneachadh  's  a'  neartachadh  muinntir  a 
bha  air  an  sàruchadh  agus  air  an  tionndadh  a 
mach  as  na  h-eaglaisean  agus  as  na  mansaichean 
— air  am  fògairt  gun  choire — gun  fhios  aig  an 
àm  c'àite  am  faigheadh  iad  tàmh  no  fasgadh. 

Ann  an  Stiòrnabhagh  rinn  e  obair  a  bha 
ainmeil  air  taobh  na  stuamachd.  Chaidh  e  f hèin 
agus  an  t-Urramach  lain  Macilleathain  a  bha  an 
Tairbeart  na  h-Earadh  troimh  gach  sgire  's  an 
Eilean  Fhada  a'  cumail  choinnimhean  air  taobh 
na  stuamachd,  agus  a'  cur  air  chois  Comuinn 
Stuamachd  anns  gach  coimhthional.  Bhuadh- 
aich  a  theagaisg  air  a'  phuinc  so  cho  mòr  air 
muinntir  an  Eilein  's  gu  'n  robh  iad  deònach 
nach  biodh  deur  tuilleadh  de  dheoch  làidir  air  a 
reic  ann  an  Leòdhus.  Bhiodh  sin  air  a  dheanamh 
mur  a  biodh  gu  'n  do  chuir  "  Quarter  Sessions  " 
Inbhir-pheofharain  'n  an  aghaidh  bhadhna  as 
deigh  bhadhna. 

Ann  am  mios  October  1880  thòisich  ath- 
leasachadh  spioradail  'n  a  choimhthional  fhèin 
ann  an  Stiòrnabhagh  a  bha  'n  a  aobhar  iongantais 

agus  gàirdeachaìs  do  shluagh  an  Tighearna. 
Mios  an  deigh  mios  ehruinnich  sean  is  òg  a 
steach  do  'n  eaglais  a  h-uile  oidhche  de  'n  t- 
seachduin.  Fad  na  h-ùine  shearmonaich  Mr 
Màirtinn  tri  uairean  air  là  na  Sàbaid  agus  a 
h-uile  oidhche  sheachduineach,ach  oidhche  Shath- 
urn,  a'  saoithreachadh  mar  threun-f  hear  gu  buadh- 
ach  air  son  rioghachd  a  Mhaighistir  agus  air  son 
slàinte  anamaibh. 

Bu  ghaisgeach  ro  chalma  e  a'  seirm  mar 
troimh  thrompaid  òr-bhuailte  le  eud  is  le  dùrachd, 
soisgeul  aithreachais  a  thaobh  peacaidh  agus 
creidimh  anns  an  Tighearna  losa  Criosd.  Bha 
mòran  air  an  iompachadh  is  air  an  cur  ri  àireamh 
na  h-Eaglais  a  tha  gus  an  là  an  diugh  'n  an  luchd- 
aideachaidh  soilleir.  Tha  cuid  diubh  'n  am 
ministeirean  urramach  an  Alba  is  an  America, 
agus  'n  an  teachdairean  ann  an  dùthchannan 
cèin.  A  ris  ann  an  1886,  agus  air  uairean  eile, 
bha  dùsgaidhean  is  gluasadan  spioradail  am 
measg  a  choimhthionail,  agus  gu  h-àraidh  am 
measg  na  h-òigridh.  Chuireadh  ri  àireamh  na 
h-Eaglais  mu  'n  cuairt  air  dà  fhichead  's  a  deich 
de  iompachanan  òga  aig  an  àm  so.  Bha  buaidh 
tarruing  agus  cosnaidh  aig  a  theagasg  air  òigridh 
a  bha  sonruichte. 

"  Cha  b'  e  'n  reubadh  *s  am  pronnadh 
Bu  bheus  duit,  ach  tairisneachd  truais  ; 
Le  t'  ìmpidh  's  le  t'earal, 

An  creuchdan  a  ghlanadh  gu  nuadh  ; 

Ann  an  ioc-shlaint  na  fala, 

Dheanadh  sgiomhach  is  glan  iad  'n  an  snuadh.** 

"  Bha  èifeachd  'n  a  ùrnuigh 
Tre  dheatach  na  tùis  a*  dol  suas ; 
Do  chridhe  'n  dian  dhùrachd 
A'  tagradh  gu  dlùth  trid  an  Uain ; 
Toirt  silidh  air  sùilibh, 
Toirt  leaghaidh  le  srùileadh  air  cruas, 
*S  air  inntinnibh  brùideil 
Toirt  taiseachd  gu  druidhteach  fo  bhuaidh.** 

Bha    e   a   ghnàth    beò   ann   an    spiorad   na 

h-ùrnuigh,  agus  b'e  sin  an  t-aobhar  diomhair  a 

rinn  a  bheatha  agus  a  theagasg  cho  buadhaeh  is 

cho  cumhachdach.     Bidh  cuimhne  aig  a  luchd- 

èisdeachd     mar     a     thigeadh,     "Ar     n-Athair 

Neamhuidh"  bho   bhiUbh   le   blàths   is   drùidh- 

teachd  naomh.     Iha  e  air  a   radh   le   neach   a 

bha  ro  eòlach  air  gu  'n  do  thòisich  an  dùsgadh 

'n  a  choimhthional  'n  a  sheòmar  uaigneach  f  hèin 

is  e  air  a  ghlùinean  a'  tagradh   ri  Dia  air  son 

òigridh   a'  bhaile,  ag  ainmeachadh  gach   fear  is 

tè  air  an  ainm.     Is  tric  a  bha  e  gleac  ri  Aingeal 

a'  chùmhnant,  eadhon  gu  briseadh  na  faire,  ann 

an  spiorad  an  ti  a  thubhairt,  "  Cha  leig  mi  air 

falbh  thu  mur  a  beannaich  thu  mi."     Cha  robh 

e  iongantach  mar  sin  gu  'n  robh  mòran  air  an 

iompachadh   tre  a  mhinistrealachd.     Coltach   ri 

Enoch,  "Ghluais  e  maille  ri  Dia." 

Bha  e  aoii  là  còmhla  ris  an  fhear-sgriobhaidh 
so  air  feasgar  grinn  air  machair  Mhucairn  a' 
gabhail  anail  ùrachaidh  a'  cluich  air  golf,  Stad 
e  mionaid  is  sheall  e  mu  'n  cuairt  air  na  beanntan 
mòra,  agus  air  na  tighean  thall  's  a  bhos  air  a' 
bhlar.  Dhùin  e  shùilean  agus  thòisich  e  air 
ùrnuigh  anns  an  t-seasamh  anns  an  robh  e  le 
mòr  dhùrachd,  "A  Dhè,  beannaich  an  sgire 
bhoidheach  so " 

Bha  so  coltach  ris  an  duine,  ag  eiridh  no 
luidhe,  ag  obair  no  aig  fois,  bha  smuaintean  a 
chridhe  a  stigh  an  comhnuidh  a'  ruith  air  nithe 
mora  na  siorruidheachd.  Bu  mhòr  an  t-ùrachadh 
a  bha  'n  a  chomhluadair  's  'n  a  chonaltradh  d' 
a  luchd-eòlais  's  d'  a  bhràithrean  's  a'  mhinis- 
trealachd.  Aig  uairean  bhiodh  e  ro  spòrsail 
agus  làn  subhachais.  Is  comharraichte  maith  a 
dh'  innseadh  e  sgeula  abhachdach  mu  sheann 
ghnothuichean  Gàidhealach  a  chunnaic  no  a 
chuala  e,  is  bha  gàire  cho  cridheil  aige  's  a 
chualas  aig  duine  beò  a  riamh.  Air  an  t-seòl 
so  bha  e  coltach  ris  an  Urramach  Mr  Stiùbhart 
a  bha  an  Crombaigh,  duine  cho  spioradail  'n  a 
inntinn  's  a  bha  air  Gàidhealtachd  idir,  ach 
duine  a  bha  làn  feala-dhà  is  gèiread  cainnt,  an 
uair  a  bhiodh  e  ann  am  fonn.  Thuigeadh  daoine 
glic  e  ach  theireadh  an  t-amadan  nach  robh  sud 
a'  co-chumaidh  ri  gràs.     Bha  gèiread  is  faobhar 

air  inntinn  Mhr  Màirtinn  a  bha  sonruichte,  is 

comhla  ri  sin  bha  irioslachd  aii  leanaibh  bhig, 
uaisleachd  an  fhior  dhuin  uasail,  is  blàths  is 
cathrunnas  deisciobuil  Chriosd. 

Gidheadh  ged  a  bha  aghaidh  a  ghnàth 
subhach,  fearail,  duineil,  o  'n  leith  a  muigh,  cha 
robh  e  aineolach  air  a  bhi  's  an  doimhne  air 
uairean  's  fo  dhiobhail  misnich.  Aig  aon  àm 
bhiodh  e  a'  glaodhaich  coltach  ris  an  t-Salmaidh, 
"  Gabh  truas  diom  a  thighearna  oir  tha  mi  lag  " 
(Salm,  vi.  2),  no  a'  caoidh  comhla  ri  Isaiah,  "  Cò 
a  chreid  ar  teachdaireachd  ? "  Cho  fad  's  a 
mhaireadh  an  teannachadh  agus  an  cuimrigeadh 
spioraid  bhiodh  ar  caraid  ann  an  cruaidh  chàs. 
Cha  robh  e  furasd  dha  bleith  mur  a  biodh  an 
t-uisge  air  a'  mhuiUonn.  Ach  an  uair  a  thigeadh 
fuasgladh  chuireadh  luchd-èisdeachd  umhail  air 
anns  a'  chùbaid  agus  bhiodh  là  mòr  agus  smior 
na  cruithneachd  aca  ann  an  tigh  an  Tighearna.  'S 
e  an  criosduidh  as  àirde  a  dhìreas  air  slighe  na 
naomhachd  is  gèire  a  dh'  fhairicheas  trèigsinnean 
is  dorchadas  spioradail.  A'  bheinn  as  àirde  a 
thogas  a  ceann  's  i  as  isle  a  chitear  sios  ann  an 
sgàthan  an  loch  aig  a  bun. 

Cha  'n  'eil  rùm  againn  gu  bhi  a'  labhairt  air 
obair  am  measg  nan  iasgairean  no  air  iomadh  ni 
eile  a  dh'fhaodadh  a  bhi  air  a  radh.  Bha  mòr 
thlachd  aige  an  comhnuidh  a  bhi  'n  am  measg, 
affus  a  bhi  searmonachadh  dhoibli. 

Bha  e  'n  a  bhuille  ghoirt  dh'a  choimhthional 

ann  an  Stiòrnabhagh  an  iiaìr  a  ghabli  e  ris  a' 
ghairm  a  tliainig  dh'  a  ionnsuidh  as  an  Oban  ann 
an  1897.  Cha  b'  urrainn  coimhthional  a  bhi  na 
bu  cheangailte  ri  ministeir  na  bha  iadsan  ri  Mr 
Màirtinn,  is  cha  b'  ann  gun  aobhar.  'S  ann 
ainneamh  a  riamh  a  chunnacas  ann  an  eachdraidh 
ar  n-Eaglais  a  leithìd  de  bhròn  is  de  dhoilghios 
aig  dealachadli  ministeir  ri  coimhthional. 

Air  iarrtus  Comunn  Teachdaireachd  chèin  ar 
n-Eaglais  chaidh  e  air  chuairt  do  na  h-Innseachan, 
a  ghabhail  eòlais  air  obair  theachdairean  na 
h-Eaglais  anns  na  tìrean  cèin,  agus  bha  buaidh 
mhòr  aig  a'  chunntas  a  thug  e  seachad  air  an 
obair  sin  do  choimhthionalan  na  Gàidhealtachd 
ann  a  bhi  dùsgadh  suas  tuilleadh  eud  is  spèis  am 
measg  sluaigh  air  son  a  bhi  cumail  taic  ris  an 
obair  bheannaichte  so. 

Beagan  bhhadhnachan  as  deigh  dha  a  bhi 
anns  na  h-Innseachan  chaidh  e  mach  gu  ruig 
Astràha  agus  New  Zealand  is  fhuair  e  fàillt  is 
furan  bho  Ghàidheal  is  Ghall  air  an  turus. 
Shearmonaich  e  ann  an  Gàidhhg  agus  ann  am 
Beurla  ann  am  Melbourne,  an  Dun-èideann,  's 
an  àitean  eile. 

Shaoithrich  e  gu  dìleas  anns  an  Oban  is 
choisinn  e  mòr  mheas  is  ghràdh  bho  mhòran,  cha 
'n  e  mhàin  anns  a'  bhaile  sin  ach  air  feadh  Earra- 
Ghàidheal  air  fad.  Chuir  muinntir  Stiòrnabhaigh 
onoir   shonruichte  air   le   bhi   cur  gairm  dh'  a 

ionnsuidh  ag  iarraidh  air  tilleadh  thuca  a  ris  an 
uair  a  ghabh  Mr  lain  S.  Domhnullach  ri  gairm  o 
choimhthional  Inbhir-Naruinn.  Ach  dhiult  e  an 
t-Oban  fhàgail.  Bhiodh  mòran  de  luchd  turuis 
is  cuairt  'g  a  èisdeachd  's  an  t-samhradh  's  an 
Oban.  Chuala  Mr  Lloyd  George  e  aon  là 
Sàbaid  'n  a  eaglais  f  hèin  agus  thubhairt  e  's  an 
dol  a  mach  ri  fear  dhe  na  h-èildeirean,  "  'S  ann 
agaibh  a  tha  an  duine  maith  mar  'ur  ministeir." 

Bha  cridhe  Mhr  Màirtinn  làn  caoimhneis,  is 
cha  robh  bochd  no  beartach,  iosal  no  uasal,  's  a' 
bhaile  nach  robh  fo  bhròn  an  uair  a  thainig 
naidheachd  gu  'n  do  shiubhail  e.  An  uair  a 
chaidh  a  ghiùlan  a  mach  as  an  eaglais  a 
dh'ionnsuidh  na  h-uaghach  's  iomadh  sùil  am 
measg  a'  choimhthionail  mhòir  a  bha  làthair  a 
bha  frasach  silteach  le  deòir.  Is  bha  cuid  a 
thuirt  'n  an  cridhe,  "M'athair,  M'athair,  carbad 
Israel  agus  a  mharc-shluagh  ! "  Bha  e  da-rìreadh 
coltach  ri  Daniel,  "Duine  air  a  ghràdhachadh 
gu  mòr." 

Thainig   a'   chrioch   air   gu    h-obann    aig   a' 

cheann  mu  dheireadh.     Bha  e  air  turus  gus  a' 

Ghearasdan   gu  bhi   toirt   cunntas   le   deilbh  's 

an  lòchran  soluis  air  teachdaireachd   chèin  aig 

deireadh  mios  lanuaraidh  1913.     Fhuair  e  fuachd 

an  uair  sin  a  bha  'n  a  mheadhon  air  a  bheatha  a 

ghearradh  goirid.     Chaidh  e  do  Dhun-èideann  an 

ath  là  gu  bhi  cuideachadh  aig  an  Ordugh  ann  an 

eaglais  a  charaid,  an  t-Urramach  Calum  Mac- 
'iUinnein,  a  bha  aig  aon  uair  'n  a  bhall  dhe 
choimhthional  ann  an  Stiòrnabhagh.  Shearmon- 
aich  e  air  Di-sathurn  agus  air  maduinn  agus 
feasgar  na  sàbaid,  agus  ged  a  bha  e  soilleir  gu 
'n  robh  e  ann  am  pian  mòr  cuirp  's  ainneamh 
a  shearmonaich  e  le  barrachd  de  chumhachd. 
Shearmonaich  e  air  feasgar  na  sàbaid  air  a' 
cheann,  "Na  'm  b'aithne  dhuit  tiodhlac  Dhè" 
(Eoin,  iv.  10),  agus  b'  e  fhaireachdan  fhèin  an 
uair  a  sguir  e  gu  'm  b'  e  sud  a  shearmon  mu 
dheireadh  air  an  talamh,  agus  b'  ann  mar  sin  a 
thionndaidh  an  gnothuich  a  mach.  Chuir  e 
chomhairle  ri  lighichean  an  Dun-èideann  agus 
thiU  e  dhachaidh  air  maduinn  Di-màirt  agus  a 
dh'aindeon  gach  dìchill  fo  làmhan  an  hghiche 
agus  luchd  a  ghràidh  chaidh  e  gu  f  hois  shiorruidh 
air  an  11  de  Februar  1913. 

Aig  a'  cheart  àm  sin  bha  caoidh  is  ionndrain 
am  measg  sluagh  na  h-Eaglaise  Stèidhichte  air 
son  bàis  an  Urramaich  Eachann  Macfhionghain, 
Shettleston,  a  bha  aon  uair  ann  an  Stiòrnabhagh 
mar  mhinisteir — searmonaiche  dileas  soisgeulach. 
Gu  cinnteach  's  ann  air  na  ministeirean  soisgeul- 
ach  is  mò  bhios  an  ionndrain  an  comhnuidh. 
An  uair  a  bha  Mr  Màirtinn  agus  e  fhèin  ann  an 
Stiòrnabhagh  chum  iad  coinnimhean  le  chèile 
air  son  dùsgadh  agus  beothachadh  spioradail 
anns  a'  bhaile. 

xxvii 


Cunntas 

Bha  Mr  Màirtinn  'n  a  lar-cheann-suidhe  air 
Comunn  Gàidhealach  na  h-Eaglais  is  bha  mòr 
bhuaidh  is  ughdarras  le  ghuth  's  an  Ard-Sheanadh 
an  uair  a  dh'èireadh  e  gu  labhairt.  Bha  e  mar 
an  ceudna  'n  a  bhall  de  'n  Chomunn  a  tha 
rèiteachadh  na  sHghe  air  son  Aonadh  eadar  na 
h-Eaglaisean  is  bha  deagh  mhisneach  aige  gu'n 
tigeadh  an  t-Aonadh  so  gu  buil.  Is  buille 
mhuladach  do  'n  Eaglais  Shaor  Aonaichte,  gu 
h-àraidh  anns  a'  Ghàidhealtachd,  esan  a  bhi  air 
a  thoirt  air  falbh. 

Rinn  e  mòran  air  son  a  bhi  cuideachadh 
gillean  òga  anns  a'  Ghàidhealtachd  gu  foghUmi 
fhaotainn  's  an  Oil-thigh.  B'  e  an  ceann-suidhe 
a  bha  air  a'  chomunn  a  tha  riaghladh  airgiod- 
còmhnaidh  a  tha  air  a  thoirt  le  Comunn 
Gàidhealach  na  h-Eaglais  do  ghillean  òga  a  tha 
'g  iarraidh  a  dhol  air  adhart  gu  àrd-fhoghlum. 

Bha  mòr  thlachd  aige  ann  a  bhi  ceasnachadh 
clainne  anns  na  sgoilean  air  an  eòlas  anns  na 
Sgriobturan,  agus  bha  e  air  a  chur  a  mach  a 
dheanamh  na  h-oibreach  so  bho  bhhadhna  gu 
bhadhna  le  Comunn  àraidh  a  tha  gabhail  os 
làimh  a  bhi  cuideachadh  Bordan-sgoile  anns  an 
obair  ro  chudthromach  a  tha  so.  Bha  gibht  air 
leith  aige  ann  a  bhi  labhairt  ris  na  pàisdean  òga 
mu  ghnothuichean  an  anam  agus  na  siorruidh- 
eachd. 

Bha  e  'n  a  bhall  de  Bhord  na  sgoile  araon  ann 

an  Stiòrnabhagh  agus  anns  an  Oban.  Eha  e  'n 
a  rùn-chlèireach  aig  Clèir  Leòdhuis  an  uair  a 
bha  e  an  Stiòrnabhagh,  agus  b'  e  rùn-chleireach 
Clèir  Lathurna  aig  àm  a  bhàis,  agus  is  iomadh  uair 
a  bha  a  ghUocas  agus  eòlas  feumail  do  bhràith- 
rean  anns  a'  mhinistrealachd.  Bha  e  taghta 
maith  ann  a  bhi  sgriobhadh  agus  a'  searmonach- 
adh  na  Gàìdhhg.  Bha  e  uair  is  uair  'n  a 
bhreitheamh  air  Litreachais  na  Gàidhhg  aig  Mòd 
a'  Chomuinn  Ghàidhealaich.  Tha  na  searmoinean 
so  air  an  cur  a  mach  mar  chuimhneachan  air 
sgoilear  gleusda  agus  ministeir  soisgeulach,  agus 
thatar  an  dòchas  gu  'm  bi  iad  air  an  leughadh  le 
mòran,  cha  'n  e  mhàin  's  an  dùthaich  so,  ach  ann 
an  Canada  agus  an  Astràha  am  measg  Ghàidheil 
a  tha  measail  air  soisgeul  glan  ann  an  cainnt 
bhinn  bhlasda  ar  n-athraichean. 

Tha  mòr  cho-fhaireachdan  a'  dol  a  mach  gu 
a  chèile  chaomh  is  a  theaghlach  eireachdail  a  tha 
an  diugh  gu  brònach  èishnneach  'g  a  ionndrain. 
Dh'fhàg  e  ceathrar  mhac  agus  dithis  nighean. 
Tha  Mr  lain  'n  a  leighiche  's  an  arm  anns  na 
h'Irmseachan.  Tha  Mr  Ollaghair  ullamh  gu 
dhol  a  mach  ann  an  seirbhis  a'  Chrùin  's  an  dùth- 
aich  cheudna.  Tha  an  dithis  nighean  a'  cosnadh 
chù  anabarrach  mar  sgoileirean  an  Oil-thigh 
Dhun-èideann.  Agus  a  rèir  coltais  bheir  an 
dithis  is  òige  cunntas  maith  orra  fhèin  mar  a 
thug  am  bràithrean  's  am  peathraichean  rompa. 

Gu  bhi  tighirin  gu  co-dhùnadh,  is  rabhadh 
sonruichte  eachdraidh  beatha  Mhr  Màirtinn  do 
luchd-teagasg,  is  èisimpleir  do  luchd-eisdeachd 
air  cò  iad  na  h-innealan  a  dh'aidicheas  Dia  'n 
a  Eaglais  fhèin.  Bha  eud  agus  buaidh  agus 
beathachadh  'n  a  theagaisg,  oir  shearmonaich 
e  Criosd  agus  esan  air  a  cheusadh.  Is  iomadh 
là  a  bhios  cuimhne  a  chhìi  's  a  dhilseachd  cùbhraidh 
aig  pobull  an  Tighearna.  Thubhairt  Profesor 
Màirtinn  aig  an  Ard-Sheanadh  an  Dun-èideann, 
's  e  deanamh  iomradh  air  a'  chall  a  thainig  air 
an  Eaglais  tre  bhàs  Mhr  Màirtinn,  "  Is  mòr 
m'ionndrain  air  mo  charaid.  Tharruing  e  ceangal 
agus  gràdh  mo  chridhe  ann  an  doigh  eugsamhla. 
.  .  .  Da-rìreadh  b'  e  so  neach  a  thionndaidh 
moran  gu  fireantachd  is  a  dhealraicheas  mar  na 
reul  gu  saoghal  nan  saoghal." 

Faodaidh  na  briathran  a  sgriobh  Gobha  na 
h-Earadh  air  an  Ollamh  Domhnullach  a  bhi  air- 
an  càradh  gu  freagarrach  ri  Mr  Màirtinn  : 

"  Leis  na  h-ainglibh  bu  phrìseil 
Bhi  'g  ad  fheitheamh  'Niiair  a  libhrig  thu  'n  deò ; 
Air'an  sgiathaibh  'g  a  d'  dhìreadh, 
Chum  an  aoibhneis  gun  sgios  thar  na  neòil ; 
Chum  a'  chomuinn  nach  criochnaich, 
Air  an  tric  a  Bha  do  mhiann  's  tu  fo  bhron ; 
Anns  an  deah'aich  mar  ghrian  thu 
Ann  am  fireantachd  f hior-ghlan  gun  sgleò." 

NA    COSAMHLACHDAN 

AN    SIOLADAIR. 

(Mata,  xiii.  1-9,  18-23.) 

CioD  e  cosamhlachd  ?  'S  e  am  mìneachadh  as 
fhearr  as  urrainear  a  thoirt  air  mìneachadh  na 
caileige  bige  anns  an  sgoil  Shàbaid — "  Sgeulachd 
thalmhaidh  le  brìgh  neamhaidh."  C'arson  a 
ghnàthaich  an  Tighearna  a  leithid  so  de  sheòrsa 
teagaisg  aig  an  àm  so  ?  Air  son  caochladh  de 
aobharan.  Bha  e  'g  iarraidh  aire  an  t-shiaigh  a 
ghlacadh.  Bha  an  sluagh,  mar  a  tha  sinn  uile, 
toigheach  air  sgeulachdan,  gu  h-àraidh  an  uair  a 
bha  iad  air  an  tarruing  bho  nithean  air  an  robh 
iad  eòlach — cur  agus  buain,  bainnsean,  cuirmean, 
fion-Hosan,  iasgach,  fuineadh,  agus  mar  sin  air 
adhairt.  Ach  a  thuilleadh  air  an  aire  a  ghlacadh 
bha  e  'g  iarraidh  an  dùrachd  a  dhùsgadh  chum 
nach  biodh  iad  riaraichte  leis  a'  chosamhlachd  a 
mhàin,  ach  gu'm  biodh  iad  ag  iarraidh  a  bhi 
faotainn  a  mach  a  brigh  agus  a  teagasg. 

Tha  sinn,  mar  a  thuirt  mi,  uile  toigheach  air 
sgeulachdan,   ach    dh'fhaodta  gu'm   bheil   cuid 


Na  Cosamhlachdan 

againn  riaraichte  leis  an  sgeulachd  a  mhàin,  gun 
a  bhi  'g  iarraidh  tuiUidh,  cleas  a'  ghille  bhig  a 
thuirt  ris  an  Urramach  Uilleam  Arnot,  nach 
maireann,  a  bha  an  Dun-èideann,  air  dha 
sgeulachd  innse  dha  agus  a  radh,  ''  Nis  air  son 
càraidh  na  sgeulachd,"  "  Coma  leibh  an  càradh, 
thoir  dhuinn  sgeulachd  eile." 

Tha  a'  chosamhlachd  cosmhuil  ri  cnò — 
feumaidh  tu  am  plaosg  a  bhriseadh  mu'n  ruig 
thu  air  a'  bhiadh. 

Bha  an  Tighearna,  mar  sin,  ag  iarraidh 
dearbhadh  a  chur  air  an  luchd  èisdeachd,  cò  aca 
bha  da-rìreadh  a'  cur  meas  air  teagasg  nan 
cosamhlachdan,  agus  cò  nach  robh.  Bha  iad, 
mar  sin,  chum  breitheanais  agus  ditidh  dh'an 
mhuinntir  a  bha  coma  co  dhiùbh,  dìreach  mar  a 
tha  an  Soisgeul  f  hathast  'n  a  *'  bhoitrach  beatha 
chum  beatha"  airneo  'n  a  "bholtrach  bàis  a 
chum  bàis."  'S  e  so  is  brìgh  dh'an  fhreagairt 
a  thug  an  Tighearna  dh'an  cheisd  a  chuir  na 
deisciobuil  air,  "  C'arson  a  tha  thu  a'  labhairt 
riu  ann  an  cosamhlachdan  ? "  (Mata,  xiii. 
11-15). 

Tha  a'  cheud  chosamhlachd  so  a'  seasamh 
anns  an  aon  dàimh  ris  na  cosamhlachdan  eile  's 
a  tha  a'  cheud  mhiorbhuil  a'  seasamh  ris  na 
miorbhuilean  eile.  Tha  i  'n  a  h-aon  de  na  trì 
cosamhlachdan  mòra  a  tha  coitchionn  dha  na 
tri  Soisgeulaich,  Mata,  Marcus,  agus  Lucas.     'S 


An  sioladair 

iad  na  dhà  eile,  cosamhlaehd  an  t-s\l  mhustaìrd, 
agus  cosamhlachd  nan  droch  thuathanach. 

'S  ann  mu  èisdeachd  a  tha  a'  chosamhlachd  a' 
toirt  teagaisg  dhuinn — cionnus  is  còir  eisdeachd 
a  thoirt  dh'an  Fhacal  (Lucas,  viii.  18)  ;  agus 
sin  fo  shamhladh  ceithir  seòrsachan  fearainn. 
Faodar,  mar  sin,  ainm  eile  a  thoirt  oirre 
seach  "  Cosamhlachd  an  t-Sioladair "  's  e  sin 
"  Cosamhlachd  nan  ceithir  seòrsachan  fearainn." 
Chi  sibh  nach  'eil  atharrachadh  sìl  aig  an  t-siola- 
dair  ;  's  ionnan  an  siol  agus  an  sioladair  troimh 
'n  churachd  gu  lèir — 's  ann  's  an  fhearann  a 
mhàin  a  tha  'n  t-atharrachadh.  Tha  so  a' 
teagasg  gu  soilleir  gur  e  a  tha  'n  amharc  an 
t-Slànuighir  caochladh  sheòrsa  de  luchd-èisd- 
eachd,  agus  caochladh  dhòighean  anns  am  bheil 
daoine  dèiligeadh  ris  an  fhacal  a  tha  air  a 
shearmonachadh  dhaibh.  Beachdaicheamaid  air 
na  caochlaidh  seòrsa  fearainn  a  tha  anns  a' 
chosamhlachd  a  chum  gu'm  faigh  sinn  a  mach 
gu  soiUeir  an  seòrsa  luchd-èisdeachd,  no  an 
seòrsa  èisdeachd,  a  tha  air  a  chiallachadh  a  chum 
ar  n-earail  no  ar  n-eisimpleir. 

Am  Fearann  Cruaidh, 

**  Thuit  cuid  dheth  ri  taobh  an  rathaid,  agus 
thainig  an  eunlaith  agus  dh'ith  iad  e."  Cha'n 
e  rathad  mòr  a  tiia  air  a  chiallachadh  an  so,  ach 

rathad  coise  suas  eadar  na  h-iomairean,  mar  a 
eh\  sibh  fhathast  gu  tric,  far  am  bheil  fearann 
chroiteirean  gun  ghàradh  eadar  na  lotachan. 
Bha  an  talamh  maith  gu  leòr  ann  f  hèin,  reamhar 
agus  domhain,  ach  bha  e  air  a  shaltairt  cruaidh 
fo  chasan  dhaoine  agus  ainmhidhean.  Cha 
d'fhuair  an  siol  idir  a  steach  ann.  Tha  so  'n  a 
shamhladh  air  dà  bhuidheann  de  luchd-èisdeachd  : 
An  f  headhainn  aig  am  bheil  an  inntinn  làn  de 
smuaintean  faoin,  saoghalta,  agus  iad  fad  an 
t-siubhail  a  tha  am  fear-teagasg  a'  labhairt  agus 
an  aire  air  nithean  eile  ;  agus  an  f  headhainn  aig 
am  bheil  an  inntinn  agus  an  cridhe  làn  de 
roimh-bhreith,  no  de  chlaon-bhaigh,  no  de 
dhroch  smuaintean  an  aghaidh  an  fhir-labhairt. 
Dhe'n  cheud  chuid  tha  an  tuathanach  a  tha 
a'  meas  'n  a  inntinn  na  gheibh  e  air  na  caoraich, 
no  air  a'  chrodh,  aig  an  fhèiU  air  Di-luain  so 
a'  tighinn  ;  no  a'  bhan-tighearna  a  tha  'g  amharc 
fad  na  seirbhis  air  bonaid,  no  earrasaid,  a 
bana-choimhearsnaich,  neònachas  oirre  c'àit  an 
d'f  huair  i  a  leithid,  agus  dè  thug  i  oirre ;  no 
a'  chaileag  a  tha  a'  smuaineachadh  air  a' 
chuirm  a  dh'ionnsuidh  an  d'fhuair  i  cuireadh, 
ciod  e  an  deise  a  chuireas  i  oirre,  agus  cò  bhios 

aice saoil  am  bi  am  fear  ud  ann.     Chuala  mi 

mu  thè  dhe'n  t-seòrsa  so  a  chuir  a  bana- 
mhaighstir  dh'an  t-searmon.  Thainig  i  dhach- 
aidh    agus  moladh  mòr  aice   air   an  t-searmoin 

agus  air  an  t-searmonaiche.  "  Ciod  e  an  ceann- 
teagaisg  a  bh'aige  ? "  ars'  a  bana-mhaighstir. 
"Ma  tà  cha'n  'eil  fhios  agam,"  ars'  ise,  "ach 
thoisich  e  agus  chaidh  e  air  adhairt,  agus  sud 
far  an  robh  an  searmonaiche  breagha."  "  Ciod 
e  na  cinn  a  bh'aige  ? "  "  Ma  tà,  cha'n  'eil 
cuimhne  agam,  ach  thoisich  e  agus  chaidh  e  air 
adhairt  agus  chuir  e  dheth  agus  na'n  cluinneadh 
sibhse  e."  "  Ach  am  bheil  dad  idir  agad  dhe'n 
t-searmon  ?  "  "  Ma  tà,  le  'r  cead,  cha'n  'eil,  ach 
thoisich  e  agus  chaidh  e  air  adhairt,  agus  chuir 
e  dheth,  agus  chuir  e  dheth,  agus  na'n  cluin- 
neadh  sibhse  e — sud  far  an  robh  an  searmon- 
aiche  breagha  —  cha  chuala  sibh  a  riamh  a 
leithid." 

Dhe'n  fheadhainn  cheudna  bha  fear  a 
thachair  uair  ri  Ceisdeir  nan  Loch,  nach 
maireann,  aig  Port  an  t-Sroim.  "An  aithne 
dhuit,"  ars'  an  Ceisdeir,  "an  t-Urramach — ?" 
ag  ainmeachadh  ministeir  urramach  anns  a' 
Ghàidhealtachd.  "  'S  aithne  "  ars'  am  fear  eile. 
"  Nach  foghainteach  an  searmonaiche  e  "  ars'  an 
Ceisdeir.  *'  Coma  leam  dheth,"  ars'  am  fear 
eile,  "  chaiU  mi  mo  bhlas  dheth  aig  àm  an 
Aonaidh."  "Tut,"  ars'  an  Ceisdeir,  agus  e 
tionndadh  a  chùlaobh  ris,  "tha  thu  cho  cumh- 
ang  ri  faochaig,"  Sin  agaibh  fear  dhe'n 
cheud  sheòrsa  luchd-eisdeachd,  fear  làn  roimh- 
bhreith. 

Am  Fearann  Creagach, 

'*Thuit  cuid  air  ionadan  creagach,  far  nach 
robh  mòran  talmhainn  aige."  So  agaibh  talamh 
a  bha  maith  fhad's  a  chaidh  e.  'S  e  bha 
dhith  air  doimhneachd.  Tha  dà  chomhara  air 
a'  mhuinntir  so — tha  an  aignidhean  furasd  an 
gluasad,  agus  tha  an  toil  neo-sheasmhach,  tha 
iad  luath  gu  maith  no  olc  a  dheanamh.  Cha 
teid  an  crann  troimh  chreig — 'nuair  a  bhuaileas 
e  a'  chreag  leumaidh  e  an  àird.  Cha  deachaidh 
inntinn  no  coguis  na  muinntir  so  a  threabhadh 
a  riamh.  So  a'  mhuinntir  a  honas  na  tighean- 
coinneimh  an  diugh  agus  na  tighean-òsda  am 
màireach.  Tha  iad  cosmhuil  ri  Socharach  ann 
an  Turus  cC  Chriosduidh,  aig  an  robh  inntinn 
gu  h-anabarrach  ìày  a  ghluasad  le  bhi  cluinntinn 
mu  na  nithe  glòrmhor  a  bha  r'am  mealtuinn  aig 
crioch  an  turuis  anns  a'  bhaile  neamhaidh,  agus 
a  dh'fhalbh  car  tacan  comhla  ri  Criosduidh  ach 
a  thiU  dhachaidh  air  ball  an  deigh  dha  tachairt  ri 
làthaich  an  eu-dochais.  Cha'n  'eil  doimhneachd 
nàduir  sam  bith  aca  so,  doimhneachd  inntinn, 
no  coguise,  no  cridhe,  no  toile. 

Am  Fearann  Salach, 

"  Thuit  cuid  am  measg  droighinn."  Bha  an 
talamh  so  maith  agus  domhain  ach  bha  e  salach 
— cha  deachaidh  a  ghlanadh  ceart.     An  uair  a 

bhatar  'g  a  ghlanadh  chaidh  freumhaichean  nan 
luibhean  agus  an  droighinn  fhàgail  fo  'n  talamh, 
agus  mar  sin  dh'fhàs  iad  suas  comhla  ris  a'  bharr. 
Cha  deachaidh  am  barr  so  a  dhothadh,  mar  a 
chaidh  am  fochann  a  dh'fhàs  air  uachdair  na 
creige,  ach  chaidh  a  thachdadh  leis  na  dh'fhàs 
suas  'n  a  mheasg.  Agus  cha  do  thachair  so  air 
bail,  ach  aig  tarruing  ùine  am  feadh  's  a  bha 
am  barr  a'  ius.  Bha  corr  agus  fochann  an  so — 
bha  barr  ann — ach,  mar  a  tha  Lucas  'g  a  chur, 
cha  d'thainig  e  gu  foirfeachd.  'S  ann  anns  a' 
h-uile  talamh  as  roimhre  a  dh'fhàsas  mar  is  tric, 
droighionn  agus  luibhean  salach.  'S  ann  anns 
na  h-àitean  as  fhearr  a  gheibh  sibh  foghannain 
agus  luachair  a'  fàs.  Nis  tha  so  a'  còrdadh  ri 
staid  cuid  de  luchd-èisdeachd  an  t-soisgeil.  Bha 
iad  aon  uair,  aig  toiseach  an  turuis,  glè  gheall- 
tanach,  dùrachdach,  eudmhor,  gniomhach,  ann 
an  obair  an  Tighearna.  Lean  iad  mar  sin  car 
ìiine  gu  maith  fada,  ach  mu  dheireadh  thainig 
atharrachadh  orra,  ach  cha'n  ann  air  ball,  ach  a 
lion  cuid  is  cuid,  mar  a  tha  Lucas  'g  a  chur, 
"  air  dhaibh  dol  a  mach  "  's  e  sin  ri  radh,  rè  an 
caithe-beatha.  'S  ann  an  deigh  greise  a  thoisich 
na  nithean  dh'an  d'thug  iad  àite  'n  an  cridheachan, 
còmhla  ris  an  f  hacal,  a  bhi  nochdadh  an  toraidhean 
'n  an  caithe-beatha,  agus  'n  an  giùlan.  Beagan 
air  bheagan  dh'fhàs  iad  meagh-bhlàth,  agus  an 
sin  fuar,  ann  an  seirbhis  an  Tighearna,  agus  's 

maìth  a  dh'f  haodta  gu'n  do  sguir  iad  mu  dheireadh 
dhe'n  t-seirbhis  gu  buileach.  Ciod  e  b'aobhar  ? 
Trì  no  ceithir  do  nithean — ro-chùram  an  t-sao- 
ghail  so,  mealltaireachd  beartais,  ana-miann 
nithean  eile,  sàimh  na  beatha  so.  Bochdainn, 
beartas,  ana-miannan,  sàimh ! 

Nach  Honmhor  iad  a  thoisich  gu  maith,  ach 
nach  do  bhuanaich  chum  na  criche  ?  Nach 
lionmhor  iad  a  thuit  ann  am  bochdainn  agus  le 
cùram  na  bochdainn  sin  a  tha  air  an  giùlan  air 
falbh  bho  mheadhonan  agus  eadhon  bho 
chleachdadh  na  diadhachd.  Bhruidhinn  mi  gu 
tric  riu-san  a  bha  aon  uair  'n  am  buill- 
chomanachaidh,  agus  'n  an  luchd-teagaisg  anns 
an  sgoil-shàbaid,  ach  a  tha  nis  'n  an  truaghain 
bhochd  gun  diadhachd,  gun  mhodhalachd,  gun 
chUù.  Bha  mi  aon  uair  aig  cruinneachadh  an 
Glaschu  air  maduinn  sàbaid,  aig  an  Raon,  far 
an  robh  cruinn  air  son  breacaisd  corr  air  mile 
dhe  na  truaghain  bu  mhò  a  chuir  truas  orm  dhe 
na  chunnaic  mi  riamh.  Bha  an  eachdraidh 
sgriobhta  air  clàr  an  aodainn,  far  am  faiceadh  tu 
comharan  na  h-uaisleachd  a  dh'fhalbh,  agus  na 
bochdainn  a  bha  làthair,  a'  cosamhlachadh  a 
chèile  anns  an  aon  aghaidh.  Cha  mhòr  nach  do 
chuir  an  sealladh  a  ghul  mi,  agus  gu  dearbh  bha 
cnap  'n  a  mo  mhuineal  an  uair  a  dh'èirich  mi  a 
bhruidhinn  riu.  B'e  sud  cruinneachadh  de 
luchd-èisdeachd  an  fhearainn  shalaich  anns  an 

deachaidh  an  siol  maith,  agus  a  thoradh,  a 
mhùchadh,  le  ro-chùram  na  beatha  so.  Oir  bha 
mòran,  tha  mi  cinnteach  a'  chuid  mhòr,  an  sin 
an  lorg  an  cuid  gòraich  fhèin,  troimh  mhisg 
agus  ruidhteireachd  dhe  gach  seòrsa.  Sud 
agaibh  na  mic  struidheil. 

Ach  tha  cuid  eile  ann  nach  do  thuit  a  riamh 
anns  an  dòigh  sin,  ach  chaidh  an  siol  maith  agus 
a  thoraidhean  a  thachdadh  annta  a  dh'aindeon 
sin.  Thachd  mealltaireachd  beartais  e.  Chuir 
gràdh  an  airgid  a  mach  gràdh  Dhè  agus  dhaoine. 
Sin  agaibh  am  bràthair  as  sine ;  sin  agaibh 
Demas  a  thrèig  seirbhiseach  an  Tighearna,  "air 
dhà  an  saoghal  so  a  tha  làthair  a  ghràdhachadh." 
Tha  cuid  ann  agus  bu  leòr  leò  an  uair  a  bha  iad 
bochd  an  crannchur  eaglais  an  athraichean  anns 
an  deachaidh  an  àrach,  ach  a  nis  air  dhaibh  fàs 
beartach,  cha  'n  fhoghainn  leò,  ma' s  fhior,  ach 
eaglais  Shasunnach,  far  am  faigh  iad  a  bhi 
suathadh  gualainn  ri  uaislean  na  sgìre.  Mar  a 
thuirt  neach  aig  àm  an  Dealachaidh,  an  uair  a 
chuir  cuid-eigin  a'  cheisd  air,  an  robh  esan  a' 
tighinn  a  mach.  "An  e,"  ars'  esan,  "gu'n 
trèiginnse  eaglais  na  Bàn-righinn,  agus  nan 
daoine  uaisle  ?  "  Mar  a  thuirt  sinn,  's  ann  anns 
a'  h-uile  talamh  as  f  hearr  a  dh'f  hàsas  na  luibhean. 
'S  iad  an  fheadhainn  as  beartaiche  agus  as 
roimhre  nàdur  a  tha  buailteach  dh'a  bhi  tuiteam 
fo  bhuaidh  nan  nithean  so.     Cha  bhi  ro-chiiram 

ni  sam  bith  air  muinntir  an  f  hearainn  ao-domhain. 
Tha  iad  sin  gu'n  smuain  dhomhain  air  ni  sam 
bith.  Tha  iad  cosmhuil  ris  na  dealanan-dè  a 
bhios  ag  itealaich  bho  bhlàth  gu  blàth  air  là 
samhraidh.  Agus  's  ann  mar  is  treise  nàdur 
neach  is  buailtich  e  do  bhuairidhean  nan  ana- 
miannan  agus  sàimhe  na  beatha.  Mar  sin,  mar 
is  beartaiche  an  nàdur  a  bhuiUch  an  Cruithear 
ort  's  ann  is  faiceallaiche  is  còir  dhuit  a  bhi  an 
aghaidh  cumhachd  nan  ceart  nithean  sin.  Tha 
feum  againn  uile  air  a  bhi  cur  suas  urnuigh  an 
t-Sahxiadair,  "  Ransaich  mi  a  Dhè,  agus  aithnich 
mo  chridhe  ;  dearbh  mi  agus  tuig  mo  smuaintean. 
Agus  amhairc  am  bheil  sHghe  olc  air  bith  annam, 
agus  treòraich  mi  anns  an  t-sHghe  shiorruidh  " 
(Sahn,  cxxxix.  24). 


Avi  Fearann  Maith, 

"  Ach  thuit  cuid  eile  ann  am  fearann  maith." 
So  talamh  fosgailte  reamhar,  domhain  agus  glan. 
Chaidh  a  threabhadh  agus  a  ghlanadh.  IMar  sin 
thug  e  barr  gu  foirfeachd.  Tha  ceithir  cUùthan 
air  an  toirt  air  an  luchd-èisdeachd,  a'  co-chòrdadh 
ris  an  talamh  mhaith  so.  Chual  iad  am  facal, 
thug  iad  fainear  e,  ghabh  iad  e,  agus  choimhead 
iad  e.  So  agaibh  a  nis  a'  mhuinntir  a  tha 
a'  cleachdadh  am  buadhan  uile  air  facal  an 
Tighearna.       So     agaibh     obair     na     chiaise — 

"  eisdeachd  "  ;  obair  na  h-inntinn  —  "  toirt 
fainear  "  ;  obair  a'  chridhe — "  gabhail "  ;  obair 
na  toile — "coimhead."  Cha'n  ioghnadh  ged  a 
bheireadh  iad  so  uapa  deagh  thoradh  !  Tha  uile 
bhuadhan  an  inntinn  agus  an  anam  air  an 
cleachdadh  air  an  fhacal.  Cha  dean  na's  lugha 
an  gnothuich  ma  tha  sinn  a'  dol  a  dh'fhaotainn 
buannachd  bho  èisdeachd  an  fhacail. 

Chi  sinn,  mar  sin,  bho  'n  chosamhlachd  gu 
leir,  nach  ann  's  an  fhacal,  no  ann  am  fear- 
labhairt  an  f  hacail,  a  tha  an  dealachadh  a  thaobh 
buaidh  an  f  hacail  air  caochladh  sheòrsa  dhaoine, 
ach  anns  na  daoine  fhèin,  agus  anns  an  rathad 
anns  am  bheil  iad  'g  an  cleachdadh  fhèin  a 
thaobh  an  fhacail.  Mur  a  toir  èisdeachd  an 
f  hacail  a  mach  deagh  thoradh  ann  ar  cridheachan, 
agus  'n  ar  caithe-beatha,  cha'n  'eil  a'  choire  air 
an  fhacal,  ach  a  mhàin  oirnn  fhèin.  Cia  cho 
cudthromach,  ma  tha,  a  tha  earail  an  Tighearna 
a  tha  'g  radh, 

"  THUGAIBH  FAINEAR  CIONNUS  A  DH'eISDEAS 

siBH  "  (Lucas,  viii.  15). 

Sin  brigh  teagasg  na  cosamhlachd  so. 

Aon  ni  eile.     Am  bheil  e  comasach,  their 

neach,   do    mhuinntir    nan    ceud    thrì    sheòrsa 

fearainn  a  bhi  air  an  atharrachadh  gu  bhi  'n  am 

fior  luchd-èisdeachd  ?     Tha  e  comasach,  cHù  do 

Dhia,   oir   dhà-san    cha'n  'eil   nì   sam   bith    do- 

dheanta.  Is  urrainn  dhà-san  an  cridhe  eruaidh 
a  bhriseadh  sios.  Buinidh  esan  air  falbh  ma 
dh'iarras  sinn  air,  an  cridhe  cloiche  as  ar  feòil 
agus  bheir  e  dhuinn  cridhe  feòla,  cridhe  nuadh, 
agus  "o  'ur  n-uile  shalchar  agus  o  'ur  n-uile 
iodholaibh  glanaidh  mi  sibh."  Nach  glòrmhor  a 
naidheachd  agus  nach  luachmhor  na  geallaidhean 
a  tha  'n  so !  Nach  dean  sinn  ar  cuid  f  hèin 
diubh  ?  Tha  cruas  agus  salchar  gu  leòr  an 
cridhe  gach  aon  againn,  tha  fhios  aig  Dia. 
Nach  cuir  sinn  suas  ma  tha  a'  h-uile  là  urnuigh 
an  t-Sahnadair, 

Dhia  cruthaich  annam  cridhe  glan, 
Ath-nuadhaich  spiorad  ceart ; 

Na  tilg  o  d'  shealladh  mi,  's  na  buin 
Do  Spiorad  Naomha  leat. 

Salm,  li.  10-11. 

AN  COGUL  AM  MEASG  A' 
CHRUITHNEACHD. 

(Mata,  xiii.  24-30,  36-40.) 

Cha'n  'eil  a  h-aon  de  na  cosamhlachdan  as  mò  a 
dhùisg  ceisd,  no  a  dh'  aobharaich  sgriobhadh,  na 
cosamhlachd  a'  choguil.  Cha  cheadaich  ùine  no 
inntinn  a  dhol  a  steach  anns  na  ceisdean  agus  na 
connspaidean  sin,  ach  so  a  radh,  gu  'm  bheil  iad 
uile  ag  iadhadh  timchioll  air  a'  cheisd  so,  ciod  e 
"  am  fearann "  ?  An  e  an  Eaglais  a  tha  air  a 
ciallachadh,  no  an  e  an  saoghal  's  a'  choitchionn  ? 
An  e  staid  na  h-Eaglais  a  tha  air  a  chur  romhainn 
anns  a'  chosamhlachd,  no  staid  an  t-saoghail  ? 
A  nis  gu  bhi  'g  ar  cuideachadh  ann  a  bhi 
mìneachadh  na  cosamhlachd,  chì  sinn  anns  an 
dol  a  mach  gur  h-ann  mu  "rioghachd  nèimh"  a 
tha  a'  chosamhlachd.  Nis  's  e  "rioghachd 
nèimh  "  ainm  na  h-Eaglais  f  haicsinnich  anns  na 
cosamhlachdan,  agus  mar  sin  tha  r'a  thogail  bho 
'n  sin  gur  h-ann  mu  staid  na  h-Eaglaise  a  tha  a' 
chosamhlachd  so  a'  labhairt,  agus  gur  i  an  staid 
sin  a  tha  air  a  cur  romhainn.  Tha  so  air  a 
dhaingneachadh   dhuinn  an  uair  a  smaoinicheas 

sinn  air  puinc-theagasg  na  cosamhlachd.  Cha 
b'fhirinn  ro  chudthromach,  no  ro  dhrùighteach, 
rannsachail,  idir  an  fhirinn  so,  gu'm  bheil  maith 
is  olc  am  measg  a  chèile  anns  an  t-saoghal  anns 
a'  choitchionn,  no  eadhon  gu'm  bheil  là  a' 
bhreitheanais  a'  feitheamh  air  na  h-uile.  Tha 
na  h-uile  dhaoine  a'  dol  leis  an  sin,  agus  cha'n 
fhìrinn  sin  a  mhàin  a  bhuineas  do  Eaglais  an 
Tiomnaidh  Nuaidh.  Ach  ma  's  e  staid  na 
h-Eaglais  anns  an  t-saoghal  a  tha  air  a  chiall- 
achadh,  chi  sibh  gur  e  tha  air  a  theagasg 
dhuinn  firinn  a  tha  cudthromach,  geur-rann- 
sachail,  "na's  gèire  na  claidheamh  dà  fhaobhar 
air  bith,  a'  ruigheachd  eadhon  chum  eadar- 
sgaraidh  an  anama  agus  an  spioraid,  agus  nan 
alt  agus  nan  smear,  agus  a'  toirt  breith  air 
smuaintibh  agus  air  rùnaibh  a'  chridhe  "  (Eabh., 
iv.  12). 

Gu'm  bheil  maith  agus  olc  measgta  ann  an 
cridhe  na  h-Eaglais  fhaicsinnich,  agus  "gu'n 
tòisich  breitheanas  aig  tigh  Dhè,"  sin  agaibh 
fìrinnean  a  bu  chòir  ar  cur  gu  faire  agus 
fèin-rannsachadh.  Tha  am  beachd  so  air  a 
dhaingneachadh  an  uair  a  sheallas  sinn  ris  a' 
cheud  rann  ar  an  dà  fhichead,  far  am  bheil  e  air 
a  radh  gur  h-ann  "  as  a  rioghachd  "  a  thionailear 
"na  h-uile  nithean  a  bheir  oilbheum."  Ciod 
iad  na  nithean  a  tha  r'a  fhoghlum  bho  'n 
chosamhlachd  ? 

Gum  bheil  staid  na  h-Eaglais  fhaicsinnich 
'n  a  staid  measgta. 

Cha  ruig  a  leas  dùil  bhi  aig  deisciobuil 
Chriosda,  eadhon  an  fheadhainn  as  eudmhora 
dhiubh,  ri  Eaglais  f  hior-ghlan  anns  nach  bi  olc 
air  bith.  Cha  robh  agus  cha  bhi  a  leithid  sin  de 
dh'Eaglais  a  bhos  air  thalamh  :  feumar  fuireach 
ri  leithid  sin  aig  deireadh  chùisean.  Chìtear  so 
gu  soilleir  eadhon  aig  toiseach  na  h-Eaglaise  's  an 
Tiomnadh  Nuadh.  Cha  robh  aig  Criosd  ach  dà 
Abstol  dheug,  gidheadh  bha  fear  dhe'n  àireamh 
bhig  sin  'n  a  dhiabhul,  ludas  a  bha  gu  esan  a 
bhrath  (Eoin,  vi.  70-71).  Nach  robh  Ananias 
agus  a  bhean,  Saphira,  "  a  lion  Satan  an  cridhe 
a  dheanamh  brèige  do'n  Spiorad  Naomh "  a 
dh'àireamh  nan  deisciobuil  (Gniomh,  v.  3)  ? 
Ghabh  PhiHp  a  steach  dh'an  Eaglais  fhaicsinnich 
leis  a'  bhaisteadh  Simon  Magus,  a  bha  a 
dh'aindeon  sin  fhathast  "ann  an  dombhlas  na 
seirbhe,  agus  fo  chuibhreach  na  h-eucorach " 
(Gniomh,  viii.  23-24).  Nach  d'thug  Pòl  rabhadh 
do  èildeirean  na  h-Eaglais  an  Ephesus  "  gu'n 
tigeadh  madaidh-allaidh  gharga  'n  'ur  measg  nach 
caomhain  an  treud.  Agus  èiridh  daoine  dhibh 
fhèin,  a  labhras  nithean  fiara,  a  chum  deis- 
ciobuil  a  tharruing  'n  an  deigh  fèin  "  (Gniomh, 
XX.  29-30).  Agus  nach  'eil  Eoin  a'  sgriobhadh 
mu  mhuinntir  "a  chaidh  amach  uainne,  ach  cha 

robh  iad  dhinn  :  oir  na  'm  bitheadh  iad  dhinn,  gu 

deimhin  dh'  f  hanadh  iad  maiUe  ruinn :  ach  chaidh 

iad  a  mach  a  chum  gu'n  deantadh  follaiseach  iad 

nach  robh  iad  uile  dhinn  ?"  (1  Eoin,  ii.  19). 

Tha   na   h-earrannan  sin   'g  ar  toirt  gu  fior 

bhrigh  teagaisg  na  cosamhlachd  so,  eadhon  so, 

gu'm  faod  jfior  choslas  na  diadhachd  a  bhi  aig  cuid 

aig  toiseach  chùisean  ach  a  bha  riamh  'n  an  tur- 

choigrich  air  a'  chumhachd.     Bha  an  cogul  cho 

coltach  ris  an  arbhar,  fhad  's  a  b'f hochann  iad  le 

chèile,  's  nach  fhaca  na  seirbhisich   dealachadh 

sam  bith  eatorra  ;  ach  fad  an  t-siubhail — agus  so 

brigh    na    cosamhlachd — ged    a    bha    aonachd 

coltais    ann   bha    caochladh  nàduir,      Agus    fa 

dheòidh  thug  an  caochladh  gnè  a  mach  caochladh 

toraidh.     O    chàirdean,    nach   anabarrach   rann- 

sachail  an  teagasg  so  ?     Nach  bu  chòir  dhi  ar  cur 

gu  fèin-rannsachadh  mar  a  chuireadh  na  deiscio- 

buil,  an  uair  a  chual'  iad  gu'n  robh  fear  dhiubh 

f  hèin  gus  an  Tighearna  a  bhrath  !     "  A  Thigh- 

earna "  ars  a  h-uile  aon  fa  leith,  "  am  mise  e  ? " 

(Mata,  xxvi.  22).     Tha  obair  an  Spioraid  Naoimh 

domhain  anns  a'  chridhe  agus  anns  a'  nàdur,  oir 

"  mur  a  beirear   duine  a   rìs   cha  'n    urrainn  e 

rioghachd  Dhè  f  haicinn  "  (Eoin,  iii.  3).     "  An  nì 

sin  a  tha  air  a  bhreith  bho  'n  fheòil  is  feòil  e, 

agus  an  m  sin  a  tha  air  a  bhreith  o  'n  Spiorad  is 

spiorad  e."     Oir  's  e  th'againn  an  so  dealachadh 

nàduir  a'  sruthadh  bho  dhealachadh  breith.     Cha 

b'ionnan  anns  a'  chosamhlachd  an  sioladair  agus 
an  siol  anns  an  dà  churachd.     Mar  sin  cha'n  'eil 
ann  ach  an  dà  athair  agus  an  dà  theaghlach — an 
diabhul    agus   a   chlann-san,    agus    an   t-Athair 
neamhaidh  agus  a  chlann-san.     Agus  tha  an  dà 
sheòrsa  anns  an  Eaglais  f  haicsinnich  !     Faodaidh 
iad  a  bhi  taobh  ri  taobh  anns  an  aon  tigh,  aig  an 
aon  bhòrd,  anns  an  aon  eaglais,  taobh  ri  taobh 
eadhon  aig  bòrd  an  Tighearna.     Cionnus,  ma  tha, 
a  dh'aithnichear  iad,  ars'  thusa  ?     Mar  a  tha  an 
Tighearna  ag  radh  a  dh'aithnichear  iad,  air  an 
toraidhean.     " '  S  an  uair  a  thainig  an  t-arbhar 
fo    dhèis,    agus    a    thug    e    mach    a    thoradh, 
dh'fhoillsich  an   cogul  e  fèin  mar  an   ceudna." 
Bheir    gach    nàdur    a    mach    a   thoradh    fhèin. 
Nochdaidh    fa    dheòidh    clann    an   diabhuil    an 
nàdur  fhèin,  agus  clann  Dhè  an  nàdur-san.     So 
mar  a  tha  Eòin  gràdhach,  abstol  a'  ghràidh,  a  leig 
a  cheann  air  uchd  a  Mhaighstir,  agus  aig  an  robh 
uidhir  dhe  inntinn,  agus  dh'a  ghnè,  'g  a  chur, 
"  An  ti  a  nì  peacadh,  is  ann  bho  'n  diabhul  a  tha 
e.     Ge  b'e  neach  a  ghineadh  bho  Dhia,  cha  dean 
e  peacadh  ;  oir   tha  shiol-san   a'  fantuinn  ann : 
agus    cha'n    'eil    e    an    comas    da    peacadh    a 
dheanamh,    do    bhrìgh   gu'n   do   ghineadh    bho 
Dhia  e.     An  so  tha  clann  Dhè,  agus  clann  an 
diabhuil  follaiseach  :  Ge  b'  e  neach  nach  dean 
fìreantachd,  cha'n  ann  bho  Dhia  a  tha  e,  no  an  tì 
nach  gràdhaich  a  bhràthair"  (1  Eoin,  iii.  8-10). 

'S  iad  so  ma  tha  a  rèir  Eòin  comharaidhean  a' 
choguil  agus  a'  chruithneachd — comharaidhean 
a'  choguil,  eucoir  agus  fuath  ;  comharaidhean  a' 
chruithneachd,  fireantachd  agus  gràdh.  Tha  an 
teagasg  so  feumail  anns  an  là  so.  Tha  mòran 
anns  an  là  so,  cha'n  ann  a  mhàin  dhe  'n  Eaglais 
Phàpanaich,  ach  dhe  'n  Eaglais  Easbuigich  an 
Sasuinn,  a'  teagasg  nach  'eil  sàbhaladh  a  mach 
as  an  Eaglais  Easbuigich.  'S  ann  rithe-se  a 
mhàin  a  their  iad  an  Eaglais.  Chuala  mi  mu 
easbuig  dhe  'n  t-seòrsa  so  a  dh'ionnsuidh  an 
deachaidh  fear  a  dh'ìnnseadh  dha  gu'n  robh  e  dol 
a  dh'fhàgail  na  h-Eaglais  Easbuigich,  agus  gus 
e  fhèin  a  cheangal  ris  an  Eaglais  Chlèirich. 
Ghabh  an  t-easbuig  dà  chathair,  agus  chuir  e  iad 
air  beulaobh  an  duine,  le  àite  falamh  eadar  na 
dhà.  "  Sud  agad,"  ars'  esan,  's  e  leagail  a  làimhe 
air  aon  de  na  caithrichean,  "  an  Eaglais  Phàpa- 
nach  :  tha  thu  sàbhailt  an  sin.  Sud  agad  an 
Eaglais  Shasunnach,"  agus  e  leagail  a  làimhe  air 
an  ath  chathair  ;  ^'  tha  thu  sàbhailt  an  sin  ;  ach," 
ars'  esan,  agus  e  comharrachadh  le  chorraig  an 
t-àite  a  bha  falamh,  "  sud  an  Eaglais  chlèireach, 
agus  cha'n  'eil  tearuinteachd  air  bith  an  sin." 
"  Nach  grathail  an  teagaisg  a  tha  sin,"  ars'  thusa  ? 
'S  grathail  dha  rìreadh,  ach  thoir  thusa  an  aire 
nach  tuit  thu  gun  fhios  duit  fhèin  anns  an  aon 
ribe.     Feuch  nach  cuir  thusa  muinghin  'n  a  do 

dliàimh  ri  Eaglais  seach  Eaglais,  a'  saoilsinn,  's 

maith  a  dh'fhaodta,  do  bhrigh  gu'm  buin  thu  do 
Eaglais  a  tha  glan  bho  mhearachdan,  gu'n  dean 
sin  do  thearnadh,  eadar-dhealaichte  o  thu  a  bhi 
ann  an  Criosd,  air  d'ath-bhreith  bho  shuas,  no 
gu'n  cuir  d'eud  air  son  fallaineachd  teagasg  anns 
an  Eaglais  falach  air  do  dhroch  caithe-beatha. 
A  dhuine,  ma  tha  thu  dhe'n  bheachd  agus  dhe'n 
chleachdadh  sin,  nach  'eil  thu  dearbhadh  dhuit 
fhèin  agus  do  chàch  gur  h-ann  dhe'n  chogul  a 
tha  thu  ?  Cha  'n  'eil  Eaglais  tur-ghlan  air 
thalamh,  agus  thoir  thusa  an  aire  nach  caill  thu 
d'anam  ann  a  bhi  sealltuinn  air  a  son ;  agus  ged 
a  bhiodh  i  ann,  agus  ged  a  gheibheadh  tusa  i,  cha 
deanadh  i  do  thearnadh ;  's  e  Criosd  a  mhàin  a 
ni  sin  dhuit.  Na  cuir  Eaglais  sam  bith,  ma  ta, 
air  cho  glan  's  ge  'm  bi  thu  'g  a  meas,  an  àite 
Chriosda,  no  dàimh  eaglais  an  àite  na  h-ath- 
ghineamhuinn.  Tha  eagal  orm  gu'm  bheil  cuid 
ann  agus  is  coma  leò  dè  bhreug  a  dh'innseas  iad, 
no  an  eucoir  a  nì  iad,  ma  's  ann  air  sgàth  na 
h-Eaglaise,  no  an  taobh  aca  f  hèin,  a  tha  iad  a' 
deanamh  sin,  an  dùil  gu'n  dean  maitheas  an 
aobhair  olcas  a'  ghniomh  a  leasachadh.  Na 
mealladh  iad  iad  f  hèin.  "  An  tì  a  nì  peacadh, 
is  ann  bho  'n  diabhul  a  tha  e."  Sin  ceud  leasan 
na  cosamhlachd  so.  Mar  sin  "  ceasnaicheadh 
duine  e  fèin."  "  Ceasnaichibh  sibh  fèin,  am 
bheil  sibh  's  a'  chreidimh,  dearbhaibh  sibh  fèin  " 
(2  Cor.,  xiii.  5). 

JBu  chòir  foighidinn  a  chleachdadh  a  thaobh 
na  staid  mheasgta  so, 

Bha  na  seirbhisich  anns  a'  chosamhlachd,  a  rèir 
coltais,  fad  na's  eudmhora  agus  na's  cùramaiche 
na  Tighearna  an  fhearainn  e  fhèin.  Ach  's  ann 
a  rèir  coltais  a  mhàin.  Bha  an  Tighearna 
eadhon  na  b'eudmhora  agus  na  bu  chùramaiche, 
ach  bha  e  na  bu  ghUce.  'S  e  an  aon  chrioch  a 
bha  rompa  le  chèile,  eadhon  gloinid  agus  maith 
a'  bharra  :  's  e  bha  eatorra  barrachd  ghocais  agus 
atharrachadh  dòigh  air  taobh  an  Tighearna. 
Ach  bha  na  seirbhisich  so  ghc  cuideachd.  An 
àite  leum  a  dh'aon  ghnothuch,  gun  smuain  gun 
chomhairl  a  ghabhail,  a  spionadh  a'  choguil,  's 
ann  a  chaidh  iad  'n  an  imcheist  a  dh'innseadh 
dh'am  maighstir  mar  a  bha  gnothuichean  agus  a 
dh'iarraidh  seòlaidh  air.  Nach  iomadh  ceum 
gòrach,  cronail,  do  aobhar  an  Tighearna  a 
sheachnadh  seirbhisich  eudmhor  an  Tighearna 
na  'm  b'  e  's  gu'n  deanamh  iad,  cleas  nan 
seirbhiseach  so,  a'  chùis  a  chur  an  toiseach  air 
beulaobh  an  Tighearna,  agus  comhairle  agus 
gliocas  agus  seòladh  iarraidh  agus  fhaotainn 
uaithe-san  ?  Tha  cuimhne  agam  air  duine 
maith  a  bha  an  Strannd,  's  na  h-Earadh, 
Tormad  MacPhàdruig,  agus  a'  bhreith  a  b'  àbhais 
e  f  hèin  a  thoirt  air  gniomh  eudmhor  na  h-òige, 

a   chleachd    e   fhein    aon    uair   ann    an   eaglais 

Bhearnaraidh  na  h-Earadh.  Bha  e  là  an  eaglais 
stèidhichte  Bhearnaraidh  agus  eha  do  chòrd  an 
teagasg  ris.  'S  ann  a  dh'eugh  Tormad  a  mach 
le  guth  àird,  "  mort !  mort ! "  agus  a  mach  a 
ghabh  e  agus  a'  chuid  mhòr  dhe  'n  choimhthional 
còmhla  ris.  Chaidh  Tormad  còir  a  chur  's  a' 
phrioson  air  son  a  bhi  a'  cur  na  seirbhis  troimh 
chèile.  "  Och  !  "  arsa  Tormad,  agus  e  ag  innse 
an  t-seanchais,  mar  a  rinn  e  gu  tric  dhomh  f  hèin, 
"  an  gniomh  amaideach  a  bha'n  sud  ! "  Na  'n 
robh  Peadair  air  a  bhi  'g  urnuigh  an  àite  dha  bhi 
'n  a  chadal,  an  robh  e  air  a  bhi  cho  buileach  bras 
ann  a  bhi  tarruing  a  chlaidheimh,  agus  a'  gearradh 
na  cluaise  dhe'n  t-seirbhiseach  ?  Tha  ghocas  a 
dhìth  air  seirbhisich  an  Tighearna  a  thaobh  an 
dòigh  anns  an  còir  dhaibh  beantainn  ris  an  olc 
anns  an  Eaglais,  agus  a  thaobh  an  rathaid  anns 
an  còir  dhaibh  iad  fhèin  a  ghiùlan  ann  an 
suidhichidhean  duihch.  Mar  a  thuirt  sinn,  's 
iomadh  ceum  gòrach  bho  'm  biodh  iad  air  an 
saoradh  na  'n  toireadh  iad  an  Tighearna  orra  air 
tùs.  Tha  cuimhne  agaibh  an  ni  a  rinn  na 
deisciobuil  anns  a'  bhàta  an  uair  a  thainie:  an 
stoirm  orra.  Cha  b'e  leum  a  mach  as  a'  bhàta 
agus  beannachd  a  leigeil  leatha  a  rinn  iad. 
Chaidh  iad  agus  dhùisg  iad  am  Maighstir, 
Nach  iad  a  bha  ghc !  Sud  agaibh  eisimpleir 
dhuinne.  Fhaic  thu,  a  thaobh  na  comhairle  sin 
a  thug  an  Tighearna  dh'  a  sheirbhisich,  cha  b'  e 

suim  sam  bith  a  bha  aige  dh'  an  chogul  a  thug 
air  fhàgail  am  measg  a'  chruithneachd,  ach  an 
cùram  a  bha  air  air  son  a'  chruithneachd.  B'  e 
so  a'  cheisd,  cia  bu  mhò  cron  is  call  a  dheantadh 
le  bhi  spionadh  a'  choguil  air  ball  à  measg  a' 
chruithneachd,  no  bhi  'g  a  fhàgail  gu  àm  an 
f  hogharaidh  ?  B'  e  bhi  cleachdadh  foighidinn, 
agus  fhàgail,  an  dòigh  bu  ghUce.  B'  e  so  an 
dòigh  bu  lugha  a  dheanadh  de  chron  agus  de 
chall  air  a'  bharr.  Chunnaic  mi  fhèin  là  ni  a 
thug  an  leasan  ceudna  dhomh.  Chunnaic  mi 
cailleach  a'  biadhadh  chearc.  Cò  thainig  'n 
am  measg  ach  cearc  choimheach.  An  uair  a 
chunnaic  a'  chailleach  a'  chearc  so  am  measg 
a  treud  fhèin  thug  i  an  duthar-leum  aisde  a 
dh'ionnsuidh  na  circe  coimhich,  ag  eughach  a 
mach  "  huis."  Sgap  an  treud  aice  fhèin  an  sud 
's  an  so,  ach  dh'fhan  a'  chearc  choimheach  gu 
stòlda  dàna  ag  itheadh  a  làin.  Dh'  fheuch  a' 
chailleach  mar  so  a  dhà  no  trì  uairean  ri  a  cur 
air  falbh  ach  dh'fhàilnich  sin  oirre,  agus  mu 
dheireadh  b'fheudar  dhi  an  gnothuch  a  thoirt 
suas,  agus  leigeil  leis  a'  chirc  choimhich  fuireach 
agus  itheadh  am  measg  a  treud  f  hèin,  oir  b'f  hearr 
leigeil  le  aon  chirc  choimhich  a  leòr  a  ghabhail 
na  su'm  biodh  a  treud  fh^in  acrach.  'S  ann 
mar  sin  a  tha  a  thaobh  smachd  eaglais  uairean. 
Feumaidh  sinn  an  aire  a  thoirt  gur  e  an 
fheadhainn  cheart  a  theid  a  chumail  air  an  ais. 

Chuala    mi    mu    ni    a    thachair    aig    baisteadh 

chloinne    uair.      Bhàtar    a'    ceasnachadh    nam 

parantan,  gach  aon  fa  leith,  dh'  fheuch  an  robh 

aoradh    teaghlaich    'g   a   ghleidheadh    aca   agus 

thuirt  a  h-uile  fear  aca  ach  aon  fhear  gu'n  robh. 

Chaidh    esan  a  chumail  air  ais  agus   fhuair  an 

f headhainn  eile  am  baisteadh.     "  'S  iongantach 

an  gnothuch  a  th'  ann,"  ars'  esan  agus  e  falbh, 

"  gur  e  luchd  nam  breug  a  gheibh  an  t-sochair, 

agus  gu'n  teid  am  fear  a  dh'innseas  an  fhìrinn 

a  chumail  air  ais." 

Tha  càradh  aig  teagasg  na  cosamhlachd,  ar 

leam,   ri   suidheachadh   ghnothuichean    anns   a' 

Ghàidhealtachd    againn    fhèin    aig   an    àm    so. 

Cha  'n  urrainn  mi  ach  a  bhi  smaoineachadh  air 

cho  ao-coltach  's  a  tha  cuid,  a  shaoil  gu'm  b'e  an 

dleasdanas  sinne  f  hàgail,  agus  an  Eaglais  anns  a' 

Ghàidhealtachd   gu    h-àraidh    a   bhriseadh   'n   a 

bloighdean,  ris  na  seirbhisich  anns  a'  chosamh- 

lachd   a  ghabh    comhairle   am   maighstir.     Cha 

chuir  mi  an  teagamh  an  eud,  ach  tha  mi  a'  cur 

an   amharus   an  ghocais,  agus  an    seòladh   bho 

shuas.     Chunnaic  iad,  ma  b'fhior  dhaibh  f hèin, 

cogul  am  measg  a'  chruithneachd,  agus  a  steach 

a  ghabh  iad  am  measg  an  arbhair  a  spionadh  a' 

choguil,  agus  a  nis  tha  a'  Ghàidhealtachd  fo  eud 

gun    eòlas,    coltach    ri    achadh    arbhair    air    a 

shaltairt    fo    chasan    dhaoine.      Tha    cuid    de 

sheirbhisich    anns    an    là    so   na's   ghce    na   'n 

Tighearna  fhèin.  Saoilidh  mi  f hèin  nach  urrainn 
e  bhi  ach  'n  a  cheisd  orra  f  hèin  air  uairean  cia 
aca  is  mò  rinn  iad  de  mhaith  na  dh'olc  anns  na 
ceuman  a  ghabh  iad.  Ma  chaidh  aca  air  an 
cogul  a  spionadh  tha  eagal  orm  gu'n  d'thug  iad 
dòrlach  no  dhà  leò  dhe  'n  chruithneachd  còmhla 
ris ;  agus  a  thaobh  mar  a  dh'fhàg  iad  an 
t-achadh  gu  lèir  cha  chreid  mise  nach  'eil  e  cur 
gàirdeachais  an  cridhe  fir-chur  a'  choguil.  'S  e 
so  mo  bheachd-sa  co-dhiùbh,  agus  tha  mi  a' 
smaoineachadh  gu  'm  bheil  mòran  leam  anns  a' 
bheachd  sin  aig  am  bheil  spèis  do  staid  spioradail 
agus  mhodhannail  ar  Gàidhealtaclid. 

Anns  a'  cho-dhunadh  :  Ge  b'e  sam  bith  cia 
mar  a  tha  gnothuichean  a  thaobh  nan  Eaglaisean 
air  fad,  ceasnaicheadh  gach  neach  e  fein  cia 
dhiubh  a  tha  e  dhe  'n  chogul  no  dhe  'n  chruith- 
neachd,  a  tha  le  chèile  anns  na  h-uile  Eaglais, 
air  cho  glan  's  ge  'm  bi  i  a  thaobh  teagaisg  agus 
cleachdaidh,  agus  cuireadh  e  suas  a'  h-uile  là  a 
dh'èireas  e  urnuigh  an  t-Salmadair  : 

"  Rannsaich  mi,  a  Dhè,  mo  chridhe  faic ; 
Mo  smuainte  feuch,  dearbh  mi. 

Feuch  agus  amhairc  fèm  am  bheil, 

Slighe  aingidh  olc  a'm'  chlèith ; 
Is  anns  an  t-shghe  shiorruidh  chòir, 

Gu  direach  treòraich  mi." 

Salm,  cxxxix.  23-24. 

AN   T-IONMHAS   AGUS   AN 
NEAMHNUID. 

(Mata,  xiii.  44-46.) 

Tha  againn  an  so  dà  chosamhlachd  ghoirid  a 
tha  teagasg  nam  firinnean  ceudna,  ach  le 
dealachadh  ann  am  puincean.  Seallamaid  an 
toiseach  ris  na  firinnean  a  tha  coitchionn  eadar 
na  dhà ;  agus  a  rìs  beachdaichidh  sinn  air  na 
h-eadar-dhealaichidhean.  Tha  na  cosamhlachdan 
a'  teagasg  dhuinn  trì  nithean  :  Luachmhorachd 
rioghachd  nèimh  innte  fhèin ;  an  luach  a 
dh'f heumas  daoine  a  thoirt  seachad  air  a  son  ; 
agus  an  sealbh  a  tha  iad  mar  sin  a'  faotainn 
oirre  —  luachmhorachd,  luach-ceannach,  coir- 
sheilbh,  na  rioghachd. 

Luachmhorachd  rioghachd  nèìmh  inntefhein. 

Tha  i  cosmhuil  ri  ionmhas  falaichte  agus  ri 
neamhnuid  mhaisich.  Tha  samhladh  so  an 
ionmhais  a'  tachairt  oirnn  ann  an  iomadh  àite 
dhe  na  Sgriobturan.  Tha  e  air  a  ràdh  mu 
ghhocas  ann  an  leabhar  nan  Gnàth-fhacal  (caib., 
ii.  4-5),  "  Ma  dh'iarras  tu  i  mar  airgiod,  agus  ma 
rannsaicheas  tu  air  a  son  mar  air  son  ionmhasan 
falaichte :  an  sin  tuigidh  tu  eagal  an  Tighearna, 

agus   gheibh   thu   eòlas    Dhè."     B'    e    Ghocas 

Criosd,  mu  'm  bheil  Pòl  ag  ràdh  anns  an  Htir  a 

dh'ionnsuidh    nan    Colosianach     (caib.,    ii.     3), 

"  Anns  am  bheil  uile  ionmhas  a'  ghhocais  agus 

an  eòlais  falaichte."     Tha   an  t-Abstol  ceudna 

a'   labhairt   gu  tric  mu    shaoibhreas   Dhè  agus 

Chriosd  :   "  Dia  a  tha  saoibhir  ann  an  tròcair " 

(Eph.,  ii.  4),  "  saoibhreas  ro-phailt  a  ghràis  "  (ii.  7), 

"saoibhreas  a  ghlòire"  (i.  18  ;  PhiL,  iv.  19  ;  Col., 

i.  27),  "  saoibhreas  a  mhaitheis,  agus  f  hoighidinn, 

agus  f had-f hulangais  "  (Rom.,  ii.  4),  "  saoibhreas 

Chriosd  nach  faodar  a  rannsachadh  "  (Eph.,  iii. 

8),  agus  mar  sin  air  adhairt.     So  an  t-ionmhas  : 

na  tha  aig  Dia  air  son  dhaoine  ann  an  Criosd. 

So  an  t-ionmhas  mu  'm  bheil  an  Salmadair  ag 

radh,    "  Cia    mòr   do    mhaitheas   a    thaisg   thu 

dhaibh-san   d'an   eagal  thu ! "   (Salm,  xxxi.  19). 

Tha  an  t-ionmhas  so  taisgte  anns  a'  BhiobuU, 

mar  a  thuirt  an  Slànuighear  ris  na  h-Iudhaich, 

"  Rannsaichibh  na  Sgriobturan  .  .  .  's  iad  sin  a 

tha  toirt  fianuis  mu  mo  thimchioll-sa  "  (Eoin,  v. 

39),  ach  gu  h-àraidh  ann  an  Criosd  e  fhèin,  mar 

a  chunnaic  sinn  a  cheana  (Col.,  ii.  3),  **  Oir  b'e 

deagh  thoil  an  Athar  gu'n  còmhnuicheadh  gach 

uile  iomlanachd  annsan  "  (CoL,  i.  19). 

Tha  an  fhirinn  cheudna  air  a  cumail  a  mach 

le  samhladh  na  neamhnuid.     B'  i  an  neamhnuid 

an  seud  bu  luachmhoire  ri  linn  ar  Slànuighear 

a  bhi  air  an  talamh.     Tha  an  daoimean  air  a 

h-àite  a  ghabhail  anns  an  là  sam  bheil  sinne  beò. 
Tha  rìs  an  samhladh  ceudna  gu  tric  air  a  chleachd- 
adh,  gu  h-àraidh  anns  an  t-Seann  Tiomnadh. 
Tha  lob  ag  radh  mu  ghliocas.  "  Air  coireal  no 
neamhnuidean  cha  luaidhear ;  oir  tha  luach 
ghocais  os  cionn  nan  clach  as  uaisle  "  (lob,  xxviii. 
18).  "  Is  hiachmhoire  i  na  na  seudan  "  (Gnàth- 
f  hacal,  iii.  15).  "  Is  fearr  gliocas  na  na  clachan- 
luachmhor"  (Gnàth-fhacal,  viii.  11).  Tha  aon 
neamhnuid  a  mhàin  air  a  h-ainmeachadh  gu  bhi 
toirt  a  mach  na  f  ìrinn  gu  'm  bheil  rioghachd  Dhè 
agus  a  beannachdan  air  thoiseach  air  na  h-uile 
maith  eile  gun  choimeas  ann,  ceart  mar  a  tha 
an  Salmadair  ag  radh,  "Aon  nì  do  mhiannaich 
mi  bho  Dhia"  (Salm,  xxvii.  4);  no  mar  a  tha 
Pòl  ag  ràdh,  "Aon  ni  tha  mi  a'  deanamh  "  (Phil., 
iii.  13) ;  no  mar  a  tha  an  Slànuighear  fhèin  ag 
radh,  "  Tha  aon  ni  feumail "  (Lucas,  x.  42).  So 
an  nì,  ma  tha,  a  tha  air  a  theagasg,  luachmhoir- 
eachd  rioghachd  nèimh  innte  fhèin,  eadhon  Dia 
fhèin  a  bhi  aig  an  anam  mar  a  chuibhrionn, 

"  Cuibhrionn  mo  chup  is  m'oighreachd,  Dia  : 
'S  tu  sheasas  dhomh  mo  chrann. 
An  àitibh  aoibhneach  thuit  mo  lion  : 

'S  leam  oighreachd  bhreagha  nach  gann." 

Salm,  xvi.  5. 

Luach-ceannach  na  rioghachd, 

no  ciod   is  f  hiach  a  thoirt  seachad  air  a  son  a 

chum  a  cosnadh.     Anns  na  cosamhlachdan  reic 

an  dithis  na   bha  aca  gu   lèir — mheas  a'  cheud 

fhear  gu'm  b'fhearr  an  t-ionmhas  air  'n  a  thuit 

e  na  na  bha  aige  anns  an  t-saoghal  air  fad  ;  agus 

an    ceannaiche,    a   dh'aindeon    na    bha   aige   de 

neamhnuidean    luachmhor    air    an   ceannach    a 

cheana,  mheas  e  gu'm  b'fhiach  an  aon  neamhnuid 

so  air  an  d'amais  e,  cha  'n  e  mhàin  na  bha  aige 

de   neamhnuidean,    ach    na   bha   aige   anns   an 

t-saoghal  gu  lèir,  agus  dh'fhalbh  esan  cuideachd 

agus   reic   e   na   bha  aige.     Sin  agaibh    malairt 

rioghachd  nèimh — call  nan  uile  nithean  eile  gus 

a  cosnadh.     Tha  an   reic  a  tha  'n  so  a'  cumail 

a  mach  dhuinn  an  luach  a  dh'fheumas  sinne  a 

chur  air  beannachdan  spioradail  rioghachd  Dhè. 

So  agaibh  brìgh  na  ceisde  sin    a    chuir   Criosd 

aon  uair,  agus   dh'a  nach   d'thugadh    freagradh 

f  hathast,     "  Ciod    an     tairbhe    a    tha    ann    do 

dhuine,  ged  a  choisneadh  e  an  saoghal  uile,  agus 

anam  fèin  a  chall  ?     No  ciod  i  mhalairt  a  bheir 

duine  air  son  anama  ?  "  (Mata,  xvi.  26). 

Feumaidh   reic   agus   ceannach   a  bhi   ann. 

Feumaidh    daoine    an    roghainn    a    dheanamh 

eadar  Criosd  agus  an  saoghal.     Cha  'n  urrainn 

iad  a  thaobh  rioghachd  Dhè  cleas  nan  drobhairean 

o  shean  a  dheanamh,  agus  na  tha  eatorra  fhèin 

agus  Criosd  a  roinn.     Cha  dean  Criosd  bargan 

sam  bith  dhe  'n  t-seòrsa  sin — feumaidh  e  a  phrìs 

fhèin   fhaotainn  airneo  cha   toir   e   seachad   an 

rioghachd.     So  mar  a   fhuair  Pòl   cùisean,  ach 

cha  do  stad  e  an  imcheisd.     "  Ach  na  nithean," 

ars'    esan    **  a    bha    'n    am    buannachd    dhomh, 

mheas  mi   iad  sin  'n  an    call   air   son  Chriosd " 

(PhiL,  iii.  7).     Agus  bhuanaich  e  dhe'n  inntinn 

sin  a   dh'aindeon  na   dh'fhuiling  e,  agus    e   nis 

'n   a    phriosonach    's   an   Roimh,    ceangailte    ri 

saighdear  le  slabhraidh,  agus  am  bàs  a'  bagradh 

air   a'   h-uile   là.       "  Seadh   gun   amharus,  agus 

tha  mi  a'  meas  nan  uile   nithean  'n  an  call  air 

son     ro-oirdhearcais     eòlais     losa     Criosd     mo 

Thighearna :   air  son  an   d'f  huiling  mi  call  nan 

uile  nithean,  agus   tha  mi   a'  meas   gur   aolach 

iad  chum  gu'n  coisninn   Criosd "  (PhiL,  iii.  8). 

Sin  agaibh  fear  a  '*  reic  na  bha  aige  uile,  agus 

a  cheannaich   an  rioghachd."     B'  e  Maois   fear 

eile  dhiubh  sin,  mu  'm  bheil    e  air  a  chur  sios 

gu  'n  "dhiult  e  a  bhi  air  a  ghairm  'n  a  mhac 

do  nighinn  Pharaoh  ;  a'  roghnachadh  àmhghair 

fhulang  maille  ri    sluagh  Dhè,  roimh    shòlas  a' 

pheacaidh  a  mhealtuinn  rè  seal :   a'  meas  gu'm 

bu    mhò   an    saoibhreas    masladh    Chriosd    na 

ionmhas  na  h-Eiphit :   oir  bha  sùil   aige  ris  an 

luach-saoithreach "  (Eabh.,  xL  25-26). 

Cha  b'  e  so  an  roghainn  a  rinn  an  t-uachdran 

òg  aig  an   robh    mòran    saoibhreis.     An    uair  a 

thuirt  losa  ris,  "  Reic,  na  h-uile  nithean  a  tha 

agad,  agus  thig  agus  lean  mise,"  dh'fhalbh  e  gu 

tiiirseach — bha  an  luach-ceannach  ro  dhaor  leis. 

Cha  do  chuir  e  uidhir  a  mheas  air  an  rioghachd 

agus  gii  'n  toireadh  e  suas  na  h-uile  nithean  a 
bha  aige  air  a  son.  B'fhearr  leis  leantuinn  ri 
chuid  saoibhreis  shaoghalta  na  sealbh  a  bhi  aige 
air  rioghachd  Dhè — b'fhearr  leis  an  saoghal  na 
Criosd.  Nach  e  rinn  an  roghainn  amaideach  ? 
Cha  chall  dha-rireadh  do  neach  air  bith  Criosd 
a  roghnachadh  agus  a  leantuinn,  ach  is 
buannachd  shiorruidh  dha  sin.  ^'  Oir  dhomhsa," 
arsa  Pòl,  "a  bhi  beò  is  e  sin  Criosd,  agus  bàs 
fhaotainn  is  buannachd  dhomh  so"  (PhiL,  i.  21). 
Ach  mu  's  dealaich  sinn  ris  a'  phuinc  so, 
facal  bho  'n  so  air  luach  a'  Bhiobuill  mar  am 
fearann  anns  am  bheil  saoibhreas  Chriosd 
falaichte.  Ciod  e  am  meas  bu  chòir  daoine  a 
chur  air  a'  Bhiobull  ?  Gheibhtear  Biobull  a 
nis  air  sgillinn  no  dhà,  ach  bha  uair  ann  gur 
gann  a  gheibhteadh  Biobull  idir,  ach  le  mòr- 
shaoithir,  agus  air  mòr-phris.  Is  cuimhne 
leam-sa  an  t-Urramach  Calum  MacRisnidh, 
a  bha  's  an  Rudha,  an  Leòdhus,  a  bhi  'g  innse 
mar  a  chaidh  e  fhèin,  an  uair  a  bha  e  'n  a 
ghiUe  òg,  a  dh'aon  ghnothuich  dh'an  Eilean 
Sgitheanach  a  dh'iarraidh  Biobuill,  a  chionn  's 
nach  robh  aon  r'a  fhaotainn  an  Eilean  Leòdhuis. 
Dearbhaidh  am  meas  a  tha  sinn  a'  cur  air 
leabhar  Dhè  am  meas  a  tha  sinn  a'  cur  air 
Criosd,  agus  air  nithean  rioghachd  Dhè.  Eadar 
cho  iosal  's  a  tha  prìs  a'  Bhiobuill,  agus  na  tha 
de  sgoil  aig  daoine  an  diugh,  cha  'n  'eil  leisgeul 

aig  neach  sam  bith  a  bhi  gun  Bhiobull,  no  a  bhi 
a'  dearmad  a  bhi  'g  a  leughadh,  agus  'g  a 
rannsachadh. 

Sealbh  na  Rioghachd, 

Am  fear  a  cheannaich  am  fearann,  bu  leis 
fhèin  e  tuilleadh  leis  na  bha  ann.  Am  fear 
a  cheannaich  a'  neamhnuid  bu  leis  fhèin  i  agus 
cha  robh  a  chridhe  aig  neach  a  toirt  uaithe. 
Fhuair  iad  le  chèile  còir  chinnteach,  sheasmhach, 
air  an  ni  a  cheannaich  iad  le  luach.  So  a'  cheud 
ni  a  tha  sruthadh  bho  neach  a  bhi  a'  meas  nan 
uile  nithean  'n  an  call  air  son  Chriosd,  agus  a 
bhi  'g  a  thoirt  fhèin  suas  gu  buileach  dha — tha 
Criosd  agus  a  shaoibhreas  uile  air  an  deanamh 
cinnteach  dha,  tha  e  a'  faotainn  làn-sheilbh  ann 
an  rioghachd  nèimh  agus  'n  a  beannachdan. 
Cha  d'f huair  neach  sam  bith  a  riamh,  agus  cha 
'n  fhaigh,  fior  chall  le  bhi  deanamh  roghainn 
de  Chriosd  agus  a  sheirbhis.  Chi  Criosd  mu'n 
sin.  "  Bheir  mi  a'  bheatha  mhaireannach 
dhaibh  ;  agus  cha  sgriosar  iad  am  feasd,  ni  mo  a 
spionas  neach  air  bith  as  mo  làimh  iad  "  (Eoin, 
X.  28).  Ach  cha  'n  e  sin  a  mhàin,  ach  gheibh 
iad  air  uairibh,  eadhon  anns  a'  bheatha  so, 
tuilleadh  agus  na  chaill  iad  air  a  sgàth.  "  Gu 
deimhin,  deimhin,  tha  mi  ag  radh  ribh,"  tha  e 
ag  radh,  "nach  'eil  neach  sam  bith  a  dh'fhàg, 
tigh  no  bràithrean,  no  peathraichean,  no  athair, 

no  màthair,  no  bean-phòsda,  no  clann,  no  fearann, 
air  mo  shon-sa,  agus  air  son  an  t-soisgeil,  nach 
faigh  a'  cheud  uiread  's  an  aimsir  so  fèin, 
tighean,  agus  bràithrean,  agus  peathraichean, 
agus  màthraichean,  agus  clann,  agus  fearrann, 
maille  ri  geur-leanmhuinn  ;  agus  anns  an  t-saoghal 
a  tha  ri  teachd  a'  bheatha  mhaireannach  "  (Marc, 
X.  29-30).  Ma  tha  thu  ag  iarraidh  do  chòir  an 
Criosd  a  dheanamh  cinnteach,  cha  'n  e  mhàin 
thoir  thu  fhèin  dha,  ach  mar  an  ceudna 
bi  ullamh  gu  fulang  air  a  shon.  '*  Ma 
dh'fhuiHngeas  sinn  righichidh  sinn  mar  an 
ceudna  maille  ris  "  (2  Tim.,  ii.  12).  Fhaic  sibh 
Pòl,  a  dh'fhuiUng  call  nan  uile  nithean  air  a 
shon,  an  ni  a  tha  e  ag  ràdh  faisg  air  crìch 
a  thuruis,  "  Chòmhraig  mi  an  deagh  chòmhrag, 
chriochnaich  mi  mo  thurus,  ghleidh  mi  an 
creidimh,  o  so  a  mach  taisgear  fa  mo  chomhair 
crùn  fireantachd,  a  bheir  an  Tighearna,  am 
breitheamh  cothromach  dhomh  's  an  là  ud  :  agus 
cha'n  ann  dhòmhsa  a  mhàin,  ach  dhaibh-san 
uile  mar  an  ceudna,  leis  an  ionmhuinn  a  theachd- 
san  "  (2  Tim.,  iv.  7-8).  "  Ma  's  e  's  gu'm  fuiUng 
sinn  maille  ris,  giòraichear  sinn  maille  ris  mar 
an  ceudna"  (Rom.,  viii.  17).  Aleluia!  nach 
ann  againn  a  tha  an  oighreachd ! 

Cha  'n  e  sin  a  mhàin,  ach  bheir  e  dearbhadh 
dhuinn  'n  ar  cridheachaibh  air  a  dheagh-ghean 
fhèin.     Tha  cuimhne   agaibh  an  nì  a  thachair 

dh'an  duine  a  rugadh  dall  ach  a  f huair  a  fhradh- 
arc  bho  Chriosd.  An  uair  a  thilg  na  h-Iudh- 
aich  a  mach  as  an  eaglais  e  cò  choinnich  ris  aig 
an  dorus  ?  Choinnich  Criosd,  agus  an  sin  thug 
Criosd  dha  làn-fhoillseachadh  air  fhèin.  Nach 
do  rinn  so  suas  dha,  agus  barrachd  mòr,  air  son 
na  dh'fhuiHng,  agus  na  chaill  e  air  son  Chriosd. 
Chaill  e  còir  air  an  Eaglais  a  bhos,  fhuair  e 
sealbh  chinnteach  air  an  Eaglais  shuas.  Tha 
dùil  aig  muinntir  an  t-saoghail  gur  beag  na  tha 
dh'aoibhneas  aig  sluagh  an  Tighearna  anns  a' 
bheatha  so,  ma  tha  e  idir  aca,  ach  nach  iad  a 
tha  air  am  mealladh  ?  Cluinnibh  an  t-òran  a 
bha  aig  Daibhidh  agus  e  air  a  chuairteachadh 
le  nàimhdean,  '*  Chuir  thu  aoibhneas  ann  mo 
chridhe  na's  mò  na  an  uair  is  pailte  an  arbhar 
agus  am  fion-san"  (Salm,  iv.  7.)  Faicibh  Pòl 
agus  Silas  anns  a'  phrioson  agus  an  casan  anns 
a'  cheap,  a'  seinn  nan  Salm  agus  nan  Laoidh- 
mholaidh  do  Dhia. 

Tha  rioghachd  nèimh  an  so  air  a  samhlachadh 
ri  neamhnuid  luachmhor.  Tha  so  a'  toirt  gu 
mo  chuimhne  naidheachd  mu  'n  Urramach,  an 
t-Ollamh  lain  Newton.  Bha  e  'n  a  mharaiche, 
agus  'n  a  sgibeir  soithich,  mu's  robh  e  'n  a 
mhinistear.  An  uair  a  bha  e  an  imcheisd  a 
thaobh  anam  thachair  dha  a  bhi  aig  acarsaid  am 
Bàgh  Venice.  An  sin  chunnaic  e  aisUng. 
Bhruadair  e  gu'n  robh  e  air  bòrd  an  t-soithich, 

agus  gu'n  d'thainig  far  an  robh  e  neach  a  bha 
ro  mhaiseach  'n  a  dhreach,  agus  a  thug  neamh- 
nuid  ro-luachmhor  dha,  ag  radh  ris  a  gleidheadh 
gu  tearuinte  gus  an  tigeadh  esan  a  rìs  g'  a 
h-iarraidh  air.  Air  dha-san  falbh  thainig  neach 
dubh-dhreachach,  agus  dii'iarr  e  air  a'  neamhnuid 
a  thoirt  dhasan.  Cha  robh  e  deònach  sin  a 
dheanamh  an  toiseach,  ach  bho  dheireadh,  le 
cainnt  mhiodalaich,  thug  e  air  a  toirt  suas  da, 
agus  cha  luaithe  a  rinn  e  sin  na  thilg  a'  neach 
dubh-dhreachach  a'  neamhnuid  thar  bòrd  a  mach 
anns  a'  chuan.  Ghrad  las  na  speuran  le  deala- 
naich  agus  dhùisg  an  tàirneanach  mhòr  agus 
chriothanaich  an  talamh  le  crith-thalmhainn. 
Chaidh  Newton  fhèin  air  chrith  leis  an  eagal, 
ach  thug  am  fear  dubh  gàire  na  fochaid  as,  agus 
thàr  e  air  falbh.  Cha  robh  fios  aig  Newton  ciod 
a  dheanadh  e  gus  an  d'thainig  a  rìs  a'  cheud 
neach,  agus  a  dh'fheòraich  e  dheth,  c'àite  an 
robh  a'  neamhnuid  a  thug  e  dha  r'a  chumail. 
Dh'innis  lain  Nexvton  sin  dha.  Leum  e  an  sin 
a  mach  anns  a'  chuan  sios  dh'an  doimhne  anns 
an  robh  a'  neamhnuid  'n  a  luidhe  agus  thainig  e 
nios  agus  i  aige  'n  a  làimh.  Thainig  e  air  bòrd 
agus  thug  e  a'  neamhnuid  air  a  h-ais  do 
lain  Newton.  **  Sin  agad,"  ars'  esan  "  a'  neamh- 
nuid  a  chaiU  thu  le  do  ghoraichid  fhèin.  Shaor 
mise  i.  'S  fhearr  dhuit  a  nis  a  toirt  dhòmhsa  air 
a  h-ais  agus  gleidhidh  mise  dhuit  i  gu  tearuinte 

gus  an  là  a  dh'iarrar  ort  a  rìs  i."  Rinn  Newton 
sin  ;  bliris  an  là  agus  dhùisg  e.  Bu  bhruadar  e, 
ach  bha  Dia  ann,  agus  eliaidh  a  bheannachadli 
dha.  B'  e  a'  neamhnuid  anam,  b'  e  a'  cheud 
neach  Criosd,  b'  e  an  dara  neach  Satan  ;  agus 
dh'fhoglum  Newton  uaithe  sin  gu  'm  b'èigin  dha 
anam  earbsa  gu  buileach  ri  Criosd,  agus  rinn  e 
sin.  An  do  rinn  thusa  so,  a  leughadair  ?  Mur 
do  rinn  nach  dean  thu  nis  e  ?  Nach  abair  thu 
comhla  ris  an  t-Salmadair, 

"'S  mi  d'òglach,  mac  do  bhan-oglaich , 
Mo  chuibhreach  bhriseadh  leat." 

Salm,  cxvi.  16. 

Chunnaic  sinn  a  cheana  beagan  mu  na 
puincean  a  thaobh  am  bheil  an  dà  chosamh- 
lachd  so  a'  còrdadh.  Thig  sinn  a  nis  gu  bhi  a' 
beachdachadh  air  na  puincean  sin  anns  am 
bheil  dealaichidhean  eatorra.  Cha  robh  an 
Tighearna  air  an  dà  chosamhlachd  a  liubhairt 
dhuinn  mur  a  biodh  atharrachadh  teagaisg  air 
chor-eigin  'n  a  bheachd.  Nis,  an  uair  a  bheachd- 
aicheas  sinn  gu  mion  air  an  dà  chosamhlachd 
chì  sinn  air  a  chur  air  ar  beulaobh  dà  sheòrsa 
rathaid  anns  am  bheil  daoine  ag  amais  air 
rioghachd  nèimh :  ann  am  briathran  eile  dà 
sheòrsa  iompachan.  Agus  's  maith  gu'm  bheil 
rioghachd  neimh  cho  farsuing  agus  gu'n  gabh  i 
steach  innte  an  dà  sheòrsa.     Seallamaid  orra  : 

Am  fear  a  fhuaii^  an  t-ionmhas, 

Tha  e  coltach  nach  robh  dad  a  dhùil  aige  ri 
leithid  fhaotainn  far  an  d'  fhuair  e  e.  Thiiit  e 
air  an  ionmhas.  'S  maith  a  dh'  fhaodta  gur  e  fear 
oibreach  a  bh'  ann  dheth — duine  bochd  a'  saoith- 
reachadh  air  son  arain  làitheil  an  uair  a  thuit  am 
fortan  air.  Bha  e  'n  a  dhuine  saoibhir  air  ball. 
Tha  am  fear  so  'n  a  shamhla  air  a'  mhuinntir  a 
tha  air  an  iompachadh  gu  h-obann,  an  uair  is 
maith  a  dh'  fhaodta  nach  robh  dùil  aca  ri  leithid 
a  ni  a  thachart  idir  orra.  Tha  iomradh  gu  leòr 
againn  ann  an  eachdraidh  na  h-Eaglais  air  an 
leithide  sin.  Tha  Sacheus  againn — neach  dh'  an 
d'aobharaich  neònachas  e  shreap  suas  anns  a' 
chraoibh  gu  sealladh  fhaotainn  air  losa.  Fhuair 
e  barrachd  air  na  bha  dùil  aig  ris — fhuair  e 
rioghachd  nèimh.  Tha  fear-coimhid  a'  phriosoin 
againn,  agus  Saul  o  Tharsus,  ris  'n  a  choinnich 
an  Tighearna  air  an  t-slighe  gu  Damascus,  ged 
a  dh'  f  haodas  sinn  esan  a  ghabhail  a  steach  fo  'n 
dara  cosamhlachd.  Tha  mhuinntir  so  fhathast 
anns  an  Eaglais.  B'aithne  dhomhsa  giUe  òg, 
agus  so  mar  a  thuit  esan  air  an  rioghachd.  Bha 
coinneamhan  soisgeulach  'g  an  gleidheadh  anns 
an  àite,  agus  an  àite  dhàsan  a  bhi  'n  a  shuidhe 
gu  h-iosal  am  measg  an  t-sluaigh  's  ann 
a  bha  e  shuas  gu  h-àrd  air  an  lobhta  leis  fhèin, 
agus    's   i    an    obai     a   bha    aige,    a'    deanamh 

pheileirean  pàipeir,  agus  'g  an  tilgeadh  air  a'  h- 
uile  ceann  maol  a  chitheadh  e  gu  h-iosal  fodha. 
Cha  robh  e  toirt  aire  no  smuain  do  ni  sam  bith 
a  bha  an  soisgeulach  ag  ràdh.  Aig  aon  phuinc 
dh'  eugh  an  soisgeulach  a  mach  le  àrd-ghuth, 
"  caillte,  caillte,"  agus  grad,  mar  pheileir  à 
gunna,  no  mar  shaighead  à  bogha,  chaidh  na 
facail  dhachaidh  gu  cridhe  an  fhleasgaich  le 
cumhachd  Dhè,  agus  mhothaich  e  gu'n  robh  e 
fhèin  caillte,  agus  dh'iarr  e  agus  fhuair  e 
tròcair.  Bha  bhuil  air  a  chaithe-beatha  o'n  uair 
ud.  'S  aithne  dhomhsa  eaglais  an  Dun-èideann 
agus  uair  aig  àm  suidheachadh  nan  suidheachan 
thainig  gille  òg  ag  iarraidh  suidheachan  àraidh, 
agus  cha  ghabhadh  e  fear  eile.  Dh'fhaighnich 
iad  dheth  c'arson  a  bha  e  ag  iarraidh  an  f  hir  ud 
thar  na  h-uile  suidheachan  eile  a  bha  anns  an 
eaglais,  agus  dh'innis  e  sin.  Thuirt  e  gu'n 
d'thainig  e  steach  dh'an  eaglais  'n  a  choigreach, 
cha'n  ann  a  mhàin  air  an  eaglais,  ach  air  Criosd. 
Shuidh  e  anns  an  t-suidheachan  ud,  agus  am 
measg  nithean  eile  a  thuirt  am  ministear  thuirt 
e  na'n  robh  neach  air  bith  anns  an  eaglais  a  bha 
'g  iarraidh  Chriosd  dh'a  anam  nach  ruigeadh  e 
leas  caruchadh  as  a'  bhad  's  an  robh — gu'm 
faodadh  e  Criosd  fhaotainn  'n  a  chridhe  le  bhi 
creidsinn  ann.  Ghrad  ghabh  an  gille  òg  'n  a 
chridhe  ri  Criosd  far  an  robh  e  'n  a  shuidhe, 
agus   bha   e   nis   ag   iarraidh    dha   fhèin    an    t- 

suidheachain  ud  anns  an  d'fhuair  e  Criosd. 
Tha  euimhne  agam  air  m  a  thuirt  duine  maith 
rium  fhèin,  fear  air  an  robh  cuid  dhe  mo 
leughadairean  mion-eolach,  Domhnull  Ros,  an 
greusaiche,  a  bha  ann  an  Stiòrnabhagh.  "  Tha 
sibh,"  ars'  esan,  *'  a'  cur  an  teagamh  gu'm  bheil 
mise  a'  creidsinn  ann  an  iompachadh  obann  ;  ach 
am  bheil  sibh  a'  faicinn  an  stùil  a  tha  'n  so," 
agus  e  bualadh  a  làimhe  air  an  stòl  air  an  robh 
e  'n  a  shuidhe,  **  ma  f huair  mise  riamh  Criosd 
dha  m'anam  's  ann  air  an  stòl  sin  a  fhuair  mi  e, 
agus  na'm  b'  urrainn  mi  chuirinn  ann  an  òr  e." 
B'aithne  dhomh  fear  eile,  agus  's  e  fuineadair  a 
bh'  ann,  a  fhuair  solus  agus  saorsa,  agus  e  ri 
fuine,  bho  na  briathran  "  Tha  e  Criochnaichte." 
Ach  ciod  thige  a  theirinn  tuilleadh  air  a'  phuinc 
so,  oir  bha  is  tha  is  bidh  an  leithid  sin  de  iom- 
pachain  anns  an  Eaglais  cho  fad  's  a  bhios 
eaglais  a  bhos  air  thalamh  ann — muinntir  a 
thuit  air  ionmhas  rioghachd  nèimh  an  uair  nach 
robh  dùil  sam  bith  aca  ris. 

Tha  a  ris  comharadh  eile  air  a'  mhuinntir  so, 
gur  tric  a  tha  iad  ro  bhlàth  'n  an  aignidhean. 
Bha  am  fear  anns  a'  chosamhlachd  air  a  Uonadh 
le  aoibhneas.  'S  ann  "  air  sgàth  a  ghàirdeachais  " 
a  **  dh'  imicli  e  agus  a  reic  e  na  bha  aige."  Tha 
cuid  mar  sin  mar  a  bha  na  h-Abstoil  an  deigh  là 
na  Cuingis — cha'n  'eil  e  'n  comas  daibh  gun  na 
nithean  a  chunnaic  agus  a  chuahi  iad  a  labhairt 

(Gniomli,  iv.  20).    Tha  iad  mar  dliaoine  air  mhisg 
le  fion  na  rioghachd.     Mar  a  chuala  mi  Aonghus 
Domhnullach,  a  bha  anns  na  h-Earadh  ag  ràdh, 
air  là  ceisde.     Dh'innis  e  seanchas  mu  mhuinntir 
ann    an   aon  de   bhàigh  na  h-Earadh,  a  fhuair 
tocsaid    de   dheoch    làidir   air   chor-eigin    air  a' 
chladach.     Shuidhich  iad  nach  innseadh  iad  do 
neach  sam  bith   eile  naidheachd  na  fhuair  iad, 
ach  gu'n  cumadh  iad  an  nì  a  fhuair  iad  dhaibh 
fhèin.     Ach  an   uair  a  dhearg  an    deoch   làidir 
orra  sud  suas  iad  gu  mullach  a  chnuic  a  b'àirde 
anns  a'  bhaile  ag  èigheach  a  mach,  ''  O  fheara, 
thigibh  an  so,  cha'n  fhaodar  a  chleith."     **  Sud 
agaibh,"  ars'  Aonghas,  "  an  rathad  anns  am  bheil 
gràdh  Dhè  a'  cur  dhaoine  air  mhisg  ionnus  nach 
urrainn  dhaibh  a'  naidheachd  mhaith  a  chumail 
aca  fhèin  ;  feumaidh  fios  a  bhi  aig  a'  choimh- 
earsnachd,  agus  aig  an  t-saoghal,  air."     Tha  iad 
so  'n  an  teachdairean  anabarrach  eudmhor  an  t- 
soisgeil.    'S  e  so  a  tha  'g  aobliarachadh  gu'm  bheil 
na  Gàidheil  'n  an  teachdairean-cèin  cho  foghain- 
teach.     Cha  'n  ainmich  mi  ach  dithis  dhiubh  aig 
an  àm  so — an  t-Urramach  Dr  Dtiff,  a  bha  aig  ar 
n-Eaglais  fhèin  's  na  h-Innseachan,  agus  an  Dr 
Macanlèigh,  teachdaire-cèin  ainmeil  na  h-Afric. 
Bha  iad  sin  le  chèile  'n  an  Gàidheil.     Bhuineadh 
an  Dr  Duff  do  shiorramachd  Pheairt,  agus  an 
Dr   Macanlèigh,  a   thaobh   a  shinnsireachd,  do 
eilean  Ulbha.    'S  e  cho  blàth  's  a  tha  an  Gàidheal 

'n  a  aignidhean  a  tha  'g  aobharachadh  dha  e  bhi 
'n  a  theachdaire  soisgeulach  cho  eudmhor  agus 
foghainteach  aon  uair  agus  gu'm  bris  air  "  gloir 
Dhè  ann  an  losa  Criosd." 

Aon  ni  eile  a  thaobh  na  muinntir  so.  Tha 
atharrachadh  nan  gràs  annta  anabarrach  follais- 
each,  eadhon  o'n  leith  a  muigh.  Bhiodh  am 
fear  so  anns  a'  chosamhlachd  car  coltach  ri  neach 
mu  'n  cuala  mi  air  'n  a  thuit  fortan  mòr.  Bha 
e  'n  a  fhear-oibreach,  navvy,  mar  a  their  sinn 
anns  a'  Bheurla.  Thainig  an  sud  là  am  post  far 
an  robh  iad  ag  obair,  agus  dh'fhaighnich  e  an 
robh  a  leithid  so  de  fhear  'n  am  measg,  'g  a 
ainmeachadh,  chionn  's  gu'n  robh  htir  aige  air  a 
shon.  Thuirt  am  fear  so  gu'm  b'esan  an  duine, 
ach  gu  'm  b'ioghnadh  leis  gu'm  biodh  htir  ann 
air  a  shon-san.  Fhuair  e  an  Htir,  agus  an  uair  a 
dh'fhosgail  e  i  ciod  a  bha  innte  ach  naidheachd 
fortain  a  bha  air  tuiteam  air.  Air  ball  thilg  e 
uaithe  an  ceaba  a  bha  aige  'n  a  làimh,  agus  ars' 
esan  r'a  chompanaich,  "  Beannachd  leibh,  mo 
sheana  chompanacha,  tha  mise  'n  a  m'  oighre 
air  fortan  mòr,  agus  cha  'n  'eil  mi  gu  bhi  'n  a 
m'  fhear-oibreach  tuilleadh."  Agus  dh'fhalbh  e 
air  ball  gus  f  hortan  a  shealbhachadh.  Sin  mar 
a  tha  a  thaobh  na  feadhnach  so  air  'n  a  thuit 
rioghachd  Dhè  agus  a  h-ionmhas,  tha  iad  a'  cur 
cùl  gu  buileach  r'  an  seana  chompanaich,  agus 

chleachdaidhean,  agus  tha  iad  gu  follaiseach  'n 

an  creutaran  nuadh.  Mar  a  chuala  mi  a 
thachair  ri  fear  a  b'àbhaisd  a  bhi  mach  's  a 
steach  dh'  an  tigh-osda.  Thachair  seann 
chompanach  air  là  agus  ars'  an  seana  chom- 
panach  ris,  "  Thig  a  stigh  a  dhuine  agus  bidh 
gloine  againn."  "Chatèid,"  ars'esan.  ''C'arson" 
ars'  am  fear  eile.  "  Companach  a  tha  agam,"  ars' 
esan,  "agus  ma  thèid  mise  a  stigh,  feumaidh 
mi  esan  fhàgail  a  muigh."  "  C'àite  am  bheil  e," 
ars'  am  fear  eile,  's  e  sealltainn  timchioll — "  nach 
toir  thu  steach  leat  e?"  "  Cha  tèid  e  steach 
leam,"  ars'  esan,  *'  'S  e  Criosd  a  tha  ann,  a  f  huair 
mi  o  chionn  ghoirid  mar  mo  charaid,  agus  mo 
chompanach,  agus  cha  dhealaich  mi  ris."  Agus 
dh'  f halbh  e  gun  a  dhol  a  stigh.  '*  Ma  tha  neach 
sam  bith  ann  an  Criosd  is  creutar  nuadh  e : 
Chaidh  na  seann  nithean  seachad,  feuch,  rinneadh 
na  h-uile  nithean  nuadh  "  (2  Cor.,  v.  17).  Sin 
agaibh,  ma  tha,  aon  seòrsa  iompachain — a' 
mhuinntir  a  tha  tuiteam  air  ionmhas  na 
rioghachd  gu  h-obann,  a  tha  air  ball  air  an 
lionadh  làn  le  gàirdeachas  do  bhrigh  iongantas 
an  ni  a  fhuair  iad,  agus  a  tha  bho  'n  uair  sin  a 
mach  gu  follaiseach  'n  an  creutaran  nuadh.  Sin 
teagasg  na  ceud  cosamhlachd. 

Am  Fear  a  Fhuair  an  Neamhnuid. 

Tha  an  dara  cosamhlachd  a'  toirt  ri    ar   n- 
aghaidh  seòrsa  iompachain  eile — muinntir  a  tha  'g 

amais  air  an  rioghachd  an  lorg  an  iarrtuis  agiis  an 
rùin.  'S  e  ceannaiche  a  bha  anns  an  dara  fear, 
dh'am  b'aon  ghnothach  a  bhi  ag  iarraidh  neamh- 
nuidean  maiseach,  agus  's  ann  air  cois  a  shaoith- 
reach  a  dh'amais  e  air  an  aon  a  b'fhearr.  Tha 
muinntir  ann  agus  tha  iad  a'  faotainn  rioghachd 
Dhè  an  deigh  bhhadhnachan  de  shaoithir  agus 
de  shireadh,  ag  iarraidh  sìthe  agus  ag  iarraidh 
fìreantachd  agus  maith  gun  a  bhi  ag  amais  orra 
dha  rireadh  gus  an  d'amais  iad  air  Criosd. 
Dhiubh  so  bha  Pòl  fèin  a  bha  coguiseach  eadhon 
an  uair  a  bha  e  a'  geur-leanmhuinn  na  h-Eaglais 
(Gn.,  xxiii.  1  ;  xxiv.  16  ;  xxvi.  9),  agus  a  bha  "a 
reir  na  f  ireantachd  a  tha  's  an  lagh  neo-choireach  " 
(Phil.,  iii.  6).  'S  ann  dhiubh  so  cuideachd  a  bha 
Luther,  an  t-ath-Ieasaicheir,  agus  Wesley,  an 
soisgeulaich,  agus  Chalmers,  ceannard  an  Deala- 
chaidh.  Bha  iad  sin  uile  'n  an  daoine  a  bha  ag 
iarraidh  fireantachd  rioghachd  Dhè  fada  mu's 
d'fhuair  iad  i  ann  an  Criosd.  Dhiubh  so 
cuideachd  bha  duine  ainmeil  ann  an  ceud  hnn 
Eaglais  an  Tiomnaidh  Nuaidh,  Justin  Martyr, 
Bha  e  'n  a  fheallsanach  ag  iarraidh  ghocais  fada 
mu's  robh  e  'n  a  chriosduidh  ;  ach  's  ann  an  lorg 
a  bhi  mar  so  ag  iarraidh  gUocais  a  dh'  amais  e 
air  Criosd  "anns  am  bheil  uile  ionmhas  a' 
ghhocais  agus  an  eòlais  falaichte." 

'S  e,  mar  so,  an  dara  comharradh  a  tha  orra 

so,  gur  muinntir  iad  as  mo  a  tha  air  an  ghiasad 

le  'n  inntinn  na  le  'n  aignidhean.  'S  e  ceannaiche 
a  bha  anns  an  duine  so  anns  a'  chosamhlachd. 
Cha  deanadh  e  ni,  bargan  no  eile  gun  chunntas 
roimh  làimh.  So  mar  a  tha  a'  mhuinntir  air  am 
bheil  e  'n  a  shamhladh.  Bha  inntinn  mhòr  aig 
na  daoine  sin  uile  a  dh'ainmich  sinn.  Cha  b'ann 
gu  h-obann  a  rinn  iad  m  sam  bith,  ach  an  deigh 
smuain  agus  cunntas  chosd.  Tha  Pòl  mar  so  an 
comhnuidh  "a'  meas"  (Rom.,  viii.  18  ;  Phil.,  iii. 
7-8)  *'  a'  breithneachadh "  (2  Cor.,  v.  14),  agus 
ag  iarraidh  oirnn  a  bhi  a'  meas  mu  nithean 
rioghachd  Dhè  (Rom.,  vi.  11).  'S  e  ceannaiche 
a  bha  ann  deth,  agus  bha  e  a  ghnàth  a'  cur  na 
calldachd  agus  na  buannachd  fa  chomhair  a 
cheile,  agus  'g  an  tomhais  air  meigh  an  ionaid 
naoimh.  Tha  iad  so  a'  gluasad  cha'n  ann  a  rèir 
am  faireachdan  ach  a  rèir  am  breithneachaidh 
agus  an  tuigse.  Ged  a  tha  an  cridhe  blàth  tha 
barrachd  aig  a'  cheann  air  a'  chridhe,  agus  na 
f  ìrinnean  sin  a  tha  a'  gluasad  cridhe  agus  caithe- 
beatha  tha  iad  a'  ruigheachd  air  an  cridhe  tre 
an  inntinn. 

Tha  feum  mhòr  aig  a'  Ghàidhealtachd  air  a 
leithid  so  de  chriosduidhean,  daoine  agus  mnathan 
ciallach  toinisgeil  a  thomhaiseas  cùisean,  agus 
nach  bi  air  an  gluasad  a  null  agus  a  nall  leis 
a'  h-uile  oiteig  gaoithe  de  amharus  agus  de 
theagamh  a  dh'f  haodas  sèideadh  orra  ii  cearnaidh 
sam  bith,  a'  cur  am  faireachdan  troimhe  chdile 

air  son  na  h-uaìre,  agus  a'  toirt  orra  nithean  a 
dheanamh  agus  a  ràdh  dhe  'n  gabh  iad  aithreachas 
a  rìs,  ged  nach  leig  am  pròis  leò  sin  aideachadh. 
Is  maith  agus  is  f  heumail  an  nì  teine  an  uair  a 
tha  e  fo  cheannsail,  ach  tha  cunnart  mòr  ann  an 
uair  a  tha  a  chead  fhèin  aige. 

'S  e  an  treas  comharradh  orra  so  nach  'eil,  aig 
uairean  co  dhiùbh,  uidhir  a  dh'atharrachadh  o'n 
leith  a  muigh  r'a  fhaicinn  orra  agus  a  tha  air  a' 
cheud  chuid  a  dh'ainmich  sinn.  Bha  Justin 
Martyr  'n  a  fheallsanach  mu's  robh  e  'n  a 
chriosduidh,  ach  an  deigh  dha  a  bhi  'n  a  chriosd- 
uidh  lean  e  air  a  bhi  'n  a  f  heallsanach  agus  cha 
do  chuir  e  riamh  dheth  deise  an  fheallsanaich. 
Bha  IVesley  agus  Chalmers  'n  am  ministearan 
mu's  d'thainig  iad  gu  làn  sholus  na  fìrinn  mar  a 
tha  i  ann  an  losa,  agus  an  deigh  an  iompachaidh 
lean  iad  mar  sin.  Bha  brigh  agus  buaidh  'n  an 
teagasg  nach  robh  roimhe  —  sin  na  bha  a 
dh'atharrachadh  ann  ;  bha  e  na  bu  mhò  thaobh 
fìrinn  na  bha  e  thaobh  coltais.  Ann  am  briathran 
eile :  ged  a  thug  na  fhuair  iad  air  a'  cheud 
fheadhainn  an  seann  chaithe-beatha  a  thrèigsinn 
gu  buileach  's  e  thug  e  air  an  dara  muinntir  na 
seann  nithean  a  dheanamh  an  dòigh  a  bha  tur 
nuadh.  Dh'  fhan  an  ceannaiche  'n  a  chean- 
naiche,  am  feallsanach,  'n  a  fheallsanach,  am 
ministear  'n  a  mhinistear,  fear  na  stàta  'n  a  fhear- 
stàta,  ach  bu  mhòr  an  dealachadh  a  bha  anns  an 

dòigh  anns  'n  a  chuairtich  iad  a  nis  dleasdanais  an 
gairmean. 

Dà  ni  anns  a'  cho-dhùnadh. 

Feumaidh  an  dà  sheòrsa  chriosduidhean  a 
chèile  a  thuigsinn  agus  's  èigin  dhaibh  giùlan  le 
cach  a  chèile.  Tha  feum  air  caochladh  sheòrsa 
chriosduidhean  anns  an  Eaglais.  Ach  tha  iad 
ealamh  gu  dhol  a  mach  air  a  chèile.  Bidh  mi  air 
uairean  'n  a  mo  mhac-meamna  fhèin  a'  cur  nan 
tri  iompachain,  Timoteus  agus  Lidia  agus  fear- 
coimhid  a'  phriosoin,  a  chomhradh  r'a  chèile. 
Chì  mi  iad  anns  an  dol  a  mach  amharusach  a 
thaobh  a  chèile,  no  dh'an  taobh  fhèin — Fear- 
coimhid  a'  phriosoin  a'  cur  ann  an  teagamh 
iompachadh  Thimoteuis  a  chionn  nach  robh  là 
no  uair  aige  a  thaobh  am  b'urrainn  e  a  radh  gur 
ann  aig  an  uair  sin  a  chaidh  iompachadh  ;  agus 
e  teagmhach  cuideachd  mu  Lidia  do  bhrigh 
agus  ged  a  bha  là  is  uair  aice  nach  d'thainig  i 
riamh  fo  f hior  dhùsgadh  mar  a  thainig  e  fhèin  ; 
agus  Timoteus  agus  Lidia  leith-amharusach 
mu'n  timchioll  f  hèin  a  chionn  nach  d'f  huair  iadsan 
a  riamh  an  dùsgadh  mòr  a  fhuair  fear-coimhid 
a'  phriosoin  ;  air  neo  iad  ag  radh  nach  robh  ann 
am  fear-coimhid  a'  phriosoin  ach  "  revival "  air  an 
d'thainig  an  t-atharrachadh,  ge  b'e  sam  bith 
ciod  a  bh'ann,  car  luath  agus  air  dhòigh  neo- 
àbhaisteach.  Ach  mu  dheireadh  chunnaic  iad 
gu'n    robh   an   t-aon   m   feumail   aca  le  cheile, 

eadhon  Criosd  agus  a  shaoibhreas,  ged  a  dh'amais 
iad  air  an  caochladh  dhòighean. 

'S  i  cheisd  mhòr  dhuinn  uile,  cha'n  e  ciamar 
a  dh'amais  sinn  air  an  rioghachd,  ach  an  d'amais 
sinn  idir  oirre.  An  d'fhuair  sinn  Criosd  na 
h-uile  anns  na  h-uile  dha  ar  n-anam  ?  Am  bheil  e 
luachmhor  dhuinn  ?  An  e  is  maisiche  na  deich 
m\le  dha  ar  n-anam  ?  **  Mur  'eil  spiorad  Chriosd 
aig  neach  cha  bhuin  e  dha."  "  Mur  a  beirear 
duine  a  rìs  cha  'n  fhaic  e  rioghachd  Dhè."  'S  i 
a'  cheisd  dhuit-sa,  ma  tha,  a  leughadair,  cha  'n  e 
c'uin  no  ciamar  a  rugadh  tu,  ach  am  bheil  thu  a 
nis  'n  a  do  bheò-chreutar  ann  an  Criosd.  An 
urrainn  dhuit  a  radh  còmhla  ris  an  t-Salmadair, 


"  Do  thogadh  m'anam  leatsa  a  Dhè, 

Salm,  XXX.  3. 


Glan  as  an  uaigh  a  mach." 

AN    CARAID   'S   A'   MHEADHON- 
OIDHCHE. 

(LUCAS,    XÌ.    6-13.) 

Tha  an  Tighearna  anns  a'  chosamhlachd  so 
a'  teagasg  dhuinn  mar  bu  chòir  buanachadh  ann 
an  urnuigh.  Tha  a'  chosamhlachd  gu  buileach 
a'  còrdadh  ris  na  tha  tachairt  gu  tric  anns  an 
àird  an  ear,  far  am  bheil  e  'n  a  chleachdadh  aca 
a  bhi  siubhal  rè  na  h-oidhche  le  sùil  a  bhi  seach- 
nadh  teas  an  là.  Tha  an  dealbh  air  a  tharruing 
dhuinn  air  dhòigh  a  tha  ealamh  gu  gàire 
a  dhùsgadh ;  cha  mhòr  nach  fhaic  sinn  agus 
nach  cluinn  sinn  a  h-uile  ni  mar  a  tha  iad  a' 
tachairt.  Tha  an  duine  o'n  leith  a  stigh  'n 
a  cheud  chadal  an  uair  a  tha  e  air  a  dhùsgadh 
le  gnogadh  mòr  aig  a  dhorus.  Tha  sinn  a' 
cluinntinn  a'  chomhraidh  agus  freagradh  grims- 
gulach  an  fhir  a  tha  's  an  leabaidh.  Ach  thug  e 
e  fhèin  seachad  ann  an  làmhan  a  charaid  aig  an 
dorus  an  uair  a  dh'  innis  e  dha  a  shuidheachadh 
am  measg  a  chuid  chlainne.  **  Ma's  ann  mar  sin 
a  tha  leat,"  ars'  am  fear  aig  an  dorus,  "bheir 
mise  ort  gu'n  toir  thu  dhomhsa  na  tha  mi 
ag  iarraidh,"  agus  leis  an  sin  a'  toirt  an  ath 
ghnogadh  na  bu  truime  na  am  fear  roimhe.     "  An 

duine  gun  nàire  a  tha  e  ann,"  ars'  am  fear  anns 
an  leabaidh,  "  cha  dean  so  an  gnothuch  idir ; 
dùisgidh  e  an  teaghlach  orm  agus  bidh  am  mi- 
shealbh  ann  —  feumaidh  mi  èirigh  agus  na 
buiUonnan  a  thoirt  dha,"  agus  leis  an  sin  tha  e 
ag  èirigh  agus  'g  an  toirt  da.  Cosmhuil  ris  an 
duine  so,  feumaidh  sinne  buanachadh  ann  a  bhi 
ag  iarraidh  gus  am  faigh  sinn.  Chì  sibh  gu 
h-àraidh  gur  h-ann  mu  thiodhlac  an  spioraid 
naoimh  a  tha  an  Tighearna  a'  labhairt.  Nis, 
tha  fhios  againn  nach  'eil  an  Tighearna  mi- 
dheònach  an  spiorad  naomh  a  thoirt  dhuinn. 
Tha  cuid  de  nithe  a  thaobh  am  bheil  e  fior  gu  'm 
feum  sinn  an  iarraidh  mar  nithe  a  dh'  f  haodas  an 
Tighearna  àicheadh  dhuinn  agus  a  thaobh  am 
feum  sinn  a  bhi  striochdta  dh'a  thoil,  ach  cha  'n 
'eil  tiodhlac  an  spioraid,  no  beannachdan  spiorad- 
ail,  am  measg  nan  nithean  sin ;  tha  a  thoil 
foillsichte  mu'n  timchioU,  gu  'm  bheil  e  ghnàth 
deònach  an  toirt  dhuinn.  C'arson,  ma  ta,  am 
bheil  againn,  air  uairean  mar  a  tha  an  Tighearna 
ann  an  so  a'  teagasg,  ri  buanachadh  ann  a  bhi  'g 
iarraidh  ?     Tha  dà  aobhar  air  an  sin  : 

Gus  dearbhadh  a  chur  air  ar  treibhdhireas, 
dK  fheuch  am  bheil  sinn  dha  rireadh  'g  an 
iarraidh, 

Gu  dè  a  chuir  an  duine  so  gu  dorus  a  charaid 

aig   meadhon   oidhche  ?     Chuir  an  èigin.     Cha 

b'urrainn  e  dhol  as  aonais  nam  builionn.  An  ann 
mar  so  a  tha  sinne  ag  iarraidh  bheannachdan 
spioradail — gu  h-àraidh  ag  iarraidh  an  Spioraid 
naoimh  ?  Am  bheil  sinn  'g  an  iarraidh  mar 
nithe  nach  urrainn  sinn  deanamh  as  an  aonais  ? 
Agus  cha  b'ann  air  a  shon  fhèin  a  mhàin  a  bha 
an  duine  so  'g  an  iarraidh  ach  air  son  aoidheachd 
dh'a  charaid.  'S  e  feuman  a  charaid  a  bha  'g  a 
chur  thige.  Sin  mar  a  tha  leinne.  Tha 
muinntir  eile  gu  tric  an  urra  ruinn  agus  a' 
sealltuinn  ruinn  air  son  maith,  agus  's  maith  a 
dh'fhaodta,  sinne  mar  a  bha  fear  an  tighe  so, 
gun  nì  againn  a  bheir  sinn  dhaibh.  Tha  cuid 
againn  'n  ar  pàrantan,  cuid  againn  'n  ar  luchd- 
teagaisg  agus  'n  ar  ministeirean,  tha  na  h-uile 
againn  ann  an  dàimh  mar  choimhearsnaich  no 
mar  chàirdean  ri  muinntir  eile  a  tha  an  crochadh 
ruinn  air  son  nithean  spioradail,  mur  a  teid  iad 
acrach  a  thaobh  nan  nithean  sin.  So  an 
suidheachadh  bu  chòir  ar  dùnadh  a  steach  ris 
an  Tighearna  fhèin  agus  ar  cur  a  dh'ionnsuidh 
a  dhoruis-san,  agus  ar  cumail  an  sin  gus  am  faigh 
sinn  uaith  na  nithean  sin  a  chuireas  sinn 
air  beulaobh  chàich.  Tha  dàil  an  Tighearna 
mar  sin  a'  dearbhadh  ar  treibhdhireis. 

Tha  i  a  dearbhadh  ar  creidimh,  dh'fheuch  am 
bheil  sinn  dha  rireadh  ol  creidsinn  gum  bheil 
nithean  maith  aig  Z)ia  air  ar  son,  agus  gun 
toir  e  dhuinn  iad. 

Fhaic  sibh  an  duine  so — cha  robh  e  air  dol  idir 
a  dh'ionnsuidh  doruis  a  charaid,  no  air  buanachadh 
ann  a  bhi  'g  iarraidh,  mur  an  robh  e  creidsinn  gu 
'n  robh  buiHonnan  aige  anns  an  tigh.  B'  e  sin  a 
chuir  a  dh'ionnsuidh  an  doruis  e,  agus  a  chum 
an  sin  e.  Sin  mar  a  tha  leinne ;  "  Oir  is  èigin 
do  'n  ti  a  thig  a  dh'ionnsuidh  Dhè  a  chreidsinn 
gu'm  bheil  e  ann,  agus  gur  e  an  Ti  a  bheir  duais 
do  'n  dream  a  dh'iarras  e  gu  dìchiollach " 
(Eabh.,  xi.  6). 

So,  ma  tha,  teagasg  àraidh  na  cosamhlachd 
so — nach  fheum  sinn  àicheadh  a  ghabhail  a 
thaobh  bheannachdan  spioradail,  an  uair  a  tha 
sinn  'g  an  iarraidh,  gus  am  faigh  sinn  iad  ;  mar 
mhuinntir  nach  urrainn  deanamh  as  an  aonais, 
agus  aig  am  bheil  làn  chreidimh  ann  an  saoibh- 
reas,  agus  ann  am  fialaidheachd,  Dhè.  Tha  am 
freagradh  cinnteach. 

"  Bidh  easbhuidh  air  na  leòmhnaibh  og', 
Is  ocras  orr'  air  leith  : 
Aeh  air  an  dream  a  dh'iarras  Dia, 
Cha  cheilear  aon  ni  maith." 

Salm,  xxxiv.  10. 

(LUCAS,  xviii.  1-8.) 

Tha  an  cosamhlachd  so  a  ris  sl  còrdadh  gu 
biiileach  ri  caithe-beatha  agus  cleachdaidhean  na 
h-àirde  an  ear.  Cha  'n  'eil  ceartas  r'a  fhaotainn 
ann  ach  ainneamh,  agus  sin  le  neart  a'  bheartais 
agus  a'  chumhachd.  Cììii  do  Dhia  nach  ann 
mar  sin  a  tha  e  'n  ar  dùthaich-ne.  Faodaidh  e 
bhi  nach  còrd  a'  bhreith  ruinn  air  uairean,  mar 
is  maith  a  dh'fhairich  cuid  againn  o  chionn 
ghoirid,  ach  cha  'n  fheum  sinn  a  dh'aindeon 
sin  eucoir  no  mi-shuim  a  chur  as  leith  ar 
breitheamhan.  Tha  so  ag  aobharachadh  duil- 
gheadas  do  chuid  ann  a  bhi  mìneachadh  na 
cosamhlachd.  Cionims  is  urrainn  an  Tighearna 
eisimpleir  duine  eucorach  a  ghabhail  gu  bhi 
teagasg  dhuinn  leasanan  spioradail  ?  Maith  gu 
leòr.  Anns  a'  cheud  àite  tha  an  Tighearna,  ann 
a  bhi  a'  tarruing  na  cosamhlachd,  a'  gabhail 
dhaoine  mar  a  tha  e  'g  am  faotainn  anns  a' 
bhitheantas,  cha  'n  ann  mar  bu  chòir  dhaibh  a 
bhi,  ach  mar  a  thà  iad.  Agus  anns  an  dara  àite, 
tha  e  a'  reusanachadh  bho  chleachdadh  an  duine 
eucoraich  suas  gu  cliù  agus  cleachdadh  an  Dè 

mhaith,  mar  a  tha  e  ag  ràdh  an  àite  eile,  *'  Ma  's 
aithne  dhuibhse  a  tha  olc,  tiodhlacan  maithe  a 
thoirt  do  'ur  clainn,  nach  mò  na  sin  a  bheir  'ur 
n-Athair  a  tha  air  Neamh  nithean  maithe  dhaibh- 
san  a  dKiarras  air  iad"  (Mata,  vii.  11)  ? 

A  ris,  tha  an  dealbh  anns  a'  chosamhlachd 
uUamh  gu  gàire  a  thoirt  oirnn.  Chi  sinn  a' 
bhantrach  agus  am  breithimh  ri  aghaidh  a  chèile 
— a'  bhantrach  ullamh  gu  leum  air  a'  bhreithimh 
le  teangaidh  no  le  dòrn  agus  gabhail  dhà,  agus 
am  breithimh  fo  eagal  gu  'n  dean  i  sin,  oir  is  e 
is  ciall  anns  a'  Ghreugais  dh'an  f  hacal  "  sgithich  " 
buille  thoirt  do  neach  anns  an  aodann,  no  sùil 
ghorm  a  thoirt  da.  So  am  facal  a  tha  an  t- 
Abstol  a'  gnàthachadh  an  uair  a  tha  e  a'  labhairt 
mu  'n  cheannsail  a  bha  e  a'  cumail  air  a  chorp 
fhèin,  "  Tha  mi  ol  trom-bhualadh  mo  chuirp, 
agus  'g  a  chur  fo  smachd''  (1  Cor.,  ix.  27),  cleas 
fir-chatha  a'  bualadh  a  nàmhaid  anns  an  aghaidh. 
So  an  t-eagal,  ma  ta,  a  bha  air  a'  bhreithimh, 
gu  'n  gabhadh  a'  bhantrach  dha  là  air  chor-eigin 
le  a  teangaidh  no  le  a  dòrn,  agus  gu  'm  biodh  e 
air  a  nàrachadh  an  làthair  na  cùirte,  no  gu'm  b' 
èigin  dha  an  t-sràid  a  shiubhal  le  sùil  ghorm. 
Tha  bantraichean  a'  h-uile  tìr  'n  an  cuspairean 
truais,  air  am  fàgail  mar  is  tric  gun  chobhair 
gun  chuideachadh  ;  ach  tha  cuid  dhiubh  an  uair 
a  tha  an  druim  ri  balla,  a  sheasas  gu  dian  agus 
gu  làidir  air  son  an  còraichean,  gu  h-àraidh  ma 

tha  clann  aca,  agus  nach  stad  aig  ni  gus  am 
faigh  iad  ceartas.  'S  ann  dhiubh  so  a  bha  a' 
bhantrach  anns  a'  chosamhlachd.  Agus  bhuinig  i. 
'S  ionnan  teagasg  na  cosamhlachd  so  agus 
teagasg  cosamhlachd  a'  charaid  air  a'  mheadhon- 
oidhche.  Tha  iad  le  chèile  a'  teagasg  dhuinn 
gu'm  bu  chòir  dhuinn  buanachadh  ann  an 
ùrnuigh,  "  GrUì*  còir  ùrnuigh  a  dheanamh  a 
ghnàth  agus  gun  fannachadh,''  ach  tha  aghaidh 
àraidh  aig  a'  chosamhlachd  so  ri  suidheachadh 
Eaglais  Dhè  air  fad,  agus  a  cùis  anns  an  t- 
saoghal.  Tha  staid  an  t-saoghail  agus  staid  na 
h-Eaglaise  ag  aobharachadh  mòran  cheisdean 
agus  amharusan  air  siubhai  sluaigh  Dhè  air 
uairean,  agus  a'  cur  mòr-dhearbhadh  air  an 
creidimh.  Tha  iad  ullamh  aig  a'  leithid  sin  a 
dh'amannan  a  bhi  a'  dol  cha'n  ann  a  rèir  creidimh 
ach  a  rèir  seallaidh.  Gheibh  sibh  an  staid 
inntinn  so  gu  tric  anns  na  Sailm  agus  anns  na 
Fàidhean.  "  Ghabh  mi  farmad  ri  amadanaibh, 
rifaicinn  soirbheachadh  dhaoine  aingidh  "  (Salm, 
Ixxiii.  3).  '' Is  ceart  thusa,  O  Thighearna,  an 
uair  a  thagram  riut :  gidheadh  ceadaich  dhomh 
labhairt  riut  mu  thimchioll  do  bhreitheanais, 
C'ar  son  a  tha  slighe  nan  droch  dhaoine  ol  soir- 
bheachadh?  C'ar  son  a  tha  iadsan  uile  suaimh- 
neach  a  tha  ro  aingidh''  (ler.,  xii.  1)  ?  Tha  dàil 
an  Tighearna  'n  a  fhreasdal  agus  ann  am 
freagradh   iirnuighean    a  shluaigh  gu    tric  'n  a 

dhiomhaireachd  dhaibh.  "  Cia  fhad  a  bhios,  O 
Thighearna  naoimh  agus  fhkrinnich,  gus  an  dean 
thu  breitheanas,  agus  an  diol  thu  arfuil-ne  orra- 
san  a  tha  'n  an  còmhnuidh  air  an  talamh  "  (Taisb., 
vi.  10)  ?  Nis,  cha  'n  'eil  a'  chosamhlachd  a' 
fosgladh  dhuinn  na  diomhaireachd  gu  buileach, 
ach  tha  i  a'  teagasg  dhuinn  dà  ni  a  thaobh  ar 
dleasdanais,  agus  a  thaobh  na  staid  inntinn  sin 
a  tha  iomchuidh  dhuinn  aig  amannan  dorcha 
ann  an  suidheachadh  na  h-Eaglais  :  An  toiseach, 
nach  bu  chòir  dhuinn  gu  bràth  sgur  a  dh'urnuigh 
air  son  teachd  rioghachd  Dhè  a  dh'aindeon 
coltais  o  'n  leith  a  muigh  ;  agus  anns  an  dara 
àite,  gu  'm  bu  choir  dhuinn  creidsinn  a  ghnàth, 
ged  a  dh'fhaodas  Dia  air  son  aobharan  a  tha 
fad  os  cionn  ar  breithneachaidh,  agus  ar  tuigse, 
ach  a  tha  aithnichte  dhasan,  agus  a  tha  maith  'n 
a  shealladh,  dàil  a  chleachdadh  a  thaobh  a  bhi 
greasad  teachd  a  rioghachd,  gidheadh  gu  'n  tig 
a  rioghachd  fa  dheòidh  agus  gu  cinnteach  an 
lorg  ùrnuighean  a  shluaigh,  agus,  's  maith  a 
dh'fhaodta,  air  dhòigh  gu  buileach  obann,  agus 
an  rathad  nach  robh  dùil  rithe. 

A'  Cheud  Leasan  : 

'aS'  ann  an  uair  is  duirche  a  tha  nithean  a 
thaobh  cidsean  na  h-Eaglais  agus  aobhar  Dhè  air 
thalamh  is  mò  a  tha  dhfhiachan  oii^nn  a  bhi 
buanachadh  ann  an  ùrnuigh,  Cha  'n  aobhar  eu- 
dòchais    agus   geilte    amannan    dorcha,   ach    's 

aobhar  ùrnuigh  agus  dòchais  iad.  Sin  na  1ì- 
amannan  anns  an  còir  sluagh  an  Tighearna  a 
dhol  an  co-bhuinn  ann  an  ùrnuigh.  Faicibh  an 
dealbh  a  tha  Malachi  a'  toirt  duinn  air  amannan 
dorcha,  agus  air  cleachdadh  agus  dleasdanas  na 
h-Eaglais  aig  a  leithid  sin  a  dh'àm.  Bha  mi- 
chùram  spioradail  agus  dearmad  tighe  Dhè  air 
tighinn  air  an  t-sluagh  's  a'  choitchionnas  agus 
bha  eadhon  luchd-aideachaidh  an  là  ag  radh,  *'  Is 
diomhain  seirbhis  a  thoirt  do  'n  Tighearna  ;  agus 
ciod  a  bhuannachd  dhuinn  gu  'n  do  choimhid  sinn 
òrdugh,  agus  gu  'n  do  ghluais  sinn  gu  brònach 
an  làthair  Tighearna  nan  sluagh  "  (Mal.,  iii.  14)  ? 
Aig  a'  cheart  àm  sin  chitear  fior  shluagh  an 
Tighearna  a'  cruinneachadh  air  son  co-labhairt 
agus  ùrnuigh,  ^'  An  sin  labhair  iadsan  air  an  robh 
eagal  an  Tighearna,  gach  aon  gu  tric  ri  chèile, 
agus  dh'èisd  an  Tighearna  agus  chuala  e,  agus 
bha  leabhar-cuimhne  air  a  sgriobhadh  'n  a  làthair, 
air  son  na  muinntir  air  an  robh  eagal  an 
Tighearna,  agus  a  smuainich  air  ainm'' 
(Mal.,  iii.  16).  Uime  sin,  mar  is  deuchainniche 
na  h-amannan,  agus  mar  is  neo-tharbhaiche  a 
gheibhtear  ùrnuigh,  a  rèir  coltais  o  'n  leith  a 
muigh,  's  ann  's  a'  cheart  uair  sin,  tha  a'  chosamh- 
lachd  a'  teagasg  dhuinn,  a  bu  chòir  dhuinn 
meudachadh  agus  buanachadh  ann  an  ùrnuigh. 

An  Dara  Leasan  : 

Thafreagradh  an  Tighearna  cha  'n  e  mhàin 

cinnteach  ach  obann,  Tha  e  a'  glacadh  naoimh 
agus  peacaich  an  neo-aire.  Tha  diomhaireachd 
mhòr  co-cheangailte  ri  dàlaichean  Dhè  'n  a 
fhreasdal.  Is  esan  a  mhàin  dh'an  aithne  an 
toiseach  agus  a'  chrioch  agus  'n  a  tha  eatorra. 
Ged  nach  'eil  a'  chosamhlachd  a'  toirt  dhuinn 
soluis  air  bith  air  na  h-aobharaichean  dàlach  sin, 
agus  ged  nach  urrainn  fios  a  bhi  againn  orra  air 
fad,  gidheadh  faodaidh  sinn  a  dhà  dhiubh  a 
thogail  o  'n  Bhiobull. 

1.  Tha,  an  toiseach,  fad-fhulangas  an  Tigh- 
earna, 

Mar  a  tha  an  t-Abstol  Peadair  'g  a  chur, 
"  Cha  'n  'eil  an  Tighearna  mall  a  thaobh  a  gheal- 
laidh  {mar  a  mheasas  dream  àraidh  moille)  ach  tha 
e  fad-fhulangach  do  ar  taobh-ne,  gun  toil  aige 
dream  sam  bith  a  bhi  caillte,  ach  na  h-uile  dhaoine 
a  theachd  gu  aithreachas  (2  Pead.,  iii.  9). 

2.  Tha,  a  ris,  gliocas  an  Tighearna, 

Tha  rùintean  an  Tighearna  mòr  agus  far- 
suing,  agus  tha  iad  ag  agairt  ùine  air  son  an 
abuchaidh.  Feumaidh  an  t-olc  agus  am  maith 
le  chèile  an  làn-thoraidhean  a  thoirt  a  mach. 
Feumaidh  mar  sin  faghaidin  a  bhi  an  cleachdadh 
gus  an  tig  am  fogharadh.  Tha  rioghachd  Dhè 
fa  dheòidh  'n  a  h-iomlanachd  gu  bhi  mòr  agus 
farsuing ;  agus  mar  a  dh'fheumas  bunaitean 
gach  togalach  a  bhi  a  rèir  leud  agus  àirde  na 
togalach,  mar  sin  feumaidh  bunaitean  rioghachd 

Dhè  a  bhi  domhain  agus  leathan  agus  làidìr. 
Faodaidh  tu  bothan  fiodha  a  thogail  ann  an  uair 
no  dhà,  ach  ma  tha  tigh  mòr  agad  r'a  thogail 
gabhaidh  sin  miosan  no  's  maith  a  dh'f haodta, 
bhadhnachan.  Nis  tha  oibre  Dhè  mòr  seach 
oibre  dhaoine,  agus  ged  a  bhios  dàil  an  Tighearna 
'n  a  nì  mòr  ann  an  sealladh  agus  am  beachd 
dhaoine,  cha  'n  'eil  so  ach  ag  èirigh  bho  aineolas 
agus  bho  mhi-ghUocas  dhaoine,  agus  gur  creutaran 
an  là  an  diugh  iad.  Tha  iad  aineolach  air  an 
aon  ni  so,  gu  'm  bheil  aon  là  aig  an  Tighearna 
mar  mKile  bliadhna  agus  mile  bliadhna  mar  aon  là 
(2  Phead.,  iii.  8).  An  uair  a  thig  crioch  an 
Tighearna  bidh  i  'n  a  crich  ghlòrmhor,  agus 
na's  glòrmhoire  do  bhrìgh  na  dàlach. 

Bha  aig  beul  caladh  JVew  York,  anns  na 
Staidean,  sgeir  mhòr  ris  an  abraisd  "  Geata  na 
h-iutharna  "  a  chionn  gu  'n  robh  i  cho  cunnartach 
agus  cho  sgriosail  do  'n  luingeas.  Chuir  na  h- 
Americanaich  rompa  a  toirt  as  an  rathad.  'S  e 
an  dòigh  a  ghabh  iad  air  an  sin  a  dheanamh  an 
sgeir  mhòr  a  tholladh  bho  thaobh  gu  taobh,  agus 
a  sios  's  a  suas,  agus  na  tuill  a  lionadh  le  phùdar. 
Chaidh  an  obair  so  uile  air  a  h-adhairt  fo  'n 
mhuir  agus  'n  a  broinn.  Chaidh  i  air  a  h- 
adhairt  mios  an  deigh  mios  gun  dad  a  dh'- 
atharrachadh  air  coltas  na  sgeire  o  'n  leith 
a  muigh — shaoileadh  daoine  nach  robh  nì  'g  a 
dheanamh    agus    gu    'n    robh    "  Geata    na    h- 

iutharna  "  cho  seasmhach  's  a  bha  i  rìamh.  Ach 
cha  b'ann  mar  sin  a  bha  dha-rìreadh.  Thainig 
an  là  an  uair  a  bha  obair  a  chladhaichidh  uUamh 
agus  na  h-uile  nì  rèidh.  Chruinnich  daoine 
mòra  New  York  ann  an  aon  sheòmar,  an  t-àird 
bhàiUidh  air  an  ceann.  Leag  an  t-àird- 
bhàilHdh  cudthrom  a  chorraig  air  puton  beag  air 
a  bheulaobh  agus  air  ball  bha  "  Geata  na  h- 
iutharna  "  à  bith.  Tharruing  an  t-uUachadh  ùin 
f  hada,  ach  thainig  a'  chrioch  ann  am  priobadh  na 
sùla.  Sin  mar  a  tha  agus  a  bhios  a  thaobh 
rùintean  agus  rioghachd  Dhè.  "  Cha  toir 
geatachan  ifrinn  buaidh  air  Eaglais  Dhè''  (Mata, 
xvi.  18).     Sgriosar  iad  fa  dheòidh. 

"  'N  trath  thug  lehobhah  air  a  h-ais 
Bruid  Shioin,  b'ionnan  sinn 
Is  daoine  chunnaic  aisUng  mhòr, 
'S  a  mhosgail  as  an  suain. 

Lionadh  ar  beul  le  gàir'  an  sin, 

'S  ar  teangadh  fòs  le  ceòl ; 
Am  measg  nan  cinneach  thuirt  iad, 

Rinn  Dia  dhaibh  bearta  mòr. 

Rinn  Dia  mòr-bhearta  air  ar  son, 

Chuir  oirnne  gàirdeachas. 
lehobhah  pill  ar  bruid  a  rìs, 

Mar  shruth  's  an  àii'de  deas. 

ladsan  a  chuir  gu  deurach  siol, 

Gu  subhach  ni  iad  buain. 
An  neach  gu  cur  a  theid  a  mach, 

Le  siol  ro-phrìseil  caoin. 

Am  hreitheamh  eucorach 

Air  bhi  dha  gul  gu  muladach, 

'G  a  iomchair  sud  gu  fonn  ; 
Le  h-aiteas  pillidh  e  gu  dearbh, 

A'  giùlan  sguaba  Iròm." 

Salm,  cxxvi, 


59 


AM   PHAIRISEACH  AGUS   AN 
CÌS-MHAOR. 

(LucAs,  xviii.  9-14.) 

Tha    againn   anns   sl    chosamhlachd   so   leasan 

eile  air  nàdur  na  h-urnuigh,  gu  h-àraidh  air  an 

spiorad    anns    an    còir    urnuigh    a    dheanamh, 

eadhon  spiorad  na  h-irioslachd  eadar-dhealaichte 

bho     spiorad    na     fèin  -  f  hireantachd    agus    an 

àrdain.     Agus   a   rìs,  's  e  nàdur   deilbhe  a  tha 

againn,  dealbh  dithis  luchd-aoraidh  a  sheasadh, 

cha  'n  e  mhàin  air  son  luchd-aoraidh  ri  linn  an 

t-S]ànuighir,  ach  alr  son  luchd-aoraidh  an  là  an 

diugh.     Tha  an   dithis   fhathast   anns  a'  h-uile 

coimhthional,  agus  faodaidh  tu  am  faicinn  là  sam 

bith  anns  an  eaglais.  'S  ann  aig  aoradh  choitchionn 

an  teampuill  a  nochd  an  dithis  an  gnè  dhe  'n 

robh   iad.      'S   ann    timchioll   air    dleasdanasan 

coitchionn   a   tha   daoine   gu    bitheanta    'g   an 

nochdadh   fhèin — 's   ann    aig   na    h-uairean   sin 

a  gheibhtear  agus  a  chitear  iad  mar  a  tha  iad  da- 

rìreadh.       Cha   b'ann   gun   aobhar   a   thagh    an 

Tighearna  an  dithis — fear  à  measg  nam  Phairi- 

seach,  agus  am  fear  eile  à  measg  nan  cis-mhaor. 

Bha  na  Phairisich  diadhaidh  o  'n  leith  a  muigh, 

urramach  agus  cliùiteach  'n  am  barail  f hèin,  agus 

am  barail  dhaoine  eile,  "daoine  maithe"  an  là, 

cràbhach,  beusach,  pongail.     Cha  'n  'eil  teagamh 

nach  robh  na  thuirt  am  Phairiseach  fior  gu  leòr 

o  'n  leith  a  muigh.     B'  e  am  peacadh  an  uabhar, 

gu  'n  robh  iad  **  ag  earbsadh  asdafèin  gu  'n  robh 

iad  'n  am  fireanaibh,  agus  a'  deanamh  tàir  air 

dream  eile"     Air  an  làimh  eile   bhuineadh  an 

cis-mhaor  dh'an  dream  a  bha  mi-bheusach  agus 

mi-chùramach  agus  mi-chUùiteach.     Theagamh 

a  ris  gu  'n  robh  cliù  an  duine  so  air  fhèin  ceart 

gu  leòr  eadhon  o  'n  leith  a  muigh.     Ach  's  ann 

a  bha  an  dealachadh  mòr  eatorra  ann  an  spiorad 

an     dithis — aig    an     Phairiseach     bha     spiorad 

an    uabhair,    aig   a'   chìs-mhaor   spiorad    na    h- 

irioslachd.     Tha  an   dealachadh  so  air  a  thais- 

beanadh    eadhon    'n    an    giùlan.       Tha    dòigh 

seasaimh   an   Phairisich  a'   còrdadh  ri  seasamh 

uaibhreach  a  spioraid.     Tha  e  a'  gabhail  àite  mar 

àite  a  bhuineas  dhàsan  gun  amharus  mar  dhuine 

eadar-dhealaichte  bho  chàch,  duine  leis  fhèin  aig 

am  bheil  làn-chòir  air  an  àite,  mar  a  tha  e  air  a 

chur  anns  a'  GhàidhHg,  ^'  Sheas  am  Phairiseach 

leis  fhèin'''     Air  an  làimh  eile  tha  an  cis-mhaor 

'g  a  ghiùlan  fhèin  mar  neach  a  tha  'g  a  fhaotainn 

fèin  ann  an  àite  ris  nach  'eil  e  cleachdta,  agus 

air  nach  'eil  e  airidh,  agus  a  tha  amharusach  m'  a 

chòir  a  bhi  idir  ann.     Ach  's  ann  an  ùrnuighean 

an    dithis    a     chìtear     an     t-eadar-dhealachadh 

spioraid  a  tha  eatorra.     Tha  an  dealachadh  r*a 

fhaicinn  ann  an  cruth  nan  ùrnuighean.  Tha 
ùrnuigh  an  Phairisich  òrdail,  suidhichte,  pongail. 
Tha  ùrnuigh  a'  chis-mhaoir  'n  a  sgread  na  h- 
èiginn,  mar  o  dhuine  ann  an  cunnart  bàthaidh. 
Beachdaicheamaid  orra  le  chèile. 

Urnuigh  an  Phahisich, 

'S  e  a'  cheud  nì  a  chì  sinn  anns  an  ùrnuigh  so, 
7iach  'eil  ni  de  mhothachadh  peacaidh  innte.  Cha 
'n  fhaigh  thu  guth  an  aidichidh  idir  an  so,  agus 
sin  do  bhrigh  nach  'eil  mothachadh  peacaidh 
ann.  An  uair  a  dh'fhaighnicheas  sinn  so  chì 
sinn  dà  nì ;  an  toiseach,  gu  'm  bheil  f  ìreantachd 
an  duine  so  a'  co-sheasamh  ann  an  nithean  nach 
robli  e — cha  robh  e  'n  fhear-f  òr-èigin,  eucorach, 
adhaltranach,  no  eadhon  mar  an  cìs-mhaor  ;  agus 
's  an  dara  àite,  gu  'n  robh  i  co-sheasamh,  cho 
fada  's  a  bha  i  deanadach,  ann  an  nithean  o  'n 
leith  a  muigh  —  a'  trasgadh  agus  a'  toirt  na 
deachaimh.  A  thaobh  nan  deanadasan  o  dheir- 
eadh  so  tha  aige,  cha  'n  e  mhàin  guth  an 
fhèin-riarachaidh,  ach  guth  na  comain,  mar  gu 
'n  robh  Dia  fo  fhiachaidh  dh'  a  leithid  de  dhuine 
's  a  bha  esan  ann — duine  a  bha  deanamh  eadhon 
barrachd  na  bha  dh'fhiachaibh  air.  Chì  sibh 
cho  faoin,  aotrom,  aodomhain,  's  a  tha  beachdan 
an  duine  so  air  lagh  Dhe  agus  a  naomhachd, 

agus  mar  sin  cho  faoin,  aotrom,  aodomhain,  's  a 

bha  a  bheachdan  a  thaobh  a  pheacaidh,  ag 
aobharachadh  dha  nach  robh  mar  sin  aige 
mothachadh  ceart,  ma  bha  mothachadh  idir  aige, 
air  peacadh.  Bha  fhìreantachd  a'  co-sheasamh 
ann  an  nithean  o  'n  leith  a  muigh,  air  dha  a  bhi 
call  seallaidh  gu  buileach  air  spioradalachd  lagh 
Dhè  agus  air  an  fhireantachd  a  tha  esan  ag 
agairt.  Cho  tur  eadar-dhealaichte  's  a  tha 
ùrnuigh  an  duine  so  bho  ùrnuigh  agus  aideachadh 
Dhaibhidh  anns  an  aona  Salm  deug  ar  an  dà 
fhichead  !  Dh'  fhàgadh  an  t-Salm  sin  leis  aig 
a'  chìs-mhaor  bhochd.  Bhuineadh  an  t-Abstol 
Pòl  dh'an  dream  so  uair  dh'an  robh  e  ;  bha  e  'n 
a  Phairiseach  mòr ;  bha  e  "  beò  as  eugmhais  an 
lagha  uair-eigin  "  dìreach  mar  a  bha  am  fear  so 
anns  a'  chosamhlachd.  Ach  dhlompaicheadh 
am  Phairiseach  mòr  gu  bhi  'n  a  chìs-mhaor — 
^' air  teachd  ddn  àithne,  dV ath-bheòthaich  am 
peacadhy  agus  fhuair  mise  bàs,''  ars'  esan  (Rom., 
vii.  9). 

'S  e  an  dara  ni  a  tha  sinn  ag  ionndrain  as  an 
ùrnuigh,  mothachadh  dha-rireadh  air  Dia.  So 
fior  fhreumh  cion  mothachaidh  air  peacadh. 
Gabhamaid  an  t-Salm  a  dh'ainmich  sinn  a 
cheana,  agus  gheibh  sinn  innte  taobh  ri  taobh 
mothachadh  air  peacadh  agus  mothachadh  air 
Dia — tha  ceangal  do-sheachainte  aca  r'a  chèile. 
Tha  am  mothachadh  air  Dia  anns  an  t-Sahn  sin 
domhain,  bàithteach,  mar  thonnan  na  fairge  a' 

dol  thairis  air  an  anam,  agus  mar  sin  tha  am 

mothachadh  air  peacadh  domhain,  tròm.     Is  e 

mothachadh  air  Dia  a  tha  dhìth  air  an  duine, 

araon  'n  a  naomhachd  agus  'n  a  thròcair,  agus 

tha  ùrnuigh  an  Phairisich  a  dh'easbhuidh  an  dà 

chuid — cha  'n  'eil  innte  mothachadh  air  naomh- 

achd   Dhè  no  faireachadh    feum  air  a  thròcair. 

Cha  'n  'eil  Dia  idir  anns  an  ùrnuigh  so,  oir  tha 

dia   eile   aige    seach   Dia   na   naomhachd    agus 

na  tròcair,   eadhon    an    duine   e   fèin — an    dia 

Mi-Fhein. 

Mur  am   faigh    sinn   anns  an    urnuigh  mòr 

mhothachadh  no  mothachadh  idir  air  Dia  gheibh 

sinn  gu  leòr  innte  de  mhothachadh  air  an  duine 

agus  an  dia  Mi-Fhein.     Gheibh  sinn  an  duine 

so,   no  's  e  b'àill   leinn  a  radh   an    dia   so,   air 

ainmeachadh    còig    uairean,    "tha    mi    a'    toirt 

buidheachais,"  "cha'n  'eil  mi  mar  a  tha  daoine 

eile,"    "tha   mi   a'   trasgadh,"    "tha   mi  a'   toirt 

deachaimh,"  "tha  mi  a'  sealbhachadh."     'S  e  so 

suim  agus  brìgh  uabhair  an  duine  so,  mar  a  tha 

an  Slànuighear  'g  a  chur,  gu'n  robh  an  dream  so 

"a^  eai^hsadh    asda  fèin,''      Bha    acarsaid    an 

duine  so  ann  fhèin  's  cha  b'  ann  an  tròcair  Dhè. 

Bha   moit    air   dh'   a   thaobh    fhèin   air   son   a 

dhiadhachd,  a  bheusalachd,  eud,  agus  fhialaidh- 

eachd,  agus  a  chùram  dh'an   teampull  agus  do 

dh'orduighean  Eaglais  Dhè,  agus  bha  e  dhe  'n 

bheachd    gu   'm   bu    chòir    moit  a  bhi   air  an 

64 


Am  phairiseach  agus  an  cìs-mhaor 

Tighearna  fhein,  do  bhrigh  a  leithid  a  dh'fhear- 
aoraidh  a  bhi  aige,  agus  gu  'm  bu  chòir  dha  spèis 
àraidh  a  bhi  aige  dha.  Bha  e  taingeil  air  son  so 
uile.  Ach  gu  dè  a  bha  ann  gu  leir  ach  an  fhèin, 
an  f  hèin,  an  f  hèin  !  Agus  mar  sin  cha  b'ioghnadh 
ged  a  gheibheamaid  ni  eile  anns  an  ùrnuigh  so. 

Gheibh  sinn  innte  mòr  thàir  air  muinntir  eile, 
Soagaibh  bràthair  an  uabhair  spioradail — cruaidh- 
bheachd,  mi-charthanas.  Tha  spiorad  an  Phairi- 
sich  a'  toirt  a  chreidsinn  air  nach  'eil  ann  ach  e 
fhèin,  nach  'eil  a  choimeas  ann  agus  nach  'eil 
daoine  eile  an  taca  ris-san  ach  'n  an  creutaran 
truagh  an-diadhaidh.  So  spiorad  cho  cronaiL  's 
a  tha  ann  do  rioghachd  Dhè.  So  an  spiorad  a 
bhac  agus  a  tha  fhathast  a'  bacadh  teachd  na 
rioghachd  sin.  Thuirt  an  Tighearna  ri  Phairi- 
sich  a  latha-san  gu  'm  b'  an-aoibhinn  dhaibh  a 
chionn  gu'n  robh  iad  a'  druideadh  rioghachd 
Nèimh  an  aghaidh  dhaoine,  ''  Cha  tèid  sibhfhèin 
a  steach,'' Xhmrt  e,  "  agus  cha  'n  fhuiling  sihh  ddn 
dream  a  tha  dol  a  steach,  dol  ann''  Cha  do 
bhàsaich  siol  nam  Phairiseach — tha  an  spiorad 
fhathast  am  measg  dhaoine.  So  an  spiorad  a 
tha  'g  aobharachadh  roinnean  agus  bhearnan  ann 
an  coimhthionalan  agus  ann  an  Eaglaisean,  an 
spiorad  a  tha  a'  toirt  a  chreidsinn  air  daoine  gur 
iadsan  a  mhàin  a  tha  ceart  agus  a'  coimhead  na 
fìrinn,  agus  gu  'm  bheil  gach  buidheann  eile  de 
chriosduidhean    cearr  agus   mì-dhìleas.       So  an 

spiorad  a  tha  toirt  air  daoine  a  blii  smaoineachadh 
gur  ann  mar  is  lugha  a'  bhuidheann  dh'am  buin 
iad  is  sàbhailt  iad.  So  an  spiorad  a  tha  a'  giùlan 
cuid  gu  bhi  'g  an  cur  fhèin  air  spiris,  cleas 
coilich,  a'  sealltuinn  sios  air  càch  agus  'g  an 
gairm  fhein  a  mhàin  maith  agus  ghc.  Gu  'n 
saoradh  Dia  sinn  uaith,  agus  gu  'n  toireadh  e 
dhuinn  'n  a  àite  spiorad  a'  chis-mhaoir ! 

'^  Feuch  mar  a  tha  sùil  nan  seirbhiseach 
Air  làirah  am  maighstir  fèin  ; 
Agus  mar  shùilibh  banoglaich  air  làimh 

A  ban-tighearn  faraon, 
Feithidh  ar  sùil  air  Dia,  gus  'n  dean 
E  tròcair  oirnn  gu  caoin." 

Salm,  cxxiii.  2. 

Urnuìgh  A'  Chis-mhaoir, 

Air  dhuinn  tighinn  gu  bhi  beachdachadh  air 
urnuigh  a'  chis-mhaoir  tha  sinn  'g  ar  faotainn 
f  hèin  ann  an  dùthaich  eile. 

'S  e  cheud  ni  a  tha  sinn  a'  faotainn  innte, 

viothachadh  domhain   air  peacadh,      Tha  an  so 

fior  spiorad  an  aithreachais.    Tha  am  mothachadh 

so  air  peacadh  cho  domhain  agus  cho  cudthrom- 

ach  's   gu  'm  bheil  e  'g  a  thaisbeanadh   fhein 

anns  a'  ghiìilan  o  'n  leith  a  muigh.     Tha  an  duine 

a'  cromadh  a  chinn  agus  a'  bualadh  a  làimhe  air 

uchd,  agus  sin,  cha  'n  ann  a  chum  gu  'm  faicte 

le  daoine  e,  ach  a  mhàin  do  brigh  doimhneachd 

agus  cudthrom    fhaireachaidhean,       Is  maith   a 

dh'fhaodta  gu  'n  chuir  a  ghiùlan  sgainneal  air  an 

Phairiseach  do  bhrigh  ana-mheasarachd,  ach  cha 

robh  an  duine   còir   a'   smuaineachadh    idir  air 

nithean  o  'n  leith  a  muigh,  ach  a  mhàin  air  a 

chor  fhèin  mar  pheacach  an  làthair  Dhe.     Bha 

e  'g  a  mheas  f  hein  air  leith  o  dhaoine  eile,  ach 

cha  b'ann  mar  fhìrean  ach  mar  pheacach.     Tha 

e   'g   a  shloinneadh    f  hèin,  '*  am  peacach "    mar 

nach  biodh  ann  ach  e  f  hèin  dh'am  buineadh  an 

cUù  sin.     Tha  e  'g  a  chur  fhèin  air  leith  o  chàch 

ach    cha  'n    ann   air  spiris  na  fèin-fh\reantachd 

agus  an  f  hèin-mholaidh,  cleas  an  Phairisich,  ach 

air   stòl   an  aithreachais  agus  an  fhèin-dhìtidh. 

Tha  an  t-iodhol,   mi-fhein,  an   àite  a   bhi   'n  a 

chuspair  aoraidh,  air  fhaotainn  anns  an  ùrnuigh 

so,  cleas  Dhagon  o  shean,   briste  'n  a  bhloigh- 

dean  fa  chomhair  làthaireachd  an  Tighearna. 

'S  e  an  dara  ni  a  gheibhear  ann  an  so,  moth- 

achadh  cudthromach,  cothromach,  air  Z)ia,  'S  e  Dia 

na  h-uile  anns  na  h-uile  dh'an  duine  so — Dia  'n  a 

naomhachd,  Dia  'n  a  mhaitheas,  Dia  'n  a  thròc- 

air.     Dia   'n  a   f  hiachan-san  ?     E'f  hada   bho    'n 

sin   e !    'S    ann   a    bha    esan    bàithte    ann    am 

fìachan     do     Dhia — fiachan     neo  -  chriochnach. 

So   agaibh    fìor   spiorad    an    aona    Salm    deug 

ar  an  dà  fhichead,  "^'  d'  aghaidh,  a    d  agaidh 

fein  a  mhàin  pheacaich  mL     Agus  mar  sin, 

Tlia  againn  anns  an  treas  àite  làìi  mhiiinghin 

a  mhàiìi  an  ti^òcair  Dhè,  So  agaibh  a  rìs  guth 
na  SaUm  cheudna  a  dh'  ainmich  sinn  a  cheana, 
"  Dean  tròcair  orm  a  Dhè  a  rèir  do  chaoimhneis 
ghrìiidh ;  a  rèir  liomnhorachd  do  chaomh-thrò- 
cairean,  dubh  as  meusaontais.  Tha  f  haireachadh 
air  peacadh  'g  a  dhùnadh  a  steach  ri  tròcair  Dhè, 
agus  tha  e  ag  ùrnuigh  air  son  tròcair  mar  nach 
biodh  ann  ach  e  fhein.  Tha  e  'g  a  fhàgail 
fhèin  gu  buileach  ann  an  làmhan  an  Tighearna, 
a'  tagradh  a  thròcair,  agus  a  thròcair  a  mhàin. 
Mar  a  thoill  e  mar  pheacach  gu  'n  luidheadh  air 
làn  fhearg  Dhè,  mar  sin  a  nis  tha  e  a  guidhe  gu 
'n  luidheadh  air  a  làn-thròcair,  oir  tha  e  a' 
creidsinn  nach  fhoghainn  dha  ach  uile  lànachd 
na  tròcair  sin.  Cha  'n  urrainn  agus  cha  'n  fhaod 
a  leithid  so  a  dh'ùrnuigh  a  dhol  gun  fhreagradh. 
Agus  mar  sin  tha  an  Slànuighear  ag  ràdh  gu  'n 
deachaidh  an  cis-mhaor  '' sios  d'  a  thigh  air 
fKireanachadìC  Thubhairt  sinn,  mu  thràth, 
gu  'n  robh  Pòl  aon  uair  'n  a  Phairiseach,  ach  gu 
'n  deachaidh  a  thionndadh  gu  bhi  'n  a  chìs-mhaor 
aig  àm  iompachaidh.  'S  ann  uaith  so  a  tha  e 
cho  làidir  agus  cho  soilleir  air  teagasg  an  f  hir- 
eanachaidh.  'S  iomadh  ùrrmigh  f  hada,  phongail, 
a  chuir  Pòl,  am  Phairiseach,  suas,  ach  thainig 
e  là  gu  bhi  cur  suas  ùrnuigh  a'  chis-mhaoir  agus 
f  huair  e  am  freagradh  a  gheall  an  Slànuighear ; 
ars'   esan,    agus   e    suimeadìi    suas  na  fhuair  e, 

'' Fhuair    mi  tròcair''   (1   Tim.,  i.    13).     Cha  'n 

urrainn,  ma  tha,  ceisd  sam  bith  a  bhi   oirnn   a 

thaobh  fireanachaidh  a'  ch\s-mhaoir,  no  a  thaobh 

aon  sam  bith  anns  an  aon  inntinn,  agus  a'  cur 

suas  na  ceairt  ùrnuigh  ris-san,  ach  faodaidh  e 

bhi  'n  a  cheisd  an  robh  aithne  aige  fhein  air  an 

sin  aig  an   àm   a   dh'fhàg   e   an   teampull — am 

bheil  am  ^' ftreanacìiadh  "  a'  gabhail  sin  a  steach 

no  nach  'eil  ?     Tha  cuid  de  luchd-mìneachaidh 

ag  ràdh  gu  'm  bheil,  agus  cuid  nach  'eil.     Tha 

sinne  dhe  'n  bheachd  gu  'm  bheil  e  na's  còrdaichte 

ri  teagasg  na  cosamhlachd  nach  'eil,  agus  gur  e 

mhàin   a  tha  air   a  ghabhail  a  steach  anns  an 

^\fhireanachadh''   so,    fìreanachadh    dha-rìreadh 

ann  an  sealladh  Dhè,  gun  fhios  aig  an  duine 

fhèin  air  an  sin  aig  a'  cheart  àm.     Cha  'n  ann 

air  faireachdan  a'  chìs-mhaoir  a  tha  an  Tighearna 

a'  labhairt  ach  air  a  shuidheachadh  an  làthair 

Dhè.     'S  maith  a  dh'fhaodta  gu  'n  deachaidh  am 

Phairiseach  dhachaidh  làn-riaraichte  leis  fhèin, 

le  gnè  de  dh'aoibhneas  'n  a  chridhe  a'  saoilsinn 

gu  'n  do  ghabh  Dia  ris,  agus  gu  'n  deachaidh  an 

cis-mhaor  d'a  thigh    dubhach,  brònach,   làn  de 

theagamh,  agus  de  dh'  amharus,  a'  saoilsinn  nach 

do  ghabh  Dia  idir  ris.     Ach  tha  an  Slànuighear 

'g  a  ghairm  beannaichte,   *'  aìr  fhìreanachadh^' 

agus   's   e   binn    agus    facal    an    t-Slànuighir   a 

sheasas.     Oir  is  ann  aig  an  so  a  tha   soisgeul 

agus  teagasg  na  cosamhlachd  a'  tighinn  dachaidh 

a  dh'ionnsuidh  suidheachaidh  na  muinntir  a  tha 

ri  bròn  ann  an  Sion,  a'  teagasg  dhaibh  nach 
fhaod  iad  a  bhi  a  dol  a  rèir  am  faireachdan 
bochda  fèin,  ach  a  rèir  soisgeil,  facail,  agus 
geallaidh  an  Tighearna,  agus  'g  an  cur  sin  air 
thoiseach  air  am  faireachdan  fhèin.  Cha  'n  e 
faireachadh  sichfmn^i  a  ta  ann,  gu  'm  bheil  Dia 
a'  fìreanachadh  nan  daoine  mi-dhiadhaidh  a 
chreideas  'n  a  Mhac  (Rom.,  iv.  5).  Ma  thainig 
ann  an  cridhe  a'  chis-mhaoir  anns  an  teampull, 
no  air  an  rathad  dhachaidh,  no  'n  a  thigh  fein, 
bho  earrainn  dhe  'n  fhirinn,  no  bho  shanas  an 
Spioraid  'n  a  cridhe,  dearbhaidhean  gu  'n  robh 
a  pheacaidhean  air  am  maitheadh,  shruth  sin 
bho  'n  fhìreanachadh  a  thachair  aig  àm  dha  e 
fhèin  a  thilgeadh  gu  buileach  air  tròcair  Dhè. 
Thainig  am  faireachadh  an  lorg  an  fhìreanach- 
aidh  agus  cha  b'e  am  fìreanachadh  an  lorg  an 
fhaireachaidh,  mur  a  b'  e  am  fireanachadh 
roimh  làimh  cha  bhiodh  am  fìreanachadh  'n  a 
fhìrinn.  Feumaidh  sinn  mar  sin  a  bhi  a' 
buanachadh,  cha'n  ann  air  faireachdan,  cho 
maith  no  cho  mi-ghealltanach  's  ge  'm  bì  iad, 
ach  air  '\facalfìrinn  an  t-soisgeil/'  air  binn  agus 
briathran  Chriosd  a  sheasas,  agus  air  comhairle 
ao-us  ffeallaidhean  Dhè  ann-san,  **  chum,''  mar  a 
their  an  t-Abstol,  "  tre  dhà  ni  neo-chaochlaidheach 
(mionnan  agus  gealladh  Dhè)  anns  an  rohh  e  eu- 
comasach  gu  'n  deanadh  Dia  breug^  gu  ';/?  hiodh 

againne    comhfhurtachd   lòidir,    a    theich    chvm 

dtdeiii  gu  grdhn  a  dheaiiamh  air  an  dòchas 
a  chuireadh  romhainn''  (Eabh.,  vi.  18).  Feum- 
aidh  sinn  a  bhi  "a'  gluasad  a  rèir  creidimh 
agus  cha  'n  ann  a  reir  seallaidh'  (2  Cor., 
V.  7).  Chuala  mi  an  Dr  MacLachlainn,  nach 
maireann,  uair  ann  an  Leòdhus  a'  searmonachadh 
bho  na  briathran,  "  Cha  'n  'eil  a  nis  diteadh  sam 
bith  do  ';?  dream  sin  a  tha  ann  an  losa  Ciiosd " 
(Rom.,  viii.  1),  agus  thuirt  e  mar  so,  "  Cuir  thusa 
a'  chreidmhich  dealachadh  eadar  do  choran  agus 
do  chòraichean  ;  tha  do  choran  gluasadach  ach 
tha  do  chòraichean  seasmhach  ;  tha  làmh  an  t- 
Satain  fada  gu  leòr  gu  ruigheachd  air  do  choran 
gus  am  milleadh,  ach  cha  'n  'eil  làmh  fada  gu 
leòr  aige  gu  ruigheachd  air  do  chòraichean — tha 
iad  sin  seasmhach,  siorruidh,  falaichte  maille  ri 
Criosd  ann  an  Dia."  Tha  an  fhianuis  so  fior 
agus  sgriobtuireil.  O  thusa,  ma  tha,  a  thilg  thu 
fhèin  air  tròcair  Dhè  ann  an  Criosd,  agus 
a  tha  fhathast  teagmhach  an  do  ghabh  e  riut,  O 
thusa  air  bheag  creidimh,  biodh  deagh  mhisneach 
agad — tha  e  fhèin  ag  radh  gu  'm  bheil  do  phea- 
caidhean  air  am  maitheadh  dhuit,  imich  ann  an 
sith  !  Gabh  air  fhacal  e  a  tha  'g  radh,  ^^  An  tì  a 
thig  a  7uionnsuidh,  cha  tilg  mi  air  chor  sam  bith  a 
mach  er  Ach  feuch  gu  'n  tig  thu  mar  pheacach 
— cha  'n  ann  ann  an  spiorad  an  Phairisich  ach 
ann  an  spiorad  a'  chìs-mhaoir.  'S  ann  ri 
peacaich  a  tha  E   a'  gabhail,   oir  mar  a  thuirt 

e  f hèin,  cha  d'thainig  e  "  a  ghairm  nam  firean 
ach  nampeacach  a  chum  aìthreachais'''  Bha  duine 
ann  a  bha  fada  ag  iarraidh  rèite  ri  Dia  gun  a  bhi 
'g  amais  oirre  ach  a  fhuair  a  mach  fa  dheòigh 
gur  e  a  choire  fhèin  a  b'aobhar  dh'an  sin,  agus 
b'àbhais  dha,  an  uair  a  bhiodh  muinntir  a' 
faighneachd  dheth  ciamar  a  fhuair  e  sìth,  a  bhi 
'g  a  chur  mar  so,  "  Fhuair  mi  slàinte  le  tiocaid  a 
f  huair  mi  'n  a  m'  bhroilleach.  'N  uair  a  f  huair  mi 
e  an  toiseach  bha  sgriobhta  air,  '  leig  a  steach 

AM   FEAR   SO    A   THA    'n    A   PHEACACH.'      Cha    bu 

leòr  so  leam  oir  bha  e  ro  lom,  th'ar  leam,  agus 
chuir  mi  so  ris,  '  ach  nach  'eil  'n  a  pheacach  cho 
mòr  rì  cuid,''  agus  dh'  fheuch  mi  a  dhol  a  steach 
leis  mar  sin,  ach  cha  leigeadh  an  dorsair  leam. 
An  ceann  tacain  chunnaic  mi  nach  deanadh 
na  chuir  mi  ris  an  gnothuch,  agus  dhubh  mi  as  e 
agus  chuir  mi  'n  a  àite,  '  agus  a  tha  gu  brònach 
agus  gu  deurach  ag  iarraidh  slàintej  agus  arsa 
mise,  *  cha  chreid  mi  nach  dean  so  an  gnothuch,' 
ach  a  ris  dhiùlt  an  dorsair  mi.  Dh'fhan  mi 
tacan  eile  mar  sin,  ach  blio  dheireadh  thainig  mi 
gu  bhi  a'  faicinn  gu  'm  b'èigin  creideamh  a  bhi 
agam,  agus  dhubh  mi  as  a  rìs  na  chuir  mi  air 
agus  chuir  mi  'n  a  àite,  *  agus  a  tha  a  feuchainn 
mar  as  fìiearr  is  urrainn  dha  a  bhi  creidsinn^ 
agus  arsa  mise  rium  fhèin,  '  cha  'n  f haod  a  bhi 
nach  dean  so  an  gnothuch  co  dhiùbh.'     Ach,  mo 

thruaighe !  chaidh  mo  dhiultadh  a  ris.     Bha  mi 

nis  ann  an  eu-dòchas,  oir  cha  robh  nì  tuiUeadh 
agam  a  chuirinn  ris,  agus  bha  mi  an  dùil  nach 
fhoghnadh  dhomh  a  dhol  leis  an  tiocaid  hiim  mar 
a  fhuair  mi  an  toiseach  i.  Ach  bho  dheireadh, 
an  deigh  mòr  dheuchainn,  agus  ann  am  mòr 
imcheisd  (oir  bha  mi  a'  cur  romham  tearnadh 
f  haotainn  air  na  h-uile  costus)  ghlac  mi  misneach 
gu  dhol  leis  an  tiocaid  luim  mar  a  fhuair  mi  i  'n 
a  mo  bhroilleach  an  toiseach  agus,  iongantas  nan 
iongantasan,  dh'fhosgail  an  dorsair  dhomh  air 
ball  ag   radh  aig  a'    cheart  àm,  '  tha   mise  a' 

GABHAIL     PHEACACH     A    m'iONNSUIDH     AGUS     AG 

ITHE  MAiLLE  Riu.'  Siu  agaibh  mar  a  fhuair 
mise  slàinte."  Mo  cho-pheacaich,  feuch  thusa 
an  dòigh  cheudna  agus  theid  leatsa  mar  a  chaidh 
leis-san  agus  mar  a  chaidh  leis  a'  chis-mhaor 
anns  a'  chosamhlachd. 

"  Làn  fhoillsich  mi  mo  pheacadh  dhuit, 
Nior  cheil  mi  m'aingidheachd  : 
Aidmheil,  thuirt  mi,  do  Dhia  ni  mis', 
Is  mhaith  thu  cron  mo  lochd." 

Salm,  xxxii.  5. 

(MaTA,    XXV.     1-13.) 

Tha  aghaidh  aig  a  chosamhlachd  so  air  na 
nithe  deireannach.  Tha  i  teagasg  dhuinn  ciod  a 
tha  feumail  fa  chomhair  teachd  an  Tighearna. 
''  Deanaibh  faire  air  an  aobhar  sin,''  deir  an 
Tighearna,  "  do  bhrìgh  nach  aithne  dhuihh  an  là 
no  an  uair,  air  an  tig  3fac  an  Duine,''  'S  i  a' 
chosamhlachd  as  àilUdh  agus  as  uamhasaiche  de 
chosamhlachdan  an  Tighearna,  a'  measgadh 
aoibhneis  agus  bròin  anns  an  aon  eachdraidh, 
ionnus  nach  robh,  agus  nach  bi,  banais  cosmhuil 
ris  an  tè  so — cuid  air  an  gabhail  a  steach  agus 
cuid  air  an  dùnadh  a  mach.  'S  iomadh  bàrd 
agus  dealbhadair  agus  gràbhaltaiche  agus  snaidh- 
eadair  a  dh'fheuch  an  làmh  air  dealbh  cothromach 
na  cosamhlachd  so  a  tharruing,  ach  dh'fhàilnich 
a  riamh  orra  dealbh  a  lèirigeadh  dhuinn  a  thigeadh 
suas  ri  breaghad  na  cosamhlachd  fhèin.  Cha 
robh  agus  cha  bhi  dealbhadair  cosmhuil  ris  an 
Tighearna  fhèin,  oir  air  chùl  boidhichead  nan 
dealbhan  tìmeil  a  tha  e  toirt  dhuinn  tha  breaghad 
affus  uamhas  na  siorruidheachd  'n  a  luidhe. 

Ciod,  ma  ta,  na  leasanan  a  tha  anns  a' 
chosamhlachd  ? 

Leasan  air  iovìlanachd,  coimhliontachd,  doimh- 
neachd  nithean  an  anama.  A  thaobh  coltais 
o  'n  leith  a  muigh  cha  robh  dealachadh  sam  bith 
ri  fhaicinn  eadar  na  h-òighean  amaideach  agus 
na  h-òighean  ghce.  Bha  spèis  aca  uile  dh'an 
fliear-nuadh-phòsda — bha  iad  uile  a'  feitheamh 
a  theachd  agus  a'  dol  a  mach  'g  a  chòmhdhail — 
bha  an  lòchrain  agus  an  soithichean  aca  uile — 
'* thuit  clò  cadail  orra  uile  agns  siiain''  Cha 
d'thainig  an  dealachadh  mòr  eatorra  gu  follais 
gus  an  d'thainig  àm  na  deuchainn  aig  teachd  an 
fhir-nuaidh-phosda.  Tha  iomadh  là  deuchainn 
a'  tighinn  air  creutaran,  agus  's  e  na  làithean  sin 
a  dhearbhas  cò  tha  ghc  agus  cò  tha  amaideach. 
'S  e  là  na  deuchainn  a  dhearbhas  neart  na  tog- 
alach,  agus  mo  thruaighe  mur  a  seas  i  anns  an  là 
sin.  So  mar  a  thachair  an  Canada  an  là  roimhe. 
Bha  drochaid  mhòr  iaruinn  'g  a  togail  tarsuinn 
air  abhainn  mhòr  Chanada,  agus  a  chionn  nach 
deachaidh  bunaitean  na  drochaid  a  leagail  gu 
ceart,  dh'aom  an  togail  leis  na  bha  dhaoine  oirre, 
agus  thuit  i  anns  an  abhainn  agus  chaidh  trì 
fichead  pearsa  as  an  rathad.  So  an  dealachadh  a 
bha  eadar  an  dà  bhuidheann  anns  a'  chosamh- 
lachd.  Bha  na  h-òighean  amaideach  riaraichte 
le  ullachadh  faoin  sam  bith  ;  cha  do  ghabh  iad 
cùram  sam  bith  agus  cha  do  rinn  iad  geur  rann- 

sachadh  a  dh'fheuchainn  an  robh  an  deasachadh 
ceart  aca  fa  chomhair  teachd  an  fhir-nuaidh- 
phòsda  ;  ma  thug  iad  na  soithichean  leò  cha  do 
sheall  iad  an  robh  ola  annta  no  nach  robh — thug 
iad  leò  iad  mar  a  bha  iad,  soithichean  gun  ola, 
riaraichte  leis  na  soithichean  agus  an  deagh 
choltas. 

Air  an  taobh  eile  rinn  na  h-òighean  ghce 
ullachadh  iomlan  ;  cha  d'f  hàg  iad  nì  mach  as  an 
cunntas.  An  uair  a  ghabh  iad  an  soithichean 
sheall  iad  a  steach  annta  a  dh'fheuch  an  robh 
ola  annta  no  nach  robh.  So  mar  a  dhearbh  an 
dà  bhuidheann  an  dearbh  nàdur — an  dara  buidh- 
eann  gu'n  robh  iad  gUc,  agus  a'  bhuidheann 
eile  gu  'n  robh  iad  amaideach. 

Ma  ghabhas  sinn  an  fheitheamh  mar  shamhla 
air  an  aideachadh  chriosdaìl,  na  lòchrain  mar 
shamhla  air  a'  ghiùlan  o  'n  leith  a  muigh  a  tha 
cubhaidh  dh'  an  sin,  agus  an  ola  anns  na  soith- 
ichean  mar  shamhla  air  gràs  an  spioraid  anns  a' 
chridhe,  an  sin  tha  na  h-òighean  amaideach  a' 
co-chòrdadh  riu-san  a  tha  riaraichte  le  ullachadh 
faoin  o  'n  leith  a  muigh,  gun  a  bhi  deanamh 
dìchill  a  chum  an  taghadh  fèin  a  dheanamh 
cinnteach  (2  Pead.,  i.  10).  Ma  bhuineas  iad  do 
dh'eaglais  mar  bhuiU  comanachaidh,  agus  mur 
'eil  sgannail  sam  bith  ri  chur  as  an  leith  le 
daoine,  's  leòr  sin  leò  agus  cha  'n  'eil  iad  a'  dol  na's 

f  haide ;  tha  iad  a'  deanamh  dearmaid  air  an  ath- 

bhreitli,  ni  mu  'n  d'  tliuirt  an  Slànuighear, 
"  Mw'  a  hewear  duine  a  ì^ìs  cha  'rifhaod  e  riogh- 
achd  Dhè  fhaicinn'' 

Tha  buidheann  eile  a  tha  air  an  samhlachadh 
leis  na  h-òighean  amaideach,  iadsan  a  tha  a'  cur 
muinghin  'n  an  eud  air  son  eaglaise  agus  aobhar 
Chriosd  o  'n  leith  a   muigh,  agus  a  tha  aig  a' 
cheart  àm  mi-bheusach   agus   mi-naomh    'n  an 
caithe-beatha  agus  'n  an  giùlan,  muinntir  a  tha 
ag  radh  "  A  Thighearna,  a  Thighearna,"  agus  a 
dh'aindeon  sin  gun  a  bhi  a'  deanamh  toile  Dhè 
— muinntir  a  tha  a'  deanamh  oibre  an  diabhuil 
ann  an  ainm  an  Tighearna.     Cha  'n  e  a  h-uile 
uUachadh    no    a    h-uile    aideachadh     a    ni    an 
gnothuch  fa   chomhair   là  deuchainn  an    Tigh- 
earna ;  cha  'n  f  hoghainn  anns  an  là  sin  ach  fìor 
ghràs  Dhè  anns  a'  chridhe  agus  anns  a'  ghnè — 
cleachdadh   agus   giùlan    a    sheasas    deuchainn 
theinntich  an   latha  mhòir   sin.     Sin  an    uair  a 
choimhhonar  briathran  an  fhàidh  Isaiah,  "  Tha 
na  peacaich  ann  an  Sionfo  eagal ;  ghlac  uamhunn 
na  cealgairean ;  cò  'n  ar  7ìieasg  a  ghabhas  còinh- 
nuidh  inaille  ri  teine  millteach  ?     Cò  'n  ar  vieasg 
a  ghahhas  còmhnuidh  maille  ri  lasraichihh  siorr- 
uidh  ?    Esan  a  ghluaiseas  gu  h-ionraic  agus  a 
lahhras  gu  ceai^t ;   a  ghahhas  gì^àin  de  hhuan- 
7iachd  na  h-ainneart^  a  chrathas  a  làmh  o  hhi  a 
glacadh  duahe  na    h-eucorach ;  a    dhruideas   a 
chluas  0  èisdeachd  ri  sgeulfala  agus  a  dhiiineas  a 

shiiileaìi  o  amharc  air  olc :  hidh  a  chòmhnaidh'San 
anìis  na  h-ionadan  arda :  hidh  daingnichean  nan 
creag  'n  an  dideann  dha ;  hheirear  aran  dha ; 
mairidh  uisge  gu  cirmteach  aige  "  (Isaiah,  xxxiii. 
14-16). 

'S  e  an  dara  leasan,  7iach  uri^ainn  sinn  malairt 
a  dheaìiamh  air  gràs,  Cha  'n  fhoghainn 
dhòmhsa  gràs  no  cHù  fir  eile.  Shaoileadh  tusa 
air  a'  cheud  shealladh  gu  'm  bu  chruaidli- 
chridheach  na  h-òighean  giice  an  uair  a  dhiùlt 
iad  ola  a  thoirt  dh'  an  companaich.  Feumaidh 
sinn  cuimhneachadh  air  a'  phuinc  so,  gur  ann  air 
nithean  spioradail  a  tha  an  Tighearna  a'  labhairt, 
agus  gu'm  faod  m  a  bhiodh  'n  a  ghniomh  an- 
iochdmhor  a  thaobh  nithean  aimsireil,  do  bhrìgh 
gu  'm  bheil  e  furasd  agus  so-dheanta,  nithean 
aimsireil  a  thoirt  seachad  do  chàch,  a  bhi  a 
thaobh  nithean  spioradail  neo-choireach,  a  chionn 
agus  gu  'm  bheil  e  do-dheanta  dh'an  chreutar  sin 
a  dheanamh  a  tha  Dia  a'  gieidheadh  aige  fhèin  ; 
eadhon  beannachdan  agus  gibhtean  agus  gràsan 
spioradail  a  bhuileachadh  air  daoine.  Tha  cuid 
de  nithean  a  dh'fhaodas  ugus  a  dh'fheumas 
sinn  a  thoirt  seachad  do  chach  a  chèile,  ach  tha 
cuid  eile  nach  urrainn  agus  nach  fhaod.  'S 
urrainn  dhomh  biadh  agus  deoch,  airgiod  agus 
òr,  a  thoirt  dh'a  mo  choimhearsnach,  ach  cò  is 
urrainn  na  fìor  nithean  a  bhuineas  dha  fhèin  o  'n 

leith   a   stigh   a   thoirt   dha   ach    Dia   a  mhàin 

— eanchainn  agus  tuigse  agus  grìis  anns  a' 
chridhe  ?  Air  là  na  deuchainn,  " feumaidh,''  niar 
a  tha  an  sean-f  hacal  ag  radh,  "  a  h-uile  cìtdainu 
seasamh  air  a  màs  fhein "  no  mar  a  tha  an 
Sgriobtur  'g  a  chur,  ^'  giidanaidh  gach  ueach 
uallach  fchu'  Tha  cuid  ann  agus  tha  eagal  orm 
gur  ann  ri  gràsan  muinntir  eile  a  tha  iad  an  urra 
air  son  slàinte — gu  'n  deachaidh  am  baisteadh  le 
leithid  so  de  mhinisteir,  no  gu  'n  shuidh  iad  fo 
leithid  so  de  mhinistrealachd.  Cha  sheas  a  leithìd 
sin  a  dhòchas  ann  an  là  an  dearbhaidh.  Tha  cuid 
ann  a  tha  dearmad  na  slàinte  mòire  agus  a'  tighinn 
beò  ann  am  mi-chùram  agus  ann  an  an-diadhachd 
aig  am  bheil  an  dòchas  so  gu  'n  tig  am  ministear 
an  uair  a  tha  iad  aig  uchd  bàis  agus  gu  'n  dean  e 
ùrnuigh  r'an  taobh  agus  gu  'n  tearuinn  sin  iad, 
cleas  ungadh  an  t-sagairt  phàpanaich.  Och  !  an 
dòchas  truagh,  meallta,  a  tha  'n  so  !  Cha  'n 
urrainn  daoine  eile  —  ministeirean,  eildeirean, 
daoine  maithe,  sagartan  de  sheòrsa  air  bith 
— deanamh  air  ar  son  na  's  urrainn  Dia  a  mhàin 
a  dheanamh.  Feumaidh  gach  aon  againn 
cunntas  a  thoirt  uime  fèin  do  Dhia  (Rom., 
xiv.  12). 

'S  e  an  treas  leasan,  nach  seas  ìà  nan  coth- 
roman  gu  bràtL  Mar  a  tha  diadhaire  urramach 
'g  a  chur,  "  Tha  sinn  a  clisgeadh  aig  farum  an 
doruis  ud  'g  a  ghlasadh^  Bha  aig  na  Greugaich 
o  shean  dia  ris  an  d'tliuirt  iad,  '*  dia  a  cJiothroimJ' 

Bha  sgiathan  air  a  chasan  agus  bha  a  cheann 
maol  ach  aon  dosan  ciabhaig  air  a  bheulaobh 
ionnus  nach  b'urrainn  nach  breith  air  ach  air  a 
bheulaobh  aig  àm  dha  tighinn  thugad.  Aon 
uair  's  gu  'n  leigeadh  tu  seachad  e  cha  bheireadh 
tu  air  tuilleadh.  Nach  iomadh  iad  a  tha  a' 
gabhail  brath  air  là  nan  cothroman  gun  a  bhi 
smuaineachadh  gu  'm  bheil  an  là  sin  a'  ruith 
seachad  gu  ro  luath  agus  gun  fhios  c'uin  a  thig 
a'  chrioch  agus  gu  'm  bi  an  là  seachad  's  nach 
till  e  gu  bràth  ?  Tha  eachdraidh  air  a  toirt 
dhuinn  mu  dhuine  mòr  o  shean  aig  an  robh 
amadan  'n  a  thigh  a  bhiodh  a'  deanamh  spòrsa 
dha.  Thug  e  an  là  ud  bata  dh'an  amadan 
ag  ràdh  ris  am  bata  ud  a  ghleidheadh  gus  an 
tachradh  air  amadan  bu  mhò  na  e  f  hèin.  Beagan 
an  deigh  sin  luidh  maighstir  an  amadain  air 
leabaidh  a'  bhàis.  Thainig  an  t-amadan  a 
dh'f  haicinn  a  thighearna.  "  Tha  mi  cluinntinn," 
arsa  an  t-amadan,  "gu  'm  bheil  thu  dol  g'ar 
fàgail."  "  Thà,"  arsa  an  duine  uasal.  "  Am 
bheil  thu  dol  fada  air  astar,"  arsa  an  t-amadan. 
"  'S  mi  thà,"  arsa  a  thighearna,  "  na's  f  haide  na 
's  urrainn  dhuitse  a  dhol  an  tràth  so."  "  Ubh  ! 
Ubh ! "  arsa  an  t-amadan.  "  Agus  c'uin  a 
thiUeas  tu  ? "  "  Cha  tiU  gu  bràth,"  arsa  an 
duine.  "  Agus  am  bheil  fada  o  bha  f hios  agad 
gu  'm   b'èigin   duit  an  t-astar  so  a  shiubhal  ? " 

*' O   thà,  's   fhada   o    'n    uair   sin."     **Agus  an 

80 


Na  deich  òighean 

do  rinn  thu  ullachadh  sam  bith,  a  mhaighstir, 
fa  chomhair  an  turuis  so  ? "  '*  Ma  ta,"  arsa 
a  thighearna,  **  cha  do  rinn."  "  Fhalbh  I 
Fhalbh ! "  arsa  an  t-amadan,  ''  so  dhuit  mo 
bhata,  's  tu  an  t-amadan  as  mo  na  mi  fhèin." 
Bha  an  t-amadan  glic  ged  a  b'amadan  e,  na  bu 
ghlice  na  a  mhaighstir  agus  na  iomadh  eile  aig 
am  bheil  làn-fhios  gu  'm  feum  iad  bàsachadh, 
agus  a  dhol  fa-dheòidh  an  coinnimh  breitheanais, 
agus  gidheadh  nach  do  rinn  uUachadh  ceart 
cùramach  a  riamh  fa  chomhair  sin.  "  Ro- 
ANMOCH ! "  Nach  eagalach  am  facal  sin  do 
luchd  na  dearmad  !  Mar  a  tha  an  diadhaire  aig 
an  do  lèirig  sinn  a  cheana  a  bhriathran  'g  a  chur, 
"  Is  e  an  duine  a  tha  ag  earbsa  à  cothrom  eile  ri 
teachd  an  t-amadan  as  mò  a  dh'iarr  a  riamh  a 
sgrios  fhèin."  '' Feuch,  a  nis  là  na  slàinte,'' 
(( Jarraibh  an  Tighearna  am  feadh  a  tha  e  r'a 
fhaotainn ;  gairmihh  air  am  feadh  a  tha  e 
amfagus"  (Isaiah,  Iv.  6). 

"  Do  chnuasaich  mi  mo  shlighe  fèin, 
'S  ri  do  theisteas  phiU  mo  chas, 
Rinn  deifir  choimhead  d'àitheanta, 
'S  nior  ghabh  mi  tàmh  no  fois." 

Salm,  cxix.  59. 

NA    DEICH    OIGHEAN.— II. 

(MaTA,  XXV.    1-13.) 

Is  i  so  a'  chosamhlachd  as  breagha  agiis  as 
cudthromaiche  a  labhair  an  Tighearn.  Is 
iomadh  dealbhadair  agus  bàrd  a  dh'fheuch  an 
làmh  agus  am  mac-meamna  rithe  gus  dealbh 
cothromach  a  thoirt  dhuinn  oirre,  ach  dh'fhàil- 
nich  iad  uile.  Cha  robh  agus  cha  bhi  ann 
banais  cosmhuil  rithe  so.  Tha  nithean  tìmeil 
agus  neo-thìmeii  air  am  figheadh  ri  chèile  air 
leithid  a  dhòigh  anns  an  aon  dhealbh  so  gun 
choimeas,  agus  gu  bheil  a  chosamhlachd  a'  toirt 
dìibhlain  do  neach  'sam  bith  a  shamhuil  a 
dhealbhadh.  Tha  gUocas  agus  amaideas,  àrd- 
aoibhneas  agus  àrd-bhròn,  a'  còmhlachadh  a 
chèile  anns  an  aon  eachdraidh.  Cha'n  fhaic 
sinn  anns  an  dol  a  mach  ach  aoibhneas  agus 
aighear,  ach  aig  a'  chrìch  tha  farum  an  doruis  ud 
'g  a  dhùnadh,  agus  sgread  na  muinntir  ud  air  an 
glasadh  a  mach,  a'  fantuinn  'n  ar  cluasan  agus 
gur  gann  a  gheibh  sinn  cuibhteas  iad. 

Tha    aghaidh    na   cosamhlachd    air   nithean 

deireannach,  agus   tha  <i  h-earalan   ri   buiU   na 

82 


Na  deidi  òighean 

h-eaglais  fhaicsinnich.  Giis  a  tuigsinn  sealla- 
maid  ri  dà  ni ;  an  toiseach,  ciod  iad  na  puincean 
a  thaobh  an  robh  na  deich  òighean  a'  còrdadh  ; 
agus  anns  an  dara  àite,  ciod  iad  na  dealachaidh- 
ean  mòra  a  bha  eatorra,  agus  cionnus  a  thàinig 
iad  sin  gu  follais. 

I.    Na    PUINCEAN-CÒRDAIDH. 

(1)  Is  i  an  ao7i  chrioch  a  bha  aca  uile  anns  an 
amharc.  "  Chaidh  iad'"  uile  "  a  mach  an  còdhail 
anfhir  nuaidh  phòsda''  Bha  iad  uile  a'  deanamh 
an  aoin  aideachaidh,  ag  aideachadh  a  bhi  'n  an 
càirdean  an  fhir  nuaidh  phòsda,  agus  a  bhi  a' 
feitheamh  a  theachd. 

(2)  A  rèir  coltais  rinn  iad  uile  an  t-aon 
ullachadh ;  ^' thug  iad  leò  an  lòchrain''  Na'n 
robh  thu  air  am  faicinn  aig  an  dol  a  mach  cha'n 
fhaiceadh  tu  dealachadh  'sam  bith  eadar  ghc 
agus  amaideach  'n  am  measg.  Bha  an  t-aon 
aoibhneas  orra,  an  t-aon  ghiiìlan  aca,  agus  na 
ceart  lòchrain  agus  shoithichean  aca  'n  an  làmhan. 
Agus  cha'n  e  a  mhàin  nach  aithnicheadh  tusa 
iad  o  aon  a  cheile,  ach  cha'n  aithnicheadh  iad  iad 
fhein  o  aon  a  chèile,  oir  cha  b'ann  a  rèir  coltais 
'sam  bi  o'n  leth  a  muigh  a  bha  an  t-eadar- 
dhealachadh.  Faodaidh  mar  sin  caochladh 
seòrsa  bhall  a  bhi  anns  an  aon  eaglais  a'  deanamh 
an  aoin  aideachaidh,  'g  an  giùlan  f  hèin  o'n  letli 

muigli  air  an  aon  dòigh,  gun  choire  'sam  bith  a 
bhi  r'a  chur  as  an  leth  le  daoine,  no  dealachadh 
'sam  bith  r'a  dheanamh  eatorra,  agus  gidheadh 
iad  a  bhi  a  thaobh  f  ìor  ghnè  o'n  leth  stigh  gu 
tur  eadar-dhealaichte  o  chèile. 

(3)  Bha  iad  uile  riai^aichte  leis  an  ullachadh 
a  rinn  iad.  "  Thuit  clò  codail  orra  uile,  agus 
suain"  Cha'n  ann  an  rathad  coire  a  tha  na 
briathran  sin  air  an  gnàthachadh,  gu  h-àraidh 
dh'an  taobhsan  a  rinn  ullachadh  ceart.  Cha'n 
'eil  an  so  ach  a  ni  a  bha  nàdurrach  dhoibh  uile. 
Cha  b'ann  's  a'  chadal  a  bha  a'  choire,  ach,  mar 
a  chi  sinn  a  dh'aithghearr,  anns  an-t-seòrsa 
ullachaidh  a  chaidh  a  dheanamh  roimh  làimh. 
Tha  an  cadal  anns  a'  chosamhlachd  a'  ciallach- 
adh  nan  dleasdanasan  saoghalta,  tìmeil,  a 
dh'fheumas  daoine  a  bhi  a'  cuairteachadh  anns 
an  t-saoghal  so  co  fhad  agus  a  dh'fhàgas  Dia 
ann  iad,  co  air  bi  is  maith  no  olc  iad.  Tha 
gnothuichean  agus  cùraman  saoghalta  ann  a  tha 
coitchionn  do  chreidich  agus  do  as-creidich, 
dhoibhsan  a  tha  uUamh  agus  dhoibhsan  nach  'eil. 
Cha'n  ann  anns  na  nithean  sin  a  tha  an  deal- 
achadh  r'a  fhaotainn.  Tha  an  Tighearn  a' 
deanamh  moille  'n  a  theachd,  co-dhiùbh  is  ann 
aig  deireadh  turuis  an  duine  air  thalamh  a  tha 
sin,  no  aig  deireadh  an  t-saoghail  so.  Tha  an 
dealachadh    na's   doimhne   na   nithean  o'n   leth 

muigh,    eadhon    fòdhpa    anns    a'    chridhe    air 

fhaicinn    le    Dia    a    mhàin.      Seallamaid,    mar 
sin,  air 

II.  Na  dealachaidhean  mòra  eatorra. 

(1)  Is  e  dealachadh  gnè  a  bha  eatorra. 
"  Bha  còignear  dhiubh  glic  agus  còignear  amai- 
deachr  'S  ann  's  a'  chridhe  a  tha  an  t-amaideas 
an  toiseach  air  f  haotainn  m'am  bheil  e  a'  briseadh 
a  mach  anns  a'  chleachdadh.  Tha  am  BiobuU  ro 
shoilleir  air  a  so,  gu  feum  atharrachadh  gnè 
tighinn  air  a'  chreutair  m'am  faic  e  rìoghachd 
Dhè.  Tha  anns  an  t-saoghal  so  dà  sheòrsa 
dhaoine,  clann  Dhè  agus  clann  an  diabhuil,  agus 
direach  mar  a  "chuirear  Satan  fèin  an  cruth 
aingil  soillse,"  mar  sin  faodaidh  a  chlann  a  bhi 
air  am  faotainn  a  thaobh  coltais  o'n  leth  muigh 
a  measg  cloinn  an  t-soluis.  Feumaidh  sinn  a 
bhi  air  ar  breith  o  shuas,  agus  a  bhi  air  ar 
deanamh  glic  anns  an  duine  o'n  leth  a  stigh, 
leis  a  ghUocas  sin  a  tha  tighinn  o'n  àirde. 
Sinne  a  tha  dhe'n  eaglais  fhaicsinnich,  ceas- 
naicheamid  sinn  fhèin  an  d'  ràinig  oirnn  a' 
bheatha  o  shuas,  an  ath-ghineamhuinn  sin,  ni 
as  eugmhais  nach  faic  sinn  rìoghachd  Dhè. 
Faodaidh  sinn  a  bhi  air  ar  faotainn  anns  an 
eaglais  fhaicsinnich  a  dh*  easbhuidh  so,  ceart 
mar  a  f  huaras  na  h-òighean  amaideach  còmhladh 

ris  na  h-òighean  glice,  anns  an  aon  chuideachd, 

a'  dol  a  mach  an  còdhail  an  fhir  nuaidh-phòsda. 
"  Ceasnaicheadh  duine  efèìn'' 

(2)  Dhearbh  iad  sin  anns  an  t-seòrsa  ullach- 
aidh  a  rinn  iad.  'S  ann  a  rèir  coltais  a  mhàin 
a  bha  an  t-ullachadh  ann.  Thug  iad  leò  an 
lòchrain,  agus  an  soithichean  maille  r'an  lòchrain, 
mar  a  thug  càch,  ach  bha  na  soithichean  falamh, 
Ann  am  briathran  eile,  so  agaibh  muinntir  nach 
do  sheall  riamh  a  steach  'n  an  cridheachan  a 
dh'fhaicinn  an  robh  gràs,  agus  gràdh,  Dhè  aca 
'n  an  cridheachan  no  nach  robh  ;  bu  leòir  dhaibh 
so  an  coltas  o'n  leth  a  muigh,  agus  a  bhi 
còmhladh  ri  càch  aig  an  robh  ullachadh.  Nach 
'eil  iad  ann  'nuair  a  thigear  teann  orra  a  their 
riu  f  hèin,  no  ri  muinntir  eile  ;  "  Nach  'eil  mi  'n 
a  m'  chriosduidh  maith  gu  leòir  ?  Nach  deach' 
mo  bhaisteadh  ?  Nach  do  shuidh  mi  aig  bòrd 
an  Tighearna  ?  Cha'n  'eil  ni  r'a  chur  as  mo 
leth  o'n  leth  a  muigh.  "  Cha'n  eagal  domh  "  ; 
agus  gidheadh,  's  maith  a  dh'fhaoidte,  tha  an 
cridheachan,  fad  an  t-siùbhail,  tur-falamh  de 
fhior  ghràdh  Dhè.  Tha  coltas  maith  orra  o'n 
leth  muigh  ach  cha'n  'eil  freumh  'sam  bith  aig 
an  sin  'n  an  cridhe. 

(3)  Mar  sin,  cha  do  sheas  an  t'ullachadh  ann 
an  là  na  deuchainn,  'Nuair  a  thàinig  fìor  f  heum 
air  an  t-solus  a  bha  aca,  chaidh  e  as  ;  cha  robh 
ann  ni  a  chum  a  bheòthachadh  agus  a  bheath- 
achadh.     Tha  iomadh  là  deuchainn  a'  tighinn  air 

a'  chreutair.     Tha  àm  a'  bhuairidh  ann,  agus  àm 

na  geur-leanmhuinn,  agus  àm  a'  bhàis.     Aig  na 

h-uairean    sin    cha   sheas   ach    an   t-aideachadh, 

agus  an  cleachdadh  sin,  aig  am  bheil  fodha,  agus 

air  a  chùlaobh,  f  ìor  ghràs  Dhè  anns  a'  cridhe. 

Agus  gu  tric  thig  an  uair  sin  gu  h-obann  air 

daoine  aig  àm  nach  bi  dùil  aca  rithe,  agus  mo 

thruaighe  an  duine  sin  aig  nach  'eil  ullachadh 

ceart  fa  comhair  an  là  sin  !     Thèid  an  solus  beag 

sin  anns  an  robh  muinghin  aige  gu  buileach  as, 

agus  sin,  aig  amannan,  gun  leasachadh  tuiUeadh 

air  a'  chùis.     So   mar  a  bhitheas  e  aig  àm  a' 

bhàis,  agus  a'  bhreitheanais.     Oir, 

(4)  Cha  Vurraìnn  muinntir  eile  dad  a  chuid- 

eachadh  a  dheanamh  leò,     Nach  b'  olc,  arsa  cuid, 

nach  d'  thug  na  h-òighean  glice  rabhadh  dhoibh 

roimh    làimh    agus    nach    bu    chruaidh    nach 

toireadh  iad  dhoibh  oladh  as  an  lòchrain  fèin. 

Nis   cuimhnichimid    gur    th'    ann    air   nithean 

spioradail  a  tha  a'  chosamhlachd  so  'n  a  samhladh, 

agus  cha'n  ann   air  caoimhneas   aimsireil.     Gu 

ruige    teachd   an    fhir   nuaidh   phòsda  bha   na 

h-òighean  glice  a'  dol  a  rèir  coltais  gun  fhios 

air  bith  aca  gu'n  robh  soithichean  am  ban-chom- 

panach  falamh  de  dh'oladh,  agus  cha  bhuineadh 

e    dhoibhsan    a    dhol    g'an    rannsachadh ;    cha 

bhitheadh    sin    ach    'n    a    mh\-mhodh.     Cha'n 

urrainn   do    dhaoine,   agus    cha    chòir    dhoibh, 

breith  a  thoirt  air  an  co-chreutairean  agus  air  an 

co-luchd-aideachaidh,  ach  a  rèir  an  coltais,  an 
cleachdaidh  o'n  leth  muigh,  agus  an  aideachaidh. 
Buinidh  rannsachadh  a'  cridhe  agus  breith  a 
thoirt  air  do  Dhia  agus  d'an  duine  e  fhèin. 
"  Ceasnaicheadh  duine  e  fein."  Agus  ma  tha  e 
treibhdhireach  anns  a  ghnothuch  sin  gairmidh 
e  air  Dia  g'  a  chuideachadh.  "  Rannsaich  mi, 
a  Dhè/'  deir  an  Salmadair,  '^  agus  aithnich  mo 
chridhe :  dearbh  mi,  agus  tuig  mo  smuaintean, 
Agus  amhairc  am  bheil  slighe  olc  air  bith  annam, 
agus  treòraich  mi  anns  an  t-slighe  sKiorruidh" 
Sin  agaibh  ùrnuigh  an  duine  ghhc.  Ach  a  ris, 
a  thaobh  gu'n  do  dhiùlt  na  h-òighean  gHce  oladh 
a  thoirt  dh'  an  fheadhainn  amaideach  gun  oladh, 
tha  cuid  de  nithean  nach  urrainn  dhuinn  a 
thoirt  do  aon  a  chèile.  Faodaidh  mi  oladh 
chumanta  a  thoirt  dha'm  choimhearsnach  ma 
tha  e  as  a  h-eugmhais,  ach  cha'n  urrainn  mi 
oladh  an  Spioraid  Naoimh  a  thoirt  dha  'n  a 
chridhe ;  tha  sin  os  mo  cheann  ;  feumaidh  e  sin 
fhaotainn  dha  fhèin  o  Dhia  a  mhàin.  Sin  a  ni  a 
tha  air  a  theagasg  leis  na  h-òighean  gUce  a  bhi 
a'  diùltadh  olaidh  dha'm  ban-chompanaich,  agus 
a  bhi  'g  an  cur  air  falbh  a  cheannach  olaidh 
dhoibh  fhèin. 

(5)  Fhuair  iad  a  mach  am  mearachd  'nuair  a 
bha  e  ro  anmoch  agus  nach  gabhadh  leasachadh 
a  dheanamh  oii^re.  '^  Dhruideadh  an  doi'us.'' 
Cha'n    'eil    briathran    na's    sòluimte     anns    a' 


Na  deicli  òighean 

Bhìobull  na  iad  sin.  Tha  cuid  de  mhearachdan 
ann,  agus  cha  ghabhar  leasachadh  a  dheanamh 
orra,  cuid  de  cothroman  ann,  agus  aon  uair  agus 
gu  falbh  iad  cha  tiU  iad  tuilleadh.  'S  i  a* 
bheatha  a  ta  làthair  aon  diubh  sin.  An  t-uisge 
a  dhòirtear  air  an  talamh  cha  ghabh  e  cruinn- 
eachadh  a  rìs  (2  Sam.,  xiv.  14).  Tha  gnàth- 
f  hacal  aig  na  Persianaich  a  tha  ag  ràdh  gu  bheil 
trì  nithean  nach  pill  leò  fhèin  a  chaoidh,  saighead 
à  bogha,  facal  à  beul,  agus  cothrom  air  a  leigeadh 
seachad.  O  chàirdean,  nach  ro-uamhasach  an 
smuain  so,  anam  air  a  dhùnadh  a  mach  à  flaitheas 
Dhè  air  feadh  linntean  na  bith-bhuantachd, 
agus  gun  leasachadh  air  a  sin !  Nach  grathail 
an  call  a  bheir  amaideas  agus  mi-chùram  agus 
cion-smuaineachaidh  air  a'  chreutair  !  Dorchadas 
iomallach,  bròn,  agus  gul,  agus  giosgan  fhiacal ! 
Là  nan  cothroman  uile  air  a  dhol  seachad  gun 
ann  a  nis  ach  siorruidheachd  gun  chrìch,  gun 
dòchas !  O  leughadair,  feuch  gu'n  toir  thu  a 
h-uile  dìchioU  a  chum  do  ghairm  agus  do  thaghadh 
fèin  a  dheanamh  cinnteach.  Na  dean  dearmad, 
na  dean  moille,  air  eagal  gu'n  glacar  'n  a  d'  chadal 
thu  agus  gu'n  dùisg  thu  'nuair  a  bhitheas  e  ro 
anmoch  agus  nach  fhaigh  thu  cothrom  tuilleadh. 
Is  e  nis  an  t-àm  taitneach,  is  e  an  diugh  là  na 
slàint.  Ma  thèid  thusa  a  steach  an  diugh  air 
Criosd,  an  Dorus,  nach  diùlt  neach  a  thig,  cha 

dhùinear  ortsa  a  chaoidh  dorus  tighe-na-bainnse 

shuas ;  is  e  E  Fèin  a  dh'  fhosglas  duit  an  dorus 
sin,  agus  a  ghabhas  a  steach  thu  dh'an  chuirm, 
agus  dh'an  aoibhneas  o  nach  tèid  a  mach  gu 
bràth  a  h-aon  a  gabhar  aon  uair  a  steach.  Ach 
feuch  gu'n  dean  thu  sin,  oir  mur  a  dean  thèid 
do  dhùnadh  a  mach  fa-dheòidh  mar  neach  nach 
b'  aithne  dha  riamh  agus  cha'n  fhosglar  an  dorus 
sin  dhuit  a  chaoidh  tuilleadh,  oir> 

''  DhTIUIDEADH  AN  DOIIUS." 

(LUCAS,   XV.    1-7.) 

Labhair  an  Tighearna  na  tri  cosamhlachdan  so 
anns   a'  chòigeamh   caibdil   deug  de   Shoisgeul 
Lucais  le  sùil,  air  an  dara  làimh,  a  bhi  'g  a  dhion 
fhèin    bho    chasaid    nam  Phairiseach,  agus,  air 
an  làimh  eile,  a  bhi  misneachadh  nam  peacach  a 
bha  tarruing  am  fagus   da.     Ma   tha  thusa  ag 
iarraidh  fior  chliù  neach  sam  bith  na  teirig  gu  a 
chàirdean,  oir   cha  labhair   iad   ach   maith   mu 
thimchioll,  ach  theirig  gu  a  nàimhdean,  oir  ma 
tha  olc  sam  bith  r'a  chur  as  a  leith  gheibh  thu 
uathasan  e,  agus  mur  a  bheil  sin    agadsa   fior 
dhuine    maith.       So   a'    chasaid    bu   mhiosa   a 
b'urrainn   nàimhdean    Chriosd    a    thogail   'n   a 
aghaidh  cha  'n  e  gu  'n  robh  e  f  hèin  'n  a  pheacach, 
cha  b'urrainn  dhaibh  sin  a  radh,  na  'm  b'urrainn 
theireadh  iad  e,  ach  a  mhàin  gu  'n  robh  e,  "  a' 
gabhail  jpheacach   d!   a   ionnsuidh   agus  ag  iiìie 
maille  riu,''     'S  iomadh  neach  bho  'n  uair  sin 
aig  am  bheil  an  Tighearna  r'  a  mholadh  air  son 
na  casaid  so,  agus  cha  'n  ann  air  son  na  casaid 
a  mhàin  ach  air  son  nan  cosamhlachdan  òirdhearc 
a  shruth  uaipe.     Annta  sin  tha  an  Tighearna  a' 

coinneachadh  nam  Phairiseach  air  an  còmhnard 

fhèin,  a'  leigeil  fhaicinn  dhaibh  cho  nàdurach  's 

a  tha   e  do  dhaoine  a  bhi   ag  iarraidh  nithean 

caillte,    agus    a'    deanamh    gàirdeachais    os    an 

cionn    air    dhaibh    am     faotainn,    mur    gu     'n 

abradh    e :    "  Ma   tha   e   nàdurach    dhuibhse    a 

bhi   ag   iarraidh   nithean   caiUte,  agus  a  bhi  a' 

deanamh    gàirdeachais  os  an  cionn    air  dhuibh 

am   faotainn,    c'   ar  son  a  tha  sibh  a'  faotainn 

coire  dhomhsa  air  son  mi    bhi  air  m'  fhaotainn 

ag    iarraidh    pheacach,     mar     dhaoine     a    tha 

caillte,    chum    tearnaidh  ?     Am  bheil  barrachd 

suim    agaibh   do    chaoraich   na    tha   agaibh    do 

dhaoine  ? " 

Tha  againn  mar  so  o  bhilean  an  t-Slànuighir 

na  trì  cosamhlachdan  as  gràsmhora  agus  as  milse 

dhe   na   cosamhlachdan  gu   leir.     Tha   cuid   de 

luchd-mìneachaidh  a'  smaoineachadh  gu  'm  bheil 

gràdh   an   Athar   anns   an   dara   agus   anns   an 

treas  fear.     Cha  'n  'eil   nì  an  aghaidh  sin,  's  ann 

a  tha  mòran  a'  dol  leis,  agus  r'a  fhoghlum  uaith. 

Ach  tha  cuid  eile,  gun  a  bhi  a'  dol  an  aghaidh  a' 

mhìneachaidh  sin,   a'   smuaineachadh,   gur   e   a 

tha    air    a   thoirt    duinn    trì    taobhan    dhe    'n 

aon    fhìrinn  luachmhor — gu  'm   bheil  truas  aig 

Dia  ri  daoine  caillte,  agus  tlachd  aige  ann  a  bhi 

'g  an  tearnadh  ;  gu  'm  bheil  an  Slànuighear  anns 

na  cosamhlachdan  so,   cleas  neach  aig  am  bheil 

seud  ro  luachmhor  'n  a  làimh  g'  a  sealltuinn  do 

dliaoine,  a'  tionndadh  na  firinn  so  blio  thaobli 
gu  taobh  gus  am  faicte  a  breaghad  agus  a 
luach. 

Tha  tri  firinnean  àraidh  air  an  cur  air  ar 
beulaobh  anns  na  cosamhlachdan,  air  an  aithris 
a  ris  agus  a  rìs  annta,  "  air  chalW  "  air  iarraidh/' 
"  air  fhaotainn,''  agus  tha  gach  cosamhlachd  a' 
toirt  dhuinn  sealladh  àraidh  air  gach  aon  dhiubh 
sin. 

Tha  cudthrom  na  cosamhlachd  so  a'  luidhe 
air  an  f hacal,  "  caillte,''  sl  cur  air  ar  beulaobh  gu 
h-àraidh  staid  thruagh  na  muinntir  sin  a  tha 
caillte.  Anns  a'  cheathramh  rann,  's  e  aon 
fhacal  a  tha  anns  a'  Ghreugais  an  àite  nam 
briathran  so  anns  a'  GhàidhHg,  ''na  caorach  a 
chailleadh,''  facal  a  tha  a'  ciallachadh,  "  an  ni 
cailltej'  no  ^^  an  creutar  caillter  facal  a  tha 
air  a  ghnàthachadh  leis  an  Tighearna  gu  bhi 
nochdadh  gu  sonruichte  truaighe  a'  chreu- 
tair  sin. 

Tha  againn  an  toiseach  dealbh  na  caorach, 

AIR  CHALL. 

Tha  againn  an  so  anns  an  dol  a  mach, 
amaideachd,  Cha  'n  'eil  fhios  agam  am  bheil 
beathach  sam  bith  eile  ann  cho  amaideach  ris  a' 
chaoraich.  Tha  i  mar  sin  air  a  toirt  dhuinn 
anns  an  Sgriobtur  mar  shamhla  air  a'  pheacach. 
"  Chaidh  sinn  uile  viar  chaoraich  air  seachran  " 
(Isaiah,  liii.  6).     'S    e   an   t-ainm   a   tha   aig  a' 

BhiobuJl  air  a'  pheacach  anii  an  leabhar  nan 
Gnàth-fhacal  agus  ann  an  leabhar  nan  Sailm, 
*'  an  t-amadan."  Tha  a'  chaora  ceart  coma  c'àit 
an  tèid  i  fhad  's  a  gheibh  i  grèim  a  dh'fheur 
milis  ri  itheadh.  'S  e  cion  smuaineachaidh  a 
tha  a'  cur  mòran  a  dhìth,  ''  Cha  'n  aithne  do 
Israel ;  cha  'n  'eil  mo  shluagh-sa  a  toirtfainear  " 
(Isaiah,  i.  3).  Thèid  na  caoraich  an  comhnuidh 
'n  an  treudan.  'S  e  companachas  a  tha  milleadh 
mhòrain.  Fhaic  sibh  na  creutaran  gòrach  ud  a 
bhios  a'  lionadh  nan  tighean-òsda,  ag  òl,  a' 
seinn,  a'  cluich,  a'  call  an  t\m,  's  an  cuid,  's  an 
cèiU,  's  an  cUù,  's  an  slàinte,  agus  's  maith  a 
dh'fhaodta  am  beatha  's  an  dol  dachaidh  air 
muir  no  t\r,  agus  an  cunnart  an  anam  neo- 
bhàsmhor  a  chall  fa-dheòidh.  Ciod  e  a  tha  'g 
an  cur-san  air  an  t-seòl  sin  ach  companachas 
agus  cion  smuain  ?  Tha  mòran  a'  dol  air 
chall  do  bhrigh  nach  'eil  de  dhuinealas  aca  na 
bheir  orra  briseadh  air  falbh  o  chàch,  no  a  radh 
"  cha  teid "  ris  an  neach  a  thàlaidheas  iad  a 
chum  an  uilc.  Tha  an  t-amadan  mar  chaora 
agus  cha'n  ioghnadh  mar  sin  ged  a  rachadh 
e,  cleas  na  caorach,  air  seachran  agus  air 
chall. 

Tha  againn  ann  an  so  a  fis,  cunnart.  Tha 
caora  chaillte  eadhon  anns  na  dìithchannan  so 
againn  fhèin  buailteach  a  dh'iomadh  cunnart, 
ach  's  ann  gu  h-àraidh  anns  an  àirde  an  ear,  far 

an  do  labhradh  a'  chosamhlachd  so  a  tha  so 
buileach  fior.  Tha  cunnart  nan  creag  agus  ]iam 
fìtheach  a  mhàin  againne,  ach  a  thuilleadh  orra 
sin  tha,  anns  an  àirde  an  ear,  fiadh-bheathach  de 
iomadh  gnè  ann,  agus  iad  uile  'n  an  nàimhdean 
dh'  an  chaoraich  bhochd.  Tha  iad  buailteach 
gu  leòr  air  a  bhi  a'  briseadh  a  steach  air  an 
treud  air  am  bheil  am  buachaille.  Tha  cùram 
agus  dion  a'  bhuachaille  air  caoraich  na  treud, 
ach  mo  thruaighe  a'  chaora  bhochd  chaiUte  a 
chaidh  air  seachran  agus  aig  nach  'eil  crò  no 
buachaille !  O,  mo  cho-pheacaich,  a  tha  mach 
a  Criosd,  agus  a'  dol  air  seachran  bho  Dhia, 
nach  tuig  thu  aii  cunnart  anns  am  bheil  thu  ! 
Nach  lionmhor  do  nàimhdean  agus  do  chun- 
nartan  !  Tha  d'ana-miannan  a'  feitheamh  air  do 
thuisleadh  gus  do  reubadh.  Tha  an  diabhul 
mar  leòmhann  beucach  ag  iarraidh  do  shlugadh 
suas,  agus  's  e  crioch  na  slighe  air  am  bheil  thu 
am  bàs  siorruidh.  Tha  thu  annad  fhèin  a 
thaobh  do  staid  cridhe  agus  cleachdaidh, 
CAiLLTE,  gun  Chriosd,  gun  Dia,  gun  dòchas 
(Eph.,  ii.  12). 

'S  e  an  treas  nì  a  chì  sinn  anns  an  staid 
chaiUte  so,  eu-comas.  Cha  'n  'eil  creutar  as 
dìblidh  no  as  eu-comasaiche  air  faotainn  dachaidh 
leatha  f hèin  na  a'  chaora  chaillte.  Tha  e  furasda 
dhuit-sa,  mo  cho-pheacach,  falbh  air  seachran 
bho  Dhia  agus  bho  mhaitheas,  ach  ciod  mu   'n 

tilleadh  ?     Tha  na  dh'fhàg  thu  air  do  chùlaobh 

ann  a  do  sheachran  a  nis  a'  seasamh  eadar  thu 

agus   Dia.     Bha   e    furasd    dhuit    falbh,  tha   e 

duilich,  seadh  do-dheanta  dhuit  tilleadh  dhach- 

aidh.     Nach  ann  mar  sin  a  tha  do  shuidheach- 

adh  ?     'S    maith    dh'fhaodta    nach    'eil    thu    a' 

creidsinn  sin  gu  buileach — gu  'm  bheil  do  chor 

cho     buileach     caillte.     Innseam    sgeula    beag 

dhuit     a     dh'fhaodas    do    chuideachadh.     Tha 

beinn   àrd  an  Asaint  ris  an    abrar   Sùilbheinn. 

Tha  aon  taobh  dhi  anabarrach  cas  cunnartach, 

agus  'n  a  meadhon  air  mòran  chaorach  a  chur  a 

dhith.     Bha  duine  uasal  là  a  muigh  comhla  ri 

gaimeir  agus  iad  a'  coimhid  taobh  cas  na  beinne 

fad  air  falbh.     Chunnaic  an  duine  uasal  ni  geal 

a'   gluasad    fada    shios    air    taobh    na    beinne. 

Dh'fheòraich  e  dhe  'n  ghaimeir  ciod  a  bha  'n 

sud.     "  Thà  caora  chaillte,"  arsa  an  gaimeir  's  e 

a  toirt  da  na  gloine-amhairc.     Chunnaic  e  mar 

sin   gur   e   caora   a    bha    ann    gu    cinnteach   a' 

gìuasad    agus    ag    ithe    gu    neo-chùramach    air 

uachdar  Hce  uaine  bhreagha  lan  feòir  a  bha  air 

aghaidh    na     cais-chreige.      Dh'fhaighnich     an 

duine  uasal  cia  mar  a  rainig  i  sios  cho  fada.     "  Le 

bhi  dol  sios  bho  aon  Hc  feòir  gu  Hc  eile,"  arsa 

an  duine  eile.     "  An  robh  comas  tilUdh  aice  ? " 

"  Cha  robh  aice  f  hèin,"  arsa  am  fear  eile,  "  agus 

cha  mhò  a  bha  am   measg  chiobairean  Asaint 

fear  a  ruigeadh  oirre  gus  a  toirt  as."     "  Ciod  a 

thachradh  rithe,  ma  tha  ?  "  "  Dh'f  hanadh  i  beò," 
arsa  an  gaimeir,  "  fhad  's  a  mhaireadh  am  feur 
far  an  robh  i,  ach  an  uair  a  theirigeadh,  agus  a 
sheargadh  am  feur,  le  stoirmean  agus  ceothaidhean 
a'  gheamhraidh,  bhàsaicheadh  ise,  agus  cha 
bhiodh  a  làthair  dhith  air  an  Hc  mu  àm  an 
earraich  ach  an  craicionn  agus  na  cnàmhan." 
Bha  i  beò,  gidheadh  bha  i  caillte  agus  fo  bhinn 
a'  bhàis.  'S  e  criosduidh  a  bha  anns  an  duine 
uasal  agus  ghlac  e  staid  na  caorach  ud  mar 
shamhla  air  cor  a'  pheacaich  chaiUte  a  mach  à 
Criosd — e  beò,  gluasadach,  's  maith  a  dh'fhaodta, 
gun  smuain  gun  chùram  sam  bith  mu  thimchioll 
a  chunnairt,  a'  tighinn  beò  air  sonasan  an 
t-saoghal  a  ta  làthair,  agus  binn  a'  bhàis  shiorruidh 
a  mach  'n  a  aghaidh,  e  "  air  a  dhìteadh  a  cheana  " 
(Eoin,  iii.  18).  So  do  chor-sa,  mo  cho-pheacach, 
ma  tha  thu  a  mach  à  Criosd.  Tha  thu 
caillte,  gun  chomas  gun  dòchas  annad  fhèin, 
ach  tha  so  de  eadar-dhealachadh  eadar  do 
chor-sa  agus  suidheachadh  caorach  na  h-Asaint 
— cha  robh  ciobair  an  Asaint  a  b'urrainn 
ruigheachd  air  a'  chaoraich  ud  agus  a 
tearnadh,  ach  tha  air  do  shon-sa  Buachaille 
a  thainig  a  dh'aon  ghnothuch  a  dh'iarraidh 
agus  a  thearnadh  an  nì  sin  a  bha  caillte,  agus 
a  tha  foghainteach  gu  tearnadh  a  dh'ionnsuidh 
na  cuid  as  fhaide  a  mach.  Tog  do  ghuth 
ris  air  ball.     larr  air  'n  a  do  bhriathran   fhèin 

do  thearnadh,  no  abair  bho  do  chridhe  briathran 
an  t-Salmadair, 

"  Deònaich  do  m'anam  bochd  bhi  beò, 
Is  dhuitse  bheir  e  glòir ; 
Is  deanadh  do  cheart  bhreitheanais, 
Deagh  chomhnadh  dhomh  le  fòir. 

"  Do  chaidh  mi  fèin  air  seacharan, 
Mar  chaoirich  chaillte  thruagh  ; 
larr  d'òglach  oir  cha  do  leig  do  d'reachd, 
Dol  as  mo  chuimhne  uam." 

Salm,  cxix.  175-176. 

So,  ma  ta,  ni-eigin  de  staid  thruagh  na 
caoraeh  's  i  caillte — amaideachd,  cunnart,  eu- 
comas, 

'S  e  an  ath  phuinc  a  tha  anns  a'  chosamhlachd, 
P'u  'n  deachaidh  an  duine  leis  am  bu  leis  a' 
chaora  a  mach  g'a  h-iarraidh.  Nach  breagha 
an  dealbh  a  tha  againn  an  so  ! 

Dealbh  air  gràdh  co-èigneachaidh,  Ciod 
a  thug  air  an  duine  a  dhachaidh  fhàgail  agus  a 
dhol  a  mach  as  deigh  na  caorach  a  chailleadh  ? 
Ciod  e  ach  an  gràdh  agus  an  truas.  So  agaibh 
dealbh  air  an  t-Slànuighear  gràidh  a  dh'fhàg  a 
ghlòir  shuas  agus  a  thainig  a  nuas  dh'  an  t- 
saoffhal  bhochd  bhrònach  so  a  dh'iarraidh  an  n\ 

o 

sin  a  bhi  caillte.     Ciod  a  thug  air  sin  a  dheanamh 

ach  an  gràdh  agus  an  truas  ?     "  Ghràdhaich  e  an 

eaglais  agus   thug  e  e  fein  air  a  son''   (Epli., 

V.  25).     Co  aige  a  tha  fhios  de  na  duilgheadasan 
troimh  an  robh  aig  an  duine  ud  r'  a  dhol  mu  's 
b'urrainn  dha  ruigheachd  air  a'  chaoraich  chaillte 
ud — na  h-astaran  a   bha  aige  r'  a  shiubhal,  na 
beanntan    agus    na    bruaichean    a    bha    aige    r' 
a   dhìreadh,    na   h-uisgeachan    agus   na   h-aibh- 
nichean  a  bha  aige  r'  a  dhol  trompa,  na  creagan 
agus  na  cas-chreagan  a  bha  aige  r'  a  shreap,  an 
tart  agus  an  t-acras  agus  an  sgios  a  bha  aige  r'  a 
ghiùlan  ?     Ach  chaidh  e  'n  an  coinneamh  agus 
trompa    do    bhrigh    a   ghràidh    agus   a   thruais 
do    'n    chaoraich    bhochd — bha   e   fo    eiginn    a 
ghràidh.     Dè  bha  aig  an  t-Slànuighear  r'  a  dhol 
troimhe  mu  's  b'urrainn  aon  pheacach  caillte  a 
bhi  air  a  thearnadh  ?     Co  aig  a  tha  fios  ?     Dè  na 
h-uisgeachan  troimh  'n  deachaidh  esan  dh'ar  n- 
iarraidh — uisgeachan  ìsleachaidh,  doimhneachdan 
fulangais  ?     Gheibh  sibh    ceumannan  a   thuruis 
ag  iarraidh  an  nì  sin  a  bha  caillte  anns  a'  litir  a 
dh'  ionnsuidh  nam  Phihpianach,    agus  anns  an 
dara  caibdil,  '^  Neach  air  bhi  dha  ann  an  criith 
Dhc,  nach  do  mheas  e  'n  a  reuhainn  e  fcin  a  bhi 
co-ionnan  ri  JDia:   ach   chuir   e  e  fein  ann   an 
dìmeas  a  gabhail  air  fèin  cruth  seirbhisich,  air  a 
dheanamh  ann  an  coslas  dhaoine :  agus  air  dha  a 
bhi    air    fhaigheil  ann   an    cruth    mar    dhuine, 
dh' irioslaich  e  e  fein,  agus  bha  e  umhail  gu  bàs, 
eadhonbàsa  Chrainn-cheusaidh,'''   O  meud  jiràidh 
an  t-Slànuighir  do  pheacaich    chaiUte !     So  an 

eiginn  fo  'n  robh  e  fad  a  thuruis  troimh  'n  f hàsach 
so — èiginn  a  ghràidh  agus  a  thruais  do  chreutaran 
dìbUdh  caillte.  B'  esan  am  BuachaiUe  maith  a 
bha  a'  leigeil  anama  sios  air  son  nan  caorach 
(Eoin,  X.  11). 

Dealbh  air  a'  ghràdh  leanmhuinneach.  Cha 
b'aithne  dha  tiUeadh  agus  cha  b'aithne  dha  sgìos. 
Bidh  mise  gu  tric  an  uair  a  bhios  mi  a'  ceas- 
nachadh  nan  sgoiltean,  a'  foighneachd  de  na 
sgoileirean  dè  cho  fada  's  a  bha  an  duine  anns  a' 
chosamhlachd  ag  iarraidh  na  caorach,  ach  's  ann 
ainneamh  a  gheibh  mi  am  freagradh  ceart. 
Their  cuid  seachduin,  cuid  eile  mios,  cuid 
eile  bhadhna,  agus  mar  sin  air  adhairt,  agus 
feumaidh  mise  mo  cheann  a  chrathadh  gus  am 
faigh  mi  am  freagradh  ceart,  ma  gheibh  mi  idir 
e — '^  gus  am  faigh  e  z."  Cha  robh  crioch  aig  an 
iarraidh-sa  ach  a  h-aon,  eadhon  a'  chaora  a  bha 
caillte  fhaotainn.  Agus  so  agaibh  eachdraidh 
na  h-Eaglaise,  eachdraidh  a  h-uile  h-anam  a  tha 
air  a  theàrnadh,  biodh  e  òg  no  sean,  biodh  e  aig 
làimh  no  fad  bho  làimh.  Tha  an  Slànuighear  a' 
faotainn  cuid  'n  an  oige,  cuid  eile  'n  am  meadhon- 
aoise,  cuid  eile  aig  deireadh  am  beatha  air  an 
talamh  agus  an  leith-chas  anns  an  uaigh.  Tha 
dà  thaobh  air  an  eachdraidh  so — taobh  an  t- 
Slanuighir  agus  mo  thaobh-sa  agus  do  thaobh-sa, 
mo  cho-pheacaich — esan  'g  ar  sior  leantuinn 
agus  sinne  a'  sior-theicheadh  uaithe.     O,  mo  cho- 

pheacaich,  nach  stad  thu,  agus  uach  leig  thu  leis 
breith  ort. 

Tha  againi)  's  an  dara  h-àite  dealbh  na 
caorach,  air  a  faotainn. 

So  agaibh  dealbhair  gràdh  cuideachaiL  Cha 
b'  e  a'  chaora  a  fhuair  an  duine  ach  an  duine  a' 
chaora.  "  Cha  sibhse  a  thagh  mise  ach  viise 
a  thagh  sihhse''  (Eoin,  xv.  16).  Am  bu  mhiann 
leat  losa  fhaotainn  ?  Tha  e  f hèin  anns  a'  mhiann 
sin,  oir  tha  esan  romhad  anns  an  iarraidh  sin. 
Biodh  deagh  mhisneach  agad,  tha  e  'g  a 
d'iarraidh,  tha  e  'g  a  do  ghairm,  tha  e  làimh  riut, 
ri  do  thaobh  gus  gabhail  riut,  ma  ghabhas  tusa 
ris-san,  mar  a  thugadh  a  chHìi  dhuit  a  cheana 
anns  a'  chaibdil  so,  "  Tha  avi  fear  so  a  gabhail 
pheacach  d!  a  ionnsuidh  agus  ag  itheadh  vìailìe 
rìu,""  Thainig  an  duine  a  dh'ionnsuidh  na 
caorach,  a  dh'ionnsuidh  a'  cheairt  bhad  anns  an 
robh  i.  Cha  b'e  a'  chaora  a  thainig  a  dh'ionnsuidh 
an  duine  ach  an  duine  a  thainig  a  dh'ionnsuidh 
na  caorach.  'S  ann  mar  so  a  tha  a  thaobh  an  t- 
Slànuighir.  Bidh  sinne  a'  bruidhinn  mu  dhaoine 
a  tha  tighinn  a  dh'ionnsuidh  an  t-SKinuighir, 
agus  tlia  a'  chainnt  sin  sgriobtural  agus  iom- 
chuidh,  ach  tha  taobh  eile  air  an  fhìrinn  so, 
eadhon  gu  'm  bheil  an  Slànuighear  a'  tighinn  a 
dh'ionnsuidh  a'  pheacaich,  ceart  far  am  bheil 
e  agus  'g  a  ghabhail  ceart  mar  a  tha  e.  Cha 
b'urrainn   dh'an    chaora    chaillte   so   aon    athar- 

rachadh  a  thoirt  air  a  suidheachadh  fhèin, 
no  eadhon  aon  cheum  a  thoirt  an  cò-dhail 
an  duine  a  bha  'g  a  h-iarraidh,  ged  is  maith 
a  dh'fhaodta  luthaigeadh  i  sin  a  dheanamh. 
Cha  robh  feum  air.  Thainig  an  duine  far 
an  robh  i.  O,  chàirdean,  nach  'eil  againn  ann  an 
so  dealbh  air  an  t-Slànuighear  gràidh  agus  solus 
air  a  thoirt  dhuinn  air  fior  ghràs  an  t-soisgeil  ? 
Cha  'n  'eil  feum  agad,  rao  cho-pheacaich,  air 
uUachadh  no  deasachadh  sam  bith  air  son  an  t- 
Slànuighear :  tha  e  dlùth  dhuit  agus  deas  gus 
gabhail  riut  mar  a  tha  thu,  millte,  dìbhdh, 
peacach,  caillte.  Earb  thusa  thu  fèin  gu 
buileach  ris. 

Chi  sinn  gu  'n  do  rinn  an  duine  so  na  h-uile 
ni  air  son  na  caorach,  air  dha  a  faotainn.  Cha 
b'e  mhàin  gu'n  chuir  e  air  a  casan  i,  agus  gu  'n 
d'thug  e  oirre  an  sin  coiseachd  dhachaidh  air  a 
casan  fhèin.  Cha  b'e  sin  idir  a  rinn  e,  's  ann  a 
chuir  e  air  a  ghuaillean  i,  agus  a  ghiùlan  e 
dhachaidh  i  mar  sin  fada  an  t-siubhail.  So 
agaibh  a  rìs  gràs  an  t-soisgeil.  Am  bheil  sinn 
'g  a  thuigsinn  ?  Tha  feadhainn  ann  agus  ar 
leam  gu  'm  bheil  eagal  orra  iad  f  hèin  earbsa  ri 
Criosd  agus  an  t-shghe  dhachaidh  gu  Dia  a 
thoirt  orra,  air  eagal  nach  seas  iad  agus  nach 
mair  an  gnothuch.  O,  mhuinntir  air  bheag 
creidimh,  na  'm  biodh  an  gnothuch  'n  'ur 
làmhan-sa  dh'fhaodadli   sibh  àite  a  thoirt  dh'  a 

leithid  sin  a  dh 'amharusan,  ach  nach  'eil  sibh  a' 
faicinn  gur  th'ann  a  tha  an  gnothuch  an  h'imlian 
Fir-saoraidh,  agus  gu  'n  dean  esan,  bho  'n  àm  a 
dh'earbas  sinne  sinn  fhein  ris,  ar  giùlan  dhach- 
aidh,  cha  'n  ann  air  cuid  dhe  'n  t-sHghe,  ach 
air  fad  na  slighe  gu  lèir,  eadhon  a  dh'ionnsuidh 
na  criche.  Cha  leig  e  sios  a'  chaora  a  ghabh  e 
aon  uair  air  a  ghuaillean  gus  a  ruig  e  an 
dachaidh.  ^' JBheir  vii  a  bheatha  mhaireannach 
dhaihhj'  tha  e  ag  radh,  '' agus  cha  sgriosar  iad 
am  feasd,  ni  mo  a  spionas  neach  air  bith  as  mo 
làimh  iad,  M'Athair  a  thug  dhòmhsa  iad,  is  mo 
e  na  na  h-uile :  agus  cha  ^n  urrainn  neach  air 
bith  an  spionadh  a  làimh  m'Athar''  (Eoin,  x. 
28-29).  Na  biodh  eagal  ort,  ma  ta,  anam 
amharusaich,  thu  fèin  earbsa  gu  buileach  air  son 
t\m  agus  siorruidheachd  ri  Mac  Dhè ;  tha  e 
foghainteach  gu  tearnadh  a  chum  na  ceum  as 
fhaide  a  mach  ;  agus  sibhse  a  dh'earb  sibh  fèin 
a  cheana  ris,  na  biodh  eagal  oirbh,  ach  bibh 
"  dearbhta  as  an  nt  so  fèin,  eadhon  an  Ti  a 
thòisich  deagh  obair  annaibh,  gu  'n  coimhlion  e  i 
gu  là  losa  Criosd''  (PhiL,  i.  6),  oir  '' air  dha  a 
mhuinntir  fèin  a  bha  anns  an  t-saoghal  a  ghràdh- 
achadh,  ghràdhaich  e  gus  a  chrich  iad''  (Eoin, 
xiii.  1). 

Tha  an  so  againn  a  ris  dealbh  air  gì\idh 
aoibhneachaiL  Bu  mhòr  gàirdeachas  an  duine 
os  cionn  na  caorach  air  dha  a  faotainn  agus  a 

giùlan  dhachaidh,  ach  is  beag  an  gàirdeachas  sin 
an  taca  ri  gàirdeachas  an  t-Slànuighir  os  cionn 
nam  peacach.  So  duais  an  Fhir-shaoraidh,  **  De 
shaoithir  ano.ma  chk  e  agus  bidh  e  toilichte  "  (Isaiah, 
liii.  11).  So  cuid  co-dhiùbh  dhe  'n  ^'  aoibhneas  a 
chuireadh  roimhei  a  dKfhuiling  an  Crann-ceusaidh, 
d!  cur  na  nàire  an  neo-shuim''  (Eabh.,  xii.  2). 
So  an  t-aoibhneas  a  ghlac  e  an  uair  nach 
b'urrainn  dha  biadh  itheadh,  air  dha  aon  chaora 
bhochd  chaillte  fhaotainn,  agus  a  giùlan  dhach- 
aidh  (Eoin,  iv.  31-33).  So  duais  na  muinntir 
a  bhios  'n  am  meadhon  air  muinntir  eile  a 
thearnadh.  "  Ciod  e"  arsa  an  t- Abstol  Pol,  "  ar 
dòchas-ne,  no  ar  n-aoibhìieas,  no  ar  crìin  uaille  ? 
Nach  sibhse  feiìi  e  am  fianuis  ar  Tighearna  losa 
Criosd  aig  a  theachd  ?  Oir  is  sibhse  ar  glòir-ne, 
agus  ar  n-aoibhneas ''  (1  Tes.,  ii.  19-20).  So 
aoibhneas  nan  aingeal,  oir  tha  co-fhulangas  aca 
ris  an  t-Slànuighear  'n  a  obair  tearnaidh  uile 
(1  Phead.,  i.  12).  So  aoibhneas  na  h-Eaglaise  a 
bhos  agus  shuas.  "  An  uair  a  thug  an  Tighearna 
air  ais  braighdeanas  Shioin,  an  sin  lionadh  ar 
beul  le  gàire  agus  ar  teangadh  le  luath-ghaii^e. 
Rinn  an  Tighearna  nithean  mòra  air  ar  son-ne : 
bha  sinn  aoibhneach''  (Salm,  cxxvi.  1-3).  Tha 
inntinn  Chriosd  aig  an  Eaglais,  agus  aig  gach 
neach  as  le  Criosd.  So  comharradh  an  fhior 
chriosduidh,    gu    'm   bheil   gàirdeachas   air   ann 

a    bhi    a'    cluinntinn    mu    pheacaich    a   bhi    a' 

tighinn  gu  Criosd,  agus  a  bhi  air  an  tearnadh, 
aig  an  tigh  agus  bho  'n  tigh.  Agus  ma  tha 
fhios  aig  an  Eaglais  an  Glòir  air  ciod  a  tha 
tachairt  air  thalamh,  agus  a  theagamh  gu  'm 
bheil  (Eabh.,  xii.  1),  nach  'eil  gàirdeachas  mar 
an  ceudna  am  measg  nan  naoimh  an  Glòir  os 
cionn  pheacach  a  tha  deanamh  aithreachais  ? 
Agus  so  agaibh  nì  a  tha  a'  cur  aoibhneis  air 
cridhe  Dhe.  Tha  aoibhneas  na  Trianaid  againn 
an  so — aoibhneas  Dhè,  an  t-Athair,  a'  Mhic 
agus  an  Spioraid  Naoimh.  Cluinnimid  briathran 
Dhè  as  a  leabhar  f  hèin,  "  Tha  an  Tighearna  Dia 
ann  a  d  mheadhon  cumhachdach:  ni  e  do 
thearnadh:  ni  e  gàirdeachas  os  do  chionn  le 
seinn^  Tha  mòran  aobhair  air  son  a'  ghàird- 
eachais  so.  Cha  cheadaich  ùine  dhuinn  ach  cuid 
dhiubh  ainmeachadh.  Tha  so  mar  phriomh 
aobhar,  eadhon  nàdur  Dhè  fhèin,  ''  gur  gràdh 
DiaJ"  Cha  'n  àill  le  Dia  gu  'n  rachadh  aon 
a  dhith.  Is  aobhar  eile,  fulangasan  Chriosd,  no 
mar  a  theirear  riu,  "  saothair  anama,"  na  chaidh 
Criosd  troimhe  air  sgàth  gu  'm  biodh  peacaich 
air  an  teàrnadh.  Agus  's  e  an  treas  aobhar  a 
dh'ainmicheas  mi,  luach  do-thuigsinn  an  duine. 
"  Ciod  e  an  tairbhe  do  dhuine  ged  a  choisneadh 
e  an  saoghal  gu  h-iomlan  agus  anam  a  chall? 
No  ciod  a  bheir  duine  an  èiric  anama  ? "  (Mat., 
viii.  36-37). 

'S  e  theirinn  riut  anns  a'  cho-dhùnadh,  mo 

cho-pheacaich,  ma  tha  thu  ag  iarraidh  aoibhneis 
a  chur  air  cridhe  Dhè,  air  Eaglais  Dhè  shuas 
agus  a  bhos,  air  ainglean  Dhè,  thoir  thu  fhèin 
do  Chriosd.  Is  e  so  a'  chrioch  air  son  an 
d'thainig  E,  agus  a  bhàsaich  E,  agus  a  dh'èirich 
E  a  rìs,  agus  air  son  am  bheil  E  a  nise  beò, 
gu  'n  cuireadh  tu  an  gàirdeachas  so  air  a  chridhe. 

"  ladsan  a  chuir  gu  deurach  sio], 
Gu  subhach  ni  iad  buain  ; 
An  neach  gu  cur  a  theid  a  mach, 
Le  siol  ro-phriseil  caoin. 

''  Air  dha  bhi  gul  gu  muladach, 
'G  a  iomchair  sud  gu  fonn  ; 
Le  h-aiteas  piUidh  e  gu  dearbh, 
A*  giùlan  sguabaibh  trom." 

Salm,  cxxvi.  5-G. 

(LUCAS,    XV.    8-10). 

So  an  ath  dhealbh  coitchionn  air  nithe  caillte. 
Bha  mnathan  anns  an  èisdeachd  cho  math  ri 
daoine,  agus  bha  cuid  dhe  na  daoine  fhèin  ann 
agus  ged  nach  robh  caoraich  aca  bha  tighean 
agus  mnathan-tighe  aca  aig  an  robh  cùram  mu 
airgiod  an  tighe.  Bha  dèigh  aig  an  Tighearna 
bruidhinn  ri  gach  seòrsa.  Ach  bha  aobhar  eile 
ann  na  bu  doimhne  na  'm  fear  sin,  eadhon  so, 
solus  a  chur  air  taobh  eile  dhe  'n  fhirinn  mhòir 
air  an  robh  e  a'  labhairt.  Ann  an  cosamhlachd 
na  caorach  a  chailleadh  leig  e  cudthrom  air 
truaighe  na  staid  chaillte ;  anns  a  chosamhlachd 
so  tha  e  'cur  f '  ar  comhair  luach  a'  m  a  chaill- 
eadh. 

1.  'S  e  a'  cheud  smuain  a  th'  againn,  ma  tha, 
anns  a'  chosamhlachd  so,  luach  a  m  a  chailleadh 
— bonn  airgid.  Tha  cuid  ann  agus  tha  iad 
ealamh  a  ràdh  mu  'n  timchioll  fèin,  **  Ciod  e  is 
fhiach  mi  ?  Tha  mi  caiUte  agus  cha'n  eil  mi  gu 
feum  sam  bi  do  Dhia  na  do  dhaoine."  Their 
cuid  eile  so  mu  thimchioll  dhaoine  eile.     "  Cha'n 

'eil  an  duine  ud,  no  mhuinntir  ud,  gu  feum  air 

bith  ;  ciod  e  maith  feuchainn  ri  'n  tearnadh  ? 
Cho  maith  leigeil  leò."  Their  cuid  so  mu  na 
fineachan  an  tirean  cèin  agus  cuid  eile  mu  na 
fineachan,  na  daoine  agus  na  mnathan  fuasgailte 
mi-churamach,  aig  a'  bhaile.  Och !  cho  fad 
agus  a  tha  an  inntinn  so  bho  inntinn  an-t- 
Slànuighir !  Labhair  e  a'  chosamhlachd  so  a 
dh'  aon  ghnothach  gu  bhi  a'  coinneachadh  a 
leithid  so  de  dh'inntinn  agus  de  smuaintean. 
B'àbhaist  dha  na  seann  diadhairean  a  bhi  'g  a 
chur  mar  so,  ged  bha  an  duine  caiUte  gidheadh 
gu  'tìi  Ì)  fhìach  e  a  theàrnadh,  (Man  though  lost 
was  redeemahle,)  So  fìor  theagasg  na  cosamh- 
lachd  so  ;  ged  tha  am  peacach  caillte,  buinidh 
luach  do-thuigsinn  dha  fhathast.  Agus  beachd- 
aichibh  air  an  so,  gur  e  luach  an  duine  ann  an 
sealladh  Dhè  a  tha  gu  h-àraidh  air  a  thoirt 
dhuinn.  Cha'n  e  luach  a'  bhuinn  ann  fèin  a 
th'  againn  anns  a'  chosamhlachd,  ach  luach  a 
bhuinn  am  beachd  na  mnàtha ;  's  math  dh' 
fhàoidte  nach  robh  ann  ach  bonn  beag,  suarach, 
gu  leòr  ann  fhèin  agus  leis  fiièin,  ach  bha  e 
luachmhor  am  beachd  na  mnàtha.  Bu  hiach- 
mhoire  dhìse  e  na  do  neach  sam  bith  eile. 
Bha  e  do-sheachanta  feumail  dhi,  tha  cuid  a' 
smuaineachadh,  gus  a  seud-muineil  a  dheanamh 
coimhUonta,  an  seud-muineil  a  thugadh  dhi  air 
là  a  posaidh.     'S  e   teagasg  mhòr   na   cosamh- 

lachd   so,  luach  gach   duine  fa  leth  an  sealladh 

agus  am   ineas   Dhc.     Faodaidli   siiiii   luacli   an 
duine  an  sealladh  Dhè  a  thogail  bho  chaochladh 
de  nithe.     (1)  An  toiseach,  a  luach  ann  fhein 
mar  chreutar  a  rinneadh  air  tùs  ann  an  iomh- 
aigh  Dhè.     (2)  Anns  an  dara  àite,  a  luach  mar 
a  tha  sin  air  fhaicinn  ann  an  crann-ceusaidh  ar 
Tighearna  losa  Criosda.     ''  Air  dhuibhfios  a  bhi 
agaibh  nach  do  shaoradh  sibh  le  nithibh  truaillidh^ 
mar   tha   airgiod  agus   òr     ,     .     ,     ach   le  fuil 
luachmhoir  Chriosd,  mar  fhuil  Uain  gun  chron^ 
gun  smal  (Phead.,  i.  18,  19).     (3)  Anns  an  treas 
àite,  a  luach  a  thaobh  na  h-àirde  sin  dh'ionnsuidh 
an  urrainn  gràs  agus  cumhachd  Dhè  a  ghiùlan 
air  dha  a  bhi  'n  a  chreutair  nuadh  ann  an  losa 
Criosd.     (4)  Anns  a'  cheathramh  àite,  a  luach  a 
thaobh  àite  ann  an  rùintean  Dhè  ann  an  losa 
Criosd.     Tha  teàrnadh  an  duine  feumail  air  son 
coimhlionadh  nan  rùn  sin  ;  as  eugmhais  daoine 
caiUte  a  bhi  air  am  faotainn,  agus  air  an  teàrn- 
adh,   cha   deanar  suas  iomlan  agus  dealrach  le 
seudan  an  crùn  sin  leis  am  bi  an  Slànuighear  air 
a   chrùnadh   ann  an  là   a   phòsaidh,  ann   an   là 
gàirdeachais  a  chridhe.     Feumaidh  sinn,  ma  tha, 
an  ceart  mheas  a  chur  air  daoine  a  tha  Dia  a' 
cur  orra ;  feumaidh  sinn  am  faicinn  an  solus  a 
chruthachaidh,  an  rùn-gràidh  shiorruidh,  crainn- 
ceusaidh    Chriosda   agus   na   glòire  a  dh'fhoill- 
sichear  annta  fhathast.     Agus,  thusa,  mo  cho- 

pheacaich,  caiUte  mar  a  tha  thu,  feumaidh  tusa 

ÌJiiitiiiii  agus  rùintean  Dhè  mu  d'  thimchioll  a 
ghlacadh  dha  d'  ionnsuidh  fhèin.  Cho  caillte  's 
gu  'm  bheil  thu,  tha  thu  do-thuigsinn  luachmhor 
'n  a  shealladh-san,  oir  thug  E  a  mhac  air  do 
shon  ;  agus  cha  b'  urrainn  dha  meas  na  's  mò 
na  sin  a  thaisbeanadh,  na  luach  na  's  mò  a 
chur  ort. 

2.  'S  e  an  dara  nì  a  tha  air  a  theagasg  dhuinn 
anns  a'  chosamhlachd  gu  'm  bheil  peacaich  chaillte 
air  an  ionndrain  le  Dia,  Dh'  ionndrain  a'  bhean 
am  bonn  a  bha  air  chall ;  bha  àite  falamh  anns 
an  sporan,  bonn  a  dhìth  anns  an-t-seud-mhuineil. 
Mo  cho-pheacaich,  'n  a  smuainich  thu  riamh  air 
cridhe  agus  ionndrain  Dhè  dha  do  thaobh  ?  Am 
fac  thu  riamh  caithir  falamh  ann  an  teaghlach  ; 
àite  cuid-èiginn  a  bha  a  dhìth  agus  air  ionndrain  ? 
Sin  mar  a  tha  do  d'  thaobh-sa.  Tha  àite  falamh 
ann  air  do  shon  ann  an  cridhe  agus  ann  an 
tiffh  d'   Athar  neamhaidh    shuas.     '*  Tha    aite 

o 
FALAMH    ANN    FATHAST."       An  Hon    thu  au-t-àitc 

sin,  mo  cho-pheacaich  ? 

3.  'S  e  an  treas  leasan  anns  a'  chosamhlachd 
gu  'm  hheil  Dia  ag  iaì^raidh  pheacach,  Tha 
mion-iarraidh  anns  a'  chosamhlachd.  Las  a' 
bhean  coinneal  agus  sguab  i  an  tigh,  agus  dh'  iarr 
i  am  bonn  gu  dichioUach.  Bithidh  mis  'nuair  a 
bhitheas  mi  a'  ceasnachadh  na  cloinne  a'  faigh- 
neachd  c'  arson  a  his  i  an  coinneal  agus  e  meadhon- 
là,  's  maith  dh'  f  haoidte  ?     Cha  tric  a  tha  mi  a' 

faotainn  an  fhreagraidh  cheairt,  gur  th'ann  gu  a 

bhi  a'  rùdhrach  a  steach  anns  na  ciìiltean  dorcha 

a  rinn  i  sin.     Tha  dòighean  seachranach  buinn 

airgid  air  chall  ainmeil.     Ma  tha  cùil  dhorch  no 

sgàineach  no  carn  duslaich  ri  ruigheachd  bheir 

am  bonn  iad  sin  air.     Nach  iomadh  cùil  dhubh, 

agus  toll  dorch,  agus  duslach  gràineil,  anns  am 

bheil   buinn   luachmhor   an    Tighearna   air    am 

folach  agus  anns  am  bheil  E  'g  an  iarraidh  agus 

'g  am  faotainn  ?    An  cual  sibh  riamh  mu  Dhofair 

Bai'nardo   ann  an  Lunnain,  agus  mu  'n    obair 

mhòir  a  rinn  e  an  sin  am  measg  ghillean,  agus 

nischnean    a    bhaile   mhòir   sin  ?     Rachadh    e   a 

mach    air   feadh    na   h-oidhche,    air    uairean   le 

lòchran,    cleas   na   mnà   anns   a    chosamhlachd, 

a  rùdhrach  nan  sràidean  agus  nan  caol-shràidean, 

eadhon    suas    air    mullach    nan    tighean,    agus 

a   steach    fo    na    drochaidean,    agus   am   broinn 

chairtean-margaidh,  agus  bharaillean,  ag  iarraidh 

ghillean  agus  nighean  bochda  gun  dachaidhean, 

gun  neach  a  shealladh  as  an  dèigh,  ach  am  polios, 

'nuair   a   rachadh    iad   aimhreidh,  ni   bu  tric   a 

thachair.     Chruinnich  e  steach   iad    gu  tighean 

fasgaidh    agus    foghluim    far    an    d'fhuair    iad 

eiridneachadh   agus  ionnsachadh,  agus  mar   sin 

cha  'n  e  a  mhàin  gun  do  shaor  e  iad  o  chunnartan 

agus  o  chleachdaidhean  an  òige  ach  chuir  e  mach 

iad  gu  Canada  agus  gu  àitean  eile  'n  an  daoine 

agus  'n  am  mnathan   feumail  agus  eireachdail. 

Bu  chriosdail  diadhaidh  an  obair  teàrnaidh  sin. 
Cò  shaoileadh  gu  'm  b'  urrainnear  a  leithid 
de  ghillean  agus  de  nigheanan  a  dheanamh 
de  chuspairean  cho  aineolach,  bochd,  truagh  air 
gach  dòigh,  agus  a  bha  iad  sid,  'nuair  a  f  huaireadh 
an  toiseach  iad  ?  Ach  ciod  e  nach  dean  caoimh- 
neas  agus  cùram  !  Agus  ciod  e  nach  urrainn 
gràs  agus  gràdh  Dhe  a  dheanamh  air  ar  son-ne 
agus  leinn  ?  "  Mar  so  hha  cuid  dibhse  ;  ach  tha 
sibh  air  hhur  n-ionnlad^  ach  tha  sihh  air  hhur 
naomhachadh  ;  ach  tha  sihh  air  hhur  fireanachadh 
ann  an  ainm  an  Tighearna  losa,  agus  tre 
Sptorad  ar  De-ne''  (1  Cor.,  vi.  11). 

4.  'S  e  an  ceathramh  leasan  a  tha  anns 
a'  chosamhlachd,  gu  'm  hheil  tearnadh  nam 
peacach  cC  cur  aoibhneis  air  Dia.  Tha  againn  an 
so  gàirdeachas  na  Trianaid,  gàirdeachas  an  Athar, 
a'  Mhic  agus  an  Spioraid  naoimh,  gàirdeachas  an 
Athar  gu  'm  bheil  a  rùintean-gràidh  a'  nis  air  an 
coimhUonadh,  gàirdeachas  a  Mhic  ann  a  bhi  a' 
faicinn  de  shaothair  anama,  gàirdeachas  an 
Spioraid  gu  'm  bheil  obair  ghlòirmhor  fhèin  air 
nach  tig  crioch  air  tòiseachadh.  O  anam  !  nach 
cuir  thu  gàirdeachas  air  Dia  an  diugh  ann  a  bhi 
'g  a  do  thoirt  fhèin  dha.  Is  mòr  luach  d'  anam' 
neò-bhàsmhoir  ;  's  mòr  do  luach  an  sealladh  Dhe 
a  thug  a  Mhac  air  do  shon  ;  tha  àite  aige  dhuit 
'n  a  rùn,  'n  a  ghràdh,  'n  a  thròcair  agus  'n  a 
dhachaidh.     Nach  tig  thu  dh'a  ionnsuidh  ?     Na 

smuainich  gu  'm  faod  thu  thu  fhein  fhalach 
uaith.  "  C'àit  an  tèid  mi  o  d  Spiorad  ?  agus 
càit  an  teich  mi  o  d'  ghnùis  ?  Ma  their  mi,  Gu 
deimhin  folaichidh  an  dorchadas  mi,  bithidh  an 
oidhche  fèin  mar  sholus  mun  cuairt  orm''  (Salm, 
cxxxix.  8,  11).  Thaobh  nàduir  agus  cleachd- 
aidh  tha  thu  buailteach  d'  a  fhèirg  ;  nach  f  heàrr 
dhuit  gu  mòr  thu  fhèin  a  thilgeadh  air  a'  ghràdh 
a  tha  feitheamh  ort  ann  an  Criosd  ?  Ma  ni  thu 
sin  cha  bhlais  thu  a  chaoidh  dhe  fhèirg,  ach 
mur  a  dean  gabhaidh  fhearg  còmhnuidh  ort  gu 
bràth.     Ciod  thuige  a  rachadh  tu  a  dhìth  ? 

"  Thèid  iad  gu  cùirt  an  Righ  a  steach 
Ait,  aoibhneach,  bheirear  iad. 
Air  son  do  shinnsir  bidh  do  chlann, 
Mar  phrionnsaibh  anns  gach  àit/' 

Salm,  xlv.  15,  16. 

(LucAs,  XV.  11-32.) 

Cha  bu  leòr  dh'  an  t-Slànuighear,  air  an  aon 
làimh,  amaideachd  eaorach  chaillte  agus  caran 
bonn  airgid  a  chaidh  air  chall  gu  bhi  a'  giùlan 
dhachaidh  dh'an  luchd-eisdeachd  làn-bhrìgh  a 
theagaisg  mu  staid  thruaigh  a'  pheacaich,  no, 
air  an  làimh  eile,  cùram  buachaille  mu  chaora 
chaillte  agus  ionndrainn  bean-tighe  air  bonn- 
airgid  a  chaill  i,  gu  a  bhi  a'  teagasg  gràidh  agus 
cùraim  Dhè  'n  an  iomlanachd.  Cha  robh  tuigse 
nàdurrach  aig  caora,  na  saor-thoil  agus  coguis 
aig  bonn-airgid,  agus  ged  a  bu  mhòr  cùram  a' 
bhuachaiUe  mu  'n  chaora,  agus  ionndrainn  na 
mnà  air  son  a'  bhuinn,  cha  tigeadh  a  h-aon 
dhiubh,  no  an  dithis  aca  comhladh,  suas  gu  àirde 
a'  ghràidh,  agus  a'  chùraim,  dh'  am  bu  mhiann 
leis  samhladh  fhaotainn.  Dh'  fheumtadh 
cosamhlachd  eile  fhaotainn  a  thigeadh  na  bu 
dlùithe  dh'  an  fhìrinn  agus  dh'  an  chridhe  na 
thàinig  an  dithis  eile ;  dh'  fheumtadh  duine  an 
àite  ainmhidh,  no  bonn-airgid,  agus  athair  an 
àite  buachaille,  no  bean-tighe.  Fhuair  e  iad  so 
ann  an  cosamhlachd  a  mhic  struidheil,  a'  samh- 

lachadli,  air  aii  dara  làimh,  cionta  aii  duine  ann 
am  pearsa  a'  mhic,  agus,  air  an  làimh  eile,  gràidli 
Dhè  ann  am  pearsa  an  athar.  Is  i  so  a'  chosamh- 
lachd  as  breagha  dhe  na  cosamhlachdan  uile, 
agus  as  dlùithe  a  tha  a'  tighean  ri  ar  cridheachan 
agus  ar  faireachduinnean.  Tha,  mar  sin,  dà 
dhealbh  sònruichte  anns  a  chosamhlachd,  dealbh 
a'  mhic,  agus  dealbh  an  athar. 

Am  Mac. 

Chì  sinn  am  mac  'n  a  sheachran  agus  'n  a 
thighinn  air  ais. 

1.  Citrsa  seachranach  a   mhic, 

Chi  sinn  so  'n  a  thoiseach,  'n  a  dhol  air 
adhairt,  agus  'n  a  chrich. 

(1)  Toiseach  ant-seachrain, — Tha  mòran,  cha 
mhòr  nach  'eil  a  h-uile  nì  a  leanas,  a'  co-sheasamh 
ann  an  toiseach  ghnothaichean.  Tha  an  abhainn 
mhòr,  air  an  seòl  fadheòidh  an  luingeas,  ag  èiridh 
gu  tric  a  tobar  fhaoin  'n  a  sruthan  beag  as  gann 
a  chithear.  'S  cuimhne  leam  an  uair  a  bha  mi 
'n  a  m'  bhalach  cleas  a  bhitheadh  againn  a'  cur 
chlachan  mòra  le  cas-leòidean  sìos  thun  na  mara. 
'Nuair  a  chuirimid  a'  chlach  air  ghluasad  an 
toiseach  's  gann  gu  'm  falbhadh  i  idir,  bha  a 
ghiasad  cho  mall,  ach  cha  d'  thàinig  stad  riamh 
tuilleadh  oirre  aon  uair  's  gun  ghluaiseadh  i,  's 

ann  a  dh'  fhàs  a  h-astar  na  bu  luaithe  agus  na  bu 

hiaithe,  car  thar  cuir,  ceum  thar  cheuma,  leum 

thar  leuma,  gus  mu  dheireadh  an  deach  i  fodha 

le  plùmb  anns  a'  chuan.     Sin  agaibhse  samhladh 

air   cùrsa   a   pheacaich.     Thòisich    cùrsa  seach- 

ranach    a'  ghiUe   òig   so   ann    an    cleachdadh    a 

shaoir  thoile  fèin  ann  a  bhi  a'  fàgail  tigh  athar. 

Bha  e  ag  iarraidh  a  bhi  neo-eisimeileach,  saor  gu 

buileach  bho  lagh  agus  bho  raighladh  athar  an 

dùil  gu  b'  ann  mar  sin  a  bu  shona  a  bhitheadh  e. 

Agus  leig  athair  leis  ;  cha  robh  maith  a  chumail 

an  aghaidh  a  thoile.     Chaidh  e  air  seachran  an 

cridhe   agus   an   aigneadh   ma's   d'  thug  e  aon 

cheum    follaiseach    air  falbh.     So  far  am  bheil 

slighe    an-t-seachrain    a'    toiseachadh,    anns    a' 

chridhe.     So   an    tobar.     Deir   an    Slànuighear 

(Mata,  XV.   18-20),    '' Na  nithean  sin  a  thig  a 

mach  as  cC  hheul^  tha  iad  d!  teachd  on  chridhe^ 

agus  is  iad  sin  a  shalaicheas  an  duine.     Oii^  is 

ann  as    a    ch^idhe    a    thig    droch    smuaintean, 

mortadh,     adhaltranas^     striopachas,     gadachd, 

fianuis  bhreige,  toibheiuìi:   is  iad  so  na  nithean 

a  shalaicheas  an  duine''     'S  ann  a'  cordadh  ris 

a'  so  a  tha  earal  nan  Gnath-fhocal,  ^^  leis  gach 

uile  dhìchioll  glèidh  do  chridhe ;  oir  as  a  sin  tha 

sruthan  na  beatha.'' 

(2)  An  dol  air  adhart. — "  Agus  ghabh  e  a 

thurus.''     B'  ait,  aoibhneach,  a  dh'  fhalbh  e,  an 

dùil  a  nis  gu  'm  faiceadh  c  fìor  bheatha  agus 

gu'm   mealadh  e  sonas   dha-rireadh    agus  gu'm 

b'   ann    mar   a  b'  fhaide  a  rachadh  e  o  thigh 

athar  gu  'm  b'  ann  a  bu  shona  a  bhitheadh  e. 

Agus  cleas  na  cloiche  leis  a'  chas-leathad  chaidh 

e   na  's  luaithe,  agus  na  's  luaithe,  ceum  thar 

cheuma,  agus  leum  thar  leuma,  anns  an  olc  air 

cùrsa  an  sgriosa.     Agus  chuidich  a'  mhaoin  leis 

fhad  's  a  mhair  i.     'S  anabarrach  na  buadhan 

nàdurra  a  bhuilich  Dia  air  daoine,  agus  tha  e  gu 

tric  a'  cur  riu  sin  beartas  agus  cothroman  o  'n 

leth  a  muigh.     B'e  crioch  nan  tiodhlac  sin  gu'n 

cuidicheadh  iad  daoine  gu  a  bhi  a'  glòrachadh 

Dhè  leò  agus  annta,  ach  an  uair  nach  'eil  daoine 

'g  an  gnàthachadh  anns  an  dòigh  sin,  tha  iad 

buailteach   a  bhi  'g  an  cuideachadh  an  rathad 

eile  agus  a'  toirt  sgriosa  orra.     Nuair  nach  'eil 

buadhan  an  duine  fo  cheannsal  lagh',  agus  eagail, 

agus  gràidh,  Dhè  tha  an  duine  cosmhuil  ri  each- 

iaruinn  fa  sgaoil,  gun  fear-stiùiridh  air  bòrd,  a' 

ruith  gu  h-ealamh  gu  sgrios. 

Tha  an  teine  fo  cheannsal,  agus  fo  smachd, 

agus  deagh  riaghladh  'n  a  bheannachd,  agus  gu 

mòr  fheum,  ach  eadar-dhealaichte  uapa  sin,  agus 

air  a  chomhairle  fhèin,  'n  a  nì  ro  chunnartach 

agus  sgriosail.     Sin  mar  a  tha  buadhan  nàdurra 

an  duine  eadar-dhealaichte  o  ghràdh  agus  eagal 

Dhè.     Thigeadh  sradag  buairidh  à  ifrinn  'n  an 

gaoth,  agus  air  ball,  cleas  sradag  ri  connadh,  tha 

iad  'n  am  falloisg.     So  mar  a  bha  thaobh  a'  mhic 

struidheil.  Agus  cha  b'  fhada  gus  an  do  chaith 
e  a  mhaoin  gu  lèir.  Am  fac  sibh  riamh  daoine 
a  rinn  sin  ?  Chunnaic  mise.  Chunnaic  mi  daoine 
a  chaith,  cha'n  e  a  mhàin  na  bhuiHch  Dia  orra 
de  bhuadhan  inntinn  agus  cuirp,  ach  còmhla 
ris  a'  sin  na  thug  Dia  dhoibh  de  mhaoin 
an  t-saoghail  o'n  leth  a  muigh,  daoine  a  chaith 
a'  h-uile  ni  a  thug  Dia  dhoibh  le  ruidhteireachd, 
agus  misg,  agus  neò-ghloine,  comas-inntinn, 
anam,  slàinte,  crannchur  agus  càirdean.  Gu  dè 
an  t-ana-caitheamh  a  tha  iad  a'  deanamh  leis  an 
òl  f  hèin,  gun  iomradh  air  rudan  uile ! 

(3)  A  chrioch — gainne,  daorsa,  agus  truaighe. 
Is  beag  a  bha  de  dhùil  aig  an  òganach  ri  àm  dha 
fàgail  tigh  athar  gu'n  tigeadh  e  a  dh'iònnsuidh 
so.  Ach  's  e  so  a'  ghnàth  crìoch  an  t-seachrain 
o  Dhia  agus  o  mhaitheas.  "  Thoisìch  e  7Ì  bhi 
ann  an  uireashhuidhr  —  Cha'n  urrainn  nithe 
saoghalta  anam  an  duine  a  riarachadh,  eadhon 
na  nithe  a  tha  maith  annta  f  hèin  ;  mar  a  tha 
sean  diadhair  ag  ràdh,  "  O  Dhe,  air  do  shon 
fèin  chruthaich  Thu  sinn,  agus  as  d'eugmhais-se 
cha'n  urrainn  fois  a  bhi  againn " ;  no  mar  a 
thubhairt  an  Slànuighear  ri  bean  Shamaria  aig 
an  tobar,  "  Ge  Ve  neach  a  dKòlas  dc'n  uisge  so, 
bithidh  tart  air  a  risJ'  Nach  mò  gu  mòr  na  sin 
an  uireasbhuidh  a  thig  air  an  duine  a  thug  e  fein 
thairis  do  ana-miannan   peacach,  agus  brùideil. 

Anns  an  tìr  a  tha  fad  air  falbh  o  Dhia,  agus  o 

mhaitheas,   feumaidli    gorta   ro   mhòr  eiridli    fa- 

dhèoidh ;    so    '*  an    tir    ro-thioraim,    thartiìihoir , 

theith  gun  uisg   air  bhith  bhi  ann,"" 

Agus,    '^  cha    cVthug    neach    air    bith    dha^ 

C 'àite   an    robh    a    ehàirdean  ?     Cha    robh    f  lor 

charaid  aige  o'n  dh'  fhàg  e  tigh  athar,  neo  ma 

bha    cha   do   ghabh    e  a  chomhairle ;  cha  robh 

aige  ach  companaich  anns  an  ruidhtearachd  agus 

anns    an    olc.     C'àite   an    robh    iadsan,  ma  tha, 

nach    d'thug   iad   dha  ?     Ochòin  !    thug    iad  an 

casan  leò  'nuair  a  chaith  e  a  chuid.     Fhad  's  a 

bha  sporan  làn  aige,  neo  air  thàing  mur  an  robh 

companaich    gu   leòir   aige  agus  càirdean  dhe'n 

t-seòrsa  a  bh'ann  ;  ach  an  uair  a  thàinig  àm  na 

gainne   leagh  iad   air  falbh  cleas  ceò  air  beinn, 

no  driùchd  air  feur,  roimh  theas  na  grèine.     Cha 

robh  annta  ach  creithleagan  dhaoine  a'  tarruing 

fala.     Fhuair  e  so  a  mach  air  a  chostas.     'N  a 

èiginn  thug  e  fear  dh'a  sheana  chompanaich  air 

an    dùil   gu'n    cuidicheadh  esan   e   'n  a  èiginn, 

fear  leis  an  do  chuir  e  seachad  iomadh  oidhche 

mhireagach    'n  a   thigh  ag  òl  's  a'  dannsa  's  a' 

cluich  nan  cairtean,  ach,  mo  thruaighe,  's  ann  a 

chuir  e  mach  air  an  dorus  e  a  bhiadhadh  a  chuid 

mhuc  ?     Cha  b'ann  mar  sin  a  chleachd  e  e  f  hein 

dha   thaobh    an   toiseach ;    ach    bha   e  nis  ffun 

chuid,  gun    chàirdean.     Bha  e    nis   air  tuiteam 

cho  ìosal  's  a  b'urrainn  dha.     Nach  iongantach 

doimhneachd    na   truaighe   sin    a  dh'  ionnsuidh 

an  toir  am  peacadh  an  creutair !  Tha  dealbh 
na  cosamhlachd  so  fior  gu  litireil  gus  an  là  an 
diugh.  'S  iomadh  iad  a  bha  aon  uair  saoibhir 
an  cuid,  àrd  ann  an  inbhe,  agus  ann  am  fòghlum, 
a  thug  iad  fhèin  gu  baigeireachd,  agus  truaighe, 
le'n  ana-caitheamh,  agus  le'n  ruidhtearachd,  agus 
le'n  cuid  gòraichid  fhèin.  B'aithne  dhomiisa 
eadhon  cuid  a  bha  'n  am  ministeirean  a  thàinig 
gu  a  bhi  'n  an  creutairean  luideagach  bochd, 
air  sràid  a'  bhaile  mhòr,  a'  sireadh  dhèirce  air 
cuid  a  bh'anns  a  chollaisd  còmhladh  riu.  'S  i 
an  deoch  a  bu  tric  a  thug  a  dh'  ionnsuidh  sud 
iad.  S'anabarrach  cho  ìosal  agus  a  bheir  i  sin 
daoine  agus  mnathan,  na's  ìsle  eadhon  na  am 
mac  anns  a  chosamhlachd.  Thàinig  esan  gu 
bhi  biadhadh  mhuc,  ach  bheir  an  deoch  daoine 
agus  mnathan  gu  bhi  'n  am  mucan  iad  fhèin, 
no  eadhon  na's  ìsle.  An  cuala  sibh  riamh  mu'n 
duine  air  an  robh  a'  mhisg  agus  a  chaidh  a 
chadal  'am  fail  na  muice,  agus  a  fhuaireadh  's 
a  mhaduinn  'n  a  luidhe  ri  taobh  na  muice,  agus 
a  làmhan  tiomchioll  a  h-amhach  ?  O,  na 
truaighean  aimsireil  a  tha  daoine  a'  toirt  orra 
f  hèin  leis  a'  pheacadh !  Ach  is  beag  na  truaighean 
sin  an  taice  ris  na  truaighean  modhanail  agus 
spioradail  a  tha  daoine  a'  toirt  orra,  an  uair  a 
tha  iad  a'  dol  air  seachran  o  Dhia ;  oir  mar 
a  tha  Leabhar  Aithghearr  nan  Cèist  ag  ràdh, 
"chaiU    iad    co-chomunn    ri   Dia,   tha    iad    fo 

fheirg  agiis  a  mhallachd,  agus  mar  sin  air  an 
deanamh  buailteach  do  uile  thruaighean  na 
beatha  so,  do'n  bhàs  fèin,  agus  do  phiantan 
ifrinn  gu  sìorruidh."  Is  i  so  crioch  a  pheacaidh, 
staid  chaillte  an  duine  'n  a  sheachrain  o  Dhia. 

"  Chaidh  uraam  dòruinn  geur  a  bhàis, 
Ghlac  piantan  ifrinn  mi : 
Theann-ghlacadh  mi  le  trioblaid  thruaigh 
Is  àmhghar  cruaidh  do  m'chlaoidh." 

Salm,  cxvi.  3 

II.   Turus  a'  mhic  dhachaidh,  no  aithreachas  a 

yheacaich. 

Tha  caochladh  cheum  air  a  thoirt  dhuinn 
anns  an  turus  so,  a'  teagasg  cuid  dhe  na  nithe 
sin  a  tha  air  am  filleadh  a  steach  anns  an  fhìor 
aithreachas.  Agus  's  e  tha  againn  an  so  taobh 
an  duine  dheth.  Tha  fhios  agaibh  gu  bheil 
dealachadh  eadar  ath-ghineamhuinn  agus  aith- 
reachas,  no  iompachadh.  'S  e  tha  anns  an  ath- 
ghineamhuinn  gnìomh  Dhè,  anns  am  bheil  an 
duine  neo-gniomhach :  's  e  tha  anns  an  aithreachas 
gniomh  an  duine  anns  am  bheil  esan  gu  toileach 
agus  gu  togarrach  'g  a  thoirt  f  hèin  do  Dhia ; 
's  i  an  ath-ghineamhuinn  am  freumh  ;  's  e  an 
t-aithreachas  a'  chraobh  agus  a  toradh.  'S  e 
tha  againn  anns  a'  chosamhlachd,  ma  ta,  cleachd- 
adh  inntinn  agus  deanadas  an  duine  sin  air 
an  do  ràinig  an  ath-ghineamhuinn ;  mar  a  tha 

lieabhar  Aithghearr  Nan  Ceist  'g  a  ehur ; — 
'' Aithreachas  chum  beatha,  is  gì^às  slàinteil  e, 
leis  am  bheil  am  peacach,  o  mhothachadh  ceart  d!a 
pheacadh  fhèin,  agus  o  bheachd  de  thròcair  Dhè 
ann  an  Criosd,  le  doilghios  agus  le  fuath  d  a 
pheacadh,  a  tionndadh  uaith  gu  Dia  le  làn-rùn 
agus  dùichioll  air  umhlachd  nuadh  a  thoii^t  dha" 

Seallamaid,  ma  tha,  ris  na  ceumannan  sin  a 
tha  air  an  toirt  dhuinn  anns  a'  chosamhlachd. 

(1)  Dhiiisg  e,  "Thàinig  e  d'  a  ionnsuidh 
fèin."  Bha  e  gus  a  so  mar  neach  a  bha  as  a 
chèill,  no  mar  neach  ann  am  fìabhrus.  Ach  a 
nis  thàinig  e  gu  bhi  a'  faicinn  nithe  mar  a  bha 
iad  dha  rìreadh.  Roimh  so  bha  e  air  a  dhalladh  ; 
dhall  dia  an  t-saoghail  so  e  (2  Cor.,  iv.  4) ;  bha 
e  air  a  bheò-ghlacadh  leis  chum  a  thoile  a 
dheanamh  (2  Tim.,  ii.  26).  Ach  a  nis  bha  e 
saor  o'n  druidheachd  uamhasaich  sin ;  chaidh 
a  dhùsgadh  gu  bhi  a'  faicinn  agus  a'  faireachd- 
ainn  a  thruaighe  agus  a  chionta.  Tha  sinn  a' 
fòghlum  bho  so  nach  buin  am  peacadh  do  fhior 
nàdur  an  duine ;  gur  ni  e  a  thàinig  a  steach  air 
muin  fhior  nàdur,  cleas  puinsean  no  galair  air 
duine  fallain.  Bha  an  ceud  duine  gun  pheacadh 
'nuair  a  thàinig  e  o  làimh  a  Chruithfhear,  agus 
air  dh'an  dara  duine  a  bhi  air  a  dheanamh 
cosmhuil  r'  a  bhràithrean  anns  na  h-uile  nithe 
ach  as  eugmhais  peacaidh,  dhìt  e  am  peacadh 
's  an  fheòil  (Rom.,  viii.   3).     A   thuiUeadh   air 

a'  sin  tlia  sinn   a'  faicinn   an  dealachadh   a  tha 

eadar   staid    chaillte   an    duine   agus    staid    nan 

aingeal   a  thuit.     Chuala  mi  ministear  uair   ag 

ràdh  gu  'n  robh  am  peacach  ann  an  staid  neo- 

iompaichte  cho  caillte  ris  an  diabhul  fein.     Cha 

b'urrainn   mi   a   dhol   leis   anns   a  bheachd  sin. 

Tha  an  diabhul  tur-caillte,  gun  aon  chuid  cothrom 

no  comas  aithreachais  a  bhi  aige.     Cho   caillte 

's   g'a  bheil  an  duine  's  urrainnear  a  dhùsgadh 

gu  aithreachas  ;  tha  le  chèile  cothrom  agus  comas 

aithreachais   aige-san ;    tha   ni-eigin   annsan   air 

an  urrainn  gràs  greimeachadh  gu  aithreachas  a 

ghintinn  ann.     Cha  'n  ionann  sin  's  an  diabhul ; 

tha  esan  an  taobh  thall  de  dh'  aithreachas  agus 

de  dh'  ath-nuadhachadh. 

(2)  Smuainich  e,      Labhair  e  ris  fèin.     'S  e 

cion-smuainichidh   a    tha   cur   mòran    a    dhìth. 

Tha   gealltannas   a   thaobh   an  neach  a  thàinig 

gu    smuaineachadh.     Tha   a'   chuimhne   an    so. 

'S  mòr  an  t-àite  a  tha  aig  a'  chuimhne  ann  an 

cleachdadh  an  aithreachais.     "  Cuimhnichidh  air, 

agus  pillidh  a  dhb   ionnsuidh  an  Tighearna^  uile 

chrìochan     na     tahihainn^'     (Salm,     xxii.    27). 

^^  An  sin   cuimhnichidh    sibh    'ur    droch    shlighe 

fein,  agus  'ur  deanadais  nach  robh  maith,  agus 

fuathaichidh    sibh    sibh  fèin    ann    'ur    sealladh 

fèin,  air  son   'ur  n-euceai^tan,  agus  air  son  'ur 

gràineileachdan''    (Esec,    xxxvi.    31).     '' Agus 

chuimhnich    Peadar   focal    an     Tighearna  ,  .  • 

agus   chaidh   Peada?'   a   mach,  agus  ghuil  e  gu 

goirt"    (Luc,   xxii.    61).     Agus   cò   air   an   do 

smuainich    am  mac  ?     Air  maitheas  athar  agus 

air   maise   a   dhachaidh.     'S  e  maitheas  Dhè  a 

tha  a'  treòrachadh  chum  aithreachais  (Rom.,  ii.  4). 

So  an  dealachadh  a  tha  eadar  aithreachas  laghail, 

agus  aithreachas  soisgeulach.     Tha  aghaidh  aig 

aithreachas   laghail    air   fèirg   agus  bagraidhean 

Dhè,  agus  's  e  a  tha  ag  èiridh  as  a'  sin  eagal, 

agus  geilt,  agus  ball-chrith,  agus  iarrtus  an  anama 

e  fhèin    fholach   o   Dhia,  cleas  Adhaimh  anns 

a'  ghàradh  ;   tha  an  lagh  ag  oibreachadh  fèirge 

(Rom.,  iv.  15).     Ach  thaaghaidh  aig  aithreachas 

soisgeulach  air  maitheas,  tròcair,  agus  gràdh  Dhè, 

agus  tha  smuain  nan  nithe  sin  ag  oibreachadh 

ionndrainn,  iarrtuis  agus  dòchais  anns  an  anam, 

agus  mar  sin  a'  tarruing  an  anama  gu  aithreachas, 

agus  gu  Dia.     Oir  cha  'n  e,  a  mhàin,  gu  'n  do 

dhùisg  cuimhne  am  broilleach  a'  mhic,  ach  còmh- 

ladh   ris   a'   sin  dhùisg  dòchas.     Tha   cuimhne 

agaibh  ciamar  a  fhuair  Criosduidh  agus  Dòchas- 

ach  a  mach  à  Càisteal  an  Fhamhair  Eu-dòchas, 

le   iuchair  an  dòchais  a  fhuair  Dòchasach  'n  a 

uchd  fhèin.     So  a'  ni  a  fhuair  am  mac  struidheil 

a  nis  'n  a  uchd  fhèin,  dòchas  gu'n  gaibhteadh 

ris ;    "  oÌ7'   is   aiin    le    dòchas    a   shaorar  sinn " 

(Rom.,  viii.  24). 

(3)  Riinaich  e,     Cha'n   e   a   mhàin  gu'n  do 

smuainich  e,  ach  rinn  e  suas  inntinn.     ^^  Ehidh 

mi,''  ars'  esan,  "  agus  thcid  7ni  dli  lonmuidh  m 
athar,''  Tha  mòran  ann  a  tha  ri  smuaineachadh 
air  uairean,  ach  cha  'n  'eil  na  smuaintean  a' 
tighinn  gu  nì  suidhichte  'sam  bith  ;  tha  maitheas 
na  muinntir  sin  cosmhuil  ri  maitheas  Ephraim 
agus  ludah  o  shean.  **  Ciod  a  ni  mi  riut,  O 
Ephraim?  Ciod  a  ni  mi  riutsa,  O  ludah?  oir 
tha  'ur  maitheas  mar  neul  m.aidne,  agus  mar  an 
drùchd  moch  a  shiubhlas  air  falbh  (Hos.,  vi.  4). 
Tha  iompachadh  a'  co-sheasamh  ann  an  cosnadh 
na  toile.  "  Bithidh  do  shluagh  ro  thoileach  ann 
an  là  do  chuìuhachd''  (Salm,  cx.  3). 

(4)  Rinn  e,  "  DK  èirich  e,  agus  chaidh  dìi 
ionnsuidh  'athar^  Cha  leòir  eadhon  rùintean 
maithe  anns  an  aithreachas  ;  feumaidh  deanadas 
a  bhi  ann.  So  mar  a  bha  a  thaobh  Israeil  agus 
Dhaibhidh.  '' Agus  rinn  Abner  còmhradh 
ri  seanaireaìi  Israeil,  ag  ràdh,  anns  an  aimsir 
roimhe  so  dK  iarr  sibh  Daibhidh  a  bhi  'n  a  righ 
os  bhur  cean?i,  A  nis,  mata,  deanaibh  e"  {2  Sam., 
iii.  17). 

'S  maith  smuaintean  maithe,  's  maith  rùintean 
maithe,  agus  's  maith  ùrnuigh  dhùrachdach,  ach 
feumaidh  deanadas  a  dhol  còmhladh  riu.  Bha 
ministear  ann  aon  uair,  agus  b'  fhad  o  'n  a  bha 
bean  mhaith  a  dhìth  air,  ach  cha  robh  e  'g  a 
faotainn.  Bha  e  là  a  bruidhinn  ri  bean-uasal 
anns  a'  choimthional  aige,  agus  i  a'  sparradh 
air  bean  fhaotainn  dha  fhèin.     "  O,"  ars'  esan, 

"  's  fhad  o'n  a   bha  mi  ag  ùrnuigh  air  son   tè 

ach  cha  d'  fhùair  mi  fhathast  i."     "  Ud,"  ars' 

ise,  "  o'  n  bha  thu  cho  fada  a'  gabhail  do  ghlùn 

ris    a'    ghnothàch,    gabh     do     chasan     a    nis." 

Feumaidh    sinn    cha'n    e,    a   mhàin,    a    bhi    ag 

ùrnuigh   ach    a   bhi    a'    deanamh,    cha   'n    e,    a 

mhàin,  a  bhi  ag  iarraidh  ach   a  bhi  a'  gabhail. 

Ghabh  am    mac    struidheil   mar   sin    an  rathad 

dachaidh.     Tha  obair   na  h-Ath-ghineamhuinn, 

agus  cleachdadh  an  fh\or  aithreachais,  a'  crioch- 

nachadh    ann    an    dùnadh    an   anam   ri    Criosd. 

Feumaidh    am    peacach   gnothach    pearsanta   a 

dheanamh  ri  Criosd.     Sin    mar  a  tha  Leabhar 

Aithghearr  Nan  Ceist  'g  a  chur."     'aS'  i  a  ghairm 

èifeachdach  ohair   Spiorad  Dhè  leis  arn   bheil  e 

dearhhadh  oirnne  ar  peacanna  agus  ar  truaighe^ 

a  soillseachadh  ar  n'inntinn  le  eòlas  air  Criosd, 

ag  ath-nuadhachadh  ar  toile,  agus   an   lorg  si?i, 

^gar  deanamh   deònach  agus  comasach  air   losa 

Criosd  a   dhlitth  ghahhail  thugainn  mar  a  ta   e 

air   a  thairgseadh   dhuinn  gu  saor   a?i?is   an  t- 

soisgeuV^ 

'S  e  Criosd,  a  mhàin,  an  t-shghe  dhachaidh 

a  dh'  ionnsuidh  Dhè,  an  t-Athair  (Eoin,  xiv.  6), 

agus  feumaidh  sinne,  cleas  a'  mhic  struidheil,  an 

t-sHghe  dhachaidh  a  ghabhail.     Bha  an   t-Urr. 

Uilleam  Ros  gràdhach  a  bha  ann  an  Glaschu, 

anns  na  Cowcadde?is,  a'  bruidhinn  Ki  ri  caiptein 

soithich,  aon    dhe   na   bàtaichean  mòra  smùide 

a  bhitheas  a'  seòladh  gu  New  Vork.  Dh'aidich 
an  duine  nach  robh  nithe  mar  bu  mhiann  leis  a 
thaobh  anama,  agus  gun  robh  ni  eigin  aig 
a  mhnaoi  nach  robh  aige  fhèin,  fìos  agus  cinnte 
gu'n  robh  i  sàbhailte  agus  air  an  rathad  gu 
nèamh.  "  Tha  mi  a  ghnàth  ag  ùrnuigh," 
ars'  esan,  "agus  sin  gu  dùrachdach,  ach  cha 
'n  'eil  mi  a'  faotainn  na  tha  mi  ag  iarraidh." 
Bha  an  soitheach  mòr  'n  a  luidhe  ri  taobh 
a  chèithe  ullamh  gu  seòladh  an  ath  latha, 
agus  fàradh  caol  suas  ri  cliathaich.  Arsa 
Mr  Ros  ris,  "Na'n  tiginn-sa  am  màireach 
dìreach  roimh  àm  dhuit  seòladh  'n  am  dheann- 
ruith  agus  gu'n  tuitinn  air  mo  glùinean  air 
a  chèithe,  agus  gu'n  eughainn  a  mach  riutsa, 
'  O  Chaiptein,  thoir  gu  New  York  mi ' !  an 
toireadh  sin  gu  New  York  mi?"  **  Cha 
toireadh,"  ars'  an  caiptein,  "dh'fheumadh  tu 
a  thighinn  air  bòrd."  "Ach  ciamar  a  thiginn 
air  bord  ? "  arsa  Mr  Ros.  "  Suas  air  an 
fhàradh  ud,"  ars'  an  Caiptein.  "'N  e  nach 
'eil  rathad  dhomh  gu  thighinn  air  bòrd  ach 
air  an  f  hàradh  chaol  ud  ? "  "  Cha'n  'eil  rathad 
eile  ann  duit,"  ars'  an  Caiptein,  "mur  teid  do 
thoirt  air  bòrd  ann  am  bocsa  cleas  nan  damh." 
"  O,  tha  mi  a'  faicinn,"  arsa  Mr  Ros,  "  cha'n 
fhoghainn  dhomh  iirnuigh  no  iarraidh  a  mhàin, 
feumaidh    mi    tighinn    air    bòrd    suas    air    an 

f hàradh."     "  D'eile  ? "  ars'  an  Caiptein.     "  Uill," 

arsa  Mr   Ros,    **  innis   so   dhomh ;    air    dhomh 

tighinn   air   bòrd,    an   e   an   soitheach   a    bheir 

mise   gu   New    York  no  mise   an    soitheach  ? " 

"  Thusa   an    soitheach    gu    dearbh ! "     ars'    an 

caiptein,    *'  an    ann    as    do    rian    a    tha    thu  ? 

Cionnus    a     b'urrain     duitse    an     soitheach     a 

sheòladh  ? "      "  Direach    aon   cheist    eile,"   arsa 

Mr  Ros,  "am  bheil  thu  cinnteach  gu   'n  ruig 

mi    Nexi)     York    gu     sàbhailte  ? "       Sheall    an 

caiptein  gu  geur  air  mar  gu  'n  robh  eagal  air 

gu  'n  robh  e   dha   rireadh    air   dhol  às  a  rian, 

agus   ars'   esan,    ''  Sàbhailte   gu   dearbh !     Thig 

thusa   air    bòrd   mo   shoithich-sa    am   màireach 

mar  a  thubhairt  mi,  agus  thèid  mise  an  urras 

gu'n  ruig  thusa  New  York  gu  sàbhailte.     Sheòl 

mi  an  soitheach  n  liùthad  so  de  bhliadhnachan 

agus    cha   do    chaill   mi   aon    anam    fhathast   a 

dh'  earb  e  fèin  riumsa  agus  ri  mo  shoitheach." 

"Nis,"  arsa    Mr   Ros,  "tha  thu  agam.     So  na 

tha  de  dhealachadh  eadar  thusa  agus  do  bhean. 

Dh'  earb  ise  i  fèin  gu  buileach  ri  Criosd,  agus 

tha  a  muinghinn  a  mhàin  annsan,  agus  tha  fhios 

aice  cò  ann  a  chreid  i,  agus  is  dearbh  leatha  gu 

bheil  esan  comasach  air  a  ni  sin  a  dh'  earb  i 

ris  a  choimhead  fa  comhair  an  là  sin.     Sin  ni 

nach   d'   rinn   thusa   fhathast  a   dh'aindeoin   d' 

ùrnuighean  agus  d'  iarrtusan.     Dean  thusa  sin, 

thu   fhèin    earbsa   gu   buileach    ri   Criosd   agus 

a  ghabhail  air  f  hacal,  agus  bithidh  tusa  cosmhuil 

rithe-se."  **  A  Mhr  Ros,"  ars'  an  caiptein,  agus 
na  deòir  a  sileadh  o  'shùilean,  "sin  dìreach 
far  an  deach  mi  dochair  fad  nam  bliadhnachan 
a  tha  air  mo  chùlaobh,  ach  tre  ghràs  Dè  'g  am 
chuideachadh  cha  bhi  mi  là  na's  fhaide  mar 
sin,  thèid  mi  air  bòrd,  earbaidh  mi  mi  fhèin  gu 
buileach  ri  Criosd."  Sin  agadsa  a  leughadair, 
an  rathad  dachaidh.  An  do  ghabh  thu  fhathast 
e?  Mur  do  ghabh,  gabh  a  nis  e,  cleas  a 
mhic  struidheil  ?  'S  fhad,  's  maith  dh'  fhaoidte, 
anns  an  aimsir  roimhe  so,  a  dh'  iarr  thu  Criosd 
a  bhi  'n  a  rìgh  os  do  cheann.  A  nis  ma  ta 
dean  e.  Creid  ann,  gabh  ris,  agus  cha'n  eagal 
leatsa  no  leamsa  nach  ruig  thu  dachaidh. 
Fàgaidh  sinn,  mar  sin  am  mac  air  an  t-slighe 
dhachaidh,  agus  chì  sinn  air  an  ath  tràth  cionnus 
a  chaidh  leis. 

"  Do  chnuasaich    mi  mo  shlighe  fèin, 
's  ri  d'theisteas  phiU  mo  chos. 
Rinn  deifir  choimhead  d'àitheanta 
's  nior  ghabh  mi  tàmh  no  fois." 

Salm,  cxix.  59,  60. 

III.  Fàilte  an  athar, 

Dh'fhag  sinn  a  mac  air  an  rathad  dachaidh. 
Chì  sinn  a  nis  an  seòrsa  fàilte  a  f  huair  e  o  athair. 
Chi  sinn  anns  an  fhàilte  so. 

1.  Gràdh,  '' Air  dha  bhi  fathastfada  uaith, 
chunnaic  athair  ^."     Tha  e  coltach  gu'n  robh  e 

sealltuinn  a  mach  air  a  shon.  Tha  so  a'  dearbh- 
adh  ged  dhì-chuimhnieh  am  mac  athair,  nach  do 
dhi-chuimhnich  athair  esan,  ach  gu'n  do  mhair 
a  ghràdh  d'a  mhac  fad  nam  bliadhnachan  sin  a 
bha  e  air  seachran  agus  air  chall.  Chìtheadh  na 
coimhearsnaich  e  a  h-uile  maduinn,  meadhon-là, 
agus  beul-oidhche,  a'  dol  suas  gu  mullach  a' 
chnuic  ri  taobh  an  tighe,  agus  e  'n  a  sheasamh 
ann  an  sin  le  a'  làimh  tarsuing  air  a  mhala  ag 
amharc  a  mach  gu  geur  sios  an  rathad  mòr  a 
dh'ionnsuidh  na  Kiib  sin  dhe'n  rathad  aig  an 
d'  f  huair  e  an  sealladh  mu  dheireadh  d'  a  mhac, 
agus  e  a'  toirt  na  dùthcha  fad  as  air.  Bha  e  ag 
ionndrainn  a  mhic,  So  agaibh  dealbh  air  gràdh 
Dhè.  Chuala  mi  uair  aig  coinneimh  ann  an 
Sruibhle  Capt,  Brotchie  à  Grianaig  ag  innseadh 
an  rathad  a  ghabh  e  d'a  mhàthair  gus  a  bhi  a' 
dearbhadh  oirre  gu'n  robh  gràdh  aig  Dia  dhi. 
Bha  deichnear  mhac  aice.  Bha  sud  là  agus 
chaidh  am  fear  a  b'  òige  air  chall  agus  cha  robh 
lorg  air.  Bha  a  mhàthair  ann  an  staid  uamhas- 
aich  do  bhrìgh  an  leanabh  a  bhi  air  chall. 
"  Ud,"  ars'  esan  ri  mhathair,  "  ciod  e  an  othail 
a  th'ort  airson  aon  phàisde  beag  leanaibh  ;  nach 
'eil  naoinear  eile  agad,  agus  nach  fhaod  thu  a 
bhi  coma  ? "  ''  Ghìlle  gun  chèill,  gun  truas," 
ars'  ise,  "  'n  e  nach  bitheadh  ionndrainn  agamsa 
air  mo  mhac,  agus  nach  bithinn  'g  a  chaoidh, 

f  had  's  a  tha  e  dhìth   orm  ? "     "  A   mhathair," 

ars'  esan,  "  a  mò  do  ghràdhsa  dha  do  mhacsa  na 
gràdh  Dhe  d  a  chloinn-San  ?  Ma  tha  ionndrainn 
ortsa  thaobh  do  leanaibh-sa  a  tha  caillte  ged  tha 
naoinear  eile  agad,  saoil  nach  'eil  spèis  aig  Dia 
d'a  chloinn-san  leth  air  leth,  agus  nach  ionndrainn 
Esan  aon  f  hear  caillte  dhiubh  ?  Na  abair  tuiU- 
eadh  nach  'eil  gràdh  agus  spèis  aig  Dia  dhuitse." 
Chaidh  iad  le  chèile  air  tòir  an  leanaibh,  agus  mu 
dheireadh  fhuair  iad  e  'n  a  chadal  anns  an  t- 
sabhal,  air  fhalach  fo'n  fhodar.  Ach  dh'fhògh- 
lum  màthair  a'  chaiptein  leasan  air  gràdh  Dhè 
nach  do  dhì-chuimhnich  i  riamh.  Tha  gràdh 
aig  ar  n-Athair  Nèamhaidh  d'a  chloinn  sheach- 
ranaich  leth  air  leth,  agus  tha  E  ag  ionndrainn 
gu'm  pilleadh  iad  dha  ionnsuidh  le  fior  aith- 
reachas,  agus  gu'm  bitheadh  iad  air  an  teàrnadh. 

2.  Trtias,  "  Ghabh  e  truas  mòr  dheth,'" 
Cha  b'ionghnadh  sin,  oir  's  ann  'n  a  fhìor  chùis- 
thruais  a  bha  e,  luideagach,  lomnochd,  casruisgte, 
cròm  le  gainne  agus  sgios.  Cha  b'ionann  a  chor 
agus  an  là  a  dh'fhàg  e  tigh  athar  'n  a  òganach 
tapaidh,  treun.  'S  e  flièin  agus  a  ghòraich  a 
thug  an  truaighe  so  uile  air ;  ach  cha  do  sheall 
athair  air  a  chionta  ach  air  a  thruaighe.  So  mar 
a  tha  thaobh  ar  n-Athar  Nèamhaidh.  Tha 
fuath  aig  Dia  d'an  pheacadh,  ach  tha  truas  aige 
dh'an  pheacach.  Agus  mar  so  's  e  an  treas  ni  a 
ch\  sinn  an  so. 

3.  Gàirdeachas,     "  Agm  raìtìi  e^  agus  thuit  e 

air  a  mhuineal,  agus  phòg  se  ^,"  Cha  b'  urrainn  dha 

cumail  air  f  hèin  ;  b'èiginn  dha  a  chridhe  a  dhòirt- 

eadh  a  mach  air  muineal  a  mhic.     "  Tha  Dia  a 

moladh  a  gh^àidhfèin  duinne,  do  hhrigh  an  uair  a 

bha  sinn  fathast  'n  ar  peacaich  gun  d'fhuiling 

Criosd  bàs  air  ar  son''  (Rom.,  v.  8).     '*  Ruith 

e."     Ciod  thig  a  rinn  e  sin  ?     An  ann  air  eagal 

agus  gu'm  fàilnicheadh  cridhe  a  mhic  aig  an  lùib 

ud  far  an  d'fhuair  e  an  ceud  sealladh  air  tigh 

athar,  agus  gu'm  pilleadh  e  air  ais  fo  bhuaidh 

a   mhi-mhisnich  ?     Ruith   athair   g'    a   chòdhail 

gus    coinneachadh    rìs,   agus   cuideachadh   leis, 

dìreach  aig  an  àite,  agus  aig  an  àm,  anns  am  bu 

mhò  fheum  air  cuideachadh  agus  misneachadh. 

Cha   d'    fhuirich    athair   gus    an    do    ràinig    e 

dhachaidh  agus  an  do  ghlan  e  e  fèin  mu'n  do 

chuir  e  fàilte  air ;  ruith    e  g'  a   chòdhail,    agus 

thuit  e  air  a  mhuineal  agus  phòg  e  e  ceart  mar  a 

bha    e,    luideagach,    salach,    le    (mar    a    chuir 

diadhair  àraidh   e)    sabh   nam   muc  dheth.     So 

agaibh  a  rithisd  fìor  dhòigh  Dhè  ri  peacaich  a' 

tilleadh  d'a  ionnsuidh.     Tha  E  'g  an  coinneach- 

adh  agus  'g  an  cuideachadh  'n  a  ghràdh  's  'n  a 

ghràs,  agus  a'  gabhail  riu  ceart  mar  a  tha  iad. 

Is  e  E  fèin  a  tha  a'  toirt  daibh  a  h-uile  ullachaidh 

a    tha   dhith    orra.       Oir  chi  sinn  an   so  's   a' 

cheathramh  àite. 

4.  Gràs,  "  Thugaibh  a    mach  a    chulaidh  as 

fearr,''       'S    e    an    t-athair    a    rinn    a'    h-uile 

ullachadh  a  bha  dhith  air.  So  agaibli  a  ris  glòir 
an  t-soiso^eil  ^u.  'm  bheil  *'  Dia  ann  an  Criosd  a 
deanamh  an  t-saoghail  rèidh  risfèin,  gun  a  hhi  a 
vieas  an  cionta  dhoibh,''  agus  gu'm  bheil  an  rèite 
sin  a'  filleadh  a  steach  innte  a'  h-uile  nì  eile  air 
am  bheil  am  peacach  a'  cur  feuma  airson  time 
agus  siorruidheachd. 

Tha,  mar  sin,  dà  fhirinn  luachmhor  ri  a  thar- 
ruing  o  'n  fhàilte  so  a  thug  an  t-athair  dh'  a 
mhac  struidheil.  (1)  An  toiseach,  gu'  m  bheil 
Dia  ann  an  Criosd  a'  gabhail  ri  peacaich  ceart 
mar  a  tha  iad,  agus  nach  ruig  iad  a  leas  feitheamh 
airson  ullachaidh  sam  bith,  ach  iad  a  thighinn 
air  ball  an  eisimeil  gràis  Dhè  ann  an  Criosd. 
Bha  am  Paris,  priomh-bhaile  na  Fràing,  fear- 
tarruing-dhealbh,  a  rùnaich  dealbh  a'  mhic 
struidheil  a  tharruing.  Bha  e  fada  'g  iarraidh 
neach-èiginn  a  sheasadh  dha  mar  shamhladh 
air.  Choinnich  sid  ris  là  fear  a  chòrd  gu  buil- 
each  ris  an  nì  a  bha  e  ag  iarraidh,  fior  struidh- 
ear,  luideagach,  lomnochd,  cas-ruisgte,  salach, 
truagh.  Dh'  iarr  e  air  tighinn  a  dh'  ionnsuidh 
an  tighe  aige  an  ath  là  aig  àm  suidhichte,  agus 
gu  'm  faigheadh  e  duais.  Aig  an  uair  shuidhichte, 
thàinig  gnogadh  aig  dorus  an  dealbhadair,  agus 
cò  a  nochd  e  fèin,  air  dha  an  dorus  f hosgladh,  ach 
duine  breagh,  spaideil,  air  èideadh  mar  dhuine- 
uasal.  "  Cò  thu,  agus  ciod  e  do  ghnothach  an 
so  ? "    ars'   an   dealbhadair    ris.      "  Is   mise   an 

duine  a  thachair  ort  an  dè,  agus  a  dh'  iarr  thu 
air  e  thiginn  an  so  an  diugh  aig  an  uair  so,  agus 
tha  mi  air  tighinn  mar  a  dh'  iarr  thu."  "  Thusa  !  " 
ars'  an  dealbhadair,  "  's  e  dh'  iarr  mise  air  tighinn 
diol-dèirce  bochd,  ach  's  e  th'  annadsa  duine- 
uasal."  "  Od,"  ars'  an  duine,  "  bha  mi  an  dìiil 
nach  fhoghnadh  dhomh  tighinn  mar  a  bha  mi, 
agus  dh'  fhalbh  agus  nigh  mi  mi  fhèin,  agus  lom 
mi  mo  cheann,  agus  bhearr  mi  m'  fheusag,  agus 
fhuair  mi  eudach  agus  brògan  an  iasad,  agus  so 
mi  a  nis."  "Ma  tha,"  ars'  an  dealbhadair, 
"  faodaidh  tu  falbh,  cha'n  'eil  thu  gu  feum  'sam 
bith  dhomhsa ;  's  e  bha  dhith  ormsa  diol-dèirce, 
agus  cha  b'e  duine-uasal.  Thoir  do  chasan  leat  à 
so."  Mo  cho-pheacaich  a  tha  a'  cur  ort  pilltinn  gu 
Dia,  na  fan  gus  am  bi  thu,  a  rèir  do  bharalach, 
na  's  fèarr  no  na  's  iomchuidh.  Thig  ceart  mar 
a  tha  thu  agus  bheir  d'  Athair  nèamhaidh  dhuit 
a'  h-uile  iomchuidheachd  a  tha  dhith  ort ;  ni  E 
do  ghlanadh  anns  an  tobar  a  chaidh  f  hosgladh 
airson  peacaidh  agus  airson  neòghloine ;  ni  e  d' 
èideadh  le  fìreantachd  Immanueil ;  cuiridh  e 
fàinne  na  h-uchd-mhacachd  air  do  làimh,  agus 
brògan  na  nuadh-chaithe-beatha  air  do  chasan. 
A  mhàin  thig.  (2)  Anns  an  dara  àite,  nach  e  a 
mhàin  gu  'n  gabh  Dia  ri  peacaich,  ach  gu  'n  dean 
E  an  coimhead  mar  an  ceudna.  Tha  aon  dhe 
na  seana  dhiadhairean  'g  a  chur  mar  so  a  reir 
samhladh  na  cosamhlachd  so.     Air  dhoibh  uile 

a  blii  'n  an  suidlie  aig  a  chuirm  mhòir,  chunnaic 
an  t-athair  am  mac  struidheil  a'  gul  r'  a  thaobh. 
"  Ciod  e  a  thu  a  cur  ort,  a  mhic  ?  "  arsa  athair  ris. 
"Athair,"  ars'  am  mac,  "am  bheil  \ìm  fhàilte 
agam  a  bhi  an  so  ? "  "  Tha,  a  mhic,"  ars'  an 
t-athair,  "  tha  thu  an  so  le  mo  làn  thoil  agus 
chridhe."  Agus  thiormaich  am  mac  suas  a 
dheòir.  Tacan  an  dèigh  sin  chunnaic  athair  a 
mhac  a  r\s  a'  gul.  "  Ciod  e  tha  riut  a  nis  ? " 
deir  athair.  ''  Athair,"  ars'  am  mac,  "  am  faod 
mi  fuireach  an  so  ? "  "  Faodaidh  gu  dearbh,  a 
mhic,"  ars'  athair.  Thiormaich  am  mac  suas  a 
dheòir  a  ris.  Tacan  beag  eile  an  dèigh  sin  agus 
sid  am  mac  a'  gul  a  ris.  "  Ciod  e  a  tha  a'  tigh- 
inn  riut  a  nis  ?  ars'  athair.  "  Athair,"  ars'  am  mac, 
"  an  cum  thu  an  so  mi  gun  leigeil  leam  falbh  ? " 
"'S  mi  ni  sin,"  ars'  athair,  "chì  mise  dh'  an  sin 
nach  f  halbh  thu  tuilleadh  ;  ni  mise  do  choimhead 
o'n  àm  so  a  mach  agus  gu  bràth."  Cha  do  thuit 
deur  tuilleadh  o  shùilean  a  mhic.  Bha  e  aig  a 
dhachaidh  o  nach  rachadh  e  a  mach  tuilleadh. 
An  àite  a  bhi  a'  gul,  cluinnibh  e  a  nis  a'  seinn  : 

"  Mo  shùile  togam  suas  a  chum 
Nam  beann,  o  'n  tig  no  neart. 
O  'n  Dia  rinn  talamh  agus  nèamh 

Tha  m'  fhurtachd  uile  teachd. 
Do  dhol  a  mach  's  do  theachd  a  steach, 

Coimhididh  Dia  a  ghnàth  ; 
O  'n  aimsir  so  a  nis  a  t'  ann, 

'S  o  sin  a  mach  gu  bvàth." — Salm,  cxxi.  1,  8. 

IV.  Am  bràthair  a  bu  shine. 

Bha  aoibhneas  agus  mire  ann  an  talla  an 
athar.  Ach  bha  aon  fhear  aig  an  robh  an 
t-eud  dubh  'n  a  chridhe  agus  greann  dhorch 
air  a  ghnùis — am  mac  a  bu  shine.  Cha  rachadh 
e  uidhir  agus  a  stigh  a  dh'  ionnsuidh  na  cuirme. 
Cò  air  am  bheil  am  mac  so  'n  a  shamhladh  ? 
Tha  cuid  ag  ràdh  gur  e  na  phairisich,  agus  na 
sgriobhaichean,  a  bha  a'  coireachadh  an  Tighear- 
na  airson  gu  'n  robh  e  'n  a  charaid  chis-mhaor  agus 
pheacach  a  bha  am  beachd  an  t-Slànuighir  ;  cuid 
eile  gur  e  a  tha  air  a  chiallachadh  leis  a'  mhac 
so  na  h-Iudhaich  aig  an  robh  farmad  ris  na 
fineachan  'nuair  a  ghabh  iad  so  ris  an  t-soisgeul ; 
ach  tha  cuid  eile  a'  cumail  a  mach,  agus  thar 
leam  gur  iad  a  tha  ceart,  gur  e  a  tha  an 
Tighearn  a'  cronachadh  ann  an  so  cha  'n  e 
buidhinn  àraidh  'sam  bith,  mar  bhuidhinn  leò 
fhèin,  ach  spioraid,  spiorad  an  àrdain,  an  fharm- 
aid  agus  an  eud.  Agus  's  ann  mar  so  a  ghabhas 
sinne  e.  Ciod  e  an  seòrsa  spioraid,  ma  tha,  a 
nochd  am  mac  a  bu  shine  a  chum  gu  'n  seach- 
ainn  sinn  e  ? 

1.  Spiorad  na  fèin'flàreantachd,  an  àrdain, 

an   duais-chosnaidh,  no   ainm  'sam   bith   eile   a 

dh'  fhaodar  a  thoirt  air.     So  an  spiorad  a  tha 

an  dùil  gu  'n  urrainn  dha  Dia  fhèin  a  chur  'n  a 

eisimeil.     Tha  e  coltach  nach  ann  ann  am  f  ìor 

spiorad  na  macachd  a  thug  am  mac  so  seirbhis 
d'a  athair  fad  nam  bhadhna  a  bha  e  'n  a  thigh  ; 
bha  a  smuain,  agus  a  shùil,  fad  an  t-siubhail  air 
an  duais,  agus  bha  e  'n  a  chridhe  'g  a  mheas 
cruaidh  nach  d'  fhuair  e  riamh  uidhir  agus 
meann.  So  spiorad  a  tha  a'  milleadh  iomadh 
seirbhis  a  tha  o  'n  leth  a  muigh  a  rèir  coltais 
coimhlionta.  So  a'  chnuimh  a  tha  aig  freumh 
iomadh  lus  ro-mhaisich — '^  cha  'n  'eil  vii  a 
faotainn  mar  a  thoill  mi,'" 

2.  Spiorad  na  mi-charthannachd,  Cha  leig- 
eadh  an  t-àrdan  leis  cha  'n  e  a  mhàin  a  dhol 
a  stigh,  ach  a  làmh  a  thoirt  d'  a  bhràthair. 
Cha  bu  diù  leis  a  làmh  a  thoirt  do  leithid  de 
^^hhlachguardr  Cha  robh  cainnt  ann  ro-làidir 
airson  a  leithid.  Ma  tha  mise  geal,  tha  thusa 
dubh  ;  agus  ni  mi  thu  eadhon  na  's  duibhe  na 
tha  thu,  chum  's  gu  'm  faicear  cho  geal  agus  a 
tha  mise.  Cha  'n  'eil  an  eachdraidh  ag  innseadh 
dhuinn  ach  gu  'n  do  chaith  am  mac  a  b'  òige  a 
mhaoin  le  heatha  struidheasaich,  ach  dh'  fheum- 
adh  a  bhràthair  còir  cur  ris  a'  sin,  agus  a  dhean- 
amh  cho  dubh  agus  a  b'  urrainn  d'  a  dhroch 
nàduir,  agus  d'  a  dhroch  theangaidh,  sin  a 
dheanamh,  "a  dh'  ith  siias  do  hheathachadh 
maille  ri  strìopaichihh,''  arsa  am  fear  carthann- 
ach  so.  Tha  cuid  ann,  agus,  cleas  a  bhràthar 
so,  thiormaich  am  fèin-fhìreantachd  suas  a' 
h-uile  boinne  truais  agus  tròcaire  a  bha  riamh 

annta,  ma  bha  i  riamh  annta.     Oir  's  e  chi  sinn 
anns  an  treas  àite  an  so, 

3.  Spiorad  a  inhi-thruais,  'S  maith  dh'  an 
struidhear  bhochd  gu  'm  b'e  athair,  agus  nach 
b'e  a  bhràthair,  a  thachair  ris  an  toiseach  air  neo 
cha  robh  air  dol  leis  mar  a  chaidh.  Mur  robh 
a  bhràthair  air  na  clachan  a  ghabhail  dha,  bha  e 
air  a  theangadh  a  ghabhail  co-dhiubh,  agus  's  i 
a  bu  ghèire  na  na  clachan,  ach  ar  leam  gu  'n 
robh  e  air  an  dà  chuid  a  ghabhail.  Ciod  e  cho 
fad  agus  a  bha  spiorad  a'  mhic  so  o  spiorad 
athar !  'S  ann  a  tha  an  t-ioghnadh  ann  ciamar 
a  b'  urrainn  a  leithid  de  mhac  a  bhi  aig  a  leithid 
de  dh'athair.  Tha  cuid  ann  agus,  ma  tha  iad 
'n  an  criosduidhean,  tha  iad  a'  cur  ioghnaidh 
oirnn  an  spiorad  dhe  'm  bheil  iad.  Cha  'n  'eil 
truas  'sam  bith  aca  fhèin  do  pheacaich  thruagha 
chaillte,  agus  's  beag  misneachadh  a  gheibh 
muinntir  'sam  bith  uathasan  a  tha  a'  feuchainn 
ri  peacaich  a  chosnadh  do  Criosd ;  's  e  "  na 
i^evivals "  a  bhitheas  aca  orra,  mur  bi  na  's 
miosa.  Sin  agaibhse  shochd  a  bhràthar  a  bu 
shine.  Far  am  bheil  Spiorad  Dhe  agus  Spiorad 
Chriosda,  bithidh  inntinn  Dhè  agus  inntinn 
Chriosda,  agus  far  am  bi  inntinn  Dhè  agus 
Chriosda,  bithidh  truas  ann  do  na  peacaich  agus 
do  'n  mhuinntir  chaillte.  'S  e  so  f  lor  chomhar- 
adh  air  leanabh  Dhe,  agus  air  a'  Chriosduidh, 
gu  'm  bi  aoibhneas  cridhe  air  a'  h-uile  uair  a 

chluinneas  e  mu  eadlion  aon  pheacacli  a  bhi 
air  a  thòarnadh,  agus,  's  ann  mar  is  fhaide  a 
chaidh  neach  'sam  bith  anns  an  olc,  's  ann  is 
mò  gàirdeachas  a  bhitheas  air  gu  'n  deachaidh 
a  leithid  a  theàrnadh.  Ach  tha  cuid  ann  agus 
tha  iad  coltach  ri  leth-chiallach  air  am  bheil 
cuimhne  agam  ri  àm  m'  òige.  'N  uair  a  bhiomaid 
a'  creagachadh  bheireadh  an  leth-chiallach  creag 
air  leis  fhein,  agus  na'm  feuchadh  gille  beag 
's  am  bith  creag  an  leth-chiallaich  a  thoirt  air, 
phutadh  am  bodach  air  falbh  e  ag  ràdh,  '*  Creag 
dha  fhèin,  creag  dha  fhèin,"  ged  a  b'  anns  a' 
mhuir  a  thuiteadh  an  gille.  Sin  mar  a  tha  cuid 
anns  an  eaglais  fhaicsinnich. 

'S  coma  leò  ciod  e  cho  maith  's  g'  am  bi  obair 
neach,  mur  buin  e  dh'  an  bhuidhinn  no  dh'  an 
bheachd  acasan,  cha  'n  fhiach  e  fhein  no  obair, 
agus  tha  an  eaglais  aca,  agus  an  nèamh  aca,  cho 
cumhann  ri  creig  a'  bhodaich.  Feumaidh  sinn 
a  bhi  faiceallach  ciod  an  gnè  spioraid  dhe  'm 
bheil  sinn ;  oir  "  mur  'eil  Spiorad  Chriosd  aig 
neach^  cha  bhuin  e  dha'' ;  agus  's  e  Spiorad 
Chriosd  Spiorad  a  ghràidh,  na  tròcaire,  agus  an 
truais,  a  tha  a  ghnàth  a'  saothrachadh  ri  peac- 
aich  a  threòrachadh  chum  aithreachais  agus  a 
tha  deanamh  gàirdeachais  os  an  ceann  air 
dhoibh  e  bhi  air  an  giùlan  gu  sin.  So  agaibh 
cliù  Dhe  agus  cHù  a'  h-uile  neach  aig  am  bheil 
Spiorad  Dhè  ; — "  Tha  'n  Tighearn  Dia  ann  a'd' 

mheadhon  cumhachdach ;  ni  e  do  thèarnadh ; 
ni  e  gàirdeachas  os  do  cheann  le  luathghair ; 
gabhaidh  e  fois  'n  a  ghràdh ;  ni  e  gàirdeachas 
os  do  cheann  le  seinn,^' 

"  'N  tràth  thug  lehobhah  air  a  h-ais 

Bruid  Shioin,  b'  ionann  sinn 

Is  daoine  chunnaic  aisling  mhòr, 

'S  a  mhosgail  as  an  suain. 
Lìonadh  ar  beul  le  gàir  an  sin, 

'S  ar  teangadh  fòs  le  ceòl : 
Am  measg  nan  cinneach  thubhairt  iad, 
Rinn  Dia  dhoibh  bearta  mòr." 

Salm,  cxxvi.  1,  2. 

AN  T-SUIPEIR  MHÒR,  NO  RIOGH- 
ACHD  NÈIMH  AIRSON  NAN 
ACRACH. 

(LuCAS,    XÌV.    16-24.) 

Tha  cuid  ann  aig  am  bheil  an  cainnt  air 
thoiseach  air  an  cleachdadh.  'S  ann  diubh  so  a 
bha  am  fear  a  bhrist  a  steach  air  teagasg 
Chriosda  leis  na  briathran,  "  Is  beannaichte  an 
ti  sin  a  dh'  itheas  aran  ann  an  rìoghachd  Dhè." 
Dh'  aobhraich  so  dh'  an  Tighearn  cosamhlachd 
na  suipeire  mòire  a  labhairt  chum  gu  'n  tuigeadh 
na  h-uile  nach  bu  leòir  briathran  breagha  brosgul- 
ach,  mìn  miodalach,  ciùin  caoimhneil,  mu 
thimchioU  rìoghachd  Dhè,  ach  gu  'r  e  a  bha 
dhith  deanadas  agus  cleachdadh.  Anns  a' 
chosamhlachd  so  tha  dà  ni  air  an  cur  fa  chomh- 
air  a  chèile,  gràs  Dhè  agus  dìmeas  dhaoine. 

I.  Gras  Dhe.  Tha  so  air  a  theagasg  dhuinn 
ann  an  caochladh  rathaidean  anns  a'  chosamh- 
lachd. 

1.  Faisgeachd  Dhe.     Tha  cosamhlachd   eile 

againn  car  cosmhuil  ris  an  tè  so,   cosamhlachd 

Suipeir  na  Bainnse  (Mata,  xxii.  1-14).     Ach  's  e 

righ  a  tha  air  ainmeachadh  anns  a'  chosamhlachd 

sin  ;  's  e  th'  againn  anns  an  tè  so  "  duine  àraidh,'''' 

So  agaibh  Dia  ann  a  fhaisgeachd.     Tha  E  ann 

an  daonnachd  ar  Tighearna  losa  air  tighinn  faisg 

oirnn  ann  ar  nàduir  fhèin.     'S   ann  mar  Dhia 

nan  gràs  ann  a  fhaisgeachd  a  chitear  Dia  ann  an 

Criosd,  cha  'n  ann  mar  an  t-Uile-chmTihachdach, 

ach  mar  an  t-Uile-ghràsmhor. 

2.  Fialaidheachd  Dhè,     Chitear  so  a  thaobh 

aohhar  na  cuirme,     Cha  'n  'eil  aobhar  sam  bith 

air  a  thoirt  dhuinn    anns   a'    chosamhlachd    air 

son  fiahiidheachd  an  duine  so,  ach   a  mhàin  a 

dheagh-ghean  fhèin.     Sin  mar  a  tha  e  a  thaobh 

Dhè  'n  a  ghràs.      Cha  'n  fhaigh  thu  aobhar  a 

mach  à   Dia  Fhèin    airson  a  dheagh-ghean  do 

dhaoine  ann  a  Mhac.      'S  ann   o  shaor-ghràdh 

Dhè  a  tha  slàinte  a'  sruthadh  a  mach  do  dhaoine. 

"  Is  gràdh  JDia  "  (1  Eoin,  iv.  8).     Is  ann  "  a  mach 

d  righ-chaithir  Uhe  agus  an   TJain''  a  chunnaic 

Eoin  an  abhainn  fhìor-ghlan  de  uisge  na  beatha 

a'  teachd  (Taisb.,  xxii.   1).     Sin  agaibh  priomh- 

thobar   na   slàinte,    cridhe    Dhè.      " Dia''   deir 

an  t-abstol  "  a  tha  saoibhir  ann  an  tròcair,  air 

son   a   vihòr'ghràidh    leis    an    do  ghràdhaich   e 

sinn    (Eph.,    ii.    4).     "  Oir    is   ann   mar    sin    a 

ghràdhaich  Dia  an  saoghal,  gu  'n  d!  thug  e  aon- 

ghin  Mhic  fèin,''  etc,   (Eoin,  iii.  16).     Chìtear  a 

rìs  e  a  thaobh  meud  na   cuirme.     'S  e  rinn  an 

duine    '^  suipeir   mhòr,''     So   a'   ni    a   gheall   an 

Tighearna    troimh    an    fhàidhv  a   dheanadh    E ; 

142 


An  t-suipeir  mhòr 

"  Agus  anns  a  hhelnn  so  ni  an  T'ìghearn  do  na 
h-uile  chìnnich  cuirm  de  nithe  hlasda,  cuirm  de 
fhìon  aosda,  de  nithe  hlasda  làn  de  sviior,  de 
flìion  aosda  air  a  dheagh  tharruing''  (Is.,  xxv.  6). 
Bha  a'  chuirm  so,  's  cinnteach  leam,  costail. 
'S  anabarrach  na  chuireas  daoine  a  mach  air 
uairean  air  cuirm,  gu  h-àraidh  daoine  saoibhir. 
'S  fheudar  gur  e  bha  'n  so  cha  'n  e  a  mhàin 
duine  fialaidh,  ach  mar  an  ceudna  duine  saoibhir  ; 
chaidh  fhialaidheachd  agus  a  shaoibhreas  an 
co-bhuinn  anns  a'  ghnothuch.  So  mar  a  tha 
thaobh  Dhè  ann  a  ghràs  ann  an  ullachadh  an 
t-soisgeil.  Ciod  e  a  chosd  e  do  Dhia  cuirm  an 
t-soisgeil  ullachadh  do  dhaoine  ?  Chosd  Mac  a 
ghràidh.  "  Oir  is  ann  mar  sin  a  ghràdhaich 
Dia  an  an  saoghal,  gu  'n  db  thiig  e  aon-ghin  Mhic 
fèin'''  Tomhais  thusa  dhomhsa  gràdh  Dhè,  an 
t-Athair,  dh'  a  Mhac  agus  leis  a'  sin  toimhsidh 
tu  gràdh  agus  fialaidheachd  Dhè  do  dhaoine 
ann  a  bhi  a'  toirt  thairis  a  Mhic  gu  bàs  air  an 
son.  Agus  a  thaobh  ullachadh  an  t-soisgeil  tha 
am  Biobull  a'  labhairt  gu  tric  mu  shaoibhreas 
Dhè,  saoibhreas  a  thròcaire  (Eph.,  ii.  4),  saoibh- 
reas  a  mhaitheis  (Rom.,  ii.  4),  saoibhreas  a 
ghliocais  (Rom.,  xi.  33),  saoibhreas  a  ghràis 
(Eph.,  i.  7),  saoibhreas  ro  phailt  a  ghràis  (Eph., 
ii.  7),  saoibhreas  a  ghlòire  (Rom.,  ix.  23  ;  Eph., 
i.  18 ;  iii.  16  ;  Phil.,  iv.  19).  Fhuair  an 
saoibhreas    so    làn-àite,    agus    cleachdadli    ann 

an  ullachadh  an  t-soisgeil.  Tha  Dia  a'  dòrtadh 
a  mach  a  shaoibhris  gun  tomhas  ann  an  cuirm 
shòghmhoir  a  Rìoghachd. 

Chitear  fialaidheachd  gràis  a  ris  ann  a' 
saoì'sa  na  cuirme,  Bha  i  gun  airgiod  agus 
gun  luach.  Cha  robh  aig  a  mhuinntir  a  fhuair 
cuireadh  ach  tighinn.  Sin  agaibh  a  rìs  gràs  an 
t-soisgeil.  "Tha  na  h-uile  m  a  nis  ullamh." 
"Tha  e  criochnaichte,"  deir  Criosd  air  a 
chrann.  'S  e  cuireadh  an  t-soisgeil,  "  ThigibhJ' 
cha  'n  e  "Ullaichibh."  Cho  mall  agus  a  tha 
daoine  gu  sin  a  ghabhail  a  steach !  Tha  an 
creidimh  fèin  ullamh,  oir  is  e  tìodhlac  Dhè  e 
(Eph.,  ii.  8).  O,  mo  cho-pheacaich,  thig  a 
dh'ionnsuidh  Chriosda  ceart  mar  a  tha  thu,  oir 
tha  na  h-uile  ullachadh  annsan  air  do  shon. 

Tha  an  fhialaidheachd  so  a  ris  ri  a  faicinn 

ann  an  àireamh  nan  aoidheaii.     Rinn  an  duine 

fialaidh  so   ullachadh  mòr   cha  'n  e  a  mhàin  a 

thaobh    lòin,  ach   a   thaobh    àite.     Nuair   nach 

d'thàinig  a  mhuinntir  a  fhuair  a'  cheud  chuir- 

eadh,  agus  a  chaidh  na  dorsan  fhosgladh  do  na 

bochdan,  agus  do    na  ciurramaich,  agus  do  na 

bacaich,  agus  do    na   doill   bhàrr  nan  sràidean, 

agus    nan    caol-shràidean,  bha    àite  falamh  ann 

fathast.     Nach   bu  mhòr   an  tigh  e!     B'  eadh. 

Ach  bu  bheag  e  an  taic  ri  slàinte  Dhè  air  an 

robh  e   'n  a   shamhladh  !     Och,  na  smuaintean 

beaga  cumhann  a  tlia  againn  mu  ghràdh,  agus 

mu  thròcair,  agus  mu  shlàinte  ar  Dè-ne  !  Bithidh 
sinne  air  uairean  a'  smuaineachadh  gur  e  tha 
ann  an  slàinte  Dhe  ullachadh  mòr  air  son 
sluagh  beag,  ach  's  ann  tha  a'  chosamhlachd  so 
ag  innseadh  dhuinn  gur  e  tha  innte  ullachadh 
mòr  airson  sluagh  do-àireamh.  Chunnaic  Eòin 
gràdhach  a  steach  do  sheòmar  na  cuirme  so, 
agus  ciod  e  a  chunnaic  e  ?  Tha  e  ag  innseadh 
dhuinn.  ''  An  dèigh  so  dìi  amhairc  mi^'  ars'  esan, 
^^  agus,feuch,  sluagh  7ìiòr,  nach  rohh  neach  sam 
bith  comasach  air  àireamh,  de  na  h-uile  chinnich, 
agus  threubhan^  agus  shlòigh,  agus  theangaibh  " 
(Taisb.,  vii.  9).  'S  e  an  saoghal  a  ghràdhaich 
Dia  ann  an  toirt  a  mhic  (Eoin,  iii.  16).  Agus 
's  e  a'  ni  mu  dheireadh  anns  am  faicear  fialaidh- 
ealachd  gràis  Dè,  èiginn  an  duine  so  gus  a  thigh 
a  lionadh.  Am  bheil  sinn  a'  tuigsinn  gu  ceart 
nàdur  gràis  Dè,  anns  an  rathad  anns  am  bheil 
e  a'  cuairteachadh  a  pheacaich,  agus  'g  a  cho- 
èigneachadh  gu  thighinn  a  steach  ?  So  agaibh 
suim  na  gairm  èifeachdaich.  Tha  gràs  Dè  a' 
tighinn  gu  daoine  cha  'n  e  a  mhàin  le  cuireadh 
fialaidh,  agus  saor,  air  am  beulaobh  o  'n  leth  a 
muigh,  anns  an  fhacal,  ach  le  còmhnadh  agus 
cuideachadh  gràsmhor  air  an  cùlaobh  o  'n  taobh 
stigh,  ann  an  obair  Spiorad  nan  uile  ghràs. 
"  Tre  ghràs  Dhè  is  mi  an  ni  as  mij'  ars'  an 
t-abstol  (1  Cor.,  xv.  10).  "  Tha  an  Spiorad  ag 
radh  thig"  (Taisb.,  xxii.    17).     So  seirbhiseach 

na  cosamhlachd,  an  Spiorad  Naomh.  'S  Esan  a 
tha  a'  toirt  araon  cuireadh  coitchionn  an  fhacail, 
agus  gairm  èifeachdach  na  h-ath-ghineamhuinn. 
O,  mo  cho-pheacaich,  tilg  thu  fhèin,  ma  tha, 
araon  air  fhacal  agus  air  a  chuideachadh  ;  na 
cuir  'n  a  aghaidh  ach  cuir  leis  agus  thoir  thu 
fhèin  seachad  dh'  a  threòrachadh,  agus  ni  E  do 
ghiùlan  gu  seòmar-cuirme  rìoghachd  Dhè. 

II.  DiMEAS  DHAOiNE.  Ach  ma  tha  gràs 
Dhè  'n  a  fhagusachd,  agus  ann  a  fhialaidheachd, 
ri  fhaicinn  anns  a'  chosamhlachd,  tha  air  a 
thoirt  dhuinn  fa  comhair  sin  dimeas  dhaoine. 
Cha  'n  e  a'  h-uile  neach,  a  dh'  ionnsuidh  am  bheil 
gràs  Dhè  anns  an  t-soisgeul  a'  tighinn,  a  tha  a 
gabhail  ris.     Ochòn,  cha  'n  e. 

1.  Tha  cuid  ann  a  tha  deanamh  dimeas  air 
slàinte  Dhe,  Tha  aghaidh  aig  a'  chosamhlachd 
gu  h-àraidh  ri  luchd-èisdeachd  an  t-Soisgeil. 
Cha  b'e  cion-f  hios  roimh  làimh  a  dh'  aobharaich 
leisgeulan  na  muinntir  a  fhuair  a'  cheud  chuir- 
eadh.  Fhuair  iad  uile  fios  roimh  làimh.  Ciod 
eile  a  thàinig  riu,  ma  tha  ?  Thàinig  cion- 
suime.  Chuir  iad  an  suarachas  uile  fhialaidh- 
eachd  an  duine  chòir ;  cha  d'  thug  iad  uidhir 
agus  smuain  dhi,  no,  ma  thug,  thàinig  nithe 
eile  'n  an  car  a  mheasadh  leò  fad  air  thoiseach 
air  a'  chuirm,  B'e  neo-shuim  freumh  nan 
leisgeul    air    fad.       Chuir   iad    fiahiidheachd    an 

duine  an  suarachas  agus  leig  iad   le  nithe  eile 

àite    fhaotainn    air    thoiseach     air    a'    chuirm. 

So  agaibh   samhladh  air  mòran  anns  an  rathad 

anns    am    bheil    iad    'g   an    cleachdadh    fèin    a 

thaobh   gabhail    ri    beannachdan    an   t-soisgeil. 

Tha  iad   a'  deanamh  dìmeas   orra,  a'  cur  nithe 

eilè  air  thoiseach  orra.     So  agaibh  peacadh    a' 

chuid  mhòir  fo  'n  t-soisgeul.     Cha  'n  'eil  suim 

aca  do  nithe  Dhè.     Cha  'n  e  nach  'eil  tìm  aca, 

ach  's  e  nach  'eil  cridhe  aca,  dha  na  nithe  sin. 

'S   iomadh  leisgeul  a  gheibh  a'  neach  aig  nach 

bi  a  chridhe  ann  an  gnothuch,  gus  an  gnothuch 

sin   a    dhearmad ;    mur    faigh    e    aon    leisgeul 

gheibh  e  fear  eile.     So  mar  a  bha  iad  so.     Cha 

do  chòrd  iad  thaobh   nan  leisgeul  a  thug  iad, 

bha  a  leisgeul  f  hèin   aig  gach  fear ;  ach  chòrd 

iad  uile  ann  an  so,  gu  'n  do  chuir  iad  an  suar- 

achas  ullachadh  gràsmhor  an  duine.     Agus  sin 

mar  a  tha  mòran  fhathast  a  thaobh  nithe  rìogh- 

achd  Dhè.     Cha  'n  'eil  suim  aca  dhiubh.     Agus 

tha  iad  so  gu  tric  'g  am  mealladh  fhèin   fo   'n 

bheachd  so,  a  chionn  nach  'eil  iad  a'  deanamh 

tarcuis  f  hollaisich  air  an  t-soisgeul,  no  air  minis- 

teirean,  no  meadhonan  an  t-soisgeil,  mar  sin  nach 

eagal    doibh.     Nis,  ma  tha  a'  chosamhlachd  a' 

teagasg  ni  sam  bith  dhuinn  tha  i  a'  teagasg  so 

gu  bheil  dòigh  mhodhail  ann  anns  am  faod  duine 

gràs  an  t-soisgeil  a  dhiùltadh.     Cha  d'  thug  na 

daoine  so   a  dhiùlt  aoidheachd  an   duine  chòir 

mì-mhodli   'sam   bith  dhasan  no  dha  sheirbhis- 

each,  co-dhiìibh  a  thaobh  cainnte ;  's  ann  a  bha 

iad  anabarrach  modhail  mìn  anns  an  ratbad  anns 

an  d'  thug  iad  seachad  an  leisgeulan.     Cha  b' 

ann  'n  an  cainnte,  ach  'n  an  cridhe,  a  bha  a'  choire, 

cosmhuil  ris  an  neach  a  thachair  ris  an  t-salm- 

aidh  :  "  Bu  mJìine  na  tm  focail  a  bheòil,  ach  bha 

cogadh  'n  a  chi^idhe  ;  bu  bhuige  a  Wmathì^an  na 

oladh,  ach  bu  chlaidhean  ridsgte  iad  "  (Ps.,  Iv.  21). 

Tha  cuimhne  agam  fhathast  air  mar  a  chaidh 

leam  f  hèin  uair  agus  mi  an  Dùn-èideann  a'  dol 

timchioll  ag  iarraidh  ainmean  a  chur  ri  pàipeir 

an  aghaidh  tigh-òsda  ùr  a  bhi  air  a  shuidheach- 

adh  anns  a'    chearnaidh    dhe'n   bhaile   anns   an 

robh  mi  a'  saoithreachadh  'n  a  m'  theachdaire. 

Cho   duiUch    's    a   bha    e    ainmean   f  haotainn ! 

Gheibhinn  beanniichdan  gu  leòir,  agus  briathran 

milis,  tlàth,  ach  cha  b'  ionnan  sin  agus  ainmean  ! 

Agus  na  leisgeulan  a  gheibhinn  !     Am  fear  so, 

's  e  a  bhitheadh  toilichte  ainm  a  chur  sios,  ach 

cha  deanadh  e  an  gnothuch  dha  :  's  e  fear-togal- 

ach  a  bh'ann  deth  ;  fear  eile,  bha  a  bheannachd 

agam  ach  cha  deanadh  e  an  gnothuch  dhasan 

na's  motha ;  's  e  fear-bùtha  a  bh'  ann  deth,  agus 

chailleadh  e  a  luchd-ceannachd  ;  agus  mar  sin  air 

adhart.     Cha'n  e  cainnte  a  tha  Dia  ag  iarraidh 

ach    cridhe,  agus  cleachdadh.      A   dhuine  gun 

Dia,  agus  gun   Chriosd,  is  i  so  a'  cheist  dhuitse, 

an  seas  do  leisgeulan  aig  àm  a'  bhàis,  agus  aig 

caithir-breitheanais,  'n  uair  a  sheasas  tu  rùisgte 

an  làthair  Dhè !  Is  i  d'an-toil  f  hein,  agus  sin  a 
mhàin,  a  tha  seasamh  eadar  thusa  agus  do  Dhia 
agus  a  rioghachd.  "  Cionnus  a  thèid  sinne  as 
ma  ni  sinn  dìmeas  air  slàinte  co  mùr  ?  "  (Eabh., 
i.  3). 

2.  Tha  cuid  ann  dliam  bheil  ullachadh  an 
t-soisgeil  'n  a  chuirm  bhlasda,  Cò  iad  sin  ? 
Tha  NA  H-ACRAiCH.  C'arson  nach  d'  thàinig 
a'  cheud  fheadhainn  ?  Bha  iad  làn  cheana. 
Chi  sinn  mòran  nithe  an  so. 

(1)  Gur  tKann  airson  nam  feumnach  a  tha 
ullachadh  rioghachd  nèimh ;  co-dhiùbh,  gur  iad 
sin  a'  mhuinntir  a  tha  gu  toileach  a'  gabhail  ris. 
'S  e  a'  mhuinntir  a  tha  bochd,  agus  leònta  'n  an 
spiorad,  bacach  'n  an  imeachd,  dall  'n  an  inntinn, 
agus  lomnochd  a  thaobh  maitheis,  a  thig  an 
eisimeil  gràis  Dè  ann  an  Criosd.  "Zy  beann- 
aichte  iadsan  a  tha  bochd  'n  an  spiorad:  oir  is 
leò  rtoghachd  nèimh^  ^' Is  beannaichte  an 
dream  air  am  bheil  aci^as  agus  tart  na  còrach: 
air  sàsuichear  iad''  (Mata,  v.  3,  6).  Gheibh 
iad  sin  lòn,  agus  leigheas,  agus  èideadh,  ann  an 
tigh  na  cuirme ;  tha  f'an  comhair  airson  nan 
crìochan  sin  uile  ionmhas  Dhè  ann  an  Criosd, 
'^  saoibhreas  ro  phailte  a  ghràis"  Is  e  a  their 
fear-an-tighe  riu  so,  "  Ithibh^  a  chàirdean,  òlaibh, 
seadh,  òlaibh  gu  pailt,  a  luchd  mo  ghràidh'' 
(Dan  ShoL,  v.  1). 

(2)  Nach  tèid  neach  's  am  bith  a  thig  a  dhiìdt- 

adh,  no  a  chur  a  mach,  ^^  An  t)  a  thig  a 
lìiionnsuidh,  cha  tilg  mi  air  chor  sam  hith  a 
mach  e  "  (Eoin,  vi.  37). 

Na'n  robh  a'  cheud  mhuinntir  air  tighinn 
bhatas  air  gabhail  riu ;  cha  do  sheas  ni  's  am 
bith  anns  an  rathad  orra  ach  an  an-toil  fhein ;  is 
e  an  t-aon  dorus  fosgailte,  agus  an  aon  chuirm 
shaor,  a  bha  rompa-san,  agus  a  bha  roimh  'n 
mhuinntir  a  thàinig  mu  dheireadh.  Agus 
dh'an  taobhsan  a  thàinig  mu  dheireadh  cha 
deachaidh  atharrachadh  'sam  bith  a  dheanamh  air 
an  sonsan ;  b'e  an  t-aon  dorus  fosgailte,  agus  an 
aon  suipeir  mhòr,  a  bh'  ann  airson  nan  uile  a 
thigeadh  ge  b'e  'sam  bith  cò  iad.  Co-dhiù  's  ann 
o'n  luchairt,  no  o'n  bhothan,  o'n  tigh-mhòr  no  o'n 
t-sràid,  ann  an  aodach  sioda  no  ann  an  clò,  ann 
an  scàrlaid  no  ann  an  luideagan,  glan  no  salach, 
bochd  no  beartach,  coma  co-dhiù  na  'n  tigeadh 
iad  chum  na  cuirme  cha  rachadh  an  cur  air 
falbh ;  bha  an  aon  f  hàilte  a'  feitheamh  air  na 
h-uile.  Ach  ma  bha  spèis  aig  fear-an-tighe  do 
aon  chuid  seach  cuid  eile,  agus  tlachd  àraidh 
aige  ann  a  bhi  'g  an  gabhail-san  a  steach  is  ann 
doibhsan  bu  truaighe  coltais  agus  staid,  a' 
mhuinntir  a  b'  acraiche,  agus  a  bu  luideagaiche, 
'n  am  measg.  Thubhairt  an  soisgeulach  mòr 
Whitefield  aon  uair,  agus  e  searmonachadh,  gu'n 
gabhadh  an  Tighearna  losa  Criosd  gu  toileach 
riu-san  ris  an  cuireadh  an  diabhul   fèin  cìil,  no 

mar  a  thubhairt  e,  sprùìleach  an  diabliuil. 
Chuir  a'  chainnt  sin  ioghnadh  air  cuid,  agus  bha 
iad  uUamh  gu  oilbheum  a  ghabhail  dith,  gus  an 
d'  fheòraich  iad  dheth  fhèin,  ciod  a  bu  chiall 
dh'  an  chainnt  sin.  Dh'innis  e  dhoibh  gu'n 
deachaidh  na  ceart  bhriathran  sin  a  bheannach- 
adh  do  chreutair  bochd,  boirionnach  peacach, 
caillte,  bhar  na  sràide,  a  bha  a'  dol  seachad  air 
an  eaglais  aig  a'  cheart  àm,  anns  an  do  chleachd  e 
na  briathran  sin,  le  sùil  i  fhèin  a  bhàthadh. 
Stad  i  tacan  ag  èisdeachd,  agus  aig  cluinntinn 
nam  briathran  sin  di,  ghlac  i  misneach,  gur 
maith  dh'fhaoidte  gu'n  robh  dòchas  ann  fhathast 
dh'an  leithid  d'an  robh  ise,  agus  an  àite  a  dhol 
'g  a  bàthadh  fhèin,  's  ann  a  thadhail  i  air  an 
teachdaire,  a  dh'  fheuchainn  an  robh  e  fìor  au'n 
gabhadh  an  Tighearn'  losa  ri  leithid  nam  feadh- 
nach  d'an  robh  ise.  Dhearbh  esan  sin  dhith 
o'n  Sgriobtur,  agus  dh'  fhalbh  i  cosmhuil  ri  te 
eile  ann  an  sìth  (Lucas,  vii.  50). 

(3)  Ge  Ve  air  bith  cò  a  thig  no  nach  tig,  bithidh 
tigh-cuirme  Dhe  làn.  Chì  Criosd  fadheòidh  de 
shaothair  anama,  agus  bithidh  E  toihchte  (Isa., 
liii.  11).  Is  e  bu  chòir  a  bhi  'n  a  cheist  air  a 
h-uile  neach,  cha'n  e  ciod  e  meud  na  h-àireimh 
a  thèid  a  thearnadh  fa  dheòidh,  ach  am  bi  mi 
fhèin  'n  am  measg  sin.  An  uair  a  bha  Mr 
Moody,  an  soisgeulach,  an  Dùn-eideann  a'  sear- 
monachadh,  thachair  ris  air  taobh  a   muigh  na 

h-eaglais  òganach  ris  'n  a  chuir  e  a'  cheist  an  ann 
ag   iarraidh    Chriosda   a   bha   e.     Fhreagair   an 
t-òganach  nach  b'  ann,  gur  ann  a'  feitheamh  a 
pheathar  a  bha  e,   agus  nach  robh    suim   'sam 
bith   aige   dha   na  nithe  sin.     "Uill,  'iUe   òig," 
arsa  Mood.y,  "'  ma  ni  thusa  as  eugmhais  Chriosda, 
ni  Esan  as  d'aonais-sa,  oir  gheibh  E  gu  leòir  eile 
a  ghabhas  Ris."     Lean  na  briathran  dileas  sin 
ris  air  a'  leithid  a  dhòigh,  agus  nach  b'  urrainn  e 
fhaotainn    cuidhteas  iad,   oir  bha  a  smuaintean 
an  còmhnaidh  ag  ràdh  ris  ged  a  b'  urrainn  Criosd 
a  dheanamh  as  aonais-san,  nach  b'  urrainn  esan 
a  dheanamh  as  aonais  Chriosda ;  agus  leis  a'  sin 
b'  èiginn  da  mu  dheireadh  e  f  hèin  a  thoirt  suas 
do  Chriosd.     A  leughadair  am  bi  thusa  air  d' 
f hàgail  a  muigh  ?     Mur  do  ghabh  thu  fhathast 
ann  a'  d'  chridhe  ri  cuireadh  an  t-Soisgeil,  agus 
mur  a  d'  thug  thu  gèill  fhathast  do  ghairm  an 
Spioraid  Naoimh,  ann  a'  d'  choguis,  nach  toir  thu 
freagradh  agus  gèill  a  nis,  aig  a'  cheart  àm  so, 
eadhon  air  dhuit  so  a  leughadh,  oir  "  Feuch,  a 

NIS  AN  T-AM  TAITNEACH  ;  FEUCH,  A  NIS  LA  NA 
SLAINTE  "  (2  Cor.,  VÌ.  2).  "  UlME  SIN,  MAR  THA 
AN  Spiorad  Naomh  AG  RADH,  An  DIUGH,  MA 
CHLUINNEAS    SIBH    A  GHUTH,  NA  CRUAIDHICHIBH 

BHUR  CRiDHE."  "  Oìr  ika  mi  ag  ràdìi  ribh,  nach 
blais  aon  de  na  daoinibh  sin  a  fhuair  cuireadh, 
de  m  shuipeir-sar 

(Mata,  xxii.  1-14.) 

AiG  a'  cheud  dol  a  mach  shaoileadh  tu  gu 
'm  b'ionann  a'  chosamhlachd  so  agus  cosamhlachd 
na  suipeire  mòire  ;  ach  air  dhuinn  meurachadh 
oirre  gu  mion  chi  sinn  dealachaidhean  eatorra, 
agus  leasanan  ùra  a'  sruthadh  uaipe  so. 

1.  'S  e  bh'  againn  ann  an  cosamhlachd  na 
suipeire  mòire  duine  àraidh  ;  's  e  th'  againn  an  so 
rìgh  àraidh,  Nis,  ceart  mar  a  bha  na  briathran 
duine  àraidh  a'teagasg  dhuinn  faisgeachd  Dhè 
'n  a  ghràs,  tha  na  briathran  rìgh  àraidh  a' 
teagasg  Rioghalachd  gràis  Dè.  Is  ni 
rìoghail  gràs  Dè ;  tha  gràs  mar  a  tha  tròcair 
'n  a  nàduir  rioghail.  Mar  sin  tha  an  t-abstol 
Pòl  a'  bruidhinn  air  gràs  a'  rioghachadh  (Rom., 
V.  21).     Tha  caochladh  nithe  a'  sruthadh  bho  so. 

(1)  An  toiseach,  gur  ni  àrd'Uachdranail  gràs 
De,  Faodaidh  rìgh  a'  nì  a  thogras  e  a  dheanamh 
gun  chunntas  a  thoirt  do  neach  air  bith  eile ; 
tha  e  neo-eisimeileach.  Cha  robh  Dià  fo 
fhiachan  neach  'sam  bith  a  thearnadh.  'S  ann 
dh'a  shaor  thoil  fhèin  a  rinn  e  uUachadh  na 
slàinte.    B'e  gniomh  Dhè  e  'n  a  àrd-uachdranachd 

o 

so  air  sgàth  nam  peacach. 

(2)  Anns  an  dara  àite,  tha  meud  agus  èifeachd 
na  slàinte  a  th'  againn  ann  an  Criosd  a'  sruthadh 
bho  so.  Cha'n  'eil  aig  duine  cumanta  air  a 
chùlaobh  ach  a  shaoibhreas,  agus  a  chumhachd 
fèin,  ach  tha  air  cùl  rìgh  uile  bheartas,  agus 
chumhachd,  a  rìoghachd.  Tha  Dia,  mar  sin,  a' 
toirt  dhuinn  "  a  rèìr  a  shaoihhreis  ann  an  glòir  " 
(PhiL,  iv.  19).     Mar  sin  : 

(3)  Anns  an  treas  àite,  tha  againn  Saorsa  na 
slàinte  so.  Bha  bantrach  bhochd  ann  aon  uair 
a  bha  a'  fuireach  faisg  air  luchairt  rìgh  àraidh. 
Bha  nighean  thinn  aice.  Bha  tigh-gloine  mòr 
aig  an  righ  ann  an  gàradh  na  luchairt  anns  an 
robh  mòran  de  dhearcan-fiona  breagha  a'  fàs. 
Bha  dèigh  mhòr  aig  a  bhantraich  air  cuid  diubh 
fhaotainn  dh'  a  nighinn,  ach  bha  dùil  aice  gu'm 
b'  èiginn  di  an  ceannach.  Thòisich  i  mar  sin  air 
airgiod  a  chur  air  leth  as  a  cosnadh  gus  sin  a 
dheanamh  ;  agus  air  là  àraidh  air  dhi  a  bhi  an 
dùil  gu'n  robh  a  nis  gu  leòir  aice  gus  na  dearcan 
a  cheannach,  chaidh  i  gus  a'  ghàradair  le  a  h- 
airgiod  anns  an  aon  làimh,  agus  bascaid  anns  an 
làimh  èile,  agus  dh'iarr  i  air  luach  a  h-airgid  a 
reic  rithe  dhe  na  dearcan-fìona.  'S  ann  a 
dh'fhàs  an  gàradair  diombach  rithe,  agus  a 
thòisich  e  air  a  fuadach  air  falbh.  Cò  chual 
an  deasboireachd    ach  nighean  an  rìgh,  agus   i 

anns  a'  ffhàradh.  Dh'  fheòraich  i  c'arson  a  bha  e 
a'  fuadach  a'  bhoirinnich  air  falbh,  agus  dh'innis 
e  dhi  an  t-aobhar,  gu'n  robh  a  bhathais  aice 
iarraidh  airsan  dearcan  an  righ  a  reic  rithe. 
Thug  nighean  an  righ  air  a  gairm  air  a  h-ais, 
agus  dh'  èisd  i  r'a  stòraidh.  An  sin  thionndaidh 
nighean  an  righ  ris  a'  ghàradair,  agus  dh'àithn  i 
dha  am  bagaid  a  bu  bhreagha  a  bh'anns  an  tigh 
a  ghearradh  sìos.  Ghlac  i  f  hèin  e,  agus  thug  i 
dh'  an  bhantraich  e,  ag  ràdh,  "  So  dhuit  dearcan- 
fiona  dha  d'  nighean ;  's  e  rìgh  a  tha  'n  a  m' 
athair ;  cha  reic  e  dearcan,  ach  bheir  a  dhuit  na 
dh'  iarras  tu  a  nasgaidh  ;  thig  a  rìs."  Sin  agaibh 
samhladh  air  fialaidheachd  gràis  Dè  a'  sruthadh 
bho  rioghalachd. 

(4)  Anns  a'  cheathramh  àite,  tha  againn  an 
so  ùghdarras  an  t-soisgeil.  'S  i  àithne  rìoghail  a 
ta  ann  an  àithne  an  t-soisgeil.  Ann  an  cosamh- 
lachd  na  suipeire  mòire  cha'n'eil  iomradh  againn 
ach  air  a'  chall  a  thàinig  air  luchd-dearmaid  na 
suipeir ;  cha  d'thuirt  an  duine  a  dh'  ullaich  an 
t-suipeir  sin  ach  nach  blaiseadh  aon  de  na  daoine 
ud  a  f  huair  cuireadh  de  shuipeir-san  (Lucas,  xiv. 
24).  Cha  d'  thàinig  orra  ach  call ;  cha'n  'eil 
iomradh  air  cionta  no  air  peanas,  Cha  robh 
ùghdarras  aig  duine  cumanta  peanas  a  dheanamh 
air  a'  mhuinntir  a  dhiùlt  fhialaidheachd.  Cha'n 
'eil  cosamhlachd  na  suipeir  a'  teagasg  dhuinn 
ach  an  call  a  tha  luchd  diùltaidh  an  t-soisgeil 

SL  toirt  orra   fhèin.      Ach    tha  cosamhlachd  na 

cuirm-phòsaidh  a'  dol  na's  fhaide  na  sin,  agus 

a'  nochdadh  dhuinn  ceannairc,  cionfa,  cunnaii^t, 

agus   peanais,    na   muinntir   a   tha    a'    cur    an 

suarachas   gràs   Dhè  anns  an  t-soisgeul.     '' An 

uair  a  chuaV  an  righ  so  ghabh  e  fearg;   agus 

chuir  e  armailtean  uaithe,  agus  sgrios  e  an  luchd- 

mortaidh  sin,  agus  loisg  e  am  baile-san "  (Mata, 

xxii.  7).     Sin  agaibh  cionta  agus  corruich  agus 

peanas,    Tha  iadsan,  ma  tha,  a  tha  diùltadh  gràis 

agus  gràidh  Dhè  anns  an  t-soisgeul,  ciontach  de 

eas-umhlachd,  agus  de  cheannairc  an  aghaidh  an 

Uile-chumhachdaich  ;  tha  iad,  mar  sin,  buailteach 

dha   fheirg,  agus   ann  an   cunnart   a'   pheanais 

shìorruidh  (Eoin,  iii.  36  ;  1  Pead.,  iv.  17 ;  Eabh., 

ii.  3).      Cuimhnichimid   briathran   sòluimte   na 

litir  a  dh'  ionnsuidh  nan  Eabhruidheach — ^' An 

neach  a  rinn  tàir  air  lagh  Mhaois,  bhàsaich  e 

gun  tròcair,  fo  dhithis  no   thriiiir  a   dK  fhian- 

uisibh:   Cia  mò  na  sin  am  peanas  a  shaoileas 

sibh  air  am  measar  esan  toillteanach,  a  shaltair 

fo  'chosaibh  Mac  Dhè,  agus  a  mheas  mar  ni  mi- 

naomh  fuil  a  choimhcheangail,  leis  an  do  naomh- 

aicheadh  e,  agus  a  rinn  taìxuis  air  Spiorad  nan 

gràs  ?  "     Bha  dà  nì,  tha  air  innseadh  dhuinn,  a 

tharruingeadh  na  deòir  o  shùilean  an  t-soisgeul- 

aiche  mhòir,  ÌVhitefield,  'nuair  a  bhitheadh  e  a' 

bruidhinn   orra — gràdh  Dhè   agus  fearg  Dhè. 

Bha  an  Dotair  Dòmhnullach  uair  a'  searmon- 

achadh  anns  an  Tòiseachd  o  na  briathran  so, 
"  Chan  àill  leihh  teachd  a  m  ionnsuidh-sa,  chuvi 
gumfaigheadh  sibh  beathaJ"  Aig  crìochnachadh 
na  seirbhis  thàinig  boirionnach  far  an  robh  e, 
agus  ars'  ise,  "  Moladh  do  Dhia  airson  searmoin 
an  là  an  diugh !  'S  f  had  o  na  dh'  f  hairich  mi 
gu'm  b'e  mo  chall  e  nach  robh  mi  a'  tighinn  gu 
Criosd,  ach  cha'n  fhac  mi  gus  an  là  an  diugh 
e  gu'm  b'e,  mar  a  ceudna,  mo  chionta  e."  Sin 
agaibhse  teagasg  na  cosamhlachd  so,  gu'm  bheil 
iadsan  uile  ceannairceach,  agus  ciontach,  agus 
mar  sin  buailteach  do  fhèirg  Dhè,  nach  'eil  a' 
gabhail  ri  gràs  agus  gràdh  Dhè  anns  an  t-soisgeul. 
Bha  iad  so,  mar  an  ceudna,  cha'n  e  a  mhàin 
ceannairceach  ach  nàimhdeil,  agus  fuathach. 
Dh'  f  hàs  dimeas  gu  a  bhi  'n  a  naimhdeas,  agus 
fuath  dha'n  teachdaireachd  gu  fuath  agus 
nàimhdeas  dha  na  teachdairean  a  bha  a'  sparradh 
orra  ùmhlachd  do  gràs,  agus  do  àithne  an  t- 
soisgeil.  'S  iongantach  air  uairean  mar  a 
bhriseas  nàimhdeas  agus  eas-ùmhlachd  a'  chridhe 
nàdurraich  do  Dhia,  agus  dha  shoisgeul,  agus 
dha  àitheantan,  a  mach  gu  follaiseach  ann  an 
nàimhdeas  dha  shluagh,  dha  theachdairean, 
agus  dha  aobhar,  anns  an  t-saoghal  so.  Ach 
cuimhnicheadh  luchd  na  geur-leanmhuinn  nach 
tèid  leò  aig  a'  cheann  mu  dheireadh,  ach  gu  bheil 
Dia  'n  a  Bhreitheamh  cothromach  a  ni  dioghaltas 
fadheòidh     air     nàimhdean     a     shluaigh,    agus 

aobhair.  Tha  Dia  gràsmhor,  agus  fad-fhulang- 
ach,  agus  mall  a  chum  fèirge,  ach  an  uair  a 
lasas  f  hearg,  cò  sheasas  ris  ? 

"  Do'n  Mhac  grad  thugaibh  pòg, 
Air  eagal  gu'n  las  f  heargsan  ruibh, 

G'  'ur  milleadh  anns  an  ròd, 
An  uair  a  bhitheas  corruich  air 

A'  lasadh  ach  gu  beag. 
Is  beannaichte  iad,  gach  uile  neach, 


An  dòchas  air  a  leag." 


Salm,  ii.  12. 


Tha  darna  cuid  na  cosamhlachd  so,  a  rèir 
coltais,  cho  dealaichte  bho  'n  cheud  chuid,  agus 
gu  bheil  cuid  de  luchd-mineachaidh  dhe  'n 
bheachd  nach  buin  iad  d'  a  chèile ;  ach  aig 
beachd-smuaineachadh  cha  sheas  am  beachd  so. 
Tha  ceangal  dlùth  agus  domhain  eadar  an  dà 
chuid  de  'n  chosamhlachd  ;  cha  robh  iad  air  an 
labhairt  leis  an  t-Slànuighear,  no  air  an  Hùbhairt 
leòsan  a  dheachd  an  Tiomnadh  Nuadh,  mur 
bitheadh  e  mar  sin.  Is  ionann  an  leasan  a 
tha  air  a  theagasg  anns  an  dà  chuid,  eadhon, 
cunnart,  cionta,  agus  peanas,  na  muinntir  a  ni 
tàir  air  gràs  Dhè  anns  an  t-soisgeul.  Ach  tha 
so  de  eadar-dhealachadh  eatorra,  gu  bheil  aghaidh 
na  ceud  chuid  ris  a'  mhuinntir  a  tha  diùltadh 
gràis  an  t-soisgeil  gu  folhiiseach,  muinntir  nach 
d'  rinn  riamh  aideachadh  sam  bith  gu'n  ghabh 

iad  ris,  ach  gu  bheil  agiiaidh  na  darna  cuid  riusan 

a  tha  ag  aideachadh  gu'n  ghabh  iad  ris.  Tha  a' 
cheud  chuid  a'  stad  aig  dorus  tigh  na  cuirme ; 
tha  an  darna  cuid  'g  ar  toirt  a  steach  am  measg 
nan  aoidhean.  Tha  i  mar  sin  na  's  fèin-rann- 
sachail ;  tha  a  leasan  na  's  pearsanta,  agus  airson 
an  aobhair  so  tha  aon  neach  air  a  chomharrachadh 
a  mach.  Cha'n  'eil  so  a'  ciallachadh  nach  robh 
ann  ach  e  fhèin  anns  an  aon  suidheachadh, 
ach  tha  aon  neach  air  a  ghabhail  le  sùil  gu 
a  bhith  sparradh  an  leasain  oirnne  air  mhodh  na 
's  dlùithe,  chum  gu  'n  abradh  gach  neach,  mar 
a  thubhairt  na  deisciobuil  'nuair  a  chual  iad  gu 
'm  brathadh  aon  diubh  an  Tighearn,  "  A  Thigh- 
earna,  'n  e  mise  e  ? "     Tha  sinn  a'  fòghlum  : 

1.  Nach  ionann  gabhail  ris  an  t-soisgeul  o  'ri 
leth  a  muigh  agus  gabhail  ris  da-rireadh,  Is 
aon  ni  e  a  bhi  a'  creidsinn  mu  thimchioll 
Chriosda,  agus  is  ni  eile  e  a  bhi  a'  creidsinn 
ann.  Faodaidh  creud  ghlan  fhallain  a  bhi  aig 
neach,  agus  a  chridhe  a  bhi  neò-ghlan,  salach. 
Tha  mòran  an  cunnart  a  bhi  'g  am  mealladh 
fèin  a  thaobh  so,  a'  smuaineachadh  gu  bheil  iad 
'n  an  criosduidhean  a  chionn  gu  bheil  iad  a' 
creidsinn  mar  a  tha  càch  a'  creidsinn,  gu'n 
deachaidh  am  baisteadh,  agus  gu  bheil  iad  a' 
suidhe  aig  bòrd  an  Tighearna.  Tha  na  nithe 
sin  gu  maith  ach  cha  'n  fhoghainn  iad  leò  fhcin. 
Feumaidh  neacli  a  bhi  air  aonadh  gu  pearsanta 
ri  Criosd  tre  chreidimh,  troimh  obair  eifeachdaich 

an  Spioraid  Naoimh,  anns  an  ath-ghineamhuinn. 
A  ta  Seumas  ag  ràdh,  gu  bheil  na  deamhain 
fhèin  a  creidsinn  mu  Chriosd  ach  cha'n  'eil  sin 
a'  toirt  atharrachadh  cridhe  orra ;  cha  n  'eil  iad, 
mar  a  tha  Leabhar  Aithghearr  Nan  Cèisd  'g 
a  chur,  a  '^  socrachadh  air  'n  a  aonar  air  son 
slàinte.''  Sin  an  creidimh  a  tha  'g  atharrachadh 
agus  a'  glanadh  a'  chridhe,  an  creidimh  a  tha 
socrachadh  air  'n  a  aonar.  Am  bheil  an  creidimh 
sin  agadsa,  a  leughadair,  an  creidimh  a  tha 
gabhail  dha  d'  ionnsuidh  fhèin  pearsa  agus 
f ìreantachd  an  Tighearna  losa  Criosda  ?  An 
do  ghabh  thu  Ris  tre  chreidimh  mar  d'  Fhear- 
saoraidh  ?  So  mar  a  gheibh  thu  trusgan  na 
bainnse  umad.  Feumaidh  tu  muinghin  a  chur 
ann  am  f ìreantachd  nach  leat,  eadhon  f  Ireantachd 
Immanueil,  fìreantachd  Mhic  Dhè,  fìreantachd 
Dhè.  So  agad  trusgan  as  fhearr  na  trusgan 
Adhaimh  ma's  do  thuit  e,  no  trusgan  nan 
aingeal  nach  do  thuit  riamli.  Am  bheil  e  ortsa 
tre  chreidimh  ?  Tha  e  do  na  h-uile,  agus  air  na 
h-uile,  a  chreideas  (Rom.,  iii.  22).  An  do  thrèig 
thu  d'  fhireantachd  fhèin  uile,  'g  a  meas  mar 
luideig  shalaich  (Isaiah,  Ixiv.  6),  no  mar  aolach, 
chum  gu'ri  cosnadh  tu  Criosd,  agus  gu'm  faigh- 
ear  annsan  thu,  gun  d'  fhìreantachd  fèin  agad 
(Phil.,  iii.  8,  9)  ?  So  trusgan  na  bainnse  mu'm 
bheil  an  eaglais  anns  an  t-Seann  Tiomnadh  a' 
seinn, — "  Chòmhdaich  e  mi  le  trusgan  na  fireant- 

achd ;  mar  a  sgeadaicheas  fear-hainnse  e  fèin  le 
criin  sgiamhach,  agus  mar  a  dK  uigheamaicheas 
bean-bainnse  ifèin  le  a  seudaibh  "  (Isaiah,  Ixi.  10). 
2.  Gu7ìi  feum  Criosd  a  bhi  anns  a  chridhe. 
Tha  e  ro-shoiUeir  o  'n  Tiomnadh  Nuadh  nach 
fhoghainn  do  neach  a  bhi  an  urra  ri  Criosd  air 
a  shon  gun  Chriosd  a  bhi  aig  'n  a  chridhe.  "  Ma 
tha  neach  sam.  bith  ann  an  Criosd,  is  creutair 
nuadh  ^"  (2  Cor.,  v.  17).  '' Mur  'eil  Spiorad 
Chriosd  aig  neach,  cha  bhuin  e  dha  "  (Rom.,  viii. 
9).  "  Naomhachd,  ni  as  eugmhais  nach  faic 
neach  air  bith  an  Tighearna''  (Eabh.,  xii.  14). 
Feumaidh  fìreantachd  Chriosda,  cha  'n  e  a 
mhàin  a  bhi  umainn,  ach  a  bhi  annainn, 
Faodaidh  sinne  an  dà  ni  sin  a  chumail  o 
chèile  ann  an  smuain,  ach  ann  an  cleachd- 
adh  Dhè  ris  an  anam  tha  an  dithis  a 
ghnàth  a'  dol  còmhladh.  Tha  na  f  ìor  chreidich 
air  an  seulachadh  le  Spiorad  Naomh  sin  a 
gheallaidh  (Eph.,  i.  13) ;  sin  an  comharradh 
a  tha  orra  mar  chaoraich  a'  BhuachaiUe 
Mhaith.  Nis  tha  làraichean  an  t-seulachaidh 
so  follaiseach.  Bithidh  inntinn  Chriosda  aig  an 
neach  aig  am  bheil  a  Spiorad  ;  bithidh  e  cos- 
mhuil  ri  Criosd.  Tha  cuid  ann  a  tha  ag  aideach- 
adh  na  criosdachd  agus  is  mò,  a  rèir  coltais,  a 
tha  aca  de  spiorad  an  deamhain  na  tha  aca  de 
Spiorad  Chriosda ;  gidheadh  tha  iad  an  taobh 
stigh    de   dh'eaglais   Chriosda,   cleas  an  fliir  so 

anns  a'  chosamhlachd,  tha  an  taobh  stigh 
de  dhorus  tigh  na  cuirme.  Is  spiorad  na 
glainid  Spiorad  Chriosda ;  tha  glainead  cridhe 
air  iarraidh  leòsan  aig  am  bheil  E  ;  is  fuath  leò 
eadhon  an  smuain  shalach,  gun  ioc  air  a'  chainnt 
shalaich.  Is  Spiorad  nafhinn  Spiorad  Chriosda. 
An  neach  aig  am  bheil  E  is  fuath  leis  a'  bhreug, 
agus  cha  toir  e  a  char  as  a  choimhearsnach  am 
bùth  no  air  fèill.  Fìor  aoidhean  an  Fhìr-phòsda, 
is  clann  iad  nach  dean  breug. 

Is  Spiorad  a'  ghràidh,  Spiorad  Chriosda. 
"  Gluaisibh  ann  an  gràdh "  deir  an  t-abstol, 
'' eadhon  mar  a  ghràdhaich  Criosd  sinne''  Cha 
dean  a'  neach  aig  am  bheil  E  fòirneart  air  a  cho- 
chrìosduidhean  ni  mò  a  ni  e  geur-leanmhuinn 
air  neach  sam  bith,  agus  bheir  e  maitheanas  mar 
a  fhuair  e  sin.  Is  spiorad  na  \ì-iriosalachd, 
Spiorad  Chriosda.  Tha  e  calg-dhireach  an 
aghaidh  spiorad  an  àrdain  agus  an  uabhair. 
"  Gabhaibh  mo  chuing  oirbh,  agus  fòghlumaibh 
uam,''  deir  Criosd,  '^  oir  iìia  mise  macanta  agus 
iriosal  ann  an  ciidhe''  (Mata,  xi.  29).  Leugh- 
aibh,  agus  beachd-smuainichibh,  co-cheangailte 
ris  a'  so  gu  lèir  air  Eph.,  iv.  17-v.  20.     Oir, 

3.  Feumaidh   Criosd  a  bhi  aims  cC  chaithe- 

heatha  dn  leth  a  muigh.     Thàinig  an  duine  anns 

a'  chosamhlachd  a  stigh  agus  deise  sam  bith  air. 

Cò  air  am  bheil  e  'n  a  f  h\or  shamhladh  ?     Air  an 

duine  fo'n  t-soisgeul  a  tha  coma  ciod  e  an  rathad 

anns  am  bi  e  'g  a  ghiiilan  fhein  do  bhrigh  agus 
gu'n  do  bhìisaich  Criosd  air  a  shon,  agus  nach 
eagal  dha,  tha  e  an  dìiil,  's  conia  an  dòigh  anns 
an  tig  e  beò.  Ubh,  ubh  !  ars'  thusa,  am  bheil 
an  leithide  sin  ann  ?  Tà,  gu  dearbh,  thà. 
Thachair  iad  air  Pòl.  Cluinn  fear  aca  ag  ràdh, 
^^  Am  huanaich  sinn  ann  am  peacadh,  chum  gu 
meudaichear  gì'àsì''  "Nar  leigeadh  Dia,"  ars' 
an  t-abstol.  Thachair  fear  dhiìibh  so  orm  f  hèin 
uair  an  Calcutta,  Bha  a'  mhisg  air.  Thòisich 
mi  'g  a  chronachadh.  Am  bheil  fhios  agaibh 
ciod  e  a  thubhairt  e  rium  ?  "  Ud,"  ars'  esan, 
"  cha'n  aithne  dhuit  facal  Dhè.  Nach  'eil  f  hios 
agad  gu  bheil  an  Sgriobtuir  ag  ràdh  gu  bheil 
duine  air  fhìreanachadh  tre  chreidimh  as 
eugmhais  oibre  an  lagha?"  "Thà,"  arsa  mise, 
"ach  tha  fhios  agam  cuideachd  gu  bheil  an 
creidimh,  mur  bi  oibre  aige,  marbh,  agus  nach 
sealbhaich  misgear  sam  bith  rioghachd  Dhe ; 
tha  thu  'g  a  d'  mhealladh  fèin ;  tha  thu  fhathast 
ann  an  dombhis  na  seirbhe,  agus  fo  chuibhreach 
na  h  -  eucorach ;  feumaidh  tu  aithreachas  a 
dheanamh  air  neo  sgriosar  thu."  "Ud,"  ars' 
esan,  "  cha'n  aithne  dhuit  ni  sam  bith." 
B'fheudar  dhomh  fhàgail ;  cha  do  dhearg  mo 
chomhairle  air ;  bha  e  ro-bhàithte  'n  a  fhein- 
mhealhidh.  Sin  agaibh  fior-eisimpleir  an  duine 
a  blia  air  fhaotainn  ann  an  tigh  na  cuirme  am 

measg  nan  aoidhean,  agus  gun  trusgan-bainnse 

uime  ;  agus  mur  deanadh  e  aithreachas  bhitheadh 
a  chrioch  dheireannach-san  cosmhuil  r'  a  chrìch- 
san,  àite  aige  anns  an  dorchadas  iomallach. 
Thoirimid  uile  fainear  a'  ni  a  tha  air  innseadh 
dhuinn  mu'  n  bhaile  nèamhaidh  ;   **  Cha   teid 

AIR  CHOR  SAM  BITH  A  STEACH  ANN  NI  AIR 
BITH  A  SHALAICHEAS,  NO  DH'oIBRICHEAS  GRAIN- 
EILEACHD,  NO  A  NI  BREUG  :  ACH  lADSAN  A 
MHAIN     A     THA     SGRIOBHTA     ANN     AN     LEABHAR 

BEATHA  AN  Uain  "  (Taisb.,  xxi.  27). 

Is  e  crioch  dh'an  ghnothuich  gu  lèir  Criosd 
a  bhi  againn  uviainn  mar  ar  fìreantachd, 
annainn  mar  ar  naomhachd,  agus  timcìiioll  oirnne 
mar  ar  caithe-beatha.  "Cuiribh  umaibh  an 
TiGHEARN  losA  Criosd  "  (Rom.,  xiii.  14). 

*'  Rannsaich  mi,  Dhè,  mo  chridhe  faic ; 
Mo  smuainte  feuch,  dearbh  mise, 

"  Feuch  agus  amhairc  fèin  am  bheil 
Sligh'  aingidh  olc  a'm'  chlè ; 
Is  anns  an  t-slighe  shiorruidh  chòir 
Gu  dìreach  treòraich  mi." 

Salm,  cxxxix.  23,  24. 

(Mata,  XXV.  14-30.) 

Tha  dàimh  aig  a'  chosamhlachd  so  ris  an  te 
roimpe.  Tha  iad  a'  sealltainn  le  chèile  ris 
na  nithean  deireannach,  agus  tha  an  earail  do 
bhuiU  na  h-eaglais  fhaicsinnich.  Tha  dàil  air 
a  deanamh  anns  an  dà  chosamhlachd,  leis  an 
fhear-nuadh-phòsda  'n  a  theachd,  agus  leis  an 
Tighearn  n  a  thurus  air  choigrich.  Tha  àm 
na  dàlach  so  'n  a  àm  dearbhaidh,  a'  dearbhadh 
anns  a'  cheud  chosamhlachd  cò  a  tha  glic  agus 
cò  nach  'eil,  agus  anns  an  dara  te  cò  tha  dìleas 
agus  cò  nach  'eil.  Cha  d'  thàinig  an  Tighearn 
air  ais  air  ball  an  dèigh  dha  falbh  ged  a  bha 
dùil  aig  eaglais  na  ceud  linn  Ris.  Tha  na 
linntean  air  dol  seachad  o'n  uair  sin,  agus  cha 
d'thàinig  E  fhathast,  agus  cha'n  'eil  fhios  aig 
neach  air  thalamh  c'uin  a  thig  E,  ged  a  dh'f  heumas 
dùil  a  bhi  aig  an  eaglais  Ris  uair  air  bith. 
Cha'n  'eil  an  Tighearn,  mar  is  tric,  a'  gairm 
a'  chreidich  air  ball  o  ghràs  gu  glòir  ach  'g  a 
fhàgail  a  bhos  am  measg  thrioblaidean,  agus 
dheuchainnean,  agus  dhleasdanasan,  an  t-saoghail 
so  gus  a  dhearbhadh,  agus  oileanachadh,  agus  a 

dheanamh  foirfe.  Tha  obair  aig  an  Tighearn 
r'a  dheanamh  le  sheirbhisich  anns  an  t-saoghal 
so,  agus  f^gar  an  so  iad  gus  an  deanar  sin  leò. 
B'e,  mar  sin,  earail  na  ceud  chosamhlachd, 
"  Deanaibh  faire  "  ;  's  i  earail  na  darna  cosamh- 
lachd  so,  ''  Deanaibh  obair''  Bithibh  faireil, 
deir  cosamhlachd  nan  Oighean  ;  bithibh  gnìomh- 
ach,  arsa  cosamhlachd  nan  Talann. 

Tha  cosamhlachd  eile  ann  an  Soisgeul  Lucais, 
cosamhlachd  nam  Punnd  (Lucas,  xix.  11-27), 
a  tha  car  cosmhuil  rithe  so,  ach  aig  geur- 
rannsachadh  chì  sinn  nach  ionann  idir  daibh. 
Anns  an  tè  sin,  fhuair  na  seirbhisich  an  aon 
suim  airgid  gach  aon  fa  leth  gun  dealachadh 
'sam  bith  eatorra  anns  dol  a  mach ;  's  ann 
a  bha  an  dealachadh  anns  an  tomhas  de  dhùr- 
achd  a  nochd  iad,  anns  an  fheum  a  rinn  iad 
dhe  na  fhuair  iad,  agus  anns  an  dealachadh 
duaise  aig  a'  chrich.  Ann  an  cosamhlachd  nan 
Talann  tha  dealachadh  tomhais  ann,  anns  an 
dol  a  mach,  thaobh  na  fhuair  gach  neach  de 
ionmhas,  ach  a  thaobh  nan  seirbhiseach  sin  a 
rinn  gu  maith  fhuair  iad  le  chèile  an  aon  duais 
a  chionn  's  gu'n  do  nochd  iad  an  aon  dhùrachd, 
agus  dhìlseachd.  Ciod  iad,  ma  tha,  teagasgan 
na  cosamhlachd  so  ? 

1.  Tha  sinn  uile  air  argairin  gu  seii^bhis  anns 
an  t-saoghal  so,  Tha  obair  aig  an  Tighearn 
r'a  dheanamh  anns  an  t-saoghal,  agus  anns  an 

eaglais.     Cha'n  'eil  àite  do  leisgein  ann  an  riogh- 
achd  Dhe. 

2.  Tha  Dia  cC  toìrt  dha  na  h'UÌle  cothroman^ 
agus  gibhtean,  ach  chan  ann  anns  an  aon  tomhas 
dha  gach  neach,  Tha  gibhtean  nàdurraeh,  agus 
gibhtean  gràsmhor,  le  chèile  air  am  fiUeadh  a 
steach  annta  sin.  Cha'n  agair  Dia  tuilleadh  o 
neach  'sam  bith  na  a  rèir  tomhais  na  thug  E 
dha.  Tha  obair,  agus  a  chomasan,  agus  a 
chothroman  fhèin,  aig  gach  neach,  agus  's  ann 
air  an  son  sin,  agus  cha'n  ann  airson  cuid  neach 
eile,  a  dh'fheumar  cunntas  a  thoirt  agus  duais 
fhaotainn  fa-dheòidh. 

3.  Bithidh  duais  aig  a  cheann  mu  dheireadh 
a  rèir  meud  na  diirachd,  agus  na  ddseachd  a 
nochd  gach  neach,  a  rèir  a  chomasan,  agus  a 
chothroman, 

Chì  sibh  gu'n  d'fhuair  an  dà   sheirbhiseach, 

ma  tha,  an  aon   duais  le   chèile.     C'arson   sin  ? 

ars'   thusa.     Nach   do  bhuannaich   fear   dhiubh 

còig   tàlannan,    agus   am   fear   eile   ach   a  dhà  ? 

Ceart  gu  leòir,  ach  nach  'eil  thu  a'  faicinn  gur 

e   an   t-aon    tomhas   buannachd    a   bha   aig  an 

dithis  an  coimeas  ris  na  fhuair  iad  de  mhaoin 

aig  an  dol  a  mach  ;  dhùblaich  iad  le  chèile  na 

f  huair  iad  ;   nochd   iad,  mar  sin,  an  aon  dhùr- 

achd,  agus  choisinn  iad  an  aon  duais.     Sin  mar 

a   dh'èireas   dhuinne.     Cha'n   iarr   an   Tighearn 

oirnn  barrachd  na  thug  E  dhuinn,  ach  iarraidh 

E  sin  agus  dùrachd   agus  dilseachd  ann    a   bhi 

'g  a  chur  gu  buil.     Tha  an  Tighearn  ag  agairt 

seirbhis   uainn,    agus   sin    o   dhà  thaobh,  taobh 

a'  cheud  chruthachaidh,  agus  taobh    a'  chruth- 

achaidh    nuaidh.     'S    i   a'  chrìoch  airson  an  do 

chruthaich  Dia  an  duine  o  thus  gu'n  glòirich- 

eadh  e  a  Chruithfhear  leis  na  buadhan  nàdurr- 

ach    sin   a   bhuiHch  E  air ;   agus  's  i  crioch  na 

h-ath-ghineamhainn  nuadh-sheirbhis  bheò.     Cha 

b'ionann    an    t-seirbhis    a    bh'ann    ri    linn    an 

Slànuighear   a    bhi   air   thalamh,    agus   seirbhis 

an  làtha  an  diugh.     Bu  thràillean  iad  uile  anns 

na  seann  làithean  a  bha  deanamh  seirbhis ;  cha 

b'ann  leò  f  hèin  idir  iad ;   bhuineadh   iad  dh'am 

maighstirean,    iad   f  hèin  agus  an   cuid ;   chaidh 

an  ceannach  le  luach  mar  sheilbh  eile.     Sin  an 

seòrsa    sheirbhiseach   a  th'againn  anns   a'  chos- 

amhlachd,     muinntir     nach     buineadh     dhoibh 

fhèin,    ach     dh'am    maighstir,    agus    aig    nach 

b'urrainn  maoin  a  bhi  ach  na  bheireadh  e  fhèin 

dhoibh,  agus  sin  a  chum  gu'n  cosnadh  iad  buann- 

achd    leatha.      Sin    agaibhse    samhladh    air    a' 

Chriosduidh,       Cha    leis    f  hèin    e ;     chaidh    a 

cheannach  le  luach  ;  agus  sin  le  sùil  gu'n  deanadh 

e  seirbhis  do'n  Ti  a  cheannaich  e,  agus  leis  an 

leis  e  a  nis.     "  Cha  leibhjein  sibh.     Oir  cheann- 

aìcheadh  le  luach  sibh:  uime  sin  thugaibh  glòir 

do  JDhia  le  bhur  corp,  agus  le  bhur  spiorad,  as 

le  Dia "  (1  Cor.,  vi.  19,  20).     Thoirimid  so  gu 

cridhe.     Tha  e  fìor  gu  bheil  sinn  air  ar  fn-ean- 

achadh    tre   chreidinrih    as    eugnnhais    oibre    an 

lagha,  ach  's  ann    chum    seirbhis.     Tha  sinn  a 

nis  air  ar  gairm  cha'n  e  gu  bhi  a'  saothrachadh 

a  chum  gu'm  bi  sinn  air  ar  saoradh  ach  gu  bhi  a' 

saothrachadh   do  bhrigh  agus  gu  bheil  sinn  air 

ar  saoradh.     Bha  sinn  aon   uair  'n  ar  tràillean 

do'n  diabhul  (2  Tim.,  ii.  26),  agus  do'n  pheacadh 

(Rom.,  vi.   17),   air  ar  reiceadh    fo'n   pheacadh 

(Rom.,  vii.  14) ;  ach  chaidh  ar  saoradh  o'n  tràill- 

eachd  sin  le  fuil  luachmhoir  Mhic  Dhè  (1  Pead., 

i.  18,  19).     O,  ciod  e  na  fiachan  sin,  ma  ta,  fo'm 

bheil  sinn  a  nis  a  bhi  'n  ar  seirbhisich  dhùrachd- 

aich,  agus  dhìleis  dh'  an  Ti  sin  a  thug  a  leithid 

a  luach  air  ar  son,  a  cheannaich  sinn  à  leithid 

a  thràillealachd  uamhasaich,  agus  a  thug  a  steach 

sinn  gu  seirbhis  cho  glòrmhoir,  gràsmhor,  agus 

gràdhach  !     Oir  tha  gràdh  aig  freumh  na  nuadh- 

sheirbhis    so.     'S    fheudar   gur   e   gràdh    dh'am 

maighstir  a  cho-èignich  na   seirbhisich   anns   a' 

chosamhlachd  a  bhi  cho  dùrachdach,  agus  a  bha 

iad.     Cha   b'ionann    spiorad    doibh    agus    do'n 

treas  fear  a  bha  fo  spiorad  an  eagail,  agus  cha 

b'    ann    fo    spiorad    a    ghràidh.     "  Tha    gi'àdh 

Chriosd  'g  ar  co-èigneachadh''  ars'  an  t-abstol 

(2  Cor.,  V.   14).     B'fhìor  thràill  a  bha  anns  an 

treas  fear,  agus  e  fo  bhuaidh  ''  spiorad  na  daorsa 

chum  eagail."     Cha  robh  spiorad  a'  ghràidh  ann 

fèin,  agus  cha  b'urrainn  dha  smuaineachadh  gu'n 

robh  an  spiorad  sin  aig  a  Thighearn  ;  mheas  e 
'n  a  dhuine  cruaidh  e ;  aeh  's  ann  ann  fhèin 
agus  cha  b'ann  'n  a  Thighearn,  a  bha  an  cruas. 
Cha  robh  mòran  aig  anns  an  dol  a  mach  gu 
dearbh,  ach  cha  b'ann  air  a  shon  sin  a  chaidh 
a  choireachadh,  ach  airson  a  dhimeas  air  a' 
bheagan  a  fhuair  e.  Tha  a'  chosamhlachd  a' 
toirt  gu  mo  chuimhne  briathran  a  chleachd  an 
t-Urr.  lain  Macrath,  Macrath  Mòr  a  theirteadh 
ris,  ri  fear  anns  na  Lochan,  Eilean  Leòdhuis. 
Thàinig  am  fear  so  far  an  robh  Maighstir  lain 
ag  iarraidh  air  sparradh  a  thoirt  dh'an  t-sluagh 
iad  a  bhi  na's  fialaidhe  dh'  an  '' Sustentation 
Fundr  "Seadh,"  arsa  Maighistir  lain,  "agus 
dè  uiread  a  tha  thu  f  hèin  a'  cur  ann  ? "  Cha 
robh  e  a'  cur  sgilUnn  ruadh  ann.  "A  mhin- 
isteir,"  ars'  am  bodach,  "  cha  do  bhuihch  an 
Cruithfhear  rnòran  ormsa."  "Ta,"  arsa  Maigh- 
istir  lain,  *'  bha  an  Cruithf hear  ghc  ;  's  maith  a 
bha  fios  aige  na'n  robh  E  air  sin  a  dheanamh  nach 
bitheadh  fios  agadsa  co-dhiùbh  's  e  do  cheann 
no  do  chasan  a  bhitheadh  fodhad."  'S  e  tha 
air  iarraidh  oirnne,  cha'n  e  nì  nach  'eil  againn 
ach  d'ilseachd  anns  a  bheagan  a  tha  againn. 
Comhla  ri  bhi  eagalach  bha  am  fear  so  anns  a' 
chosamhlachd  so  leasg.  Tha  an  t-eagal  agus 
an  leisg  càirdeach  dh'  a  chèile.  "  Tlieir  an 
leisgein,     Tha    leòmhan     am    muigh,    anns     na 

sràidihh  marbhar  mi''  (Gnath.,  xxii.  13).     Nuair 

a  tlièid  an  leisg,  agus  an  t-eagal  an  co-bhoinn 

mo  thruaiglie  dh'an  chreutair  !     Is  iomadh  bòcan 

a   chì  an  duine  leis  an  leasg  car  a  dheanamh. 

Thachar  oirnn  cuid  agus  'nuair  a  rachadh  tu  a 

bhruidhinn  riu  mu  nithean  an  anama  theireadh 

iad  le  osnaidh  thruim,  "  Ach  !     Is  e  ni  mòr  a 

tha   'n   sin,"   agus  b'e  sin   toiseach  agus  crìoch 

a  ghnothuich.     Agus  cha'n  f  had  gus  an  caiU  a' 

mhuinntir  eagalach,  leasg,  sin  am  beagan  a  th'aca. 

Nach    cruaidh    sin,    ars'    thusa.      Cha'n    eadh. 

Cha'n  'eil  an  so  ach  lagh  a  chì  sinn  ag  oibreach- 

adh   ann   an  caochladh    chearnaidhean.     Tha   e 

'n  a  lagh  nàdurrach  a'  bhuadh  sin  nach  cuirte 

an  cleachdadh  i  gu'n  caill  i  a  comas,  agus  mu 

dheireadh  gu'n  searg  i  air  falbh  gu  buileach  à 

bith ;    ach,   air    an   taobh    eile,    na   buadhan   a 

chleachdar  gu  cothromach,  cha'n  e  a  mhàin  gu'm 

fàs  iad  na's  neartmhoire,  ach  fàsaidh  a  suas  asda 

agus  ri  'n  taobh,  buadhan  eile.     Tha  thaobh  ar 

comasan,  agus  ar  buadhan,  mar  a  bha  thaobh  nan 

dà  iasg  bheag  ud,  agus  nan  còig  buiUonnan  ud,  a 

chuir  an  t-òganach  ann  an  làmhan  an  Tighearna 

losa,  agus  leis  'n  a  bheathaich  Esan  na  còig  mile 

pearsa,  'nuair  a  chuireas  sinne  sinn  fhèin  agus 

iadsan  ann  an  làmhan  an  Tighearna,  bheir  Esan 

air  a'  bheagan  againne  fàs  gu  miorbhuileach  air 

dhòigh  nach  robh  dùil  againn  ris.     Is  e  a  ghnis, 

agus   a   neart,  fhèin   a   tha   cuideachadh   leinn, 

agus   tha   a    ^' chuvihachd-san    air    a    dheanamh 

foirfe  ann  an  anmhuinneachd ''  (2  Cor.,  xii.  9). 
Agus  nach  iongantach,  agus  nach  gràsmhor,  a' 
nì  gu  bheil  E  a'  toirt  duaise  fa-dheòidh  dh'  a 
sheirbhisich  air  son  oibre  nach  b'urrainn  dhoibh 
riamh  a  dheanamh  as  eugmhais  a  chobhrach- 
san.  Ach  is  e  so  dòigh  an  Tighearna,  oir  cha'n 
'eil  maighstir  eile  ann  cosmhuil  Ris ;  tha  a 
chuing  so-iomchar,  agus  'uallach  eutrom. 

Bithimid,  ma  ta,  gnìomhach,  dìleas,  dùrachd- 
ach  ann  an  seirbhis  ar  Maighistir  Nèamhaidh,  a 
ghnàth  a'  cur  gu  buil  nan  tàlannan  sin  a  thaobh 
comais  agus  cothroim  a  bhuiUch  E  oirnn,  eadhon 
anns  na  nithean  as  lugha,  a  chum  gu  measar 
airidh  sirm  fa-dheòidh  air  an  fhàilte  so  '' Is 
maith  a  dheagh  sheirbhisich  fhìrinnich ;  imich 
a   steach  do  aoibhneas  do  Thighearn''     "Uime 

SIN  MO  BHRÀITHRE  GRÀDHACH,  BITHIBH-SE 
DAINGEAN,  NEO-GHLUASADACH,  a'  SlOR-MHEUD- 
ACHADH  ANN  AN  OBAIR  AN  TlGHEARNA,  ATR 
DHUIBH  FIOS  A  BHI  AGAIBH  NACH  'eIL  BHUR 
SAOTHAIR   DÌOMHAIN    ANNS    AN    TlGHEARNA "    (1 

Cor.,  XV.  58). 


172 


AN   DA   FHÈICHEANNACH. 

(LucAs,  vii.  36-50.) 

Tha  againn  an  so  cosamhlachd  am  broinn  each- 
draidh.  Tha  leasanan  na  cosamhlachd  so  a' 
còrdadh  ri  leasanan  cosamhlachd  a  ch\s-mhaoir 
agus  an  phairiseach,  le  so  de  eadar-dhealachadh, 
gu  bheil  againn  dithis  anns  an  fheòil  fa  ar 
comhair  a  tha  a'  cordadh  gu  buileach  ri  dealbh  na 
cosamhlachd,  am  fior  phairiseach  agus  an  fhìor 
bhana-pheacach.  Tha  an  eachdraidh  agus  a' 
chosamhlachd  le  cheile  a'  teagasg  : — 

1.  Gur  e  maitheanas  a  tìia  a  gintinn  gràidh, 
agus  gu  bheil  tomhas  d  ghràidh  a  reir  tornhais  na 
chaidh  a  mhaitheadh, 

Nochd  a  bhean  bhochd  mòr-ghràdh,  agus  sin 
do  bhrigh  agus  gu'n  deachaidh  mòran  a  mhaith- 
eadh  dhith ;  nochd  Simon  beagan  gràidh  ma 
nochd  e  gràdh  idir,  agus  sin  do  bhrigh  agus 
nach  do  mhaitheadh  mòran  dha,  ma  chaidh 
idir  a  mhaitheadh  dha.  So  fìor  chumhachd  an 
t-soisgeil.  Tha  maitheas  Dhè  g'ar  treòrachadh 
chum  aithreachais  (Rom.,  ii.  4). 

"  Is  toigh  leam  Dia,  air  son  gu'n  d'èisd 
Ri  m'ghuth,  *s  ri  m'ùrnuigh  fos," 

deir  an  Salmaidh.     "Tha   gràdh    againne   dhà- 

san,"  deir  Eoin,  "  do  bhrìgh  gu'n  do  ghràdhaich 

esan  sinne  an  toiseaeh  "  (1  Eoin,  iv.  19). 

Tha  cuid  a'  cumail  a  mach  gu'm  bu  chòir 

dhuinn  Dia  a  ghràdhachadh  air  sgàth  a  nàduir 

fhèin  eadar-dhealaichte  o  dhòighean  a  ghiùlain 

do  ar  taobh-ne.     Tha  sgeulachd  aig  na  h-Arab- 

aich    gu'n    do   thachair   bean    ri   fear,   agus   dà 

shoitheach  aice,  aon  anns  gach  làimh,  aon  làn 

teine  agus  an  t-aon   eile  làn   uisge.     Dh'fheòr- 

aich   e   dhith  ciod  e  ,a  bha  i   dol  a  dheanamh 

leis  na  soithichean,  agus  thubhairt  i  gu'n  robh 

i  dol  a  bhàthadh  teintean  ifrinn  leis  an   uisge, 

agus   a   losgadh   nèimh   leis  an   teine,  chum  's 

gu  fòghlumadh  daoine  Dia  a  ghràdhachadh  air 

a  shon  fèin,  gu'r  smuain  air  peanas  no  air  duais. 

Cha  'n  ann  mar  so  tha  an  Sgriobtuir  'g  a  chur. 

Tha  fios  gu  'm  bu  chòir  Dia  a  ghràdhachadh  air 

a  shon  fèin,  ach  's  ann  troimh  an  rathad  anns 

am  bheil  E  'g  a  ghiùlan  fhèin  ruinne  mar  pheac- 

aich   a  tha  sinne  a'  tighinn  gu  bhi  a'  faotainn 

eòlais  airsan  'n  a  nàdur.     Is  gràdh  Dia  (1  Eoin, 

iv.  8,  16).     Ach  cha  b'  aithne  dhuinn  an  gràdh 

sin    mur    b'e    tiodhlac    Chriosd.      Sin    mar    a 

tha   gràdh   Dhè   air   fhoillseachadh.      "An    so 

dh'fhoillsicheadh  gràdh  Dhè  dhuinne,  anns  gu'n 

do    chuir   Dia   aon-ghin    Mhic    do'n    t-saoghal, 

chum  gu'm  bitheamaid  beò  trid-san  "  (Eoin,  iv. 

9).     Agus  's  ann  gu  h-àraidh  ann  am  maitheanas 

pheacaidhean  a  tha  an  gràdh  so  air  a  thoirt 
dachaidh  oirnn,  agus  a  tha  an  gràdh  againne 
do  Dhia  air  a  ghintinn.  Bha  maraiche  ann 
aon  uair  air  bòrd  luing-chogaidh,  a  thug  mòr- 
dhragh  dha  na  h-oifigeachan  le  dhroch  ghiùlan. 
Dh'fheuch  iad  gach  dòigh  ris  gu  ath-leasachadh 
a  thoirt  air,  chuir  iad  càin  air,  ghabh  iad  air, 
chuir  iad  ann  an  geimhUchean  e,  ach  dh'fhàil- 
nich  e  orra,  agus  cha  robh  fhios  aca  ciod  e 
a  dheanadh  iad ;  's  ann  a  bha  e  a'  fas  na  bu 
choma,  agus  na  bu  chruaidhe.  Cha  robh  iad  a' 
faicinn  nì  rompa  mu  dheireadh  ach  a  chur  a 
mach  as  an  t-seirbhis  gu  buileach,  agus  gidheadh 
cha  robh  iad  toileach  dealachadh  ris,  oir  bu  sheòl- 
adair  rnaith  e  air  gach  dòigh  eile.  Aig  an  so, 
thuirt  fear  dhe  na  h-oifigich  anns  a'  chùirt 
gu'm  faodadh  iad  aon  dòigh  eile  fheuchainn 
ris  nach  d'fheuch  iad  fhathast,  agus  nam  fàil- 
nicheadh  an  dòigh  sin  orra  gu'm  faodadh  iad 
an  uair  sin  a  chur  a  mach  as  an  t-seirbhis. 
Dh'fheòraich  na  h-oifigich  eile  ciod  e  an  dòigh 
a  bha  sin,  oir  bha  iad  a'  smuaineachadh  gu  'n 
robh  iad  air  a  h-uile  dòigh  a  b'urrainn  dhoibh 
f heuchainn.  "  Thoiribh  e,"  ars'  esan,  "  air  beul- 
aobh  na  cìiirte,  cuiribh  a  chionta  fa  chomhair 
ann  an  dathan  cho  dorcha  agus  is  urrainn 
dhuibh,  agus  am  peanas  a  thoill  e,  agus  dìreach 
an  uair  a  tha  e  an  dùil  gu  bheileas  a'  dol  'g  a 

pheanasachadh    le   binn    a   chur   a   mach   as  an 

t-seirbhis,  mar   neach   a  chaill  gach    toillteanas 

air    tròcair,    thoiribh    dha   maitheanas   saor   an 

dòchas  nach  tig  e  tuilleadh  air  bhur   beulaobh 

mar   chiontach."     Dh'aontaich   iad  leis   an   sin, 

agus   ghairm   iad   a  steach    e.     Am   feadh  's  a 

bhatar  a'  cur  a  chionta,  agus  a  thoillteanais,  air  a 

bheulaobh  bha  e  fàs  na  bu  chruaidhe,  agus  na 

bu  chruaidhe,  coltas  mar  gu'n  robh  e  'n  a  chridhe 

a'  toirt  dùlain  dhoibh  an  ni  bu  mhiosa  a  bha 

'n  an  comas  a  dheanamh  air,  ach  'nuair  a  chual 

e   an   àite    binn    peanais,   binn   a   mhaitheanais 

shaoir,  bhris  an  duine  mòr  làidir  a  mach  a'  caoin- 

eadh,  agus  thubhairt  e,  air  dhoibh  dèiligeadh  ris 

mar  a  rinn  iad  ann  a  bhi  a'  toirt  dha  maitheanais 

shaoir,  nach    do  thoiU  e  sìn  ach  a  chaochladh, 

nach    bitheadh  aca  tuilleadh  aobhar  air  esan  a 

thoirt  air  am   beulaobh  mar   chiontach.     Agus 

mar    a    gheall   e,    thachair ;    cha    robh    aobhar 

cronachaidh    aca    tuilleadh     ris.       An     uair    a 

dh'fheòraich   a   cho-oifigich  dhe   'n    oifigeach    a 

thug   an    dòigh   sin  air   am   beulaobh  ciod   e  a 

chuir  a  leithid  'n  a  cheann,  dh'innis  e   dhoibh 

gu'm  b'e  criosduidh  a  bh'ann ;   gu  b'ann  air  an 

dòigh   sin   a   dhèihg  an   Tighearn  ris-san,  agus 

gu'n  robh  e  a'  smuaineachadh  an  dòigh  a  ghabh 

an  Tighearna  leis-san,  gur  maith  a  dh'fhaoidte 

gu'n    d'rachadh  leis  ann  a  bhi  cosnadh  a  mhar- 

aiche  bhuirb. 

Tha  e  'n  a  cheist  an  do  maitheadh  idir  do 

Shimon.     An  àite  esan  a  bhi  'g  a  f haicinn  fhèin 

fo  fhiachan  dha'n  Tighearn,  's  ann  a  bha  esan  an 

dùil  gu'n  robh  e  a'  cur  an  Tighearna  fo  fhiachan 

dhasan,  ann  a  bhi  toirt  aoidheachd  dha.     Tha 

e  'n  a  cheist  an  robh  coguis   peacaidh  idir  aig 

Simon  ;  ma  bha,  cha  do  nbchd  e  sin.     Ach  an 

creutair   bochd   eile   cha   robh  tomhas  air   fair- 

eachadh    a   mi-thoillteanais.       Bha    i    aon    uair 

caillte   ach   fhuaradh  i.     Is   dòcha   gu'n  robh  i 

air   an   rathad   gu    cur  as   di    fèin,  cosmhuil   ri 

iomadh    tè    dh'a    seòrsa,    sgith    dhe'n    bheatha 

pheacaich  ghràineil  a   bha   i   a'   caitheamh  ach 

ann  an  eu-dòchas  a  thaobh  comas,  no  cothrom, 

ath-leasachaidh    dh'a   leithid-sa.      Anns    an    dol 

seachad,    chunnaic   i    sluagh    cruinn   aig    oisinn 

sràide,  ag  èisdeachd  ri  neach  le  aghaidh  chiùin 

ghràsmhor  a  bha  a'  labhairt  riu.    Dhlùthaich  i  ris 

a'  chuideachd,  agus  sheas  i  tacan  ag  èisdeachd. 

Thuit  air  a  cluais,  agus   dhrùigh   air  a  cridhe, 

briathran    nach    cual   i    an   leithid   riamh,    agus 

nach  robh  fhios  aice  gu'm  b'urrainn  an  leithid  a 

bhi  ann.     "  Thigibh  a   m'ionnsuidh-sa,"  ars'  an 

searmonaiche,  "  sibhse  uile  a  tha  ri  saothair,  agus 

fo  throm  uallaich,  agus   bheir  mise  suaimhneas 

dhuibh."      "  Sin  mise,"  ars'  ise,  agus  theann  i 

na   b'f  haisg.       "  Cha    d'thàinig    mise,"    ars'    an 

searmonaiche,    "a   ghairm   nam    fìreanach,    ach 

nam  peacach  chum  aithreachais." 

"  Sud  mise  a  rìs,"  ars'  ise,  "  tha  f  hios  aig 
an  t-saoghal  fèin  gur  peacach  mise,  ach  's  ann 
'g  a  mo  chàineadh,  agus  'g  a  m'  f  huadach  air  falbh 
a  tha  iad  ged  nach  fèarr  iad  mòran  na  mi. 
Agus  eadhon  na  daoine  maithe  'n  am  measg,  no 
iadsan  a  tha  gabhail  orra  a  bhi  gu  maith,  cha 
sheall  iad  mo  rathad,  ach  gabhaidh  iad  taobh 
eile  na  sràide  gus  mo  sheachnadh ;  cha  'n  'eil 
truas  no  tròcair  aca  dha  mo  leithid.  Ach  am 
fear  so,  tha  mi  ag  aithneachadh  air  gu  bheil 
cridhe  as  cleachdadh  aige  cho  geal  's  cho  glan  ri 
sneachd  nam  beann  mòra,  agus  gidheadh  tha 
truas  agus  tròcair  aige  do  na  peacaich  bhochd  a 
chaidh  air  seachrain.  Eisd  ris  a  nis.  O  m'anam 
's  tusa  a'  chaora  chaillte  mu'm  bheil  e  a  nis  a 
labhairt,  agus  's  e  fèin  am  buachaille  a  tha  'g  am 
iarraidh  anns  an  fhàsach.  Tha  dòchas  ann 
dhomh,  tha  maitheanas  ann  dhomh,  tha  slàinte 
ann  dhomh  ;  cha  bhàth  mi  mi  f  hèin  mar  a  bha 
dùil  agam  a  dheanamh,  ach  bheir  mi  mi  fhèin 
dha  gus  mo  shaoradh,  agus  mo  choimhead,  agus 
mo  thoirt  dhachaidh  gu  Dia,  agus  gu  maitheas. 
Tha  e  ullamh  a  nis.  Bruidhnidh  mi  ris.  Ach 
sud  am  Phairiseach  mòr  ud  Simon,  a  dh'fhuad- 
aich  mi  air  falbh  o  a  dhorus  an  diugh,  'g  a  thoirt 
leis  gu  biadh  'n  a  thigh.  Cha  'n  airidh  mi,  tha 
fhios  agam,  air  suidhe  maille  ris,  agus  cha  'n 
fhaighinn  cuireadh  no   fàilte   anns  an   tigh  ud 

co-dhiùbh,  ach  's  èigin  dhomh  mo  ghràdh  agus 

m'fhiaclian  dha,  a   nochdadh    air    dhòigh-èigin. 

Thèid  mi  dhachaidh,  agus  gheibh  mi  am  bocsa 

alabastair  a  dh'fhàg  mi  aig  an  tigh,  agus  thèid 

mi  gu   tigh   Shimoin  a  dh'aindeoin  na  their   e 

rium,  agus  ungaidh  mi  casan  an  t-searmonaiche 

ghràdhaich  leis  an  olaidh  luachmhoir ;  cha'n  'eil 

dòigh  eile  agam  air  mo  ghràdh,  agus  m'fhiachan 

dha  a  nochdadh."     'S  ann  car  mar  so  a  thachair 

e  gu'n  d'fhuaradh  a  bhan-pheacach  so  ann  an 

tigh  Shiomoin.     Ghràdhaich  i  gu  mòr,  do  bhrìgh 

agus  gu'n  do  maitheadh  mòran  di.     Tha  so  'g  ar 

giùlan  a  dh'ionnsuidh  an  dara  leasan. 

2.  Gur  èigin  ddn  ghràdh  efèin  a  thaisbeanadh 

gu  follaiseacL     Ann  a  bhi  a'  dìteadh  na  mnà 

dhìt  Simon   e   fèin  ;  nochd   e   cho   fuar  agus  a 

bha  a  ghràdh   fhèin  ma  bha  e  idir  ann.     Cha 

do  nochd  e  uidhir  agus  modh  cumanta  dh'an 

Tighearn.     A  rèir  fasan  nan  ludhach  bu  chòir 

do  Shimon  uisge  dh'  a  chasan,  agus  pòg  na  failte, 

agus  oladh-ungaidh  dh'a  cheann,  a  thoirt  dh'  an 

Tighearn  ;  ach  cha  d'thug  e  a  h-aon  diubh  dha ; 

b'onoir  gu   leòir  do   losa,  bha   Simon   an   dùil, 

gu  'n  d'  thug  e  gu  a  bhòrd  e.     Tha  cuid  ann 

fhathast  agus  's  maoidheadh  leò  nì  sam  bith  a 

thoirt  do  aobhar  an  Tighearna.     Neò-air-thàing 

mur  'eil  iad  fialaidh    gu  leòir  do    aobhraichean 

eile,    gu    h-àraidh    ma   tha    chìi,  no   buannachd 

shaoghalta,  no  fèin-thoiUeachas  'sam  bith,  ri  f  haot- 

ainn  leò,  ach  thigeadh  e  gu  aobhar  an  Tighearna 

aig  an  tigh  no  ann  an  t'irean  cèin,  agus  thig 
atharrachadh  air  a'  ghnothach.  Cleas  Shimoin, 
ni  nì  sam  bith  an  gnothach  air  son  an  Tighearna 
agus  'aobhair,  sprùileach  tim,  no  neirt,  no  airgid. 
Cleas  a  bhean-tighe  air  oidhche  Dhi-Sathuirne 
a  thug  leih-chrun  agus  sgillinn  dh'an  t-searbh- 
anta,  agus  a  thubhairt  rithe,  "  Is  e  am  màireach 
là  na  Sàbaid ;  falbh  agus  faigh  o'n  cheannaiche 
botul  uisge-bheatha,  agus  dà  bhonna-sia  airson 
a'  chollection,'' 

Cha'n  ionann  so  agus  far  am  bheil  an  gràdh. 
Cha'n  urrainn  dh'an  ghràdh  gu  leòir  a  thoirt 
seachad.  Bheir  an  gràdh  seachad  an  nì  as 
fhèarr  a  th'aige,  eadhon  a  bheatha  air  uairean. 
Agus  tha  an  gràdh  coma  ciod  e  a  ni,  no  a  their, 
an  saoghal,  no  muinntir  an  f  huar-ghràidh.  Tha 
e  furasda  gu  leòir  dhuinne,  aig  am  bheil  ar 
gràdh  air  fuarachadh,  ma  bha  e  riamh  blàth,  a 
bhi  a'  cronachadh,  agus  a'  coireachadh,  mhuinntir 
an  teas-ghraidh,  ach  thoirimid  an  aire  nach 
ann  'g  ar  diteadh  fhèin  a  tha  sinn.  Cuimh- 
nichimid  cronachadh  an  Tighearna  do  eaglais 
mheagh-bhlàth  Laodicea — "  Uime  sin  do  brìgh 
gu  bheil  thu  meagh-bhlàth,  agus  nach  'eil  thu 
aon  chuid  fuar  no  teth,  sgeithidh  mi  thu  mach 
as  mo  bheul"  (Taisb.,  iii.  16).  Gu'n  saoradh 
an  Tighearn  sinn  o  fhèin-riarachas,  agus  o 
mheagh-bhlàthas,  an  phairisich,  agus  gu'n  toir- 
eadh  e  dhuinn  cridhe  briste  blàth  a  pheacaich 

sin  dha'n  deachaidh  mòran  a  mhaìtheadh,  agus 
mar  sin  a  tha  a'  gràdhachadh  gu  mòr. 

"  Bheir  mise  ìobairt-molaidh  dhuit ; 
Air  ainn  Dhè  gaiream  fèin, 
locam  mo  bhòid  do  Dhia,  a  nis 
An  làth'r  a  shluaigh  gu  lèir." 

AN   DÀ  BHUNAIT,   NO,   AN   DA 
FHEAR-TOGAIL. 

(Mata,  vii.  4-9 ;  Lucas,  ri.  46-49.) 

So  aon  de  na  cosamhlachdan  as  giorra  a 
labhair  an  Tighearn,  ach  tha  i  làn  brìgh  agus 
teagaisg.  Tha  i  a'  teagasg  na  ceirt  leasain  a 
tha  cosamhlachd  nan  Deich  Òighean  a'  teagasg, 
eadhon  am  feum  a  tha  ann  air  aire  agus  air  faire. 
A  rèir  coltais  cha  robh  atharrachadh  'sam  bith 
rì  fhaicinn  eadar  an  dà  thigh ;  cha'n  fhaiceadh 
duine  's  am  bith  a  bha  gabhail  an  rathaid  deal- 
achadh  'sam  bith  eatorra :  bha  an  dealachadh 
na  bu  doimhne  na  coltas ;  bha  e  folaichte  anns 
a'  bhunadh.  Ach  bha  an  t-atharrachadh  bunaite 
a'  dearbhadh  atharrachadh  gnè  anns  na  daoine. 
Bithidh  sinn,  mar  sin,  a'  beachdachadh  air  trì 
nithean,  na  daoine,  na  bunaitean,  agus  na  deuch- 
ainnean. 

I.  An  dà  Fhear-togail. — Mar  ann  an  co- 
samhlachd  nan  Deich   Òighean,  bha  fear  diubh 

ghc  agus  fear  duibh  amaideach. 

(1)  A  thaoblì  roimh-aire,  Cha  do  smuainich 
an  duine  amaideach  ach  air  an  là  a  bh'ann.  Is  e 
tide  bhreagh  samhraidh  a  bh'ann  'nuair  a  thòisich 
iad  le  chèile  air  na  tighean  a  thogail ;  cha  robh 
eadhon  stoirm  samhraidh  a'  bagradh  agus  cha 
robh  nì  a  choltais  atharrachaidh  air  an  aimsir. 
Cha  d'thug  an  duine  amaideach  tuileadh  smuaine, 
ach  ghabh  e  air  adhart  air  ball  mar  nach  bitheadh 
geamhradh,  no  stoirm,  no  gaoth,  no  tuil,  gu 
tighinn.  Ach  an  duine  glic  smuainich  esan  air 
na  bha  roimhe,  gu'n  tigeadh  là  na  doinnin  a 
chuireadh  na  h-uile  deuchainn  air  a  thigh,  agus 
rinn  e  uUachadh  fa  chomhair  gaillinn,  agus 
stoirme.  "  Feumaidh  mi,"  ars'  esan,  "  mo  thigh 
a  thogail  fa  chomhair  latha  na  deuchainn."  Agus 
rinn  e  sin.  Tha  an  dà  sheòrsa  dhaoine  ann 
fhathast,  eadhon  ann  an  nithe  aimsireil  gun  ìoc 
air  nithe  spioradail.  Tha  daoine  ann  a  tha 
'tighinn  beò  mar  na  dealanan-dè,  o  bhlàth  gu 
blàth,  gun  smuain  air  an  là  am  màireach.  Ach 
tha  cuid  eile  ann  a  tha  'gabhail  a  steach  'n  an 
cunntas  latha  na  deuchainn,  a  dh'f  haodas  tighinn 
orra,  agus  a  tha  a'  deanamh  ulluchaidh  fa  chomh- 
air  sin,  daoine  glic.  Ach  ma  tha  cion  roimh- 
aire  agus  smuaine  calltach  a  thaobh  nithe 
aimsireil,  tha  e  buileach  sgriosail  ann  an  nithe 
an  anama,  agus  na  sìorruidheachd.  Tha  an 
Tighearn  a'  toirt  dhuinn  ann  an  cosamhlachd 
eile  deilbh  air  an  t-seòrsa   duine   so,   an   duine 

183 


Na  Cosamhlmhdan 

saoibhir  a  chuir  roimhe  saibhlean  ùra  a  thogail 
dha  fèin,  agus  a  thubhairt  ri  'anam,  "Anam, 
gabh  fois,  ith,  òl  agus  bi  subhach,"  ach  mu  'n 
d'  thuirt  an  Tighearn,  "  Amadain,  air  an  oidhche 
so  fèin  iarrar  d'anam  uait." 

(2)  A  thaobh  dùracìid,  Cha  do  chuir  am 
fear  amaideach  e  fèin  gu  dragh  'sam  bith ; 
thòisich  e  togail  air  ball  air  an  làraich  a  thagh 
e,  gun  uidhir  agus  caibe  a  chuir  's  an  talamh,  a 
dh'fheuchainn  ciod  e  an  seòrsa  bunaidh  a  bh'aige. 
Ach  am  fear  gUc  "  chladhaich  e  domhain "  tha 
Lucas  ag  innseadh  dhuinn.  Tha  sinne,  mar  sin, 
air  ar  gairm  gu  fèin-rannsachadh,  agus  gu  bha 
a'  deanamh  dìchill  chum  ar  gairm,  agus  ar 
taghadh,  a  dheanamh  cinnteach.  Na  bithimid 
riaraichte  le  seòrpa  ullachaidh  'sam  bith  air  son 
na  sìorruidheachd,  ach  deanamaid  obair  chinn- 
teach,  dhomhain,  dheth,  ullachadh  a  sheasas  fa 
chomhair  buairidh,  bàis,  breitheanais,  agus  sìorr- 
uidheachd. 

II.  An  dà  bhunait.  Bha  aon  bhunait  'n  a 
bunait  crèige ;  bha  a'  bhunait  eile  'n  a  bunait 
gainmhich. 

1.  Ciod  iad  cuid  dhe  na  bunaitean  gainmhich 
air  am  bi  daoine  an  cunnart  togail  orra  airson  na 
siorruidheachd  ? 

(1)  Tha  cuid  an  urra  ris  a'  so,  gu  bheil  iad  'n 

am  buill,  no  eadhon  'n  an  luchd-dreuchd,  ann  an 

eaglais  aig  am  bheil  ainm  co-dhiùbh  gu*m  bheìl 
i  fallain  ann  an  teagaisg  an  coimeas  ri  eaglaisean 
eile.     Cha   sheas   sin,  oir   cha   tearuinn   eaglais 
'sam  bith    duine  'sam   bith.     Gidheadh  tha  mi 
an  dùil  nach  robh  là  riamh  ann  a  bu  mhò  a  bha 
de  chunnart  ann  daoine,  ann  an  cuid  de  chearn- 
aidhean  co-dhiùbh,  a  bhi  a'  deanamh  bun  as  a' 
sin  no  an  là  an  diùgh, — daoine  a  bhi  eudmhor  a 
thaobh  beachdan,  agus  creudan,  agus  's  maith  a 
dh'   fhaoidte   nithe   nach   fìù,    agus   iad    a    bhi 
buileach   mi-chùramach   a    thaobh   cleachdaidh, 
agus   giùlain   ann  an  rathaidean  eile,  fuasgailte 
eadhon   'n   an    caithe-beatha.     Faodaidh    creud 
ghlan   a   bhi  aig   neach    maille  ri  cridhe   grod. 
Tha  an    Sgriobtur   soilleir   gu   leòir   air  a'   so. 
"  Na  meallar  sibh"  deir  an  t-abstol  Pòl ;  "  cha 
sealbhaich  luchd-striopahcais,  no  luchd-adhaltran- 
ais,  no  luchd-macnuis,  no  na  daoine  a  tha  ciontach 
de  neòghloine  mKt-nàdurra,   no  gaduichean,  no 
daoine    sanntach,     no     misgeirean,     no     luchd- 
anacainnt  no   luchd-foireigne,   rioghachd    Dhe'' 
A  chàirdean,  cuimhnichibh  "  as  eugmhais  naomh- 
achd  nachfaic  neach  air  bith  an  Tighearn" 

(2)  Tha  cuid  eile,  agus  's  e  am  bunait  a  tha 
aca  nach  mios  iad  na  càch*  Is  lag,  agus  is 
meallta,  am  bunait  a  tha'n  sin.  Cha  toir  e  neach 
'sam  bith  à  cunnart  gu  bheil  neach  eile  ri  thaobh 
anns  an  aon  chunnart  ris-san.  Tha  am  bunait 
so  a  ghnàth  a'  toirt  gu  mo  chuimhne  dà  earrann, 

an  toìseach  briathran  Phòil  a  dh'  ìonnsuidh  nan 
Ephesianach  (Eph.,  ii.  3),  a  tha  ag  ràdh,  "  agus 
bha  sinn  a  thaobh  nàduir  'n  ar  cloinn  feirge, 
eadhon  mar  chàchj'  agus  a  ris  briathran  a  tha 
Eoin  Bunyan  a'  cur  ann  am  beul  aoin  dh'a  luchd- 
turuis,  cha'n  'eil  cuimhne  agam  an  dràsd  cò  aca. 
Tha  e  a'  freagradh  na  cèiste  ciod  e  a  dh'aobh- 
raich  dhàsan  baile  an  leur-sgrios  fhàgail,  agus 
's  e  am  freagradh  a  tha  e  toirt,  "Thàinig  fear 
d'am  b'ainm  Maois,  agus  bhagar  e  mo  thigh  a 
losgadh  os  mo  chionn  mur  teichinn  as.'* 

Cha  cheadaich  ùine  dhomh  leudachadh  ann 
a  bhi  a'  labhairt  air  a'  chaochladh  sheòrsa 
bhunaitean  breugach  meallta  sgriosail  air  am 
bi  daoine  amaideach  a'  togail  dòchais  ;  feumaidh 
sinn  sealltuinn  ris  an  f  hior  bhunait  crèige. 

2.  Ciod  e,  mata,  am  bunait  crèige  ? 

(1)  An  Ath-ghineamhuinn.  "Mur  beirear 
duine  a  rìs,"  deir  Criosd,  "  cha'n  urrainn  e 
rioghachd  Dhè  fhaicinn."  Tha  slàinte  Dhè  a' 
ruigheachd  gu  doimhneachd  nàduir  an  duine, 
sìos  gu  freumhaichean  a  bhith  agus  a  ghnè.  So 
am  bunait  a  tha  Dia  fèin  a'  leagadh  anns  a' 
chruthachadh  nuadh.  '' Is  sinne  obaii^-san,  aii^ 
ar  cruthachadh  ann  an  losa  Criosd,''  Ach  anns 
an  ath-ghineamhuinn  tha  sinn  air  ar  n-aonadh 
ris  an  Tighearn  losa  Criosd,  agus  mar  sin,  is  e, 
anns  an  dara  àite. — 

(2)  losa  Criosd  Fein  am  bunait.     "  Bunait 

eìle  cha'  n  m^rainn  duine  sam  hith  a  leagadh,  ach 

am    bunait     a     leagadh     cheana,    eadhon    losa 

Criosd"  (1  Cor.,  iii.  11).     'S  maith  a  dh'fliaoidte 

gu  bheil  neaeh  èigin  de  mo  luchd-leughaidh  aig 

a'  cheairt  uair  ann  an  imcheist  co-dhiùbh  a  ràinig 

no     nach     do     ràinig    air     fhathast     an     ath- 

ghineamhuinn  so  o  shuas,  agus  ciod  e  an  dàimh 

a  tha  eadar  i  agus  creidimh  slàinteil.     Theirinn 

ris  sin  gu  bheil  an  ath-ghineamhuinn,  agus  an 

creidimh,  ceangailte  ri  cheile   ceart   mar  a  tha 

beatha    agus    gluasad ;     is     e     creidimh    ceud 

ghniomh   an  anam  bheò.     An  neach  a  tha  da 

rireamh  a'  creidsinn  ann  an  Criosd  ràinig  air-san 

gu  cinnteach  an    ath-ghineamhuinn.     Seallaibh 

ri  briathran  Eoin  a  tha  dearbhadh  sin.     "  Thàinig 

e  (Criosd)  dh'  ionnsuidh  a  dhùthcha  fèin,  agus 

cha    do   ghabh   a    mhuinntir   fèin   ris.     Ach  a 

mheud  as  a  ghabh  ris,  thug  e  dhoibh  cumhachd 

a  bhi  'n  an  cloinn  do  Dhia,  eadhon  dhoibhsan  a 

tha  creidsinn  'n  a  ainm :  a  bha  air  an  gineamh' 

uin,  cha'n  ann  o  fhuil,  no  o  thoil  nafeòla,  no  o 

thoil  duine,  ach  o  Uhia"     Neach  a  bhi  gabhail 

ri  Criosd,  a'  creidsinn  'n  a  ainm,  sin  comharradh, 

agus   dearbhadh,  na   h-ath-ghineamhuinn   air  a 

shiùbhal.     Tha  sin  soilleir,  ars'  thusa,  ach  ciod 

e  a  bhi  a'  creidsinn  ann  an  Criosd  ?     Freagram 

sin  ann  am  briathran  Leabhair  Aithghearr  Nan 

Ceist.      "  Is   e   creidimh    ann    an   Criosd   gràs 

slàinteil  leis  a  bheil  sinn  cC  gabhail  ris,  agus  a 

socracliadh  air,  'n  a  aonar  airson  slàintc  mar  a 
tha  e  air  a  thairgseadh  dhuinn  anns  an-t-soisgeul." 
Faic  so,  a  leughadair,  cha'n  'eil  agad  ris  a 
bhunait  a  leagadh,  tha  e  leagta  cheana  le  Dia, 
Leagadh  i  'nuair  a  ghlaodh  Criosd  air  a'  chrann, 
"Tha  e  criochnaichte."  Cha'71  'eil  agadsa  ach 
togail  air,  Nach  gràsmhor,  glòrmhor  an 
naidheachd  sin  duitsa,  mo  cho-pheacaich  an 
imcheist !  A  mhàin  creid  ;  leag  do  thaic  gu 
buileach  air ;  is  Esan  Carraig  nan  Àl ;  cha 
chuirear  gu  h-amhluadh  gu  bràth  aon  a  chuireas 
a  dhòchas  annsan.  Cluinn  so  o  Dhia  fèin ; 
'' Feuch  suidhichidh  mise  mar  stèidh  ann  an 
Sion  clach,  clach  dhearbhta,  clach-chinn  na 
h-oisinn ;  sàr  bhunait,  esan  a  chreideas  cha 
chuirear gu  h-amHuadh  e  "  (Isaiah,  xxviii.  16).  Is 
beannaichte  iadsan  uile  a  dh'  earbas  as" 
(Salm,  ii.  12). 

III.  Na  deuchainnean.  —  Tachraidh  trì 
amanna  deuchainn  ris  na  h-uile  anam,  àm  a' 
bhuairidh,  àm  a'  bhàis,  àm  a'  bhreitheanais. 

(1)  Am  a  bhuairidh,  Tha  suidhichidhean 
eadhon  anns  a'  bheatha  so  a  tha  gu  tric  a'  cur 
dearbhaidh  air  daoine,  agus  air  an  t-seòrsa  diadh- 
achd  a  tha  aca.  Tha  cuid  ann,  mar  sin,  agus 
cha'n  aithnich  neach  'sam  bith  am  bheil  an  f  hìor 
nì  aca  ro  nach  'eil  gus  an  teid  iad  a  mach  am 

measg  bhuairidhean  an  t-saoghail ;  cuid  a'  call 

an  creidimh,  an  cleachdaidh,  agus  an  cHù ;  agus 

cuid  eile  'g  an  gleidheadh  ;  dìreach  à  rèir  mar 

nach  robh,  no  mar  a  bha,  iad  suidhichte  air  an 

fhior   bhunadh.       Theirinn,  gu  h-àraidh  ris  an 

òigridh,  deanaibh  obair  chinnteach  dheth  eadar 

sibh  fèin  agus  Dia  mu  's  tèid  sibh  a  mach  an 

còdhail   bhuairidhean   an    t-saoghail   uilc   a   th' 

ann  ;  deanaibh  grèim  daingean  air  Criosd,  agus 

faigheadh  Esan  grèim  daingean  oirbhse  ;  togaibh 

air  a'  charraig,  agus  cha'n  eagal  duibh,  ach  mur 

a  dean,  tha  cunnart,  agus  tuisleadh,  agus  call, 

roimhibh. 

(2)    Am     a     bhàis    agus     a     bhi^eitheanais, 

Cuiridh  iad  sin  dearbhadh  air  bunait,  agus  togail 

gach  neach.     Cò  iad  a  sheasas  stoirmean  agus 

tuiltean  nan  amanna  sin  ?     ladsan  a  mhàin  a  tha 

suidhichte  air  Criosd.     Bha  boirionnach  diadh- 

aidh   uair  air  leabaidh  bàis,  agus  thàinig  duine 

eudmhor  nach  robh  eòlach  oirre  'g  a  coimhead. 

"  Bheil  fhios  agad,"  ars'  esan,  "  gu  bheil  thu  a 

dol  fodha  ?  "     Cha  do  f  hreagar  i  facal.     Chuir  e 

a'  cheist  a  ris,  agus  cha  d'thubhairt  i  ni.     Air 

dha  a'  cheist  a  chur  an  treas  uair  's  e  thuirt  ise 

agus  a  h-aghaidh  a'  dealradh,  "  Cò  's  urrainn  a 

dhol  fodha  troimh  chrèig  ? "     Bha  i  air  a'  bhunait. 

"  Bu  ììihòr  a  thuiteam,'"     Tha  dà  ni  againn  anns 

na   briathran   sin.     (1)  Luach    do-thuigsinn  an 

anama.     "  Ciod  e^  deir  Criosd,  "  an  tairbhe  do 

dhuine,  ged  chosnadh  e  an  saoghal  gu  h-iomlan, 

agus  'aìiam  a  chall  ?  No  ciod  a  bheir  duine  an 
èiric  'anama .? "  (2)  Suidheachadh  do-leigheas 
an  anama  chaillte.  Tha  cuid  de  challdaichean 
ann,  agus  faodar  an  deanamh  suas  a  fis,  ach  call 
an  anam'  neo-bhàsmhoir,  cha  ghabh  sin  deanamh 
suas  am  feasd.  Agus  tha  cuid  an  cunnart  am 
mearachd  fhaotainn  a  mach,  cleas  nan  òighean 
amaideach,  'nuair  a  bhitheas  e  ro  anamoch.  Tha 
cuimhne  agaibh  air  crìch  Aineolaich  ann  an 
Turus  a  Chriosduidh.  Fhuair  e  seachad  air 
abhainn  a'  bhàis  gun  aon  chnead  eagail  ach,  mo 
thruaighe,  'nuair  a  ràinig  e  dorus  a  bhaile  nèamh- 
aidh  cha'n  fhaigheadh  e  stigh,  agus  chaidh  a 
ghiùlan  air  falbh  gu  slochd  an  eu-dòchais.  An 
diugh,  an  diugh,  deanaibh  obair  chinnteach 
dheth,  cladhaichibh  domhain :  "  'Bu  mhòr  a 
thuiteam." 

(LUCAS,  XVÌ.   1-13.) 

Is  i  so  aon  de  na   cosamhlachdan   as   duiliche 

a    mhìneachadh.       Cia     mar     a     b'urrainn    an 

Tighearna   duine   eucorach,    agus   a   ghiùlan,  a 

ghabhail   mar   bhonn-teagaisg   air   nithe   Spior- 

adail  ?     Ciod    e    a    tha    air   a    chiallachadh    le 

*■' Mamon   na  h-eucorach,''  agus  ciod  le  ^' càird- 

ean "   a   dheanamh    leis    dhuinn   fèin  ?     Tha   a' 

cheud  cheist  na's  usadh  a  freagairt  na  na  dhà 

eile,  oir  chunnaic  sinn  cheana  ann  an  cosamh- 

lachd   a    Bhreithimh    Eucoraich    gu    bheil    an 

Tighearn    anns    na    cosamhlachdan    a'   gabhail 

dhaoine  mar  a  tha  E  'g  am  faotainn  gu  coit- 

chionn   anns   a'   bheatha    so,    agus    a'   tarruing 

leasanan  o'n  giùlan.     'S  maith  a  dh'fhaoidte  gu 

'n  amais  sinn  air  fuasgladh  an  dà  cheist  eile  anns 

an  dol  air  adhart. 

Stiùbhard  eucorach  !     Ta,  gu  dearbh  fhèin, 

cha    robh    an    seòrsa    sin    riamh    gann    r'   am 

faotainn !     No    daoine    saoibhir    a    dh'f  hàg   an 

gnothuichean  gu  buileach  'n  an  làmhan  !     Nach 

e  sin  a  thug  creach  air  a'  Ghàidhealtachd,  agus 
a  dh'f  hàg  gleanntan  f às  ?  Ach  f  huair  am  fear 
so  a  bhàirleigeadh  ;  mar  a  thubhairt  ministear 
Leòdhusach,  nach  maireann,  mu'n  mhnaoi  aig  an 
robh  na  seachd  fir-pòsda,  'nuair  a  fhuair  i  bàs, 
"  gu  dearbh  f  hèin  bha  thid  aice." 

1.  So  a'  cheud  leasan,  gu  bheil  sinne  uile, 
cleas  an  stiùbhaird,  'n  ar  stiùbhardan ;  cha'n 
'eil  ni  againn  ach  na  chaidh  earbsa  ruinn  le 
Dia,  uachdaran  nan  uile. 

2.  Anns  an  dara  àite,  tha  sinn  uile,  mar  a 
bha  esan,  air  ar  bàirleigeadh.  Cha  robh  seadh 
no  ni-h-eadh  dh'a  thaobh-san,  ach  cunntas  a 
thoirt,  agus  e  dh'fhalbh.  Sin  mar  a  tha  sinne. 
*'Tha  e  air  òrduchadh  do  dhaoinibh  bàs  fhaot- 
ainn  aon  uair,  ach  'n  a  dhèigh  so  breitheanas" 
(Eabh.,  ix.  27).  "  Cha'n  'eil  againn  an  so  baile 
a  mhaireas  "  (Eabh.,  xiii.  14).  Cha  ghabh  am 
bàirleigeadh  so  seachnadh. 

3.  Tha  e  mar  fhiachaibh  oirnn  anns  an 
t-suidheachadh  sin  sinn  fhein  a  ghiùlan  gu  glic, 
agus  gu  h-àraidh  leithid  a  dh'f  heum  a  dheanamh 
de  nithe  maithe  an  t-saoghail  so,  agus  de  shaoibh- 
reas  'sam  bith  a  bhuiHch  an  Tighearn  oirnn 
anns  a'  bheatha  so,  agus  gu'n  coisinn  iad  dhuinn 
deagh  f  hàilte  anns  an  t-saoghal  ri  tighinn. 

(1)  An  toiseach,  am  feum  as  còir  dhuinn  a 

dheanamh  de  nithe  maith  agus  saoibhreas  an 
t-saoghail  so.  'S  e  ghocas,  no  seòltachd,  a' 
stiùbhaird  a  mhol  a  thighearn.  Bha  iad  le 
chèile  'n  an  saoghaltaich,  agus  molaidh  an 
saoghaltach  an  saoghaltach.  "  Agus  molar  thusa, 
'n  uair  a  ni  thu  maith  dhuit  fèin  "  (Salm,  xhx. 
18).  Cha  mhòr  nach  faic  sinn  an  duine  saoibhir 
a'  gàireachdaich  ris  fèin  aig  cluinntinn  dha  an 
cleas  a  rinn  an  stiùbhard  air ;  cha  mhòr  nach 
d'thug  e  maitheanas  dha  do  bhrìgh  a  sheòltachd. 
"  An  slaoightear  tapaidh !  '  ars'  esan,  agus  e 
crathadh  a  chinn  a'  gàireachdaich.  'S  e  a  ghliocas 
a  mhol  e,  agus  cha  b'e  mhi-dhilseachd.  Agus 
's  e  ghocas  a  tha  air  a  mholadh  dhuinne  anns  a' 
chosamhlachd ;  gliocas  anns  an  rathad  anns  an 
cuir  sinn  gu  buil  cothroman,  agus  comasan,  na 
beatha  so ;  mar  a  tha  an  Tighearn  fèin  ag  ràdh 
ann  an  àite  eile,  "Bithibh-sa  glic  mar  na  nath- 
raichean,  agus  neò-chronail  mar  na  columain " 
(Mata,  X.  16).  Tha  caochladh  rathadan  anns  am 
bheil  na  briathran  "  Mamon  na  h-eucorach  "  air 
am  mìneachadh.  Tha  cuid  ag  ràdh  gur  e  a  tha 
air  a  chiallachadh  gu  'm  buin  an  cliù  so  dha  na 
h-uile  seòrsa  saoibhreis,  gur  th'  ann  le  eucoir  aig 
uair  air  chor-èigin  a  fhuaireas  e ;  cuid  eile  gur 
e  tha  air  a  chiallachadh  gu  bheil  an  t-airgiod  'n  a 
nàduir  buaireasach,  cleas  na  deocha  làidire,  a' 
tàladh  dhaoine  fo  bhuaidh  a  ghràidh  a  dh'ionns- 
uidh  an  uilc,  agus  na  h-eucorach,  air  a  sgàth ; 

mar  a  tha  an  t-abstol  ag  ràdh  gur  "e  gaol 
an  airgid  freumh  gach  uilc ;  nì  am  feadh  a 
mhiannaich  dream  àraidh,  chaidh  iad  air  seacharan 
o'n  chreidimh,  agus  throimh-lot  siad  iad  fèin  le 
iomadh  cràdh"  (1  Tim.,  vi.  10).  Tha  an  Tigh- 
earn  a  ris  agus  rìs  a'  cur  a  dheisciobuil  air  am 
faiciU  roimh  chunnart  gràidh  an  airgid.  "  Cha'n 
urrainn  sibh  seirbhis  a  dheanamh  do  Dhia,  agus 
do  Mhamon"  (Mata,  vi.  24).  Is  "usadh  do 
chàmhal  dol  troimh  chrò  snàthaid,  na  do  dhuine 
saoibhir  dol  a  steach  do  rìoghachd  Dhè."  Is  e 
gràdh  a  shaoibhris  a  bhac  an  riaghladair  òg 
Criosd  a  leantuinn.  Nach  e  sannt  an  airgid 
a  thug  air  ludas  a  Thighearn  a  bhrath  ?  'S  e 
so,  tha  sinn  a'  togail,  fìor  mhìneachadh  nam 
briathran  so ;  agas  's  i  f  ìor  leasan  na  cosamh- 
lachd  gu'm  bu  chòir  dhuinn  na  nithe  sin  a 
dh'f  haodadh,  na'n  leigte  leò,  ar  tàladh  a  dh'ionns- 
uidh  an  uilc,  a  ghràdhachadh  air  a  leithid  a 
dhòigh,  agus  gu  'n  tionndadh  iad  a  chum  maith 
spioradail,  agus  siorruidh  dhuinn  fhèin,  agus  do 
mhuinntir  eile.  Faodaidh  airgiod  daoine  a 
thoirt  a  thaobh ;  ach,  air  an  taobh  eile,  gabh- 
aidh  mòran  maith  a  dheanamh  leis,  mar  a 
thubhairt  Daniel  ri  righ  Nebuchadnesar,  "Uime 
sin,  O  a  rìgh,  bitheadh  mo  chomhairle-sa  tait- 
neach  leat,  agus  bris  air  falbh  do  pheacaidhean 
le   f  ireantachd,  agus   d'  euceartan  le   tròcair   a 

nochdadh    do    na    bochdaibh "   (Dan.,   iv.    27). 

Tha  stòraidh  air  innseadh  mu  mhinistear  a 
bh'anns  an  t-Saipel  an  Inbhirnis.  Bha  e  'n  a 
mhinistear-airm  anns  an  Eiphit  aig  àm  cogadh 
Napoleoin.  Thàinig  e  dhachaidh  mu'n  do  thill 
na  saighdearan,  agus  chaidh  earbsadh  ris  leis  na 
saighdearan  airgiod  a  bha  iad  a'  cur  dhach- 
aidh  a  dh'ionnsuidh  an  teaghlaichean,  agus  an 
càirdean.  Bha  an  t-ionmhas  sin  uile  aige  ann 
am  bocsa,  oir  cha  robh  airgiod  pàipireach  ann 
anns  an  là  ud.  Ràinig  e  Inbhirnis  anmoch 
oidhche  Dhi-sathuirne,  agus  cha  robh  aige  ach 
am  bocsa  a  thoirt  leis  a  dh'ionnsuidh  an  àite- 
fuirich  aige.  Là  na  Sàbaid  shearmonaich  e 
anns  an  t-Saipeil,  mar  a  b'àbhaist  toiseach  an 
latha,  agus  an  dèigh  mheadhon-latha.  Bha  e 
air  a  theannadh  gu  mòr  toiseach  an  latha  gur 
gann  a  b'  urrainn  dha  faotainn  air  adhart  idir, 
ach  an  dèigh  mheadhon  -  latha  bha  saorsa 
anabarrach  aige.  'Nuair  a  dh'fheòraich  na 
h-eildeirean  dheth  ciod  a  b'  aobhar  dh'  an  deal- 
achadh  eadar  an  dà  sheirbhis,  's  e  am  freagradh 
thug  an  duine  còir  so,  anns  a'  mhaduinn  gu  'n 
robh  an  saoghal  air  a  mhuin,  ach  an  dèigh 
mheadhon  latha  gu  'n  robh  esan  air  muin  an 
t-saoghail.  So  mar  a  thachair.  Anns  a'  mhad- 
uinn,  dh'fhàg  e  bocsa  an  airgid  aig  an  tigh,  agus 
le  cùram  an  airgid  nach  buineadh  dha  cha  robh 
gnè  de  shaorsainn  aige ;  ach  aig  an  ath  sheirbhis 
thug  e  am  bocsa   leis  a  steach  a  dh'ionnsuidh 

na  cùbaid  agus  bha  e  aige  fo  a  chasan  fad  an 

t-siùbhail !     Sin    mar    a    fhuair   an   duine   còir 

buaidh   air   an  t-saoghal,  agus  mar  a  rinn  e  nì 

a   bha  an  tòiseach  'n  a  bhacadh  mu  dheireadh 

'n  a  chuideachadh  !     Tha  barrachd  agus  samhl- 

adh  anns  an  stòraidh  ;  tha  gUocas  ann. 

(2)  Anns  an  dara  àite  an  duais.     Ach,  ars' 

thusa,  ciod   e   a   tha   air  a  chiallachadh  leis  na 

càirdean  ?     Tha  dìreach   daoine   agus   mnathan 

dh'  an  d'  rinn  sinn  maith  aimsireil   agus  spior- 

adail  anns  a'  bheatha  so  le  ar  maoin.     Gabh- 

amaid  aon  sampull.     So  agaibh  fear  no  tè  nach 

b'  urrainn  a  dhol  a  mach  iad  fèin,  gu  tìrean  cèin, 

a  shearmonachadh  an  t-soisgeil  do  na  fineachan, 

ach  thug  iad  seachad  dh'  an  cuid  gu  a  bhi  a' 

cur  a  mach  theachdairean  agus  Bhiobull  dh'  an 

ionnsuidh    sin.     Saoil    sibhse   nach    bi   aca   sin 

co-roinn  dhe'n  duais,  agus  dhe'n  f  hàilte,  a  gheibh 

iadsan  a   bha  'n   am   meadhon  air  an   toirt  gu 

glòir  ?     A   chàirdean,    bithimid    ghc    a    thaobh 

an   t-saoghail   ri   teachd.     Co-dhiùbh   a   tha   ar 

cuibhrionn  de  dh'ionmhas,  agus   de   dh'airgiod, 

an   t-saoghail   so  mòr  no  beag,  cuimhnichimid 

nach  'eil  sinn  ach  'n  ar  stiùbhardan,  gu  bheil 

sinn  uile  air  ar  bàirleigeadh  an  saoghal  fhàgail, 

agus  cunntas  a  thoirt  air  ar  stiùbhardachd,  agus 

mar  sin  cleachdamaid  gUocas  agus  deagh  chaith- 

eamh  'n  ar  gnàthachadh  air  nithean  an  t-saoghail 

so.     Gabhamaid  gu  cridhe  earail  an  abstoil,  "  gu 

bheil  an  aimsir  goirid,  ionnus  gu'm  bi  iadsan  a 
tha  'gnàthachadh  an  t-saoghail  so,  mar  dhream 
naeh  'eil  'g  a  mhì-ghnàthachadh ;  oir  thèid 
cumadh  an  t-saoghail  so  seachad "  (1  Cor.,  vii. 
29-31). 

